
Prolog 


Am împins un scaun sub mânerul uşii, 
pentru a-l bloca, şi-am mers în patru labe 
până-n colţ. Repede, am cercetat camera în 
căutarea unei scăpări sau a unor arme. 
Fereastra aburită din dreapta mea mi-a atras 
atenţia. M-am întrebat dacă o să am timp să 
fug - şi cât de departe aş putea ajunge. A fost 
doar un gând trecător. Ştiam că nu aş pleca 
nicicum fără el. Că nu aş putea. [ineam prea 
mult la el. 

O bubuitură în uşă a făcut toată casa să 
vibreze chiar în clipa când valurile oceanului s- 
au izbit cu violenţă de stânca de dedesubt. A 
urmat o altă bufnitură surdă şi greoaie, care a 
rupt scaunul pe care îl folosisem drept proptea. 
Uşa s-a deschis şi s-a izbit de perete, 
încadrând mulţimea haină. Acum, erau încă şi 
mai mulţi. Şi-l aveau pe el. M-am speriat când 
l-au aruncat spre mine. El mi-a întâlnit privirea, 
furioasă şi hotărâtă. 

Ei ne-au încercuit încet. 

De data aceasta nu am putut să fug. 

M-am uitat la el, să mă îndrume. Asta a fost 
o greşeală. Acele câteva secunde le-au fost lor 
suficiente ca să poată începe atacul. Inainte 
să-mi dau seama, am simţit o durere ascuţită 
în stomac. Ochii mi s-au căscat din cauza 
şocului şi agoniei. Lama mă ardea în timp ce 
mă tăia, iar eu am icnit. Era imposibil să se 

întâmple una ca asta! Nu trebuia să se 
întâmple. Am încetat brusc să mai respir când 
i-am întâlnit privirea şi m-am întins după 
persoana pe care o iubisem mai mult decât 
crezusem vreodată că e posibil. 

Şi cuțitul a fost răsucit. 


Capitolul 1 


Nu era un ceva nou să fiu înconjurată de 
oameni care rvoiau să-mi dea o bătaie soră cu 
moartea. De fapt, în urmă cu doar câteva luni, 
fusesem înconjurată de oameni care voiau să 
mă bată măr, să mă ucidă şi să-mi ia sufletul. 
Dar credeam că, pur şi simplu, depăşisem acea 
etapă din viaţa mea. Insă era clar că mă 
înşelam. Lovitura nu a fost neaşteptată, dar 
chiar nu crezusem că o să mă doboare din 
picioare. Luând în considerare lipsa mea de 
apărare, manevra mi-a luat prin surprindere 
sistemul nervos central. M-am mişcat cu grijă, 
să verific cât de intensă îmi era durerea. 
Stomacul mi s-a încordat în locul în care 
fusesem lovită, dar nu eram moartă. Nu încă. 

M-am ridicat şi mi-am dat părul din ochi în 
timp ce mă pregăteam să mă apăr de 
următoarea serie de lovituri - dar, 
concomitent, am simţit cum o căldură 
cunoscută îmi pulsează pe spate. M-am 
clătinat şi m-a cuprins senzaţia de ameţeală. 

Când mintea a început să mi se învârtejească, 
parcă, m-am gândit în treacăt că nu era 
momentul potrivit să fiu aruncată în trecut. 

— Aaaaal am strigat şi m-am prăbuşit la 
pământ. M-am uitat la rochia mea şi-am 
ridicat, uşurel, materialul care fusese sfâşiat. 

Emil s-a repezit spre mine, cu o privire, 
totodată, îngrijorată şi posomorâtă. 

— Te-ai rănit? 

M-atn uitat cu atenţie la umărul meu. 

— Nu, m-a protejat plastronul. Pur şi simplu, 
am fost luată prin surprindere. 

Privirea lui Emil s-a îndulcit, iar colţurile 
buzelor i s-au ridicat într-un zâmbet plin de 
iubire: 

— Te duelezi doar, draga mea. Nu înalţi 
zmeie. 

Şuviţele de culoarea inului ale părului său 
ondulat şi lung până la umeri erau scoase în 
evidenţă âe lumina soarelui. Eram singuri în 
mijlocul unui câmp imens. 

— Sarcina asta ar fi mult mai uşoară dac-aş 
putea să port pantaloni scurţi, iar nu o rochie. 

A ridicat din sprâncene şi buzele i-au zvâcnit 
uşor: 

— Nu m-ar deranja să te văd în pantaloni 
scurţi. 

Am zâmbit, iar căldura mi-a îmbujorat 
obrajii. 

— Da, ei bine, s-ar isca un scandal destul de 
mare dacă s-ar afla că ducele de Blackwood îşi 

învaţă ducesa să lupte. Nu-i nevoie să mai 
adăugăm şi pantalonii scurţi, chiar dacă-s 
practici. 

El a zâmbit pe jumătate: 

— Trebuie să recunosc că, atunci când mi-ai 
cerut ajutorul, m-am întrebat dac-ai de gând să 
provoci pe cineva la duel. 

Am zâmbit răutăcios: 

— Asta chiar ar fi o aventură pe cinste. 

El a rânjit: 

— Tu, una, mereu ai ieşit din tipare, 
frumoasa mea Cass. Mi-arfi cu mult mai uşor 
să controlez mările decât să-ţi spun ţie ce să 
faci. 

M-am încruntat, gândindu-mă profund: 

— Mă-ntreb uneori dacă nu cumva regreţi că 
nu te-ai căsătorit cu o persoană mai supusă. 

Şi-a întins mâna spre obrazul meu şi, încet, 
mi-a mângâiat pielea catifelată: 

— Am convins-o pe cea mai inteligentă şi 
mai frumoasă femeie din lume să-mi fie soţie. 
Asta înseamnă că sunt un bărbat foarte 
norocos. În tine mi-am găsit dragostea 
adevărată, cealaltă jumătate. Cass, eşti tot ce 
mi-am dorit. N-am să regret niciodată niciun 
moment. 

M-am uitat la el cu ochi blânzi. Emil mă 
iubea, iar eu îl iubeam din toată inima. Am 
zâmbit şi m-am scuturat de iarbă, în timp ce 
mă ridicam în picioare. 


— Ei bine, atunci am să profit de buna ta 
dispoziţie şi-am să-ţi mai cer o favoare. Af vrea 
să mă înveţi şi cum să mă apăr cu mâinile 
goale. 

M-a fixat cu privirea, neîncrezător. 

— Pui la cale nişte crime în lanţ? 

— Desigur că nu. 

— Atunci, trebuie să întreb de ce s-ar simţi o 
ducesă nevoită să-şi însuşească un astfel de 
talent. Servitorii tăi şi cu mine putem să te 
protejăm. 

Buzele mi-au descris o linie fermă, iar 
încăpăţânarea mea era, de acum, evidentă. 

Şi-a ridicat o mână în aer, pentru a mă 
împiedica să protestez: 

— Nu te refuz, dragostea mea. Sunt, pur şi 
simplu, curios. 

Am tras adânc aer în piept: 

— Nu îmi place să mă simt lipsită de 
apărare, Emil. Cred că toate femeile ar trebui 
să înveţe asta. Poate că, într-o bună zi, am să 
fiu nevoită să profit de abilităţile acestea. Şi, 
dacă situaţia o s-o impună, mi-ar plăcea să fiu 
pregătită. 

Am revenit în prezent, dezmeticindu-mă din 
flashback, din rememorare, taman la ţanc, 
chiar înainte ca o lovitură puternică să-mi 
secere, parcă, picioarele. Am ajuns la pământ 
şi m-am  rostogolit imediat, căzând pe 
genunchi, pentru a ajunge cât mai departe de 
adversarul meu care a început să-mi dea 

târcoale în timp ce încercam să mă ridic, uşor 
aplecată, cu pumnii strânşi şi braţele întinse în 
faţa mea, într-o atitudine defensivă. L-am 
urmărit îndeaproape şi am încercat să-i 
anticipez următoarea mişcare. 

Şi totul ar fi fost grozav dacă mintea mea nu 
ar fi hotărât că era timpul pentru o mică pauză 
taman în toiul luptei. Eram surprinsă că 
reuşeam să rămân, totuşi, în picioare. 

Am sărit cât colo când s-a repezit spre mine, 
mi-a lovit piciorul cu al lui, răsucindu-se apoi şi 
învârtindu-se. Însă eu l-am lovit prea devreme 
şi manevra defensivă m-a dezechilibrat 
suficient de mult, încât n-am mai reuşit să 
m” pregătesc pentru a face faţă loviturii lui de 
răspuns. M-a lovit puternic în fluierul piciorului. 
Cu siguranţă, până a doua zi dimineaţă, avea 
să-mi apară o ditamai vânătaia. În ultima 
vreme, dădeam gata unguentul Icy Hot! de 
parc-ar fi fost cafea cu aromă de caramel, şi 
mai multe nu. 

Am căzut pe covoraşul negru şi am tras 
adânc aer în piept de câteva ori, încercând să- 
mi revin. Mi-am clătinat încetişor capul şi mi- 
am frecat piciorul. Tocmai mi-o furasem de la 
un băiat de 13 ani şi 41 de kilograme din cauza 
unei amintiri. Şi dimineaţă aveam de dat un 


1 Denumirea sub care este comercializată o alifie pentru calmarea 
rapidă a durerilor produsă de compania americană omonimă 


test la psihologie. Fantastic, zău aşa! Abia 
aşteptam să aflu ce-mi rezerva restul nopţii. 

Şuviţe de păr castaniu mi-au ieşit din coada 
de cal în valuri dezordonate şi ude de 
transpiraţie. Mi-am coborât privirea în pământ, 
privind printre bucle. 

— Te simţi bine? m-a întrebat Derrick, 
instructorul meu. 

l-am văzut tălpile goale îndreptându-se, 
uşurel, către mine. M-am rostogolit, pentru a 
sta cu picioarele sutrmine. Mi-am trecut 
privirea peste restul clasei. Cei mai mulţi încă 
exersau cu partenerii lor, dar câţiva se opriseră 
să se holbeze cum mă prăbuşisem la podea. 
Ha, ha! Ditamai studenta mâncase bătaie de la 
un puşti de gimnaziu! Care n-ar fi avut nici pe 
departe atât de mult succes dacă nu mi-ar fi 
zburat gândurile în trecut. 

— Da, eşti bine? mă întrebă cineva cu o voce 
îngrijorată care abia-abia ce se apropia de 
pubertate. 

M-am sprijinit pe călcâie şi m-am ridicat lent, 
silindu-mă să zâmbesc. 

— Sunt în regulă. 

Derrick era îngrijorat, lucru vădit de faptul 
că-şi tot strângea centura neagră şi buzele. 

Partenerul meu de antrenament, Jessie, 
arăta de parcă tocmai îşi lovise mama cu 
piciorul. 


— Nu eram atentă, am explicat şi mi-am 
netezit haina care mi se răsucise în timpul 
exerciţiului. 

— Sunteţi sigură? a întrebat Jessie, cu ochi 
mari. Nu am vrut să vă rănesc, doamnă 
Starling. 

„Doamnă”? Ce mama...? Nu eram atât de în 
vârstă, încât să fiu „doamnă”! Şi trecuseră deja 
câteva luni de când eram colegi, aşa că ştia 
cum mă cheamă. 

— Jessie, ştii doar că-mi poţi spune Evie. Şi 
nu-ţi face griji în legătură cu asta. N-am păţit 
nimic. 

Derrick m-a privit din cap până-n picioare, 
căutând să-şi dea seama, chiar aşa, îmbrăcată 
cum eram, dacă aveam vreo rană. Dacă nu 
cumva avea superputeri despre care nu aveam 
habar, eram destul de sigură că nu avea să 
obţină nicio informaţie în afara celor pe carei 
le spusesem deja. Apoi m-am încruntat şi mi- 
am încrucişat braţele la piept, gândindu-mă la 
oamenii din viaţa mea care aveau, într-adevăr, 
puteri. In urmă cu doar patru luni, mi-aş fi 
bătut joc de toate dezvăluirile lor paranormale, 
ceea ce ar fi fost o greşeală. „Da”, m-am 
gândit eu, dând uşor din cap şi mijind ochii, „e 
mai bine să fii exagerat de precaut când vine 
vorba despre o posibilă vedere cu raze X.” 

Derrick a hotărât că mi-era, într-adevăr, bine 
şi s-a întors la restul colegilor mei, bătând din 
palme. 

— V-aţi descurcat cu toţii de minune! 
Săptămâna viitoare, o să învăţăm cum să 
dezarmăm un atacator! 

Mi-am adunat lucrurile şi le-am băgat în 
rucsacul meu de antrenament mov-închis. Mi- 
am luat jacheta neagră şi groasă, marca North 
Face, din cuierul construit în peretele 
studioului de karate, am îmbrăcat-o şi i-am 
tras bine fermoarul. M-am uitat în sus când am 
scos cheile din buzunarufcrucsacului. Jessie mi- 
a zâmbit cu părere de rău şi mi-a făcut cu 
mâna când s-a îndreptat spre uşă. l-am făcut şi 
eu semn cu mâna şi l-am urmat. 

Când eram mică, îmi doream să fiu una 
dintre Testoasele  Ninja?. Donatello era 
preferatul meu. A fost de-ajuns să arunc doar o 
privire spre bandana lui mov şi să aflu că-i 
plăcea pizza că, gata, m-am şi îndrăgostit. El a 
devenit idolul meu şi, pentru scurtă vreme, am 
uitat că urăsc şobolanii - şi canalele. 

In acea etapă, am hotărât că trebuia să 
învăţ mişcările ninja, dacă voiam să fiu, cu 
adevărat, partenera lui Donatello - lucru care, 
la opt ani, părea un plan de viaţă grozav. ŞI, 
după ce părinţii m-au găsit încercând să atac 


2 Teenage Mutant Ninja Turtles, denumirea unui grup de patru 
broaşte-ţestoase antropomorfizate care poartă numele a patru 
artişti italieni renascentişti (Leonardo, Donatello, Michelangelo şi 
Rafael) şi care sunt antrenate în artele marţiale de un şobolan, 
sensei Splinter. Cele patru estoase Ninja sunt personajele 
principale ale unei game de cărţi BD, desene animate şi chiar 
filme de lungmetraj 

un copac cu bastonul bunicii, din care 
improvizasem un toiag de luptă, şi-au dat 
seama că asta nu era o chestie trecătoare şi că 
aveam nevoie de cineva cu experienţă care să 
mă îndrume în antrenamentele mele pentru a 
deveni un ninja. Am interpretat îngăduinţa lor 
ca pe o afirmare a faptului că Testoasele Ninja 
erau adevărate, că trăiau în canale, că ne 
apărau pe noi toţi şi că eu puteam să devin 
una dintre ele. Ei au văzut-o ca pe o cale de a- 
şi proteja grădina înverzită. 

În liceu, mă înscrisesem la un curs de 
autoapărare, dar nu pentru că îmi mai 
aminteam ceva despre aventurile mele ca 
ninja, de pe când aveam opt ani. Apoi, în urmă 
cu doar trei luni, după ce fusesem atacată de 
un Clan din Rezistenţa Daevos care era mai 
rău decât orice personaj malefic din desene 
animate, am hotărât că nu ar fi o idee rea să- 
mi pun la punct talentele de ninja. Din păcate, 
nu sunt multe cursuri de învăţare a artelor 
marţiale în Gunnison, Colorado. Obsesia mea 
din copilărie pentru ninja durase doar câteva 
luni, aşa că la singurul curs accesibil celor care 
erau la acelaşi nivel cu mine se înscriseseră 
deja o grămadă de copii cu vârste cuprinse 
între 10 şi 16 ani. În secret, presupuneam că şi 
ei fuseseră atraşi de magia Ţestoaselor Ninja. 

Mă înscrisesem la curs ca o măsură de 
precauţie. Deşi cei din Daevos nu mă mai 
ameninţaseră de când îi ajutasem pe Alex şi pe 


12 


Emil să ia sufletele celor din Clanul lui Caleb, 
cu aproape patru luni în urmă, prea multe 
întrebări pluteau încă în aer. Acum ştiam că 
sunt o Urmăritoare şi aveam nişte puteri destul 
de mişto, dar, ca să rămân în viaţă, nu 
intenţionam să mă bazez pe nişte puteri 
mistice pe care nu le înţelegeam deloc şi pe 
care nu prea puteam să le controlez. Era 
important să fiu pregătită. Ultima oară, îmi 
pusesem toată încrederea în faptul că Alex şi 
Emil puteau să mă protejeze. In schimb, 
fusesem răpită. Aşa că îmi cam învăţasem 
lecţia. Nu mai voiam să cred că data viitoare o 
să vină cineva să mă salveze. Aş prefera să mă 
salvez singură. 

Zăpada scârţâia zgomotos sub picioare în 
timp ce mă îndreptam spre Mustangul meu GT 
din 1966 de culoare mov-închis. Prospeţimea 
înviorătoare a pinilor şi aerul nepoluat de 
munte îndulceau atmosfera. In munţii Colorado 
este frumos, dar foarte frig în luna ianuarie. 
Tremuram când m-am urcat în Mustang - unde 
nu era cu mult mai cald ca afară. 

Se ştie că motoarele maşinilor clasice nu 
sunt tocmai celebre pentru capacitatea lor de 
a fi pornite - şi de a continua să funcţioneze - 
atunci când este foarte rece afară. Nu voiam 
să mi se oprească motorul la primul stop, aşa 
că am stat câteva minute şi l-am lăsat să se 
încălzească, gândindu-mă la scena pe care mi- 
o amintisem. Aşadar Cassandra aceea din 

trecut, încarnarea mea, fusese ducesă. Una 
care se duela şi se lupta. Citisem suficiente 
romane istorice de dragoste, aşa că ştiam că 
asta ar fi provocat un scandal destul de mare. 
Domnişoarele nu se duelau şi, în mod sigur, nu 
se luptau. Dacă ar fi aflat cineva, societatea m- 
ar fi ostracizat complet. Emil probabil că mă 
ajutase să păstrez secretul, ceea ce însemna 
că îmi acceptase firea independentă chiar şi 
atunci. M-am întrebat dacă Alex ştiuse despre 
antrenamentele lui Emil şi ale Cassandrei. 
Cumva, mă îndoiam. Dacă ar fi ştiut, s-ar fi 
înfuriat până peste poate. 

Alex Night este Protectorul sufletului meu 
din Societatea Amaranthine. Emil Stone se 
preface c-ar fi doar un membru al unui Clan al 
Rezistenței Daevos care îmi vânează sufletul, 
dar, în realitate, şi el mă protejează. L-am ales 
pe unul din ei acum 250 de ani, într-o altă 
viaţă din care-mi amintesc doar nişte frânturi şi 
este doar o chestiune de timp până voi fi 
nevoită să aleg din nou. Viaţa mea este tare 
complicată! 

Nu era prima dată când retrăiam un moment 
dintr-o viaţă anterioară şi, cu siguranţă, nu 
avea să fie ultima. Mai nou, mi se întâmpla tot 
mai frecvent - şi nu povestisem încă nimănui 
despre asta. Ştiam că, probabil, Alex şi Emil s- 
ar fi supărat, dar, în lumea asta ciudată în care 
ei doi ştiau totul despre mine şi despre trecutul 
meu, iar eu nu ştiam mai nimic, întoarcerile 

neaşteptate în trecut îmi aparţineau doar mie. 
Erau amintiri. Erau amintirile mele dintr-o altă 
viaţă. Şi erau personale. 

Cu toate acestea, ar fi fost frumos ca aceste 
flashbackuri, aceste rememorări, să fi fost 
însoţite şi de un avertisment. Incă şi mai 
frumos ar fi fost să le pot programa, cumva, 
apariţia. Până acum, întoarcerile în trecut 
fuseseră sporadice şi nu putusem deloc să 
declanşez anumite amintiri. Seara asta îmi 
dovedise de minune că nu puteam controla nici 
clipa în care hotărau să apară. Am pornit 
radiatorul, am verificat temperatura - în 
sfârşit, era cald! — şi m-am întrebat dacă pot 
să fac ceva pentru ca episoadele astea să nu 
mai fie atât de aleatorii. 

Am mărit o dată turaţia motorului, ca să 
reglez carburatorul. Zgomotul strident a 
încetat imediat. Vuietul a fost înlocuit de 
hârâitul profund marcă a Detroitului cu care 
eram obişnuită, anunţându-mă că motorul se 
încălzise suficient, încât să pornesc maşina. 
Am setat radiatorul pe „dezgheţ”, apoi am 
băgat în viteză şi am condus spre casă pe 
străzile alunecoase. 

Când am intrat pe o stradă laterală cam la 
trei cvartale distanţă de locuinţa mea, am dat 
peste un petic de gheaţă. Inainte să apuc să 
reacţionez, am început să alunec. Partea din 
spate a luat-o spre dreapta, greutatea maşinii 
mele clasice conferind şi mai multă forţă 

inerţiei. Am tras de volan spre dreapta, în 
direcţia în care derapam deja. Asta a 
împiedicat Mustangul să se rotească în mod 
complet, dar nu prea aveam spaţiu de 
manevră, aşa că nu am putut să îl redresez 
înainte să opresc brusc în faţa unui nămete 
înalt de un metru şi jumătate. In Gunnison, 
troienele reprezintă versiunea locală a barelor 
de protecţie care, în sălile de bowling, 
împiedică mingiile să iasă de pe pistă, căci 
nămeţii împiedică maşinile să intre, învârtindu- 
se, direct în case. M-am aplecat, să mă uit la 
arțarul imens şi încărcat de zăpadă care atârna 
peste maşina mea. Şi el fusese protejat de 
zidul de zăpadă şi nu părea că vrea să cadă 
peste mine. 

Mi-am desprins cu greu degetele de pe 
volanul pe care îl strânseseră atât de tare, 
încât se albiseră în timp ce am analizat 
situaţia. Nu erau maşini parcate pe stradă - 
majoritatea oamenilor din Gunnison sunt 
prudenţi. Cu excepţia troianului, nu lovisem 
nimic şi m-am felicitat pentru asta. Mi-am 
întins gâtul, să mă uit dintr-o parte în alta. 
Aveam să rămân înţepenită a doua zi pentru că 
fusesem atât de încordată când lovisem 
mormanul şi nu din vreo altă cauză. Am tras 
adânc aer în piept şi mi-am scos mănuşile din 
buzunar, să pot cobori şi evalua stricăciunile. 

De vreme ce Gunnison este un oraş montan, 
locuitorii săi trebuie să fie atenţi să înlăture 

gheaţa şi zăpada de pe drumuri. Problema o 
reprezentase ninsoarea din ziua precedentă. 
Cu toate că străzile erau relativ curate în 
timpul zilei, soarele topise tot omătul care mai 
rămăsese pe şosea. Când temperatura scăzuse 
după apus, zăpada topită se transformase în 
gheaţă. O mare parte era uşor de văzut, dar, 
pe alocuri, mai dădeai şi peste câte-un strat de 
gheaţă neagră, ca acela pe care tocmai 
alunecasem. 

Din cauza conducerii Mustangului pe timp de 
iarnă se iscase o ceartă. Alex părea să creadă 
că nu putea să mă protejeze prea bine dacă 
eram moartă şi a susţinut că moartea ar fi fost 
inevitabilă dacă mi-aş fi condus Mustangul pe 
zăpadă. Dar asta numai pentru că e genul de 
persoană care reacţionează în mod exagerat şi 
se gândeşte doar la cele mai groaznice 
scenarii. Având în vedere disprețul lui Alex faţă 
de maşina mea, în general, am ştiut că o să ne 
certăm şi mi-am promis că nu aveam să recurg 
la injurii. Cearta a început destul de inocent, 
dar a alunecat repede în zona dificilă, a 
încăpăţânării maxime - cum îi spun eu - o 
chestie de care amândoi dăm dovadă, numai 
că Alex pare să mi-o exacerbeze pe a mea, iar 
eu pe alui. 

Alex mi-a spus că are destule vehicule cu 
tracţiune integrală şi bine echipate pe care aş 
putea să le folosesc. l-am răspuns că, dacă aş 
fi vrut o maşină lipsită de personalitate, mi-aş 

fi cumpărat una ca a lui de la bun început. Mi-a 
replicat că, spre deosebire de Mustangul meu, 
maşinile lui nu m-ar ucide. l-am răspuns că 
măcar a mea era fabricată din metal, iar nu din 
plastic. El s-a încruntat. Eu i-am aruncat o 
privire urâtă. Amândoi am tăcut. Nu m-ar fi 
ajutat cu nimic faptul că plecasem grăbită în 
seara asta, aşa că am sperat că nu mă 
urmărea cu inelul său magic. Nu mă simţeam 
în stare să mă cert. 

Mi-am pus mănuşile şi am deschis portiera. 
Speram să pot să ies din mormanul de zăpadă. 
Tracţiunea pe spate este destul de groaznică, 
dar să încerci s-o foloseşti în marşarier e ca şi 
cum ai fi o furnicuţă care încearcă să mute un 
dovleac. Un ditamai dovleacul. Dacă aş fi putut 
obţine cât de cât o oarecare aderenţă a roţilor, 
totul ar fi fost în regulă. Maşina se învărtise, 
lovind nămetele dintr-o parte, aşa că numai 
bucata din dreapta a barei de protecţie 
absorbise şocul şi părea un pic îndoită, dar 
probabil că puteam să o repar şi singură. 
Trebuia să o verific odată ajunsă acasă. Am 
ocolit maşina, să văd dacă este avariată. In 
rest, totul părea în regulă. Când am ajuns în 
spatele Mustangului, m-am uit la stradă, să-mi 
dau seama dacă aş putea să ies cu spatele. 
Porţiuni de gheaţă acopereau drumul, dar nu 
suficient încât să nu văd trotuarul. 

Am deschis portbagajul şi am luat o pungă 
cu sare. Am crescut în Montana, unde iarna 

vremea este la fel de rea ca în Gunnison. 
Păstrezi pungi cu sare în portbagaj pentru ca 
greutatea suplimentară să mă ajute să 
controlez mai bine maşina pe zăpadă şi pentru 
situaţii ca aceea din seara asta, când alunec şi 
trebuie să folosesc sarea pentru a obţine o 
oarecare aderenţă. Am presărat câţiva pumni 
de sare în spatele tuturor roţilor, pentru ca 
gheaţa să se topească şi pentru ca niciun 
cauciuc să nu mai alunece atunci când aveam 
să dau cu spatele. M-am aplecat să iau punga 
cu sare şi mirosul înţepător de vopsea 
proaspătă m-a lovit din senin. Am strâmbat din 
nas. Ciudat! Probabil cineva renova şi folosea o 
vopsea cu un miros puternic. Am pus punga cu 
sare înapoi în portbagaj. Zona din jurul meu 
era luminată de un felinar stradal. Şi atunci am 
văzut-o: era o umbră neagră, înceţoşată. 

S-a întâmplat atât de repede, că am avut 
nevoie de un minut pentru a-mi da seama că 
umbra ţâşnise de lângă copacul din spatele 
mormanului de zăpadă - un copac aflat la o 
distanţă de mai puţin de trei metri de mine - în 
partea laterală a casei din cărămizi roşii de 
care m-aş fi izbit, dacă na aş fi avut „bara de 
protecţie” din zăpadă. 

Inima a început să-mi bată cu putere când 
am închis portbagajul cu un pocnet. Practic, 
am patinat din spatele Mustangului până la 
portiera pe care am închis-o şi am blocat-o, 

uitându-mă apoi cu atenţie la copaci şi de jur- 
împrejur. 

Umbra se mişcase atât de repede, încât m- 
am întrebat dacă văzusem, totuşi, cu adevărat 
ceva. În ultima vreme, îmi era tot mai dificil să 
fac diferenţa între realitate şi imaginaţie, şi 
amintiri. Însă inima tot îmi bătea nebuneşte, 
iar instinctul îmi spunea că în spatele copacului 
se aflase ceva. Tremuram când am pornit 
motorul, iar mirosul strident de ulei şi benzină 
a început să se ridice în aer. In gândul meu, m- 
am rugat oricărei Zeiţe s-ar fi întâmplat să mă 
asculte şi am sperat că Mustangul meu o să se 
mişte. Am avut nevoie de toată voinţa să nu 
apăs pedala de acceleraţie până la podea şi să 
scap, astfel, de orice chestie nepământeană 
care m-ar fi urmărit. 

Am pus schimbătorul de viteze în marşarier, 
apoi am apăsat încetişor pedala de acceleraţie. 
Am fost uşurată când maşina s-a mişcat înapoi 
fără ca roţile să patineze sau să se blocheze pe 
gheaţă. Am băgat apoi în viteză. 

Am ieşit din cartier şi am răsuflat prelung. 
Nu era prima dată când văzusem o astfel de 
umbră. Şi aveam sentimentul că nu va fi nici 
ultima. 


Capitolul 2 

În dimineaţa următoare, am setat alarma 
casei - care fusese şi un cadou, şi o cerinţă din 
partea lui Alex - şi am ieşit pe uşa din faţă. 
Jasmine, cea mai bună prietenă a mea şi aceea 
cu care împărţeam o casă, credea că alarma 
asta nu era deloc necesară. Argumentul ei era 
că locuim în Gunnison, nu în Chicago. În mod 
normal, aş fi fost de acord cu ea, dar se 
întâmplau multe lucruri despre care nu avea 
habar. 

Mi-a fost tare greu să-mi dau seama care era 
locul lui Jasmine în viaţa mea, acum, că am 
aflat cine sunt cu adevărat. Să-i spun nu este o 
opţiune. Nici măcar eu nu ar trebui să ştiu ceva 
despre Societatea Amaranthine şi despre 
Rezistenţa Daevos. Şi, dacă Jasmine ar fi ştiut, 
atunci ar fi fost în pericol. Din cauza asta, în 
ultima vreme am devenit destul de 
introvertită, mai ales de când cu incidentul de 
Halloween, când văzusem ceva ce Jasmine şi 
Zach, cu siguranţă, nu zăriseră. 

Din moment ce nu puteam să-i spun lui 
Jasmine - sau oricui altcuiva - ceva legat de 
secretele despre Daevos şi Amaranthine, eu şi 
jas ne cam îndepărtasem una de cealaltă, 
puţin câte puţin. Ea încetase să mă mai întrebe 
dacă doream să ne petrecem timpul împreună 
după ce inventasem tot soiul de scuze pentru a 
nu o face. Acum, rareori ne mai trimiteam câte 
un SMS şi, dacă o vedeam prin casă, 
mormăiam doar un „salut” şi, poate, vorbeam 

un pic despre vreme, dar nimic mai profund de 
atât. Îmi dădeam seama că era supărată - şi 
eu eram -, dar nu am discutat deloc despre 
asta. Nu ştiam ce aveam să îi spun când o vom 
face, în cele din urmă. 

Când m-am dus la curs, am trecut pe lângă 
tufişuri şi copaci încărcaţi de zăpadă pe care 
lumina soarelui de dimineaţă îi făcea să 
strălucească, reflectându-se din cristalele de 
gheaţă. Casa noastră nu era departe de 
campus, iar eu aveam chef să simt aerul 
proaspăt - la lumina zilei, unde nu se furişa 
nicio umbră. 

Noaptea trecută nu fusese prima dată când 
văzusem o umbră. Mă mai confruntasem cu 
una al naibii de înfricoşătoare pe care o 
zărisem vara trecută, dincolo de fereastra 
bucătăriei, într-o noapte înmiresmată. Dar, din 
moment ce Caleb era singurul care voia pe 
atunci să mă rănească, făcusem legătura între 
silueta întunecată şi maleficul Clan al lui Caleb, 
din Rezistenţa Daevos. Caleb încercase să ne 
folosească pe mine şi pe Alex ca să afle 
informaţii despre Societatea Amaranthine, 
Protectorii sufletelor. Şi eu, una, crezusem că 
problema cu umbra fusese rezolvată după ce 
Alex, Emil şi cu mine le luasem sufletele lui 
Caleb şi tuturor celor din Clanul său. Se pare 
însă că fusese o greşeală să presupun că 
umbrele aveau să dispară doar pentru că şi 
Caleb dispăruse. 

În timp ce încercam să-l opresc pe Caleb, 
aflasem că am nişte puteri destul de grozave. 
Nu ştiam de unde le am şi, până acum, nici alţii 
nu aflaseră. Insă capacitatea mea de a-i 
controla pe membrii Daevos era de mare 
folos... Doar că nu ştiam dacă ar fi funcţionat şi 
împotriva siluetelor demonico-fantomatice. Din 
fericire, se părea că spectrul n-avusese chef de 
brioşe şi cafea, aşa că nu se trezise încă. M-am 
gândit din nou la noaptea precedentă. 
Văzusem umbra mişcându-se doar o singură 
dată. 

In ciuda atenţiei cu care o urmărisem, după 
ce fugise de lângă copac într-o parte a casei, 
nu am mai zărit-o. 

Intr-adevăr, ar fi trebuit să le spun lui Alex şi 
lui Emil totul de îndată ce ajunsesem acasă 
seara trecută, dar nici măcar nu ştiam ce 
văzusem exact. Ştiam însă că, dacă le-aş fi 
spus, ar fi reacţionat exagerat, aşa că 
hotărâsem să mai aştept. 

După ce m-am calmat seara trecută, m-am 
dus direct la raftul meu. Am dat la o parte 
cutia care conţinea toată seria de romane 
Jocurile Foamei şi am scos un jurnal legat cu 
piele de culoarea lavandei din spatele trilogiei: 
catalogul personal cu toate chestiile ciudate 
care i se-ntâmplau lui Evie. Am scris data în 
partea de sus a paginii, am notat unde mă 
aflam, ce făceam când am alunecat în trecut şi 
am scris în detaliu tot ce văzusem. 

Acum şapte luni, când apăruseră aceste 
imagini retrospective, avusesem numai două: 
una atunci când îl atinsesem pe Alex pentru 
prima oară şi alta atunci când luasem contact 
direct pentru prima oară cu Emil. Totuşi, de la 
întâlnirea cu Caleb, am început să văd din ce în 
ce mai des secvenţe din viaţa mea anterioară, 
în care fusesem Cassandra. Nu aveam nici cea 
mai mică idee ce anume le declanşa sau de ce 
apăreau mai frecvent acum, deşi bănuiam că 
totul era rezultatul acelei Sync, al sincronizării 
minţilor la care Caleb ne supusese pe mine şi 
pe Alex. 

Tot după Sync,  flashbackurile mele 
începuseră să devină, oarecum... imprevizibile. 
În trecut, le priveam, pur şi simplu, ca un 
spectator tăcut, care urmărea cum se 
desfăşurau. Acum, erau, mai degrabă, ca nişte 
amintiri pe care le retrăiam. Făceam mai mult 
decât doar să-i urmăresc pe Cassandra, pe 
Emil şi pe Alex: eram chiar acolo, eram ea 
însăşi. Era ca şi cum trecutul şi prezentul s-ar fi 
împletit în mintea mea. În plus, am reuşit să le 
simt pe unele în totalitate, cu tot cu gândurile 
şi emoţiile Cassandrei. Alteori, erau doar ca o 
amintire neclară: eram acolo, dar aflam mult 
mai puţine detalii şi informaţii. Nu ştiam exact 
ce anume cauza acele incompatibilităţi între 
scenele din trecut. 

Am ales să nu le spun lui Alex şi lui Emil că 
flashbackurile, rememorările mele, 


24 


continuaseră, pentru că nu aveam nevoie să le 
dau celor doi încă un motiv pentru care să se 
certe. Mai întâi, voiam să aflu singură ce le 
declanşa şi, în plus, doream să mi le şi notez. 
Aşadar, când au început să apară după Sync, 
după sincronizarea minţilor, am hotărât să le 
descriu într-un jurnal. 

Am oftat când am traversat trotuarele 
acoperite cu sare din campus. Uneori, chiar îmi 
doream ca, în loc de Evie-Urmăritoarea, să pot 
fi, pur şi simplu, doar Evie-studenta. Şi, poate, 
să-mi dau întâlnire cu nişte băieţi care nu 
aveau nicio putere supranaturală şi nici nu se 
urau unul pe celălalt atât de mult, încât 
vendeta lor dura de 250 de ani! Trebuia să mă 
întreb dacă vieţile mele anterioare - când nu 
ştiusem despre Amaranthine şi Daevos, despre 
Alex şi Emil - fuseseră mai bune. Să fi fost, 
oare, cu adevărat, ignoranţa o fericire sau îmi 
era mai bine acum pentru că ştiam adevărul - 
sau măcar o parte din el? Tot gândindu-mă la 
aceste lucruri, am pierdut cu totul noţiunea 
timpului şi, deodată, iată-mă ajunsă la cursul 
de psihologie. 

Am intrat în clasă şi m-am aşezat aproape 
de Vicki, o fată cu care lucrasem în echipă 
săptămâna trecută, Ja un proiect. Părul de un 
roşcat aprins îi scotea în evidenţă ochii căprui 
şi avea un zâmbet molipsitor, cu toate că 
astăzi părea un pic cam... distrată. 

— Bună dimineaţa, Vicki, am spus şi mi-am 
scos caietul şi un creion din rucsac. 

Ea a încetat să-şi mai răsfoiască notițele şi 
mi-a zâmbit, epuizată: 

— Hei! Eşti pregătită pentru test? 

— Cât se poate de pregătită, i-am răspuns. 

Imitând-o destul de bine pe Hermione 
Granger, a oftat prelung: 

— Sunt aşa de agitată! Ştii că testul ăsta 
reprezintă 20% din nota noastră? 

Ştiam asta şi nu mi-a picat deloc bine că-mi 
adusese aminte. 

— Ai să te descurci de minune, am asigurat- 
O. 

— Evident c-o să se descurce! s-a auzit o 
voce din spatele meu. Este cea mai deşteaptă 
din clasă. 

M-am întors ca să-l văd pe Hutch cum se 
strecoară în banca lui. El era un pic mai înalt 
decât mine şi avea muşchii unui atlet. În 
partea din faţă, îşi făcuse ţepi părul şaten, iar 
gropiţele din obraji îmblânzeau conturul dur al 
siluetei masculine. Era şi tare de treabă - 
chestie care le lipseşte celor mai mulţi ţipi sexy 
care ştiu sigur cât de sexy sunt. 

Viciu a roşit. Era clar că îl cam plăcea pe 
Hutch. Acesta i-a zâmbit când şi-a scos 
manualul din rucsac: 

— Sunteţi amândouă pregătite pentru test? 

Vicki şi-a întors privirea de la Hutch şi s-a 
uitat din nou în caietul ei: 

— M-aş bucura mai mult dacă aş mai avea 
câteva ore să-mi revăd notițele. 

Hutch s-a uitat în sus la mine, cu părul 
teapăn din cauza fixativului, a gelului sau a 
vreunei combinaţii dintre cele două produse. 
Am ridicat doar din umeri: 

— Nu. Dar m-am împăcat cu ideea şi o 
accept. 

Hutch a izbucnit în râs. 

Profesoara noastră a intrat în clasă şi toţi au 
tăcut când le-a înmânat foile cu testul celor dm 
prima bancă din fiecare rând, instruindu-ne să 
luăm una şi să dăm testele mai departe. Mi-am 
luat testul - o combinaţie de exerciţii cu 
răspunsuri multiple, răspunsuri scurte şi 
întrebări de tip eseu - şi i-am zâmbit lui Vicki 
ca să o liniştesc, de pe partea cealaltă a 
culoarului dintre băncile noastre. Imi plăceau 
răspunsurile scurte şi întrebările de tip eseu, 
pentru că acestea nu cereau răspunsuri în alb- 
negru, doar cu „da” şi „nu” şi îmi permiteau să 
bat câmpii în voie. 

După aproape două ore, am terminat, in cele 
din urmă. Credeam că rezolvasem totul bine, 
dar ştiam că nu aveam să iau zece. Mi-am 
adunat lucrurile şi, când le-am băgat în rucsac, 
am auzit un oftat în dreapta mea. Vicki părea 
Să se gândească dacă ar mai fi trebuit să se 
uite încă o dată pe răspunsurile ei sau, pur şi 
simplu, să dea foaia. Continuând să-şi 
analizeze testul, s-a înclinat în faţă pe scaun. 

M-am uitat cu atenţie la ea şi m-am întrebat 
dacă ştia cât de mult se apropia de marginea 
scaunului. Următoarea mişcare aproape că a 
făcut-o să cadă pe podea, dar s-a prins la timp 
şi s-a ridicat, ducându-şi testul în faţa clasei. 
Apoi şi-a luat şi ea lucrurile, aşa că am ieşit 
împreună. 

— A fost greu, mi-a mărturisit şi uşa s-a 
închis în urma noastră. 

— Da, întrebările cu răspunsuri multiple au 
fost groaznice şi nu m-am aşteptat ca 
întrebarea pentru eseu să fie despre id şi ego. 
Sper c-am scris corect. 

Vicki a oftat: 

— Şi eu. 

Uşa s-a întredeschis şi a ieşit Hutch. 

— Ce-ai făcut? l-am întrebat. 

El a răsuflat şi şi-a mişcat rucsacul, ca să-i 
susţină mai mult greutatea pe umeri. 

— Urăsc eseurile! 

— Urăsc testele! a spus Vicki. 

— Vreţi să mergem să luăm prânzul, fetelor? 
a întrebat Hutch. 

Am văzut o strălucire plină de speranţă în 
ochii lui Vicki. 

Entuziasmul ei neliniştit m-a umplut de 
fericire. Relaţiile mele depăşiseră de mult, şi 
încă în mare viteză, etapa entuziasmului 
neliniştit, căci trecuseră direct în etapa 
confuziei complicate, îi invidiam pe Vicki, pe 
Hutch şi pe toţi ceilalţi oameni de pe planetă 

care puteau, pur şi simplu, să se 
îndrăgostească, fără să aibă parte şi de toate 
consecinţele care-mi atârnau mie deasupra 
capului. Preferinţele mele romantice puteau să 
aibă ramificații colosale, de proporţii cosmice. 

Alex şi Emil făceau parte din viaţa mea de 
secole, dar eu, una, nu-mi aminteam nimic din 
ce se întâmplase în trecutul nostru împreună. 
Încă simţeam că nu-i cunosc destul de bine sau 
că nu aveam destule informaţii despre istoria 
noastră comună, încât să iau o hotărâre atât 
de importantă în legătură cu viaţa şi relaţia 
mea, şi să îl aleg pe unul din ei. În plus, şi Alex, 
şi Emil mă protejaseră tot timpul, fiecare în 
felul lui. După incidentul cu Clanul lui Caleb, 
hotărâsem că puteam măcar să-mi amân 
alegerea până când aveam să fiu sigură de 
sentimentele mele. Era singurul răspuns care 
ar fi fost corect faţă de Alex, de Emil... şi de 
mine. Dacă l-aş fi ales acum pe unul din ei, m- 
aş fi îndoit mereu şi m-aş fi întrebat dacă sunt 
cu persoana potrivită. Nu eram pregătită să 
aleg. 

M-am uitat la Vicki şi la Hutch. Să luăm 
prânzul părea o idee mai bună decât să stau 
singură pe undeva, tot gândindu-mă la situaţia 
mea amoroasă. 

— Sigur! Cred că specialitatea zilei la 
cantină o reprezintă pastele numite manicotti 
care chiar au un gust bun. 

Zâmbetul lui Vicki a devenit mai luminos şi 
ne-am îndreptat tustrei spre College Center’. 

Center College, decorat în culori neutre şi 
liniştitoare care aminteau de nişte munţi în 
timpul verii, era plin ochi cu studenţi care 
mâncau, vorbeau şi învățau. Am luat o apă şi-o 
salată de la bufet - o alegere sănătoasă! — şi l- 
am urmărit pe Hutch cum îşi primea pastele 
despre care le spusesem, acele manicotti la 
care m-am uitat cu poftă, simțind că ar fi 
trebuit să-mi aleg altceva de mâncare. Urăsc 
când se-ntâmplă una ca asta! M-am strâmbat 
şi m-am gândit că, dacă nu puteam să decid ce 
vreau să mănânc la prânz, cum aş fi putut să 
iau vreodată vreuna dintre hotărârile cu mult 
mai importante din viaţa mea? 

Ne-am aşezat la o masă aproape de ferestre, 
la etajul al doilea din College Center. Mi-am 
pus rucsacul pe scaunul de lângă mine şi am 
scotocit prin el după dezinfectantul pentru 
mâini. 

— Aşadar, ce ai scris în eseu? m-a întrebat 
Hutch, cât mă luptam să deschid capacul de 
plastic al recipientului pentru salată. Cineva ar 
trebui să inventeze un instrument pentru a 
face asta! Mereu simt c-ar fi trebuit să-mi iau 
foarfecă la mine doar ca să-mi eliberez salata. 


3 Denumirea pe care o poartă, în SUA, o clădire dintr-un campus 
universitar unde se află secretariatul general al universităţii, 
cantina studenţească, precum şi diverse săli de conferinţe etc. 

Repede-repede, am reînceput să discutăm 
despre test, în timp ce ne comparam 
răspunsurile. Eram destul de sigură că Vicki 
luase doar note de zece toată viaţa ei şi voiam 
să spun asta, când am auzit o voce sonoră şi 
furioasă în spatele meu: 

— Evangeline Starling... Ce surpriză să te 
văd aici! 

Zgomotul puternic al unui balon de gumă de 
mestecat care tocmai fusese spart a 
accentuat, parcă, propoziţia. 

M-am întors încetişor şi am zărit-o pe 
Jasmine, furioasă nevoie mare, şi pe Zach, care 
stătea în spatele ei, având o privire îngrijorată. 
Pielea ei de culoarea ciocolatei cu lapte era, 
acum, de-un roşu aprins, ca şi când fie i-ar fi 
fost prea cald, fie ar fi stat prea mult în frig. 

— De vreme ce rar vorbeşti cu mine şi nici 
nu prea-mi mai răspunzi la SMS-uri, am 
presupus că eşti atât de ocupată, încât nu mai 
ai timp pentru prieteni. Fără să se grăbească, 
le-a aruncat o privire dură tuturor celor de la 
masă, iar ei s-au făcut mici-mititei: Dar nu-i 
cazul, nu-i aşa? Văd că ai destul timp pentru 
prieteni! Doar pentru mine n-ai timp, pentru 
mine, care ţi-am fost cea mai bună prietenă. 

Am clătinat din cap, am închis ochii şi m-am 
gândit cum să clarific situaţia. 

— Nu-i chiar aşa, Jas! Am fost tare ocupată! 

Ea s-a înfuriat atât de mult, încât părea 
gata-gata să scuipe foc: 

— De obicei, când aveai timp liber, mă 
sunai, să ţi-l petreci cu mine. Acum mă 
înlocuieşti cu nişte ţipi oarecare, pe care i-ai 
întâlnit la ore cu câteva săptămâni în urmă? a 
spus şi-a gesticulat spre Vicki şi Hutch. Bine că 
ştiu ce loc ocup pe lista ta de priorităţi, Evie! 
Nu ştiu care-i problema ta, şi sunt sigură c-are 
legătură cu Alex şi cu Emil, dar, pentru că nu- 
mi mai spui absolut nimic, n-am nici cea mai 
vagă idee. Când ai să îţi dai seama că într- 
adevăr ai nevoie de cea mai bună prietenă a 
ta, să mă anunţi. Poate-am să mai fiu prin 
preajmă. 

Jasmine şi-a trântit tava pe masă şi ochii au 
început să i se umple de lacrimi de furie în 
timp ce se îndrepta cu paşi apăsaţi spre Zach. 
Se clătina când l-a apucat de braţ. Ingrijorată, 
am dat să mă ridic. Faţa ei roşie şi ceea ce 
părea a fi o ameţeală m-au făcut să mă 
gândesc la faptul că, totuşi, ceva nu era în 
regulă, dar am simţit că reacţionează aşa din 
cauza emoţiilor. Zach i-a cuprins mijlocul cu 
braţul şi am văzut că încerca să o consoleze în 
timp ce se îndepărtau. El mi-a aruncat o privire 
peste umăr, clătinând, dezamăgit, din cap. 

Când m-am întors, toţi cei de la masă şi din 
sala în care se servea prânzul se holbau la 
mine. 

— Te simţi bine? m-a întrebat Vicki şi m-a 
atins cu palma pe spate. 

Am inspirat profund, să mă calmez. 

— Da, i-am răspuns. Probabil c-ar trebui să 
plec. Am adunat pe tavă ce mai rămăsese din 
masa de prânz şi mi-am pus sticla cu apă în 
rucsac. Mulţumesc pentru invitaţia la prânz, 
am spus, neştiind ce altceva să mai zic. 

Situaţia era destul de ciudată. Ei mi-au 
murmurat un „la revedere” când am plecat. 

Am aruncat resturile şi mi-am pus tava peste 
celelalte, pe raftul de deasupra coşului de 
gunoi. Tremuram de emoție. Mă simţeam 
vinovată, supărată şi-mi era rău de la stomac. 
Îmi displăcea să ştiu că prietena mea cea mai 
bună era supărată pe mine, dar nici nu puteam 
să-i vorbesc. Trebuia să găsesc o cale să 
îndrept lucrurile. 

Am reuşit să ajung într-un loc retras din 
bibliotecă înainte să mă prăbuşesc. Imi 
pierdusem cea mai bună prietenă, mă 
urmăreau umbre, aveam nişte puteri de 
Urmăritor pe care nu le înţelegeam deloc, dar 
nici cea mai vagă idee despre ce avea să se 
întâmple în clipa sau în ziua următoare. Aveam 
multe de asimilat. După ce-am bocit straşnic, 
mi-am şters rimelul de sub ochi, mi-am suflat 
nasul şi m-am uitat pe fereastră la vârfurile 
înzăpezite ale munţilor. Uriaşa şi spălăcita 

literă „W” din Western State“ era invizibilă, 
căci fusese acoperită de zăpada proaspătă. 

— Munţii îmi aduc aminte de tine. l-am simţit 
mâna caldă pe umăr şi am închis ochii, 
bucurându-mă de pace. Nu aveam prea multe 
astfel de ocazii. 

— Şi mie, de tine. 

Pentru tot restul vieţii mele, aveam să 
asociez munţii cu Alex, pentru că acolo mi se 
prezentase el din nou, după 250 de ani. 

— Te simţi bine? 

Am dat, aprobator, din cap. Uneori uit că 
Alex poate să mă vadă prin inelul său magic. 
Spune el că nu mă urmăreşte prea des, dar 
ştiu că mă verifică uneori. Probabil că m-a 
verificat atunci când a ţipat la mine. Speram că 
nu fusese şi martorul bocetului meu groaznic. 

— O să mă simt bine! Trebuie doar să-mi 
dau seama ce să fac şi cum să mă descurc cu 
Jas. 

Alex s-a ghemuit lângă mine, punându-şi o 
mână pe coapsa mea, în timp ce cu cealaltă 
îmi  mângâia braţul cu mişcări circulare, 
liniştitoare. Era îmbrăcat cu blugi închişi la 
culoare şi purta o jachetă neagră de schi. 
Mirosea a cedru umed, iar părul lui de un 
castaniu intens era ud ca şi când tocmai ar fi 
+ Denumirea prescurtată a Western State College, parte a 
Universităţii Colorado, al cărei sediu se află în oraşul Gunnison, 


din statul Colorado, şi a cărei siglă include o literă „W” 
supradimensionată 

ieşit de sub duş. M-am întrebat unde fusese. La 
sală, poate? Când m-am gândit cum trebuie să 
fi arătat Alex în timp ce ridica greutăţi, 
aproape că am început să mă simt mai bine. S- 
a uitat la mine, iar în ochii lui blânzi de smarald 
se citea cât de îngrijorat era. 

— De ce-o eviţi? 

M-am încruntat şi am strâmbat din buze. 

— Tu ce crezi? i-am spus, în timp ce mă 
jucam cu un fir din pulover. Nu-i ca şi cum aş 
putea să-i zic ce se întâmplă; ea şi-ar da 
seama dac-aş minţi-o. Dacă nu cumva vrei să-i 
povestesc despre Amaranthine şi Daevos, este 
mai uşor să-i spun că sunt ocupată. 

Alex s-a înclinat pe spate şi s-a uitat cu 
atenţie la mine. 

— Ar putea fi mai uşor, dar nu ştiu dacă-i 
mai bine pentru sănătatea ta mintală. 

Am holbat ochii cât cepele. 

— Vrei să-i spun ce se-ntâmplă? Cine sunt? 
Cine sunteţi tu şi Emil? 

Şi-a muşcat buza şi a clătinat uşor din cap. 

— Nu şi dacă poţi să te abţii, dar ai nevoie 
de prieteni, Evie! Ai nevoie de oameni cu care 
să te înţelegi şi în compania cărora să te 
distrezi. Ai prea multe pe cap. Din când în 
când, trebuie să-i permiţi minţii tale să mai 
evadeze din nebunia asta paranormală. 
Jasmine era eliberarea ta. Era persoana la care 
te duceai când simţeai nevoia să vorbeşti, să-ţi 
verşi amarul sau să nu mai fii stresată. Ai făcut 

în aşa fel, încât ea nu mai este acea persoană. 
Ţii tot în tine şi nu vorbeşti cu nimeni. M-a 
strâns uşor de braţ: Măcar cu mine şi cu Emil 
trebuie să discuţi despre problemele tale. 

Am izbucnit, zgomotos, în râs: 

— Da, pentru că amândurora v-ar face 
plăcere să mă ascultați cum vorbesc despre 
relaţiile mele cu voi doi. 

Alex a ridicat din umeri: 

— De fapt, te-aş asculta. Mi-ar plăcea să aflu 
ce-i în mintea ta. Cu mine şi cu Emil ai 
întrerupt orice relație romantică. Din 
experienţa mea şi din ce mi-a spus Emil, ştiu 
că nu vorbeşti cu niciunul din noi despre ceea 
ce simţi. Şi nici noi nu ne petrecem timpul 
singuri cu tine. Prin urmare, dacă vrei să-mi 
spui ceva - mi-a făcut semn să continui - te 
rog s-o faci. 

M-am uitat la el pe sub gene şi am clătinat 
încet din cap. 

— Vorbesc serios, m-a încurajat. Zi ce-ai de 
ZIS! 

Habar n-avea ce-şi doreşte, ce îmi cere. 
Chiar dacă nu era frumos din partea mea, mi s- 
a părut că o exemplificare ar fi fost cea mai 
bună metodă să-i explic. Mi-am ridicat vocea în 
falset: 

— M-am simţit grozav când l-am sărutat pe 
Emil, dar la fel m-am simţit şi când l-am 
sărutat pe Alex! Şi mi-ar plăcea să ştiu cum se 
potrivesc vieţile noastre trecute cu tot ce ni se 

întâmplă acum. Probabil că, dac-aş putea să-mi 
amintesc trecutul, asta m-ar ajuta să aleg, dar 
nu pot să cred, pur şi simplu, în ce spun Alex şi 
Emil că s-a petrecut. Am oftat prelung: Cum 
am să îl aleg vreodată pe unul din ei? 

Alex a mijit ochii şi, încet, şi-a încleştat 
pumnii. S-a silit să-i deschidă când a expirat: 

— Bine punctat, ce să zic! 

Am dat aprobator din cap o dată. 

El m-a mai privit un minut, părând absorbit 
de gânduri. M-am uitat la ceas: 

— E aproape timpul să plec la următorul 
curs. 

M-am ridicat şi am dat s-o şterg. Alex a venit 
în faţa mea şi şi-a întins mâinile ca să-mi 
cuprindă obrajii: 

— Uneori, să faci parte din viaţa asta şi să 
ştii ceea ce ştii pare o povară; dar o să ne 
descurcăm. Îţi promit! 

S-a aplecat şi m-a sărutat pe frunte, iar eu i- 
am simţit apăsarea catifelată a buzelor pe 
piele. 

Am închis din nou ochii, am inspirat adânc 
şi-am încercat să nu izbucnesc în plâns. 
Speram că o să ne descurcăm, dar, în clipa 
aceea, nu eram tocmai sigură. 

L-am lăsat singur pe Alex şi, în drum spre 
clasă, am observat o coadă lungă la biroul 
asistentei. Pe fetele din faţa mea le-am auzit 
spunând: „Cred că se dau gratuit 
medicamente”. 

Explicaţia mi-a părut nimerită. Şi eu aş fi 
vrut câteva. De preferinţă, din acelea care te 
fac fericită. De una singură, îmi era tare greu 
să mai fiu aşa. 


Capitolul 3 


Mai târziu în acea seară, pe când eram în 
camera mea şi îi scriam un e-mail mamei, am 
auzit o bătaie la uşa din faţă. Am deschis-o 
doar ca să-l văd pe Alex ţinând o cutie cu pizza 
şi pe Emil legănând o sticlă de limonadă de doi 
litri - dintr-aceea roz, care îmi plăcea mai mult 
decât cea galbenă. — Putem să intrăm? a 
întrebat Alex. 

Atentă, i-am analizat pe amândoi din cap 
până-n picioare. Emil a zâmbit, iar ochii i-au 
strălucit, cu farmecul lor obişnuit. Puloverul de 
un albastru-deschis cu dungi negre parcă îi 
lumina albastrul-gri al ochilor. Părul blond- 
nisipiu îi era ciufulit, ca şi când s-ar fi dat 
recent jos din pat. Gândul ăsta îmi cam abătea 
atenţia. O curea de piele neagră şi uzată, cu o 
cataramă mare şi pătrată de argint îi ţinea 
blugii prespălaţi care i se mulau pe talie şi 
coapse în toate locurile potrivite. 

Seducătoare, privirea de smarald a lui Alex 
mă străpungea, parcă. Părul lui închis avea o 
culoare aflată la graniţa dintre şaten şi negru şi 
era tuns scurt, cu toate că era mai lung în 

vârful capului, aranjat astfel încât uşoara sa 
ondulare naturală îi dădea volum. Era îmbrăcat 
cu o pereche de blugi de un albastru-închis şi o 
bluză de corp albă cu striaţii care era atât de 
strâmtă, încât parcă nici n-ar fi fost. Îmi era 
tare greu să mă conving să nu mă holbez 
ostentativ la bicepşii şi la pectoralii lui. 

l-am privit cu ochii mijiţi, suspicioasă. Chiar 
dacă se înțelegeau mai bine decât acum 
câteva luni, nu era ca şi cum şi-ar fi dat 
întâlniri sau mai ştiu eu ce. Din câte ştiam, 
dacă nu eram şi eu prin preajmă, rar îşi 
petreceau timpul împreună, singuri. Ce 
puneau, oare, la cale? 

— Cred că da, am răspuns cu grijă şi am 
deschis uşa mai larg. 

l-am urmărit cum au intrat şi au lăsat 
mâncarea pe masă, lângă trandafirii mei lila 
proaspeți. Mirosul floral dulce parfuma 
întreaga casă. In ultimele câteva luni, mă 
obişnuisem atât de mult să primesc mai mereu 
trandafiri proaspeți de la Emil, încât, de obicei, 
simţeam mirosul abia când intram în casă 
după o vreme. Emil a văzut că mi-am dat 
seama şi a zâmbit încă şi mai larg. 

M-am dus în bucătărie, să iau farfurii şi 
pahare. Când m-am întors, ne-am aşezat toţi la 
masă şi am împărţit mâncarea. M-am uitat, 
întâi, la Alex, apoi la Emil, care stătea în faţa 
lui, în vreme ce eu şedeam în capul mesei. 
Chiar şi când luam cina, eram ultimul segment 

din micuțul nostru triunghi. Era ciudat să mă 
gândesc la noi ca la o familie fericită. Bine, 
bine, „familie” nu e chiar cuvântul potrivit, dar 
eram o mână de oameni care aveau acelaşi 
scop: ca eu să rămân în viaţă. 

Nu am mâncat imediat. Eram mai 
preocupată să-mi dau seama care era motivul 
ascuns al vizitei lor. 

— Prin urmare, ce-i cu vizita din seara asta, 
băieţi? Mi-am fluturat mâna înspre ei doi: De 
obicei, mă spionaţi mai pe ascuns, nu aşa, pe 
faţă. 

Nu scăpasem din vedere nici faptul că îmi 
aduseseră pizza mea preferată - cu brânză, 
măsline negre, ardei şi mult, mult sos. Şi, în 
plus, că limonada era roz. Puneau ei ceva la 
cale! 

Emil s-a uitat la Alex care a luat cuvântul: 

— Vrem să vorbim cu tine. 

Mi-am întors uşor capul, să mă pot uita mai 
bine când la unul, când la celălalt. 

— In regulă! Despre ce? 

Alex şi-a încrucişat braţele pe masă şi s-a 
aplecat în faţă: 

— Evie, noi credem că a venit vremea să îţi 
dai întâlniri. 

Am râs sincer, fără să mă abtin. Şi m-am 
simţit foarte bine! 

Trecuse mult timp de când nu mai râsesem 
aşa de tare. Alex şi Emil s-au uitat unul la altul. 
Se aşteptaseră la reacţia asta, erau pregătiţi. 

— De ce naib-aş face una ca asta? Am deja 
prea multe pe cap cu voi doi. N-am nevoie să 
le mai fac şi altora probleme. 

Alex a clătinat din cap: 

— Nu, nu să te întâlneşti cu alţi băieţi. Vrem 
să ieşi la întâlniri cu noi. 

Surprinsă, m-am uitat la ei, căscând ochii. 
Pentru o clipă, am fost uimită: 

— Ştiu că între noi s-a format triunghiul ăsta 
ciudat, dar nu mă interesează deloc nici 
poliandria, nici să am mai mulţi iubiţi. Abia mă 
descurc cu unul din voi, ce să mai vorbim de- 
amândoi! 

Emil a schiţat un zâmbet: 

— Vrem să te-ntâlneşti cu fiecare din noi 
separat. Nu vei avea o relaţie exclusivă nici cu 
mine, nici cu Alex până când nu ai să fii 
pregătită să faci pasul ăsta şi să îl alegi pe unul 
din noi. 

Am rămas cu gura căscată şi, preţ de vreo 
30 de secunde, nu am fost în stare să îngaim 
nimic, lucru care mi-a dat timp să-mi revin şi 
să mă gândesc la ce să zic. 

— Lăsaţi-mă să înţeleg, am bâiguit şi m-am 
lăsat pe spătar, ca să am de ce să mă sprijin în 
cazul în care coloana mea vertebrală hotăra să 
se comprime, ceea ce era mai mult decât 
probabil. Vreţi să încep să ies din nou cu voi 
doi, dar fără să aleg acum? 

— Da, a spus Alex. 

Emil a dat aprobator din cap. 

M-am uitat, pe rând, când la unul, când la 
altul, întrebându-mă dacă totul nu era, cumva, 
doar o festă. 

— Vă daţi seama că, în urmă cu doar câteva 
luni, când relaţiile noastre erau - am făcut o 
pauză, încercând să găsesc termenul potrivit 
ca să le descriu - încă nedefinite, v-apucaseră 
aşa nişte pandalii din cauza testosteronului, 
încât aţi vrut să vă omorâţi unul pe altul? 

— Ei, nu-i chiar aşa, Evie, m-a dojenit Alex. 

— Glumeşti? am întrebat, neîncrezătoare. În 
prima noapte, când eram la dunele de nisip, 
mi-a fost frică să vă las singuri în corturile 
voastre. Credeam c-am să mă trezesc, cu 
siguranţă, şi-am să-l găsesc pe unul din voi 
rănit mortal. 

Emil a rânjit: 

— Dar acum ştii că suntem nemuritori. 
Problema-i rezolvată! 

Alex a inspirat adânc: 

— Atunci încă stabileam regulile de bază. 

— Da, a încuviinţat Emil. Nu l-aş fi ucis, 
totuşi. Desigur, m-aş fi luptat cu el, dar 
omorâtul e, totuşi, o chestie extremă. In plus, 
nu vreau să câştig prin neprezentarea 
adversarului. Acum 250 de ani ai luat 
hotărârea corectă. Vreau să mă alegi din nou, 
aşa cum ai mai facut-o odată. 

Fără ca măcar să mă uit la el, auzeam cum 
Alex scrâşneşte din dinţi: 

— Ideea e că trebuie să ieşi cu noi. Altfel, n- 
ai să poţi niciodată să iei o decizie. 

M-am uitat când la unul, când la altul. Nu 
puteam să le contrazic logica. Şi eu, una, mă 
gândisem la acelaşi lucru. Insă nu mi se părea 
corect să mă întâlnesc cu amândoi, fără să am 
garanţia unui angajament, a loialității faţă de 
unul singur. 

— Nu sunt pregătită să iau o decizie, aşa că 
n-are niciun rost. 

— Păi, tocmai asta-i ideea, a spus Alex. N-ai 
să fii niciodată pregătită, dacă nu-ţi vei petrece 
timpul cu noi. A făcut o pauză: Timp preţios. 
Singuri. La întâlniri adevărate. 

M-am rezemat de spătarul scaunului şi mi- 
am lăsat braţele în poală, în timp ce încercam 
să-mi dau seama cum să le abordez sugestia: 

— Uite, ştiu că voi doi aşteptaţi de mult timp 
să iau hotărârea asta şi chiar vă admir 
răbdarea. Dar pentru mine nu a trecut mult. 
Nici măcar nu a trecut un an de când aţi intrat 
din nou în viaţa mea. Şi am doar 18 ani! Ştiu 
că vreţi un răspuns şi, într-o bună zi, cred c-am 
să pot să vi-l dau, dar nu vreau să fiu obligată 
să am o relaţie doar pentru că voi vreţi să 
aflaţi răspunsul chiar acum. 

— Nu-ncercăm să te obligăm, a spus Alex. ŞI 
nici măcar nu-ţi cerem să ai o relaţie. În cele 
din urmă, ai să fii pregătită să alegi şi, când ai 
s-o faci, vrem să fim siguri că ştii cât se poate 
de multe lucruri, astfel încât să iei hotărârea 


43 


care ţi se va părea corectă. N-avem planuri 
ascunse. 

l-am urmărit pe amândoi cu atenţie şi am 
decis să le spun la ce mă gândisem recent: 

— V-aţi oprit vreodată să vă gândiţi că toţi 
suntem suflete-pereche? Era o teorie la care 
încă lucram. Nu luasem în calcul toate detaliile: 
Poate că sufletul nostru a fost împărţit, cumva, 
în trei? Trebuie să existe o soluţie pentru asta. 
Aşa, nu ar trebui să ne mai facem griji cu toată 
stupizenia asta de alegere. 

— Nu, a răspuns Alex imediat. Nu asta-i ceea 
ce s-a întâmplat. 

— Trebuie să fiu de acord cu Alex, a spus 
Emil. Nu mă simt absolut deloc atras de el! 

— Ceea ce-i valabil şi pentru mine, a zis Alex 
pe un ton calm. 

Mi-am dat ochii peste cap: 

— N-am vrut să sune aşa! Pe bune, n-ar 
putea să fie ăsta răspunsul? 

Alex a clătinat din cap: 

— Nu. Am vorbit cu cei din Amaranthine 
despre posibilitatea asta. 

— Şi eu am investigat chestiunea, a 
confirmat Emil. 

Deseori mă întrebam ce fac Alex şi Emil 
când nu erau cu mine. Părea că hobby-urile lor 
presupuneau o grămadă de muncă de 
cercetare. 

Alex a aprobat, dând din cap: 

— Şi eu l-am rugat pe un Urmăritor să se 
intereseze. Emil şi cu mine nu avem absolut 
nimic în comun. Dacă sufletul nostru ar fi fost 
despărţit în trei, ar fi existat un fel de legătură 
între noi doi. Aşadar, nu ăsta-i răspunsul. 

— Dar legăturile pot fi ascunse. Brăţara mea 
cu orhidee ascundea legătura mea cu Alex, iar 
Emil spunea că aceea dintre mine şi el nu 
putea fi depistată. 

— Nu dacă nu se iau măsuri ca să fie 
ascunse, a spus Alex. Între mine şi Emil nu 
există nicio legătură. 

M-am uitat la Emil ca să-mi confirme. El a 
ridicat din umeri. Încă nu eram convinsă. Poate 
că legătura lui Alex şi-a lui Emil fusese 
retezată, tot aşa cum Caleb îmi tăiase 
legăturile cu ei doi când mă răpise. Dar nu 
voiam să insist înainte să am mai multe dovezi. 

— Dacă unul din voi nu e sufletul meu 
pereche, atunci care sunt celelalte opţiuni? Mi- 
am plimbat privirea de la Alex la Emil: De ce 
legătura mea cu voi este atât de puternică? 

Alex s-a încruntat uşor: 

— Asta încercăm să aflăm şi noi. 

M-am uitat la amândoi şi le-am acceptat 
argumentele, cel puţin pentru moment. Intr- 
adevăr, nimeni nu ştia ce se întâmpla cu mine. 
Acum, mi se părea o idee proastă să resping 
orice posibilitate. 

— Este cea mai bună soluţie la care ne-am 
gândit, Evie, a spus Emil. 

l-am urmărit cel puţin un minut. Încă aveam 
dubii, dar ambii păreau sinceri. În plus, 
căzuseră de acord în privinţa asta, ceea ce 
însemna că discutaseră ei între ei, civilizat, 
fără să se omoare unul pe altul. 

— Cum de-aţi reuşit voi doi să fiţi de acord 
cu aşa ceva? 

— Am stat de vorbă în timpul 
antrenamentelor, a spus Alex şi şi-a luat ceva 
de băut. 

Eu m-am uitat cu ochi mari: 

— Ce antrenamente? 

— De box, a răspuns Emil. 

Aha, deci nu se omorâseră, dar încercaseră, 
totuşi, s-o facă! 

— Şi ăsta-i planul la care v-aţi gândit? am 
întrebat, încă un pic şocată de faptul că-şi 
petrecuseră timpul împreună, în mod voluntar. 

— Evie, putem s-o facem, a spus Emil. 
Încearcă numai! 

Mi-am ridicat felia de pizza şi am luat o 
muşcătură, gândindu-mă. Am mestecat încet 
şi-am mai muşcat o dată, uitându-mă la ei, pe 
rând. În cele din urmă, am spus: 

— Am să mă gândesc la asta. 

Alex a zâmbit şi Emil a rânjit. S-au felicitat 
din priviri: 

— i-am spus eu că pizza o s-o 
îmblânzească, a zis Alex. 

— Eram pregătit să aduc plăcinta cu 
ciocolată din maşină dacă n-ar fi făcut-o, i-a 

răspuns Emil, cei doi glumind de-acum 
aproape ca nişte prieteni. 

Mă uimea cât de diferită era relaţia lor 
acum, în comparaţie cu aceea pe care o aveau 
acum câteva luni. Era frumos că ameninţarea 
constantă a violenţei şi a luptelor cu pumnii goi 
nu ne mai atârna mereu deasupra capetelor. 
Deşi mă întrebam cât vor mai dura politeţurile, 
în cazul în care aş fi reînceput să mă întâlnesc 
din nou cu amândoi. 

— Cum o să facem asta? am întrebat, sigură 
că aveau deja un plan stabilit. 

— Pe rând, a spus Alex. Pentru fiecare 
întâlnire cu unul din noi, trebuie să te întâlneşti 
o dată şi cu celălalt. 

M-am încruntat pentru că nu-mi plăcea că nu 
aveam nimic de spus în privinţa asta. 

— Şi dacă nu vreau să ies cu niciunul? Sau 
dacă vreau să ies de două ori la rând cu unul 
din voi? 

— Ai drept de veto, a zis Emil. Dacă vrei 
două întâlniri consecutive cu Alex, e alegerea 
ta. Dacă vrei să te întâlneşti cu mine de cinci 
ori la rând, ar avea mai mult sens, şi alegerea 
ti-ar aparţine tot ţie! a adăugat şi colţurile 
buzelor i s-au ridicat atunci când Alex i-a 
aruncat o privire urâtă din cealaltă parte a 
mesei. 

Chiar mă îndoiam că aranjamentul avea să 
fie unul de succes. 

— Aşadar, întâlnirile au vreun termen-limită? 

Alex a clătinat din cap: 

— Nu. Totul depinde doar de tine. Dar, dacă 
nu vei spune nimic altceva, regula o să fie că, 
dacă ieşi la o întâlnire cu mine, nu mai pot să 
ies din nou cu tine până când nu te întâlneşti 
cu Emil şi invers. 

Eu am dat aprobator din cap şi m-am gândit 
că părea corect. Ei bine, pe cât de corectă 
putea fi toată situaţia asta. Nu aş fi vrut să fiu 
în locul lor: să cad de acord să împart cu 
altcineva persoana pe care o credeam a fi 
sufletul meu pereche. 

— Când începem? 

— Imediat după ce termini să te gândeşti la 
asta, a răspuns Alex. 

M-am uitat la farfuria mea, goală de-acum. 
Plăcinta aia chiar ar fi putut să mă convingă. 

Emil stătea întins pe un fotoliu din capătul 
holului şi citea când am ieşit de la literatură 
engleză, încă un curs la care eram colegă cu 
Hutch. l-am făcut cu mâna lui Emil care mi-a 
zâmbit sexy, făcând un semn de salut din cap 
în direcţia mea. Hutch s-a uitat la mine, la 
Emil, şi apoi din nou la mine: 

— Pot să te întreb ceva? a spus. 

— Desigur! 

— Ăla-i iubitul tău? şi şi-a înclinat capul spre 
Emil. 

Surprinsă, am râs asurzitor. Aş fi vrut eu să- 
mi pot explica atât de uşor relaţiile cu Alex şi 
cu Emil! Adevăratul răspuns ar fi fost: „Nu 

chiar acum, dar, poate, într-o bună zi sau, 
poate, nu în viaţa asta”. Oricum, părea 
complicat să-i explic. 

— Nu, i-am răspuns. E doar un prieteni. 

Hutch s-a uitat la Emil: 

— L-am văzut cu tine de multe ori. Pare să 
te placă foarte mult. N-aş vrea să depăşesc 
cine ştie ce limită, dar aş spune că el ar cam 
vrea să-ţi fie mai mult decât un simplu prieten. 

Am zâmbit şi am încercat să nu dau 
importanţă  presupunerilor corecte ale lui 
Hutch. 

— Este complicat. 

El a dat aprobator din cap: 

— Pun pariu că aşa-i! 

Vicki a apărut de după colţ, zâmbindu-i larg 
lui Hutch, care i-a zâmbit, la rândul lui, iar eu 
am ajuns la concluzia că, dacă vreodată în Las 
Vegas ar fi ajuns să fie vreo pană de curent, 
atunci, cu siguranţă, Hutch şi Vicki ar fi putut 
să-l lumineze cu fericirea lor. M-au invitat din 
nou la prânz, dar nu voiam să fiu a cincea 
roată la căruţă. Le-am spus că trebuie să învăţ, 
dar că o să ne întâlnim cu altă ocazie. Ei au 
încuviinţat dând din cap şi au plecat ţinându-se 
de mână. 

M-am întâlnit cu Emil în capătul holului. 
Stătea în faţa unui perete de sticlă ale cărui 
ferestre încadrau perfect munţii, cu picioarele 
întinse în faţă şi cu braţele sub cap. Mi-a 
zâmbit: 

— Cum a fost la curs? 

Am ridicat din umeri: 

— Ca de obicei. Trebuie să lucrez la un 
articol de cercetare. 

Emil a dat, aprobator, din cap: 

— Sper că nu eşti ocupată weekendul ăsta. 

M-am încruntat: 

— De ce? 

— Ai deja planuri. 

M-am încruntat şi mai mult: 

— Am? 

El a dat din cap încă o dată: 

— Î-hi! 

— Cu tine? 

— Da. 

Am rânjit şi am clătinat din cap: 

— Nu cred c-aş fi spus vreodată că-s de 
acord cu noua voastră politică în ceea ce 
priveşte întâlnirile. 

Nu s-a mişcat când mi-a răspuns: 

— Credeam că plăcinta chiar te-a convins. 

M-am gândit o clipă: 

— A fost o plăcintă bună. 

— Aşadar, eşti dispusă să-ţi dai întâlniri? 

Am ras fornăit: 

— Incă mă mai gândesc dacă pot să fac faţă 
întâlnirilor cu voi doi. 

Emil s-a ridicat încetişor: 

— Spui că nu vrei să ai întâlniri pentru că nu 
eşti pregătită să alegi. Eu, unul, cred că nu vrei 

s-o faci pentru că ţi-e frică de sentimentele tale 
şi de ceea ce-ai putea să afli. 

— Nu mi-e! am sărit, deja în defensivă. Pur şi 
simplu, nu cred c-o să funcţioneze. 

— Nici măcar n-ai încercat! 

Ei bine, avea dreptate. 

— In plus, a continuat Emil, te-ar putea ajuta 
să ai mai multe flashbackuri. Aşa, ai să poţi să 
vezi cu ochii tăi ce s-a întâmplat, în loc să fii 
nevoită să ai încredere în noi şi în amintirile 
noastre. 

Avea absolută dreptate. Emil ar fi fost un 
bun avocat. Nu mă îndoiam că, probabil, mulţi 
membri Daevos erau. Toţi sunt maeştri în ale 
manipulării. 

— Tu şi Alex chiar credeţi că puteţi să vă 
abţineţi şi să nu vă omorâţi dacă facem asta? 

Emil s-a ridicat şi şi-a băgat mâinile în 
buzunare când am traversat campusul: 

— În momentul ăsta, orice variantă e mai 
bună decât tensiunea pe care o simţim în mod 
constant. In plus, până la urmă, va trebui să 
alegi. Ar trebui să iei o decizie în cunoştinţă de 
cauză. Şi eu, şi Alex suntem de acord cu asta. 

L-am privit, cu ochii mijiţi: 

— Foarte diplomatic din partea voastră. 

Emil a rânjit: 

— Nu-ncercăm decât să-ţi facem viaţa un pic 
mai uşoară. 

— Poate că nu trebuie să aleg. Poate că, pur 
şi simplu, pot să amân lucrurile până la moarte 

şi nu am să-mi mai aduc aminte de chestiile 
astea în viaţa viitoare şi nu o să mai trebuiască 
să-mi fac griji că trebuie să-l aleg pe unul din 
voi. 

Emil şi-a subţiat buzele: 

— Evie, în cele din urmă, tot va trebui să 
alegi. La un moment dat, într-una dintre vieţile 
tale, va trebui s-o faci. Având în vedere ce s-a 
întâmplat cu puterile tale în viaţa asta, dac-aş 
fi în locul tău, nu m-aş baza pe moarte ca să 
scap uşor. Cred că sunt şanse destul de mari 
ca, de acum încolo, să afli exact cine suntem 
Alex şi cu mine. 

M-am încruntat. În afară de revenirile în 
trecut şi de puterile mele, nu mă gândisem la 
alte posibile complicaţii. Chiar dacă ar fi existat 
o mică şansă să-mi aduc aminte de toate astea 
în următoarea viaţă, mai bine mi-aş fi folosit 
timpul cu chibzuinţă şi aş fi încercat să aflu mai 
multe despre Alex şi despre Emil. Speram că 
asta mă va ajuta când va trebui să iau 
hotărârea. Ei aveau dreptate. Trebuia să o fac. 

— Prin urmare, cum aţi decis cu cine voi ieşi 
mai întâi? 

— Am dat cu banul. Cu Alex ai să ieşi de 
Ziua îndrăgostiţilor. Şi s-a încruntat, dar apoi a 
continuat să-mi explice: Aşa că prima ta 
întâlnire e cu mine. Weekendul ăsta. 

Mie mi-a picat faţa: 

— Cred că glumiţi? 

— Nu. 

Am mijit ochii. El n-a făcut decât să 
rânjească: 

— Pur şi simplu, încercăm să fie bine, Evie. 
Scopul nostru nu-i să te supărăm. 

— Asta nu-nseamnă că lucrurile-s mai bune. 

El mi-a deschis uşa de la College Center: 

— Am să vin să te iau sâmbătă, la ora trei. 


Mi-am petrecut după-amiaza cu Mustangul 
meu. Era prima dată când aveam şansa să mă 
ocup de el, de când alunecasem în troianul de 
zăpadă. Am verificat bara de protecţie. Era un 
pic îndoită din cauza impactului, dar am reuşit 
să o îndrept cu un ciocan. 

Am şters bine de tot pielea cu spray Pledge 
Lemon. Sună ciudat, dar e cel mai bun pentru 
curăţarea şi întreţinerea tapiţeriei de piele. Cu 
un beţişor pentru urechi am curăţat spaţiul 
dintre orificiile de aerisire şi, cu o scobitoare, 
am scos noroiul de pe pedala de frână şi de pe 
aceea de acceleraţie. Am dat cu aspiratorul, 
am dezinfectat şi m-am dus la spălătorie. Am 
făcut o fotografie şi i-am trimis-o tatei. El mi-a 
răspuns printr-un mesaj cu o faţă zâmbitoare, 
în care mi-a adus aminte să verific lichidul de 
frână. Am zâmbit, căci îmi era tare dor de 
părinţii mei. Nu-i mai văzusem de la Crăciun şi, 
probabil, nu aveam să-i mai văd o vreme. 
Distanţa dintre Montana şi Gunnison e foarte 
mare. Am ajuns acasă cu maşina şi m-am 
ocupat de detalii până când soarele a apus. 

Am inspirat adânc şi am urmărit cum astrul se 
ascundea în spatele munţilor, luminând cerul 
cu nuanţe intense de mov şi roz, iar semnul 
sufletului meu s-a încălzit când am început să 
mă prăbuşesc. 

La apus, cerul era un curcubeu uimitor de 
culori pastelate. Ca şi cum ar fi colorat un vis, 
lumina atingea norii care păreau din vată. Cu 
adevărat fericită, am tras adânc aer în piept. 
Nişte braţe musculoase mi-au cuprins talia, iar 
eu am oftat: 

— Nu-i aşa că-i frumos? am întrebat. 

Am simţit cum îşi cuibăreşte capul între 
urechea şi umărul meu. Sărutări gingaşe mi-au 
coborât uşor, mângâietor, pe gât. Am început 
să respir mai iute, iar pieptul mi se ridica şi 
cobora tot mai repede. Mi-a răspuns cu o voce 
înăbuşită: 

— Nimic nu e la fel de minunat ca tine. 

— Nu am crezut niciodată c-ar putea să fie 
aşa, am răspuns, trecându-mi mâinile peste 
ale lui, care îmi cuprinseseră mijlocul. 

— Nu m-am îndoit niciodată. 

El şi-a strecurat mâna mare într-a mea şi mi- 
a spus cu o voce uşor răguşită: 

— Lasă-mâ să-ţi arăt cât de bine va fi 
întotdeauna. 

Sugestia lui m-a făcut să simt un nod în gât, 
iar inima a început să-mi bată nebuneşte. Mă 
făcea să simt că trăiesc, în toate modurile 
posibile. M-am mai uitat o dată la frumuseţea 

din faţa mea şi m-am lăsat trasă înapoi, pe 
uşă. 

— Evie? 

Cineva mă ţinea de mână şi îmi freca 
obrazul. Am deschis ochii şi am privit în sus. 

— Emil? 

Îngrijorarea şi o urmă de mânie i se citeau în 
ochii mari: 

— Ţi-a făcut cineva asta? 

— Nu, mi-am fluturat eu mâna când m-am 
ridicat în capul oaselor. Am căzut din cauză că 
am fost neîndemânatică. 

M-a cercetat din cap până-n picioare, ca să 
vadă dacă mai aveam şi alte răni. 

— Pari cam roşie în obraji. Totuşi, e iarnă; 
poate c-ai gripă, ca toată lumea. 

Nu. Aveam doar flashbackuri. Nu gripă. Dar 
nu avea nevoie să ştie asta. 

— Poate. 

L-am urmat în casă, gândindu-mă la clipa 
aceea din trecut. Simţisem cât de fericită 
fusese Cassandra în momentul acela, dar, în 
afară de asta, nu aflasem nimic altceva. 
Durase încă şi mai puţin decât majoritatea. M- 
am întrebat dacă nu cumva Emil mă adusese 
înapoi, când încercase să mă trezească. Dacă 
da, eram foarte supărată. judecând după cum 
mă simţeam atunci, eram destul de sigură că 
urma să am parte de ceva... „acţiune”. Şi nici 
măcar nu ştiam cu cine! Cu Alex sau cu Emil? 
Am presupus că fusese Emil, de vreme ce nu 


55 


credeam că Alex şi cu mine avusesem 
vreodată o relaţie, dar chiar nu puteam fi 
sigură. |n secvenţa din trecut, nu mă 
întorsesem să mă uit la tip şi, când el vorbise, 
fusese atât de ocupat să-mi sărute o parte a 
gâtului, încât vocea-i fusese înăbuşită şi nu 
putusem să-mi dau seama a cui fusese. Nu 
eram prea bucuroasă. 

— Ce cauţi aici? l-am întrebat. 

Emil şi-a ţuguiat buzele. 

— Şi Alex este aici. Trebuie să vorbim cu 
tine. 

Inainte să deschid uşa din spate, mi-am 
scuturat zăpada de pe picioare. 

— Despre ce? 

Tocmai intrasem şi mă aplecasem să-mi 
desfac şireturile bocancilor, când Alex mi-a 
răspuns: 

— Urmăritorii au început să dispară din nou. 


Capitolul 4 


Mi-am îndreptat imediat spatele: 

— De când? 

Alex s-a aplecat în faţă, cu coatele sprijinite 
pe genunchi: 

— De vreo câteva săptămâni. 

— Câteva săptămâni? M-am uitat la amândoi 
cu ochi mari: Şi, pân-acum, nu v-aţi gândit c-ar 
trebui să aflu şi eu? 

— N-am vrut să te speriem înainte s-aflăm 
că există o ameninţare reală. Astfel de lucruri 
s-au mai întâmplat şi până acum. Dacă un 
Urmăritor ştie ce face, poate să scape de 
Protectorul lui... cel puţin pentru o vreme. 

Surprinsă, m-am încruntat: 

— Mi-ar plăcea să-nvâăţ şi eu trucul ăsta. 

Alex mi-a aruncat o privire dezaprobatoare: 

— Nu eram siguri c-aşa stau lucrurile în 
situaţiile astea, dar numărul de Urmăritori 
dispăruţi a crescut în mod constant. Modul în 
care se petrec pare similar cu ceea ce s-a 
întâmplat anul trecut, înainte să fii răpită de 
Caleb. 

— Cei din Amaranthine nu ştiu cine o face? 

Alex a clătinat din cap: 

— Ei investighează, dar n-au aflat nimic pân- 
acum. 

Nefiind în stare să stau locului, m-am ridicat 
şi-am măsurat cu pasul distanţa dintre 
canapea şi peretele de lângă scări. 

Am observat că Alex şi Emil mă priveau cu 
atenţie. Şi, dacă tot vorbim despre Emil, 
trebuie menţionat că nu spusese prea multe. 

— Şi cum rămâne cu Rezistenţa Daevos? l- 
am întrebat. Ai aflat ceva de la membrii săi 
despre Urmăritorii dispăruţi? 

Emil s-a aşezat picior peste picior, 
odihnindu-şi mâna pe pulpă: 

— Sunt conştienţi de ce se-ntâmplă, dar, 
dacă ştiu cine-o face, nu spun nimic. 

Alex a răsuflat cu zgomot: 

— Dacă ştiu? Evident că ştiu. Cine altcineva 
să ştie? 

Emil şi-a înclinat capul într-o parte: 

— Noi am fost aceia care ne-am dat seama 
că Urmăritorii fuseseră luaţi de Caleb. Membrii 
Societăţii Amaranthine şi aceia ai Rezistenței 
Daevos nu aveau nici cea mai mică idee cine o 
făcea. N-au ştiut atunci, aşa că sunt şanse 
destul de mari să nu ştie nici acum. 

— Sau există şanse destul de mari ca 
Daevos să folosească noile informaţii pe care 
le-au aflat, cumva, de la Caleb, şi să-şi adune 
propriii Urmăritori, încercând să obţină mai 
multă putere, aşa cum a făcut şi Caleb, a spus 
Alex, dispreţuitor. 

Emil a clătinat din cap: 

— Noi suntem singurii oameni care ştiam ce 
făcea Caleb. Era clar că, până acum, Alex şi 
Emil mai discutaseră despre asta de multe ori: 
în afară de faptul că tu le-ai oferit celor din 
Amaranthine o versiune bine redactată despre 
ce s-a întâmplat, am păstrat cu toţii secretul. 

Alex a spus că fusese atent ce informaţii le 
oferise celor din Amaranthine şi că nu le zisese 
multe despre puterile mele sau despre faptul 
că membrii Clanului lui Caleb reuşiseră să 
pătrundă în mintea lui şi să-l doboare. Asta m- 
a surprins, de vreme ce, uneori, mi se părea că 
Alex era mai loial Societăţii Amaranthine decât 
îmi era mie. Totuşi, nu eram sigură că fusese o 

idee bună să le spună nici măcar o variantă 
redactată, trunchiată a adevărului celor din 
Amaranthine. Înainte să moară, Caleb 
menţionase că în Societatea Amaranthine 
existaseră trădători care îi  furnizaseră 
informaţii. Nu aveam habar dacă Alex le 
transmisese sau nu conducătorilor săi şi acest 
amănunt mititel. Faptul că o persoană din 
cadrul Societăţii Amaranthine continua să le 
răspândească secretele părea foarte probabil. 

Cu toate acestea, Alex a expus un alt punct 
de vedere: 

— Noi suntem singurii care ştim tot ce s-a 
petrecut cu adevărat în peşteră, dar, înainte să 
îi luăm sufletul, Caleb ar fi putut să 
povestească oricui despre experimentele sale 
în care-i folosea pe Urmăritori ca să sporească 
puterile Clanului său. Poate Caleb avea un plan 
de rezervă, în caz că i s-ar fi întâmplat ceva. 
Din câte ştim, ar fi putut să le lase instrucţiuni 
altor Clanuri. 

l-am urmărit raţionamentul. Emil nu părea 
să creadă că asta se întâmplase, dar nici nu 
respingea ideea. Totuşi, aşa era Emil. In 
general, analiza lucrurile şi reacţiona calm, 
spre deosebire de mine şi de Alex, care cedam 
imediat în faţa emoţiilor noastre. 

— Vasăzică, am intervenit eu, Urmăritorii 
dispar din nou, nimeni nu ştie de ce sau unde 
sunt, iar noi ne aflăm în aceeaşi situaţie ca 
acum patru luni - cu excepţia faptului că acum 

nu mai există un Caleb care să mă folosească 
pentru a pătrunde în mintea lui Alex. Mi-am 
plimbat privirea de la Emil la Alex: Sunt sigură 
c-aţi pus deja la cale un plan, aşa că hai să-l 
auzim! Alex şi Emil s-au uitat unul la altul într- 
un mod pe care nu puteam să-l descriu decât 
ca fiind prudent: Mi-e bine. Aşa că spuneţi-mi 
odată! 

— Având în vedere tot ce s-a întâmplat până 
acum - şi, zicând acestea, Alex a făcut un gest 
dinspre Emil către el însuşi - nu ne surâde 
ideea să te lăsăm fără să luăm nişte măsuri 
suplimentare de protecţie. 

Mi-am încrucişat braţele la piept: 

— Şi cu ce ar fi asta diferit faţă de oricare 
altă zi? Voi doi nu mă lăsaţi niciodată singură 
cu adevărat. 

— Exagerezi! Doar te duci la cursuri, la 
serviciu, la karate şi stai acasă singură- 
singurică tot timpul, mi-a replicat Alex. 

Am pufnit zgomotos: 

— Las-o baltă! Probabil că voi doi vă pierdeţi 
vremea împreună, ca la cinematograf, 
mâncând pop-corn şi urmărindu-mă pe mine 
prin inel ori de câte ori nu sunteţi cu mine. 

Emil şi-a înăbuşit un zâmbet când Alex şi-a 
dat ochii peste cap: 

— Vrem doar să ne asigurăm că eşti în 
siguranţă. 

înţelegeam. Dar, pur şi simplu, nu aveam 
habar cum schimba asta ceva. 

— Aşadar, prin ce-i diferit noul vostru plan 
Hai s-o salvăm pe Evie? 

Alex s-a uitat la încheietura mâinii mele: 

— Brăţara ta face mai multe decât să 
ascundă doar legătura dintre noi, a spus el. 

Mi-o dăduse după ce fusesem răpită şi apoi 
salvată din mâinile celor din Clanul lui Caleb. 
Spusese că era o metodă prin care să ascundă 
legătura dintre sufletele noastre, ca să nu fie 
depistată de Urmăritori şi simțită de membrii 
Clanului Daevos. 

— Biiineee, am răspuns, încetişor. Aşadar, ce 
alte puteri magice mai are? 

El şi-a îndreptat spatele şi s-a uitat la mine 
cu atenţie: 

— Iţi permite să mă contactezi imediat, dacă 
nu este în regulă ceva. E ca un semnal SOS. 
Dacă eşti în pericol, pot să apar imediat. 

— Vasăzică, bijuteria asta-i echivalentul unui 
telefon mobil. Mersi, am deja unul. Şi numărul 
tău este setat pe „apelare rapidă”. Pot să te 
sun. 

— Poţi să rămâi fără baterie la telefonul 
mobil, să îl pierzi sau să ţi-l fure cineva sau 
poţi să te afli într-o zonă în care să nu ai 
acoperire. Brăţara nu e condiţionată de 
lucrurile astea. 

— Poate fi dată jos... 

Alex şi-a înclinat capul în stânga şi-a supt 
buzele, lingându-le încet. M-a țintuit cu privirea 
când mi-a răspuns: 

— Nu fără permisiunea mea. 

Am mijit ochii: 

— Nu ştiam asta. 

— Presupun că n-ai încercat niciodată s-o 
scoţi. 

— Acum aş cam vrea s-o fac. 

El a ridicat din umeri de parcă mi-ar fi zis 
„păcat”. 

Eu am inspirat adânc şi am încercat să mă 
calmez. 

— Mi se pare un pic inutilă. Deja mă 
urmăreşti cu inelul tău, aşa că ştii dacă e sau 
nu în regulă ceva. 

— Da, dar nu pot să te urmăresc tot timpul. 
Aşa, poţi să mă alertezi şi eu pot s-ajung 
imediat la tine. 

M-am holbat la drăguţa orhidee albă cu roz, 
care acum părea să îmi strângă mâna. O 
simţeam ca pe o bombă cu ceas, care ticăia 
până în ultimul moment al libertăţii lui Evie, 
dar, în acelaşi timp, dacă putea să mă ajute să 
rămân în viaţă, probabil că trebuia să aflu mai 
multe despre ea: 

— Cum funcţionează? 

— După ce o voi activa eu, nu mai trebuie 
decât să atingi mijlocul orhideei cu degetul 
arătător de la mâna stângă şi să apeşi timp de 
cinci secunde. 

El a venit spre mine şi s-a întins să-mi atingă 
încheietura. Cu brăţara în mână, a mormăit 
ceva într-o limbă nemaiauzită de mine până 

atunci şi, după câteva secunde, brăţara a 
început să se răcească. La început, 
sentimentul nu a fost neplăcut, dar, odată cu 
scăderea temperaturii, am simţit valuri reci în 
tot trupul. Am început să tremur fără să mă pot 
controla şi, îngrijorată, m-am uitat la Alex. 

Privirea lui m-a liniştit cât mi-a ţinut mâna şi 
brăţara. 

— E-n regulă, frigul este ceva normal. Mai 
aşteaptă câteva secunde... 

Am inspirat zgomotos şi-am încercat să mă 
calmez şi să fac frigul să cedeze. Incet, încet, 
brăţara a început să se încălzească din nou şi, 
după câteva minute, a revenit la temperatura 
normală a corpului meu ca şi când nu s-ar fi 
întâmplat nimic. 

l-am aruncat o privire urâtă lui Alex înainte 
să mă uit la brăţara care era neschimbată: 

— Ar fi fost frumos să mă fi avertizat! 

Mi-a ignorat comentariul: 

— S-a activat. Asta o să  ne-ajute, 
deocamdată. 

Mi-am ridicat privirea şi-am căscat ochii cât 
cepele: 

— „Deocamdată”? Ce vrei să spui cu asta? 

La câte alte experimente magice aveau să 
mă mai supună, oare? 

— Înseamnă că suntem îngrijoraţi, dar nu 
atât de îngrijoraţi, încât să luăm acum alte 
măsuri invazive, mai supărătoare. 

Am râs cu poftă: 

— „Invazive”? Am fluturat din mână spre 
brățară şi apoi spre spatele meu: Deja puteţi 
să mă găsiţi amândoi, prin legăturile noastre 
de suflete-pereche... 

— Asta dacă nu cumva le-a distrus cineva ca 
acum câteva luni, a spus Alex, întrerupându- 
mă. Brăţara te protejează mai mult. 

Mi-am lăsat greutatea pe celălalt picior, să-l 
văd mai bine pe Emil. De obicei, noi doi ne 
înţelegeam mai uşor. El avea încredere că o să 
am grijă de mine însămi şi-mi acorda mai 
multă libertate. Poate că avea legătură cu 
faptul că mă văzuse cum controlasem Clanul 
lui Caleb din Rezistenţa Daevos. Acelaşi Clan 
care încercase să mă răpească şi să-i ucidă pe 
Alex şi pe Emil. Atunci, Alex fusese scos din 
luptă, doborât, aşa că nu avea cum să fie la fel 
de impresionat de acele puteri ale mele pe 
care nu le văzuse acţionând. Totuşi, îi 
salvasem viaţa lui Emil şi, spre deosebire de 
Alex, el părea să mă considere mai capabilă să 
stau pe propriile picioare. Sau poate că Emil 
încă mai lucra pentru Daevos şi voia să ajung 
într-o situaţie periculoasă. Asta era mereu o 
opţiune, una în care Alex părea să creadă 
uneori, dar, luând în considerare lucrurile pe 
care mi le spusese el însuşi, precum şi 
întoarcerile mele în trecut, chiar nu credeam 
că Emil era rău. 

În timpul discuţiei, Emil rămăsese destul de 
tăcut. 

— Eşti de acord cu asta? l-am întrebat. 

El s-a mulţumit să-şi lingă doar buzele, 
muşcându-şi-o uşor pe cea de jos în timp ce 
dădea, aprobator, din cap. 

Mi-am aruncat braţele în aer. 

— De obicei, tu eşti ăla-ntreg la minte! 

Lui Emil i-au zvâcnit buzele. 

— Vasăzică, îţi convine ca brăţara mea 
pentru urgente să intre direct în legătură cu 
Alex? 

Emil mă privea fix: 

— Este mai bună decât celelalte opţiuni pe 
care mi le-a prezentat. 

M-am uitat cu precauţie la Emil, ignorându-l, 
în mod intenţionat, pe Alex: 

— Ce alte opţiuni? 

— Să te-nchidem în dormitorul tău şi să nu 
te mai lăsăm niciodată să ieşi de-acolo. 

M-am uitat la Alex la timp ca să-l văd cum îşi 
dă ochii peste cap: 

— Faci să pară că vreau s-o ţin la închisoare. 

Emil a ridicat o sprânceană: 

— Cred că asta mi-ai propus. 

Doamne! Bine că-l aveam pe Emil de partea 
mea! Dacă prima opţiune a lui Alex fusese să 
mă închidă la mine în cameră, chiar nu voiam 
să ştiu ce-ar fi urmat după aceea. 

Emil s-a mişcat pe scaun: 

— Evie, nu ştim cine îţi cunoaşte puterile. E 
periculos. 

Eram de acord cu Emil şi mă îngrijorau 
scurgerile de informații din Societatea 
Amaranthine, dar, având în vedere că Alex era 
pregătit să mă trateze ca în filmul Tăcerea 
mieilor, am hotărât că trebuie să-i conving că 
nu ar fi deloc cazul să ajung închisă nici într-un 
puț, nici într-un dormitor, în timpul următoarei 
situaţii periculoase. 

— Alex le-a spus doar conducătorilor 
Societăţii Amaranthine şi până şi ce le-a zis a 
fost o variantă trunchiată, am rostit, uitându- 
mă la Alex. Chipul i-a rămas impasibil, dar mi 
s-a părut că-i văd tâmpla zvâcnind uşor. 
Nimeni altcineva nu ştie nimic. 

Emil şi-a trecut o mână prin păr, lucru care 
m-a făcut să nu mai fiu deloc atentă la Alex. 

— Nu ştim cine anume din Amaranthine l-a 
informat pe Caleb. Avem prea multe întrebări 
fără răspuns ca să putem fi siguri în privinţa 
asta, a spus el. Niciunul din noi nu-i dispus să 
rişte să păţeşti din nou ceva. 

Am izbucnit în râs: 

— Poate că te lasă memoria, dar eu am fost 
cea care v-a salvat pe amândoi de Caleb şi de 
Clanul lui, nicidecum invers. In mod clar, nu eu 
am nevoie de protecţie. 

Alex a clătinat din cap: 

— Nu ştim suficient de mult despre puterile 
tale, încât să contăm pe faptul că vor mai intra 
în funcţiune aşa cum au facut-o în peşteră, cu 
Caleb. Le-ai mai folosit de atunci? 

Nu. Ca să fiu sinceră, îmi era cam frică să- 
ncerc. Dacă mai funcționau, probabil că aveam 
mai multă putere decât ar fi trebuit să aibă 
cineva vreodată şi nicio idee despre limitele 
mele sau despre ce se întâmpla dacă-mi 
foloseam puterile. Ştiam că puterile mele nu 
erau obişnuite, normale şi numai asta şi era de 
ajuns să mă descurajeze. Dar ceea ce ar fi 
putut să însemne ele, precum şi pericolele 
suplimentare la care ar fi putut să mă expună 
pe mine şi pe cei din jurul meu nu mă făceau 
deloc să-mi doresc să le studiez plină de 
entuziasm. 

Alex a considerat că tăcerea mea îi confirma 
părerea: 

— Evie, chestia asta nu-i negociabilă. Şi, 
oricum, îţi oferă mai puţină protecţie decât mi- 
am dorit. Acţionăm pas cu pas. Dacă pericolul 
va creşte, vom fi nevoiţi să reevaluăm situaţia. 

Îmi dădeam seama că totul urma să se 
transforme într-o altă „discuţie” plină de 
invective. Aveam prea multe pe cap casă mă 
cert cu amândoi în seara asta. Bănuiam că, 
după o săptămână sau două, se vor mai linişti. 
Chiar ar fi trebuit să le spun despre umbra pe 
care o văzusem după ce maşina îmi patinase 
pe gheaţă, dar, având în vedere cât de 
paranoici erau deja în privinţa mea, am hotărât 
că, pentru moment, trebuia să  păstrez 
secretul. În plus, eram destul de sigură că, 
dacă aş fi avut nevoie de puterile mele, 


67 


acestea ar fi funcţionat. Puteam să am şi 
singură grijă de mine însămi. 

— N-am de gând să mă cert cu voi din cauza 
brăţării în seara asta. Faceţi tot ce trebuie să 
faceţi, iar eu am să procedez la fel. 

Alex s-a holbat la mine, cu suspiciune: 

— Asta sun-a ameninţare. 

M-am ridicat: 

— Am să fac un duş şi-apoi m-apuc de- 
nvăţat. Mă găsiţi în camera mea. 

M-am uitat la amândoi cât am urcat scările. 
Alex părea să aibă îndoieli. 

— Chiar n-ai de gând să ne mai contrazici? 

— Nu-n seara asta, le-am strigat de pe 
palier. Dar v-avertizez: dacă-ncercaţi să mă- 
nchideţi în camera mea, o s-aveţi parte de-o 
revoluţie! şi-am intrat în dormitor, închizând 
uşa. 


Capitolul 5 


Alex era acela care se sprijinea de perete şi 
se uita la telefonul său când am ieşit de la 
psihologie, în ziua următoare. Când m-a văzut, 
mi-a zâmbit: 

— Bună, mi-a spus. Cum a fost cursul? 

— Interesant, i-am răspuns. Astăzi au lipsit 
mulţi, aşa c-am urmărit un documentar despre 
psihologia copilului. Dacă-ţi baţi joc de mintea 

unui copil, cine ştie cum ajunge. Mă surprinde 
că-n lume nu sunt mai mulţi criminali în serie. 

Când am început să mergem, Alex mi-a 
zâmbit încă o dată, uşor. 

— Mereu te-au fascinat criminalii. Presupun 
că de-aia credeai că ai să fii în stare să-ţi dai 
singură seama cine era Jack Spintecătorul. 

Am rămas un pic surprinsă: 

— Eram pe atunci în Londra? 

El a dat aprobator din cap: 

— Nu în ipostaza de Cassandra, ci într-o altă 
viaţă. Ba chiar voiai să pretinzi că eşti o 
prostituată, ca să-l ademeneşti. 

M-am uitat la el cu ochi mari: 

— Serios? Pentru o femeie din secolul al XIX- 
lea era un mod de gândire destul de 
independent: Şi, am făcut asta, până la urmă? 

— Nu. Soţul tău era mai puţin entuziasmat! 
şi Alex privea în depărtare de parcă se gândea 
la asta. 

— Ce nasol! Aş fi putut s-ajut la găsirea lui 
Jack Spintecătorul! Dac-aş fi fost una dintre 
victimele lui, aş fi revenit într-o altă viaţă, pur 
şi simplu. Mare scofală! 

El se uita la mine de parcă aş fi fost nebună: 

— İn primul rând, ai văzut cum îşi ucidea 
victimele? Cândva, am să te duc într-unul 
dintre tururile acelea care se organizează prin 
Londra, în care se vizitează fiecare loc şi ţi se 
descriu toate detaliile oribile ale crimelor lui 
Jack Spintecătorul, în timp ce-ţi sunt arătate 

fotografii făcute acolo unde au fost comise 
acele crime. Dac-ai fi murit, n-ar fi fost deloc o 
moarte plăcută. In al doilea rând, nu aş fi fost 
în stare să te văd cum suferi. În al treilea rând, 
ca în cazul tuturor persoanelor rele, e posibil 
ca Spintecătorul să fi fost un membru Daevos. 
În cea mai fericită situaţie, asta ar fi însemnat 
că ar fi încercat să-ţi ia sufletul; în cel mai rău 
caz, ar fi putut să-şi dea seama că eşti o 
Urmăritoare şi-ar fi încercat să te folosească. S- 
a oprit din mers şi m-a țintuit cu privirea: Aş 
face orice să mă asigur că nu vei îndura o 
asemenea tortură. Apoi, după ce s-au scurs 
câteva secunde, a adăugat: Dacă Jack 
Spintecătorul ar fi încercat să te rănească, i-aş 
fi luat sufletul şi i-aş fi smuls inima din piept în 
acelaşi timp, chiar dac-o fi fost, chiar dacă n-o 
fi fost membru Daevos. Apoi, aş fi avut 
probleme din cauză că nu mi s-ar fi dat 
permisiunea să-i iau sufletul şi, dup-aceea, 
Amaranthine ar fi putut să mă împiedice să-ţi 
fiu Protector într-o altă viaţă. Şi, dacă ti-ar fi 
luat sufletul, nu aş mai fi avut ce să protejez, 
nu-i aşa? Situaţia ar fi fost îngrozitor de rea 
pentru toată lumea. 

Doamne! Părea că Alex avea idei fixe în 
ceea ce privea subiectul. Mă întrebam dacă, 
atunci, îl influenţase pe soţul meu. Mă îndoiam 
că un individ precum Jack Spintecătorul putea 
fi salvat şi credeam că, probabil, dacă i-aş fi 
luat sufletul, le-aş fi făcut tuturor o favoare. 


70 


Cine ştie în ce formă s-ar fi întors după moarte. 
Asta m-a făcut să mă întreb de ce i se 
permitea unui suflet rău să se întoarcă. 

— Când se consideră că un suflet este 
suficient de rău, încât să fie luat? Puteam să 
mă gândesc la o grămadă de oameni pe care 
nu mi-aş fi dorit să-i mai văd vreodată pe faţa 
pământului. 

— La ce te referi? 

— Păi, dacă un suflet este rău într-o viaţă, 
chiar poate fi salvat? Sau devine din ce în ce 
mai rău, de la o viaţă la alta? Aşa ne-am ales 
cu oameni ca Hitler şi Caligula? Din cauză că 
Zeiţele nu au ştiut când trebuie să le ia 
sufletele rele? 

Alex s-a încruntat: 

— Habar n-am! Zeiţele sunt cele care 
hotărăsc. 

Alex avusese cel puţin 250 de ani să se 
gândească la astfel de întrebări şi, cu toate 
acestea, nu le adresase niciodată nimănui? M- 
am uitat la el cu atenţie, uimită de faptul că 
putea să le dea atât de orbeşte ascultare 
Zeiţelor şi să sprijine Societatea Amaranthine, 
fără să înţeleagă pe deplin cum lucrau sau de 
ce luau hotărârile pe care le luau. 

— Şi, totuşi, le eşti devotat trup şi suflet 
celor din Amaranthine. 

— Toate organizaţiile iau, uneori, decizii care 
nu vor fi populare. Cred în ceea ce face 
Societatea Amaranthine şi mai cred şi în 

ordinele Zeiţelor, Evie. Care sunt luate pentru 
a sluji binelui comun. 

Am rămas cu gura căscată: 

— Poate că trimit sufletele rele înapoi în 
lume ca să mai aibă o şansă să fie rele. Nu-i 
nimic bun în asta şi niciun argument nu poate 
face să pară altfel. 

Alex a răsuflat prelung atunci când ne-am 
aşezat pe o bancă retrasă, sub nişte pini. 

— Eu înţeleg că sufletelor li se dau mai 
multe şanse să se salveze. E aceeaşi chestiune 
de echilibru ca şi în cazul membrilor 
Rezistenței Daevos. După ce sufletele îşi 
găsesc perechea, se echilibrează reciproc. 
Oamenii care au fost răi într-o viaţă ar putea 
să-şi găsească perechea mai târziu şi să 
devină sufletele bune şi mărinimoase care ar fi 
trebuit să fie de la bun început. Trebuie să 
înveţi să vezi dincolo de o singură viaţă şi să te 
concentrezi asupra eternității sufletului. 
Oricum, dacă este mult prea clar că un om rău 
nu are de gând să se schimbe, Zeiţele le vor 
ordona celor din Amaranthine să-i ia sufletul. 

— Dac-aş fi în locul tău, aş întreba ce 
înseamnă „mult prea dar”, l-am sfidat eu. N-aş 
vrea să lucrez pentru o organizaţie care le-a 
dat încă o şansă unora dintre cele mai malefice 
suflete din istorie. 

— Toată lumea e capabilă să facă lucruri 
rele, Evie. Problema este dacă alegi s-o faci. 
Experienţa din fiecare viaţă ajută sufletul să se 

maturizeze şi să se schimbe până când este 
pregătit să-şi găsească perechea. Din cauza 
experienţelor, unele suflete devin mai violente 
sau mai agresive decât altele. Găsirea 
sufletului-pereche ajută la echilibrarea acelor 
tendinţe extreme. 

M-am gândit la explicaţiile lui şi nu mi-au 
plăcut. Poate că în lume nu existau prea mulţi 
oameni răi. Poate că erau doar câteva suflete 
rele care se tot întorceau şi jucau roluri 
malefice în toate vieţile. Dacă aşa stăteau 
lucrurile, Zeiţele nu erau atât de bune pe cât le 
crezusem. 

— Măcar sufletele rele se încarnează într-un 
loc unde sunt torturate sau aşa ceva? Eu, una, 
credeam tare mult în karma. 

— De obicei, nu se alege un loc anume... 
Totuşi, Zeiţele pot să controleze alegerea, 
dacă vor. În cazul majorităţii oamenilor, trupul 
lor moare şi sufletul este judecat şi transferat 
în corpul imui bebeluş care urmează să se 
nască. Dacă Zeiţele nu intervin şi nu iau o 
hotărâre, de obicei, nu se face niciun soi de 
discriminare şi nici vreun plan referitor la 
trupul în care ajunge sufletul. 

M-am gândit la asta. Părea ceva... complet 
dezorganizat, aleatoriu. 

— Aşadar, ceea ce-mi spui tu e că, dac-o să 
am vreodată un copil, s-ar putea să aibă 
sufletul lui Hitler! Păi, Alex, asta-i o metodă 

minunată de contracepţie. N-o să mai fac sex. 
Niciodată. 

Alex a rânjit: 

— Pot să-naintez o cerere de fără-suflet-rău 
pentru tine. 

I-am aruncat o privire urâtă: 

— Zeiţele încă mai plăsmuiesc suflete noi? 

Alex a clătinat din cap: 

— Au încetat s-o mai facă acum multă 
vreme. 

— Aşadar, nu mai există alte suflete decât 
acelea care sunt deja aici acum? 

— Nu. Zeiţele le-au dau sufletelor-pereche 
puterea să creeze alte suflete. Însă numai 
anumite suflete-pereche pot s-o facă. Având în 
vedere de câte vieţi au oamenii, în general, 
nevoie să-şi găsească jumătatea, nu există 
destule suflete-pereche care să creeze unele 
noi. 

— Cum se întâmplă asta? am întrebat. 

Pentru o clipă, m-am gândit că discuţia ar fi 
putut să se termine ca aceea pe care-o 
purtasem cu mama despre cum vine barza 
care mă stânjenise din cauză că-mi dăduse 
mult prea multe detalii - şi-mi mai şi desenase 
diverse lucruri. Amintirea m-a făcut să mă 
cutremur. 

— Un cuplu ţine o ceremonie specială pentru 
a crea sufletele. 

M-am holbat la el. Scene dintr-o emisiune 
specială de pe History Channel despre 

ritualurile sexuale - pe care o urmărisem doar 
cu scopul de a mă informa, desigur - mi-au 
trecut prin minte. Alex părea să-şi dea seama 
la ce mă gândesc. 

— Se cântă foarte mult în timpul ritualului 
astuia. 

Aşa se întâmpla şi-n emisiunea de pe History 
Channel, m-am gândit eu şi-am mijit ochii. Alex 
şi-a dat ochii peste cap şi a continuat: 

— Sufletul este împărţit în două jumătăţi, 
care sunt transferate în trupurile a doi copii. 
Apoi, ei îşi petrec toată viaţa învățând, 
maturizându-se şi căutându-se unul pe celălalt. 

— Cuplul alege copiii spre care se înd&aptă 
sufletele? 

— Poate să o facă, dar cele mai multe 
cupluri nu aleg. Totuşi, unele perechi care au 
vrut să fie părinţi împreună, au facut-o. 

— Vasăzică, din punct de vedere tehnic, toţi 
avem nişte părinţi sufleteşti, care rămân 
aceiaşi indiferent de viaţa pe care o trăim, 
pentru că i-au dat naştere sufletului nostru, şi 
părinţi biologici, alţii în fiecare viaţă. 

— Corect. 

— Mi-aş recunoaşte părinţii sufleteşti, dacă i- 
aş întâlni? 

Alex a ridicat din umeri: 

— In cazul tău, nu cunosc răspunsul. Puterile 
tale te fac sută la sută imprevizibilă, a subliniat 
el. Dar, în general, nu; majoritatea oamenilor 
nu şi-ar recunoaşte părinţii sufleteşti. 

— Ei bine, asta-i tare nasol. De frig, mi-am 
strâns mai bine fularul la gât: Dac-am fi ştiut 
cine sunt, poate c-am fi putut să-i întrebăm de 
ce pare că am toate puterile astea pe care nu 
le mai are nimeni. 

Expresia de pe chipul lui Alex s-a mai 
îmblânzit, devenind gânditoare: 

— Nu-i tocmai o idee rea. 

— Societatea Amaranthine sau Zeiţele ţin 
evidenţa lucrurilor ăstora pe undeva? 

— Sunt sigur c-o fac. Trebuie doar să 
obţinem şi noi acces la informaţiile astea. 

Mi-am înclinat capul într-o parte: 

— Ar trebui să te ocupi de asta, am spus eu. 
Ar fi frumos să aflu cine sunt, cu adevărat. 

El a dat aprobator din cap: 

— Am să mă interesez. 

Am intrat în bibliotecă, am găsit o încăpere 
izolată şi mi-am lăsat rucsacul pe jos. Alex şi-a 
scos telefonul cât mi-am făcut temele. 
Gunnison este atât de izolat, încât, atunci când 
m-am mutat aici, am fost surprinsă să aflu că 
semnalul de telefonie mobilă era absolut 
decent. La început, m-am gândit că, probabil, 
era o necesitate, de vreme ce majoritatea 
populaţiei oraşului era formată din studenţi. 
Însă, după ce m-am plimbat într-o zi cu maşina 
pe Autostrada 50, mi-am dat seama că 
semnalul bun ar fi putut să aibă mai mult de-a 
face cu închisoarea aflată la 182 de kilometri 
de oraş, decât cu studenţii. Semnul care-i 

avertiza pe şoferi să nu ia autostopişti din zona 
închisorii m-a luminat. În mod clar, trebuiau să- 
şi îmbunătăţească sistemul de încarcerare! 

Gândindu-mă la toate astea, am izbucnit în 
râs. Alex mi-a aruncat o privire curioasă. Incă 
zâmbind, i-am făcut semn să mă lase în pace şi 
am scos o carte din rucsac. El s-a întors la 
telefonul lui cât mi-am petrecut următoarele 
două ore învățând despre nebuni... ceea ce nu 
mă făcea să mă simt prea bine, dacă ţinem 
cont de faptul că, probabil, cei mai mulţi 
oameni ar crede că şi eu mă număr printre 
aceştia. 


Capitolul 6 


Mi-am petrecut toată dimineaţa pregătindu- 
mă pentru întâlnirea cu Emil. Mi-am uscat 
părul cu o perie rotundă metalică şi, din cauza 
asta, aproape că mi-a luat părul foc. Periile 
astea rotunde sunt tare complicate! 

Mirosul acru de fire arse a persistat până 
când n-am mai putut să-l suport. Am ieşit din 
baie, să-mi termin pregătirile în dormitorul 
meu. După ce părul meu a căpătat atât de 
mult volum, că semănăm cu un membru al 
unei trupe de rock din anii 1980, am început 
să-l ondulez. Când am terminat, părul meu 
umflat şi buclele sexy îi făceau concurenţă 
actriţei de pe coperta celui mai recent număr 

al revistei Cosmopolitan. Mi-am ridicat părul pe 
jumătate şi l-am prins la spate. Mereu mi s-a 
părut că nu aş putea să fiu un fotomodel, dar 
coama mea putea să apară cu succes pe orice 
covor roşu. Cu fondul de ten cu minerale, 
fardul de ochi de un gri strălucitor, tuşul şi 
rimelul care să-mi scoată în evidenţă ochii 
albaştri, machiajul meu era perfect. Fardul 
trandafiriu de obraz şi rujul roz lucios 
completau look-ul romantic. 

Am ieşit din baie şi am dat peste Jasmine. Ea 
a strâns din buze şi a mijit ochii. Imi dădeam 
seama că era încă supărată. Nu voiam să ajung 
în aceeaşi stare de spirit şi, cu siguranţă, nu 
aveam chef să mai existe animozităţi între noi: 

— Jas... 

Privirea pe care mi-a aruncat-o a fost 
suficientă să mă facă să uit scuzele pe care 
intenționasem să i le ofer. M-a împins când a 
trecut pe lângă mine şi a coborât scările, 
tropăind aproape. Când a ieşit, a trântit uşa. 
Am răsuflat şi m-am gândit la cât de mult se 
complicase relaţia noastră şi la ce aş fi putut 
să fac pentru a îndrepta lucrurile, după care m- 
am întors în camera mea. 

încă mai încercam să mă hotărăsc cu ce să 
mă îmbrac în clipa în care-am auzit soneria. M- 
am uitat la ceasul de la mână. Era doar două şi 
jumătate! M-am grăbit la parter să deschid uşa 
în maioul meu alb şi-n pantalonii de trening. 
Am rămas cu gura căscată. Emil era îmbrăcat 

cu un costum negru care-i venea perfect, cu 
dunguliţe de un negru parcă şi mai intens. 
Purta o cămaşă neagră şi o cravată de satin de 
culoarea safirului. Era atât de sexy, încât am 
uitat să respir cel puţin vreo 15 secunde! După 
ce-am tras, cu lăcomie, aer în piept, m-am 
crispat când mi-am dat seama că hainele mele 
aveau să fie total nepotrivite. Nici măcar rochia 
pe care plănuisem să o port nu era destul de 
elegantă ca să fie pe măsura costumului lui 
Emil. Care mi-a zâmbit larg: 

— Arăţi minunat! 

M-am uitat la hainele cu care stăteam prin 
casă şi m-am întrebat ce putea fi atât de 
minunat la ele. 

— Eu, ăăă... încă-ncerc să-mi dau seama cu 
ce să mă îmbrac. 

Emil îmi spusese să port o rochie, dar nu 
menţionase că trebuie să fie una elegantă. În 
mintea mea, am început să scotocesc prin 
şifonier, încercând să-mi aduc aminte dacă 
adusesem aici vreuna dintre vechile mele 
rochii de bal. 

— Cred că pot să te ajut în privinţa asta, a 
spus el, aplecându-se. M-am uitat dincolo de 
uşă. 

O cutie mare şi argintie, legată cu o fundă 
mov-închis era sprijinită de casă. Mi-a dat-o şi 
eu am luat-o cu o privire întrebătoare. 

— Deschide-o! m-a încurajat. 

M-am îndreptat spre canapeaua cu două 
locuri şi am lăsat cutia pe perne. M-am uitat 
din nou la el: zâmbetul lui continua să mă 
îndemne să despachetez cadoul/Am ridicat 
capacul, înăuntru era o rochie neagră 
strălucitoare. Am scos-o cu grijă şi i-am 
admirat materialul. Era clar că nu fusese 
cumpărată dintr-un magazin. M-am întrebat de 
unde făcuse Emil rost de ea. Am tinut-o în faţa 
mea. Era din satin, fără bretele şi avea o curea 
lată, albastră - ca şi cravata lui - în jurul taliei. 
Corsajul era  înfăşurat strâns, materialul 
unduindu-se într-un model triunghiular până 
când întâlnea un trandafir strălucitor din 
cristal, în dreptul şoldului. Fusta cu trenă 
atârna de pe şolduri până la podea. Ţinuta era 
completată de un şal albastru care acoperea 
umerii şi care se asorta cu cureaua. 

Eram absolut uluită. Surprinsă că Emil se 
străduise atât de mult, fericită că, în mod 
evident, întâlnirea nu însemna doar că vom 
ieşi să mâncăm o pizza şi, în plus, când am 
observat eticheta de pe rochie, de-a dreptul 
cuprinsă de groază pentru că îmi ştia măsurile! 

M-am uitat la el şi i-am întâlnit privirea 
şovăitoare: 

— Este... este frumoasă, m-am bâlbâit în 
cele din urmă. 

A zâmbit, uşurat: 

— O să fie, după ce o vei îmbrăca. 

— Nu ştiu ce să spun... 


80 


— Spune-mi că n-o să dureze prea mult să 
te-mbraci. Trebuie să plecăm în curând. 

l-am aruncat o privire şi am încercat să-mi 
dau seama unde urma să ne ducem astfel 
costumaţi, în mijlocul după-amiezii. 

— Mă-ntorc imediat! am luat cutia şi-am 
zbughit-o la fugă în sus, pe scări. 

M-am uitat în oglindă şi nu am putut să mă 
abtin să nu mă gândesc la cât de uimitoare era 
rochia. Niciodată nu mi-a plăcut să port rochii 
pentru că nu găseam niciuna care să-mi stea 
atât de bine ca o pereche de blugi strâmţi şi un 
tricou mulat, în liceu, când mă duceam la 
petreceri, trebuia să încerc o grămadă până 
când găseam una care arăta cât de cât bine, 
dar niciuna în care să mă simt confortabil. 
Totuşi, rochia asta era perfectă şi nici măcar 
nu o alesesem eu! Dacă relaţia dintre noi nu 
avea să meargă, Emil putea oricând să devină 
asistentul meu personal care să îmi cumpere 
toate hainele în locul meu. 

M-am întors uşor şi m-am uitat la mine 
însămi în oglindă dintr-o parte. Când am făcut- 
o, mi-am observat spatele... şi semnul 
sufletului meu, acela în formă de crin, care mă 
însemna ca Urmăritoare şi le permitea lui Alex 
şi lui Emil să-mi urmărească sufletul în alte 
trupuri. Cu toate că de la o vreme încercam să 
mă conving că nu era mare lucru, nu puteam 
să neg că se întâmpla ceva cu semnul acesta 
al meu. 

Se schimba. 

Semnul în formă de crin avea şase petale. 
Când am început să ies cu Alex şi cu Emil, 
rozul palid, abia vizibil al petalelor, s-a 
transformat într-unul intens - o reacţie la faptul 
că-i atingeam şi îi sărutam pe Alex şi pe Emil, 
sufletele mele pereche. Acum, trei dintre 
petale începuseră să se decoloreze atât de 
mult, încât abia se mai zăreau, creând un 
model ciudat. Cele trei petale care mai erau 
încă de un roz-intens semănau cu un triunghi: 
o petală mi se vedea pe spate, având vârful 
îndreptat spre gâtul meu, iar celelalte două o 
susțineau ca nişte piedestaluri. 

Am observat schimbarea după ce mi-am 
folosit prima dată puterile, ca să-i opresc pe 
Caleb şi pe cei din Clanul lui. 

Am avut grijă să nu le zic nimic lui Alex sau 
lui Emil - erau şi aşa destul de îngrijoraţi. 
Totuşi, dacă semnul continua să se schimbe, 
trebuia să le spun ceva până la urmă. Ştiam că 
nu era normal şi că schimbarea se petrecea 
dintr-un motiv. Din fericire, şalul albastru avea 
să acopere semnul în seara asta. 

M-am dat cu parfum Dark Kiss pe gât şi la 
încheieturi înainte să-mi pun şalul pe umeri. M- 
am încălţat cu pantofii mei negri şi strălucitori 
cu tocuri înalte, m-am uitat pentru ultima oară 
în oglinda cât mine de înaltă şi am închis uşa 
dormitorului. 

Dacă voi fi avut vreodată îndoieli în privinţa 
felului în care arăt, atunci le-am dat pe toate 
uitării în timp ce coboram scările şi priveam 
chipul lui Emil. 

— Ei bine, ce părere ai? l-am întrebat când 
am ajuns la parter şi m-am rotit în faţa lui. 

Ochii lui Emil s-au întunecat. S-a lins uşor pe 
buze: 

— Habar n-ai cât de splendidă eşti! 

Am roşit şi am înţepenit pe loc, stânjenită: 

— Mulţumesc. Şi tu arăţi destul de grozav! 

— Mai am ceva pentru tine. 

Oare ce mai putea să-mi ofere? începea să 
mi se pară că întâlnirea noastră fusese 
organizată de echipa de producţie a cine ştie 
cărui reality-show. Nu că asta ar fi fost o mare 
surpriză. Pun pariu că au o grămadă de 
membri ai Rezistenței Daevos care lucrează 
pentru realizarea emisiunilor ălora. De vreme 
ce acestea-s relele relelor şi aşa mai departe... 

Emil mi-a înmânat o cutie de lemn un pic 
pătată, care, pe capac, avea gravat un 
trandafir delicat, complicat. Pe partea laterală 
a cutiei erau alţi trandafiri mai mici, uniţi de 
frunze. Cutia era cam cât o carte de mare şi 
groasă de aproape opt centimetri. Când am 
luat-o, i-am aruncat o privire curioasă. După ce 
i-am desfăcut încheietoarea, am ridicat uşor 
capacul... şi apoi mi-am pierdut suflarea. 

înăuntru era un safir imens în formă de 
lacrimă, înconjurat de două şiruri de diamante. 

Piatra era lată de un centimetru şi lungă de cel 
puţin cinci. Nu ştiam câte carate avea, dar 
ştiam că bijuteria strălucitoare nu fusese 
cumpărată de la un simplu magazin. M-am 
întrebat pe cine, mai exact, jefuise Emil. 
Pietrele albe sclipitoare scoteau în evidenţă 
safirul, punând în valoare albastrul-intens al 
acestuia. O pereche asortată de cercei de safir 
cu diamante întregeau setul şi amândouă 
bijuteriile se potriveau de minune cu materialul 
albastru care mi se înfăşură pe talie şi pe 
umeri. M-am uitat în jur după echipa de la 
televiziune: situaţia asta chiar era ca dintr-un 
reality-show. 

încă în stare de şoc, m-am uitat la Emil şi i- 
am întâlnit privirea - care părea aproape să 
aştepte ceva. El s-a uitat cu atenţie la chipul 
meu pentru o secundă înainte ca expresia 
gânditoare să dispară, înlocuită de... 
dezamăgire? Indiferent de ce simţea, şi-a 
mascat repede sentimentele. Nu ştiam sigur 
ce-mi scăpase. 

— Sunt cele mai frumoase bijuterii pe care 
le-am văzut vreodată, am spus încet, încă 
uimită de pietrele strălucitoare. 

Emil a zâmbit, însă nu şi din priviri: 

— Mă bucur că-ţi plac. A înaintat: Lasă-mă 
să te ajut să ţi le pui. 

Mi-am ridicat buclele când a luat colierul din 
cutie şi mi l-a pus la gât. Greutatea apăsătoare 
mi-a lovit pieptul intr-un mod plăcut când Emil 

a prins încheietoarea. Mâna i-a zăbovit pe 
gâtul meu în timp ce inspira sacadat. Pe gât, i- 
am simţit răsuflarea uşoară ca pe o briză caldă 
care-mi plutea prin păr şi pe piele când mi-a 
şoptit: 

— Arăţi uimitor! 

S-a retras apoi şi mi-a dat cerceii, pe care mi 
i-am pus în urechi înainte să mă duc la oglinda 
de lângă uşă, să văd cum arăt. Bijuteriile erau 
atât de minunate, încât nu puteam să-mi iau 
ochii de la ele. De obicei, pe ale mele mi le 
cumpăr din coşul cu produse de care chiar vor 
să scape cei din magazinul de reduceri Target, 
nicidecum dintr-o bijuterie propriu-zisă. Până 
acum nu mai purtasem unele atât de frumoase 
şi nu mai voiam să le dau jos niciodată. 

— Eşti gata de plecare? m-a întrebat Emil, 
punându-mi pe umeri haina neagră, căptuşită 
cu lână groasă. 

Am dat aprobator din cap şi mi-am luaf 
poşeta în care mi-am strecurat cheile înainte 
să-l urmez pe Emil afară, la maşină. După ce- 
am plecat, m-am aşteptat să vireze la stânga 
şi să iasă pe autostradă. In Gunnison nu exista 
niciun loc care să merite să te îmbraci atât de 
elegant, aşa că era de presupus că trebuia să 
mergem măcar în Crested Butte. 

În schimb, când am ajuns în capătul străzii, a 
virat la dreapta. Nu a trebuit să mergem mult 
înainte să intrăm într-o parcare. M-am holbat la 
clădire şi apoi m-am uitat la Emil, întrebându- 

mă dacă greşise direcţia. El mi-a zâmbit doar şi 
a coborât din maşină, venind lângă mine. Am 
deschis portiera. Emil mi-a oferit mâna, să nu 
mă dezechilibrez pe zăpadă şi am intrat în 
clădirea imensă de cărămidă. 

— Unde mergem? l-am întrebat. Având în 
vedere unde ne aflam, destinaţia putea fi 
oricare, oriunde. 

Emil şi-a ţinut mâna pe spatele meu când 
tocurile mi-au ţăcănit pe podeaua de gresie 
lustruită. S-a uitat într-o parte şi mi-a zâmbit: 

— Este o surpriză. 

Când am plecat de acasă, nu mă aşteptam 
deloc să ajung aici. 

— Vasăzică... ştii că suntem la aeroport, nu? 

El şi-a înclinat capul o dată: 

— Da. Şi am ajuns la timp pentru zborul 
nostru. 

Emil a înaintat şi i-a dat femeii de la birou 
nişte hârtii. Aceasta avea cam 40 de ani şi un 
păr blond şi ondulat, prins sus, într-o coadă de 
cal. Ecusonul ei, pe care scria „Cristina”, era 
prins de un pulover albastru-închis, care părea 
fabricat de compania aeriană. Ea a observat 
costumul lui Emil şi i-a aruncat o privire plină 
de apreciere când ne-a prelucrat hârtiile. Nu 
puteam să o învinovăţesc. Şi eu mă uitam în 
felul ăsta la Emil. Totuşi, chestia m-a deranjat 
un pic şi m-am întrebat cât de des se uita 
cineva aşa la el... sau la Alex. M-am întrebat şi 
dacă privirile de genul ăsta îi făcuseră 


86 


vreodată să reacționeze în vreim fel. Ştiind că 
ar putea să mă supere tot restul serii, mi-am 
alungat iute gândul. 

După ce a terminat, „Cristina” i-a înmânat 
lui Emil nişte documente. O persoană de la 
serviciul de pază, care parcă a apărut din 
senin, a venit să ne conducă prin zona de 
siguranţă direct spre avion. 

De obicei, avioanele mai mari nu aterizează 
pe aeroportul din Gunnison, aşa că nu am fost 
surprinsă când ne-am îmbarcat într-unul mic. 
In schimb, când am ajuns înăuntru, lipsa 
pasagerilor şi pielea de calitate m-au surprins. 
O stewardesă îmbrăcată cu o cămaşă cu 
dunguliţe albe şi albastre, cu o vestă asortată 
şi cu pantaloni albaştri şi-a făcut apariţia. 

— Bună ziua, domnule Stone. Mi-a întâlnit 
privirea: îmi pare bine să vă cunosc, 
domnişoară Starling. Eu sunt Jean. Ce pot să vă 
aduc de băut? 

Emil i-a dat lui Jean haina de la costum 
înainte să ia loc pe scaun. 

— Un Pepsi pentru mine, te rog. 

Jean a dat aprobator din cap: 

— Şi dumneavoastră, domnişoară Starling? 

M-am uitat la Emil, încă uimită: 

— Aăă, o limonadă ar fi grozavă. 

Jean a mai dat o dată din cap, grăbindu-se în 
urma noastră. 

M-am foit în scaunul meu să mă uit la Emil, 
care era lângă mine. 

— Ştii, e destul de impresionant. 

El şi-a înclinat capul într-o parte, mişcându-şi 
uşor buzele: 

— Ştiu. 

— Lui Alex o să-i fie greu să vină cu o 
propunere mai interesantă decât un avion 


privat. 
El a rânjit larg: 
— Ştiu şi asta. 


— Cum ai reuşit? 

— Cum am cumpărat bilete de avion? A 
înălţat o sprânceană, sarcastic: E-un site pe 
care-aş putea să ţi-l arăt. 

Am mijit ochii, aruncându-i o privire care, cu 
siguranţă, se potrivea de minune cu rochia 
mea elegantă, cu bijuteriile şi cu părul umflat: 

— Aşadar, unde-ai de gând să mă duci? 

— M-ai mai întrebat deja asta de vreo câteva 
ori. Ştii că n-am de gând să-ţi răspund, nu-i 
aşa? 

Jean s-a întors cu băuturile noastre şi, nu 
după mult timp, am decolat. Am vorbit tot 
drumul spre oricare va fi fost destinaţia 
noastră, dar Emil a refuzat categoric să-mi dea 
vreun indiciu cu privire la aceasta. Când am 
aterizat, în cele din urmă, am recunoscut 
acoperişul în formă de vârf de munte al 
Aeroportului Internaţional din Denver. 

Denver se află la aproximativ 321 de 
kilometri de Gunnison! Poţi să ajungi acolo pe 
autostradă, dacă nu se închid drumurile din 

cauza furtunilor de zăpadă. Cu maşina, drumul 
ar dura cam patru ore; cu avionul, ne luase 
mai puţin de 30 de minute, înainte de obsesia 
mea din copilărie de a deveni o Ţestoasă Ninja, 
mi-a plăcut ideea de a fi prinţesă. Mă 
imaginam coborând din avioane private pe 
asfalt, fluturând din mână şi fermecând 
oamenii când urcam în maşina mea. Am 
renunţat la visele astea când am aflat ce-s alea 
dresuri de mătase şi mi s-a spus că prinţesele 
trebuie să le poarte tot timpul. In plus, mi-am 
dat seama că tendinţa mea de a spune ce cred 
mi-ar fi putut cauza multe probleme. Mă 
atrăgea mai mult să fiu o Ţestoasă Ninja sau 
Wonder Woman. Dar, când avionul nostru s-a 
oprit într-un hangar privat şi trapa s-a deschis, 
nu m-am putut abţine să nu simt că parc-aş fi 
avut un strop de sânge albastru. 

Pe pista de aterizare, ne-a întâmpinat un 
Mercedes negru. Emil m-a ajutat să cobor 
scările avionului şi şoferul, care s-a prezentat 
ca fiind Aaron, a deschis portiera maşinii. Eu 
m-am strecurat înăuntru cât de grațios am 
putut, având în vedere cât de lungă era rochia 
mea. Emil s-a aşezat lângă mine. 

Nu după mult timp, eram pe străzile puternic 
luminate din centrul oraşului Denver. Şoferul a 
oprit în parcarea unui restaurant italian de care 
nu mai auzisem niciodată, dar luminile de 
afară şi paleta de culori alese cu gust, cu 
nuanţe de roşu romantic şi auriu, m-au făcut 

să mă gândesc că Olive Garden probabil că 
era, prin comparaţie, un nimic. 

Aaron a deschis portiera. Eu am coborât şi |- 
am luat pe Emil de braţ când am intrat în 
restaurant. Mirosul de usturoi şi de pâine 
proaspătă m-a izbit, confirmându-mi, încă o 
dată, că vom avea parte de o masă excelentă. 
M-am uitat în jur, la decor şi la oameni. 
Femeile purtau rochii elegante şi lucrate cu 
grijă, iar bărbaţii, smochinguri sau costume 
făcute dintr-un material care, cu siguranţă, 
costa mai mult decât maşina mea. Codul de 
îmbrăcăminte al restaurantului explica rochia 
luxoasă pe care mi-o adusese Emil şi costumul 
lui foarte elegant. 

Mă aşteptam să luăm loc în zona în care se 
lua masa, dar, în schimb, gazda ne-a spus pe 
nume mie şi lui Emil şi ne-a condus într-o 
cameră privată, decorată în culorile vinului 
roşu intens şi în acelea ale cerului de la miezul 
nopţii. 

Am luat loc pe nişte scaune mari tapiţate şi 
spătare înalte. Trandafiri roşii înfloriţi umpleau 
o mică vază pătrată din mijlocul feţei negre de 
masă. Lumânările împrăştiau o lumină difuză în 
cameră. Chelnerul nostru, Kurt, ne-a aranjat 
şerveţelele în poală şi apoi ne-a explicat 
meniul şi diversele feluri de mâncare înainte 
de a pune pe masă o pâine şi ulei de măsline 
picant. Ne-a umplut paharele cu apă cu 
gheaţă, iar Emil a comandat un pahar de 

Merlot. Eu am ales un suc italian, cu aromă de 
căpşuni. După ce ne-am petrecut foarte mult 
timp încercând să hotărăsc ce vreau să 
mănânc, am comandat. 

— Este uimitor, am spus când Kurt a ieşit din 
cameră. Nu am mai fost niciodată într-un 
restaurant atât de luxos. 

— M-am gândit c-o să îţi placă. 

Mi-am înclinat capul: 

— Cassandrei îi plăcea mâncarea 
italienească? 

El a zâmbit, părând pentru un moment furat 
de gânduri: 

— Da. 

Chelnerul s-a întors cu aperitivele noastre. 
Salata mea cu un sos din patru feluri de brânză 
arăta grozav, ca şi farfuria lui Emil, plină cu 
brânză cremoasă, struguri, pere şi nuci pecan 
glasate. 

— Povesteşte-mi despre ea. Despre noi. 

Emil s-a uitat la mine pe deasupra florilor: 

— Erai uimitoare. Am ştiut că trebuie să fiu 
cu tine din prima clipă în care te-am văzut. 

Cam acelaşi lucru îl simţisem şi eu când îl 
văzusem stând în partea cealaltă a camerei, în 
prima zi de facultate. 

— Cum ne-am întâlnit? 

— Oficial? m-a întrebat el. La un bal, în 
timpul sezonului tău de debutante. Ai fost 
atracţia înaltei societăţi în sezonul acela. 

— Ai spus „oficial”. M-ai cunoscut înainte de 
bal? 

A sorbit o gură de vin înainte să mă 
privească: 

— Era chiar înainte de începutul sezonului. 
Te-am văzut în parc. Erai însoţită de prietenele 
tale. Am întrebat în cercurile mele cine eşti şi 
m-am asigurat că voi primi o invitaţie la 
următorul bal la care aveai să participi. 

— Câtă îndrăzneală din partea ta! 

M-a țintuit cu privirea. Una dintre nucile 
pecan îi lăsase pe buze nişte zahăr pe care l-a 
lins ca şi când l-ar fi mângâiat: 

— Sunt stăruitor atunci când îmi doresc 
ceva. 

Stomacul parcă mi s-a strâns, şi nu din 
cauză că mâncarea era atât de bună. 

— Ne-am... Am făcut o pauză, nesigură în 
legătură cu cuvântul care se folosea pentru 
întâlniri cu 250 de ani în urmă: Ne-am făcut 
curte multă vreme? 

Amuzat, Emil a zâmbit uşor: 

— Tot sezonul acela. Am vrut să-ţi cer să te 
căsătoreşti cu mine din momentul în care te- 
am zărit, dar nu s-ar fi cuvenit s-o fac. Totuşi, 
ne-am căsătorit la puţin timp după sfârşitul 
sezonului. Anul în care am fost căsătoriţi a fost 
cel mai bun din viaţa mea. 

M-am gândit la lucrurile pe care le ştiam 
despre cum luase sfârşit perioada pe care o 
petrecusem împreună, la Emil, care-mi 

povestise atâtea despre Rezistenţa Daevos. La 
cum îmi zisese că trebuia să plec pentru că 
membrii Societăţii Amaranthine erau singurii 
oameni care puteau să mă protejeze de ai lui şi 
de toate celelalte Clanuri Daevos. 

— Cred că ţi-a fost greu să mă laşi să plec. 

El s-a crispat, strângând din buze ca şi când 
ar fi retrăit momentul. 

— Mai mult decât îţi poţi imagina. 

Ne-am privit în tăcere, amândoi încercând să 
înţelegem ce gândea celălalt. Am fost 
întrerupţi de Kurt, care ne aducea următorul fel 
de mâncare: gnocchi cu sos picant de roşii şi 
friptură care fusese marinată în vin roşu şi 
friptă pe grătar într-un mod absolut perfect. 

Am muşcat din gnocchi-ile pufoase şi am 
hotărât imediat că, dacă ar fi trebuit să-mi aleg 
ultima masă, asta ar fi fost. 

— Dar ce s-a întâmplat după moartea 
Cassandrei? am întrebat. Ce-ai făcut? Ai 
aşteptat, pur şi simplu, să mă întorc? 

— Legătura noastră m-a ajutat să te găsesc 
uşor. Te-am urmărit în toate vieţile tale şi m- 
am asigurat că niciunul dintre membrii Clanului 
meu Daevos nu se apropie de tine. Mi-a fost 
greu să mă aflu în preajma ta şi să nu pot fi cu 
tine, aşa c-am încercat să-mi găsesc alte 
lucruri de care să mă ocup, asta dacă nu 
cumva părea că eşti în pericol. Am pus bazele 
unei companii de transport maritim şi m-am 

descurcat destul de bine, mai ales în secolul al 
XIX-lea. 

Mă gândisem la asta. Aşadar, nu toţi banii lui 
Emil proveneau numai de la Rezistenţa 
Daevos, ceea ce m-a făcut să mă simt un pic 
mai bine. Eram însă destul de sigură că 
următoarea întrebare nu avea să mă 
înveselească prea mult: 

— Te-ai mai recăsătorit? 

Emil s-a oprit din mâncat şi m-a țintuit cu 
privirea: 

— Niciodată. 

îmi era tare greu să-l cred. Văzusem cum 
femeile le făceau ochi dulci lui Emil şi lui Alex. 
Amândoi erau atrăgători într-un fel care le-ar fi 
făcut pe femeile perfect întregi la minte să-şi 
piardă capul dacă ar fi avut ocazia să iasă cu 
ei, asta ca să nu mai pomenesc de şansa dea 
se căsători cu vreunul. Nu eram cu ei tot 
timpul, dar ştiam că multe ţipe flirtau cu ei. 
Dacă nu ar fi fost nemuritori, ar fi avut nevoie 
de o gardă de corp personală doar ca să se 
plimbe. M-am uitat în ochii lui Emil, dar nu am 
zărit nici urmă de minciună: 

— Ţi-ai dat întâlniri? 

— Nu. 

Am clipit, cu gura căscată: 

— Vrei să spui că n-ai mai avut nicio relaţie 
după ce te-ai însurat cu mine, pe când eram 
Cassandra? 

Emil s-a uitat la mine: 

— Erai singura pe care mi-o doream. De ce 
mi-aş fi pierdut timpul cu altcineva? 

— Dar nu ştiai că ai să mai fii cu mine 
vreodată! 

Ţinându-mă de mână, s-a întins peste masă: 

— Riscul însoţeşte tot ce e de valoare. Nu 
aveam de gând să mă mulţumesc cu cineva 
sub nivelul tău. 

Eram uimită. Eu nici măcar nu puteam să 
decid pe care bărbat din viaţa mea îl iubeam 
mai mult, ce să mai vorbim de a avea 
încredere în unul din ei secole la rând. 

— Este... uimitor! 

Buzele i s-au ridicat într-un zâmbet delicat: 

— Asta-i dragoste adevărată. 

Declaraţia lui m-a făcut să mă gândesc la un 
lucru de care încercam să-mi dau seama de 
ceva vreme. După ce am fost în siguranţă şi 
Emil i-a luat sufletul lui Caleb, Emil mi-a spus 
că motivul pentru care noi doi putem să ne 
atingem e că nimeni altcineva nu era în stare 
să ne detecteze legătura. L-am întrebat de ce 
şi el mi-a spus că spera că într-o zi am să-mi 
amintesc. M-am întrebat dacă devotamentul lui 
faţă de mine avea vreo legătură cu asta. 

Kurt a intrat în cameră cu o prăjitură 
fondantă de ciocolată caldă acoperită cu 
îngheţată, frişcă şi un sos dens de ciocolată. 
Am hotărât să nu mă gândesc la calorii. Era 
mai bine aşa. 

— Ăsta-i motivul pentru care nimeni nu 
poate să ne vadă legătura acum? Pentru că n- 
ai mai avut nicio relaţie cu nimeni, în afară de 
mine? 

Emil a mâncat o bucăţică de desert, apoi o 
alta. Aproape ca şi când nu-mi auzise 
întrebarea - sau ca şi când ar fi tras de timp. In 
cele din urmă, s-a uitat la mine: 

— Presupun că poţi să zici că, parţial, e 
adevărat, dar nu-i singurul motiv. 

L-am fixat cu privirea şi am aşteptat să 
continue, însă nu a facut-o: 

— Ai de gând să-mi spui, totuşi, de ce? 

El şi-a ţuguiat buzele, ca şi când încerca să 
hotărască dacă trebuia să-mi spună sau nu: 

— Aş prefera să-ţi aduci singură aminte. 

— Şi dacă nu-mi voi aminti? 

— Atunci am să-ţi spun eu. 

— Când? 

— Înainte să mori. 

— Ha, ha! Asta-i o glumă bună, zău aşa! Pe 
bune acum: de ce nu vrei să-mi spui? 

El s-a sprijinit de spătarul scaunului: 

— Vreau. Dar mi-ar plăcea să-ţi aminteşti 
fără să-ţi influenţez eu în vreun fel amintirile. 

— Poate că, dacă mi-ai da un indiciu, aş 
face-o mai repede. 

Emil s-a gândit la asta: 

— Bine, a spus şi s-a aplecat în faţă, sorbind 
încă o gură de vin. Alex ţi-a dat brăţara ca să 
vă ascundă legătura, nu? 

— Da. 

— Ei bine, mai există şi alte căi de-a 
ascunde o legătură. 

M-am uitat la el cu ochii mari-mari: 

— Atât? Asta-i singurul indiciu pe care-ai de 
gând să mi-l dai? 

Emil a ridicat din umeri: 

— Ar trebui să fie suficient. 

M-am uitat de jur-împrejur şi am aşteptat. 
Nu s-a întâmplat nimic: 

— Dac-ar fi fost de ajuns, acum m-aş fi 
prăbuşit în scaun şi aş fi alunecat în trecut. 

Mi-a zâmbit: 

— O să se-ntâmple. Poate nu chiar acum, 
dar în cele din urmă. Trebuie doar să ai 
răbdare. 

— Ăsta chiar nu-i punctul meu forte. 

S-a mulţumit să rânjească: 

— Nu a fost niciodată. 

Emil a achitat nota de plată. Având în 
vedere preţurile pe care le zărisem în meniu, 
cu banii pe care-i dăduse pe cina noastră ar fi 
putut să hrănească o ţărişoară măricică. l-am 
mulţumit, iar el m-a ajutat să-mi pun haina. 

Eram extrem de bucuroasă să-mi petrec mai 
mult timp cu Emil, departe de Alex şi de viaţa 
nebună pe care o trăisem. Emil era amuzant, 
inteligent şi, într-una din zilele lui proaste, de 
departe, unul dintre cei mai chipeşi bărbaţi pe 
care i-am văzut vreodată; dar, într-un costum 
de firmă, cu părul pieptănat pe spate şi cu 

ochii strălucitori datorită combinației dintre 
cravata albastră şi cămaşa neagră, devenea 
incredibil de sexy. Nu puteam să mă abţin să 
nu mă întreb cum arăta fără hainele alea. Asta 
da, chiar ar fi fost o rememorare a trecutului 
pe care chiar mi-ar fi plăcut s-o am. 

Şoferul a tras Mercedesul în fata 
restaurantului şi ne-a condus spre următoarea 
destinaţie. La un sfert de oră după ce am 
plecat de la cină, ne-am oprit în faţa unui parc. 
Emil m-a ajutat să-mi îmbrac din nou haina şi 
mi-a dat o pereche de mănuşi. 

— Mergem la o plimbare? 

El a zâmbit, ştrengăreşte: 

— Cam aşa ceva. 

Aaron a rămas lângă maşină şi Emil mi-a 
oferit braţul lui. Am traversat o alee de 
cărămidă, pe care lumina se răsfrângea din 
cristalele de sare care fuseseră aruncate ca să 
topească gheaţa formată de furtuna de zăpadă 
de mai devreme. Am trecut pe sub un foişor, ai 
cărui ţurţuri străluceau în razele lunii. Aerul 
nopţii nu era atât de rece cum mă aşteptasem 
şi era înviorător să fiu afară, în cadrul acela 
minunat. Mormanele de zăpadă şi gheaţă 
semănau cu nişte munţi în miniatură. 

Emil m-a călăuzit mai departe, în timp ce eu 
am tras adânc aer în piept şi am oftat. S-a uitat 
la mine şi a zâmbit, iar apoi am cotit pe alee, 
iar el şi-a înclinat capul spre dreapta. Eu m-am 
întors şi am rămas fără suflare. Era cel mai 

frumos peisaj de gheaţă pe care-l văzusem 
vreodată. Castelele de gheaţă, care măsurau 
între 6 şi 12 metri, se înălţau deasupra 
noastră. Fiecare avea o formă unică, iar 
cristalele de gheaţă capturau lumina într-un 
mod nemaipomenit de pitoresc. 

— Sunt uimitoare! am şoptit. Absolut 
minunate! 

— Nu la fel de minunate ca tine. 

Uimită, m-am uitat la el cu ochii mari. Ce 
făcusem să merit un bărbat căruia îi păsa atât 
de mult de mine? 

— Haide, ne aşteaptă. 

— Cine? 

A zâmbit şi m-a tras aproape de el cât ne-am 
plimbat. 

Castelele de gheaţă se aflau în mijlocul 
parcului. Gheaţa acoperea totul. M-am uitat în 
jur, gândindu-mă că-mi alesesem greşit 
pantofii. Când ne-am apropiat de castele, am 
observat că pământul era acoperit de cauciuc 
neaderent. Am răsuflat uşurată că, probabil, nu 
aveam să sfârşesc prin a cădea în fund. Totuşi, 
pantofii mei cu tocuri înalte încă-mi dădeau 
emoţii, aşa că m-am ţinut bine de Emil. 

In timp ce ne-am plimbat, am tot privit de 
jur-împrejur, uimită: 

— Fiecare castel este atât de diferit! 

Emil a dat aprobator din cap: 

— Sunt făcute cu ajutorul apei, al 
stropitorilor plasate strategic şi al temperaturii 

joase a iernii. În fiecare zi se adaugă mai multă 
apă aşa că, odată la câteva zile, castelele se 
transformă. 

Luminile intense, care se schimbau lent, 
făceau castelele să strălucească. Şi când o 
culoare dispărea şi o alta se lumina puternic, o 
lucire eterică traversa gheaţa. 

Văzusem multe locuri frumoase - munţii şi 
dunele de nisip erau câteva dintre preferatele 
mele. Frumuseţea creată de elementele naturii 
era incredibil de copleşitoare. Însă nimic nu mă 
făcuse să mă simt atât de liniştită şi nici nu mă 
lăsase la fel de fără cuvinte ca acest peisaj. 

Faptul că Emil se străduise să găsească un 
loc atât de uimitor, că mă cunoştea suficient 
de bine, încât să înţeleagă de ce m-ar fi atras, 
spunea foarte multe despre trecutul nostru şi 
despre cum avea să continue relaţia dintre noi. 
Niciodată nu mă simţisem atât de aproape de 
a fi o persoană de viţă nobilă şi ştiam că el, 
unul, ar fi făcut eforturi ca să mă facă să mă 
simt aşa în fiecare zi, gândindu-se mereu la 
mine şi luându-mi în considerare dorinţele şi 
nevoile înaintea alor lui - pur şi simplu pentru 
că aşa era el. Asta va fi o amintire pe care nu 
aveam s-o uit nicicând, una adânc întipărită în 
sufletul meu. O amintire care răspundea la 
întrebarea: „Ce este, cu adevărat, dragostea?” 

Nu puteam să mă gândesc la nimic altceva 
care să o facă să depăşească perfecțiunea. 

Apoi, am auzit muzica. 

M-am uitat la Emil. El mi-a zâmbit din nou 
când am ajuns lângă un colţ. În mijlocul celei 
mai mari sculpturi de gheaţă din parc, un trio 
de coarde interpreta aria „Gândeşte-te la 
mine”, din opereta Fantoma de la Operă”. 
Orchestra era înconjurată de lumânări ale 
căror sfeşnice stăteau pe piedestaluri, pe 
pământ şi chiar şi pe sculpturile din preajma 
noastră. In faţa orchestrei, petale de trandafiri 
mov erau împrăştiate pe jos, lângă două 
scaune şi o grămadă de pături. Emil ne-a 
înfăşurat cu una şi m-a cuprins cu braţul când 
ne-am aşezat. După câteva secunde, o femeie 
care purta o haină groasă de schi, căşti pentru 
urechi şi mănuşi, ne-a oferit câte o ceaşcă de 
ciocolată fierbinte. 

Următoarele arii din aceeaşi operetă care s- 
au auzit au fost „Muzica nopţii”, apoi „Dorindu- 
mi să fii, cumva, aici din nou” şi, la final, „Tot 
ce-ţi cer”. 

Am ascultat muzica şi m-am gândit la 
bărbatul care stătea lângă mine. La acela de 
care mă îndrăgostisem acum multe vieţi. Era 
uşor să-mi dau seama de ce. Doar eram încă 
îndrăgostită de el. 

— Ne întoarcem cu avionul în seara asta în 
Gunnison? am întrebat. 

5 Fantoma de la Operă (1986), operetă a cărei muzică a fost 
compusă de Andrew Lloyd Weber, pe un libret de Charles Hart şi 


Richard Stilgoe inspirat de romanul omonim al scriitorului francez 
Gaston Leroux 

Noaptea fusese atât de magică! Emil reuşise 
să mă facă să nu mă mai gândesc la viaţa mea 
nebună şi să mă simt normală pentru câteva 
ore. Nu mă atrăgea gândul să mă întorc în 
munţii izolaţi, unde trebuia să mă feresc 
permanent de umbre şi de oamenii care voiau 
să-mi ia sufletul. Chiar voiam să-mi petrec 
noaptea în oraş cu Emil. 

— Da. 

M-am încruntat: 

— Nu vrei să te întorci în Gunnison? m-a 
întrebat. 

— Nu. Nu prea... 

Pe bancheta din spate a maşinii, Emil s-a 
mişcat într-o parte, să mă vadă mai bine. 

— Nici eu, mi-a spus şi şi-a trecut uşor 
degetele prin părul meu, dar există o regulă în 
ceea ce priveşte petrecerea nopţii împreună. 

Mi-am ridicat un pic bărbia şi m-am uitat la 
el: 

— O regulă referitoare la petrecerea nopţii? 

— Da. Întâlnirile noastre cu tine nu pot să 
dureze toată noaptea. 

Am râs şi m-am gândit că replica lui semăna 
mult cu vechea credinţă a oamenilor din Evul 
Mediu, conform căreia „diavolul apare lă 
miezul nopţii”. Băânuiam eu care dintre 
sufletele mele pereche instaurase regula asta. 

— Pentru că lucrurile nefaste pot să se 
întâmple doar la trei dimineaţa? 

Emil mi-a surâs uşor: 

— Aşa pare să creadă Alex, a spus el, iar în 
ochi i se zărea o scânteie. Asta-i una dintre 
diferenţele dintre noi doi. Cu o mână, m-a 
mângâliat încet pe obraz şi a continuat să mă 
privească: Eu am experienţă. Cu tine. Şi nu am 
să fiu niciodată previzibil. 

Am simţit cum roşesc şi am tras aer în piept, 
să mă calmez: 

— E bine de ştiut. 

Mi-am plecat capul pe pieptul lui Emil cât s-a 
mai jucat cu părul meu. Am închis ochii şi 
atingerile lui blânde m-au relaxat. 

În timp ce mergeam, Emil m-a tras mai 
aproape. M-am cuibărit sub braţul lui şi am 
oftat. Nu puteam să mă mai împotrivesc. 
Voiam să fiu cu el. Voiam să ies cu el. 
Problema era că, la următoarea întâlnire cu 
Alex, probabil că mi-aş fi dorit aceleaşi lucruri 
şi de la el. Eram pierdută în gânduri şi nu am 
observat că maşina se oprise când Emil a spus: 

— Aaron, e vreo problemă? 

M-am uitat pe geam. Semnele de ocolire ne 
conduseseră pe o stradă laterală pustie. In faţa 
noastră nu mai erau alte maşini. M-am întors 
pe scaun, să mă uit pe geamul din spate - nici 
acolo nu se zărea vreun automobil. 
Sentimentul amar din stomac începea să-şi 
croiască drum spre pieptul meu. M-am uitat la 
Emil, care îşi făcuse gura pungă şi părea 
încordat. 

Aaron s-a întors spre noi: 

— Am urmat semnele de ocolire, dar, 
cumva, am ajuns aici - într-o fundătură. S-a 
mişcat ca să se uite pe geamurile laterale: îmi 
pare rău, domnule Stone. Am să găsesc o altă 
cale de ieşire. 

Şoferul a băgat schimbătorul în marşarier şi, 
încet, încet, a început să dea cu spatele. L-am 
văzut cum s-a uitat în oglinda retrovizoare în 
timp ce ne deplasam. Brusc, a oprit maşina, 
fixând oglinda cu privirea. La început, pe chip i 
s-a citit confuzia, urmată de teama care l-a 
făcut să caşte ochii mari cât cepele. 

Emil şi cu mine ne-am uitat unul la celălalt 
înainte să ne întoarcem. Pe strada fără lumini, 
opt siluete întunecate se îndreptau direct spre 
maşina noastră. Era prea beznă ca să pot 
discerne mai multe, dar senzaţia din străfundul 
Stomacului era suficientă să-mi dau seama că 
nu aveau de gând să ne invite să bem lapte şi 
să mâncăm fursecuri împreună. 

Emil s-a întors spre mine: 

— Orice s-ar întâmpla, să nu cobori din 
maşină! 

Cu ochii mari, am deschis uşor gura: 

— Vasăzică, vrei să te lupţi cu ei de unul 
singur? 

— Nu singur. Îl am pe Aaron. 

Am aruncat o privire în faţă. Aaron era întors 
spre noi, urmărindu-ne cu atenţie, şi nu pe cei 
din grupul de afară. In ochi i se citea o urmă de 
vinovăţie şi, brusc, mi-am dat seama că lucra 

pentru Rezistenţa Daevos. Bineînţeles că o 
făcea! Probabil că şi avionul era tot al lor. O fi 
fost Emil înstărit, dar, din câte ştiam, toţi 
oamenii din reţea pe care conta aveau legături 
cu Daevos. Avea sens ca maşinile, casele şi 
avioanele private să fie tot ale lor. Întâlnirea 
elegantă cu Emil mă uimise atât de mult, încât 
nu pusesem lucrurile cap la cap. 

— Aaron este membru al Rezistenței 
Daevos? 

Emil a încuviinţat dând din cap şi s-a uitat cu 
atenţie în faţă: 

— Trebuie să aflăm ce se întâmplă şi ce vor. 

— Aăă, poate sunt dintr-o bandă care vrea 
să ne înjunghie şi să ne fure maşina luxoasă, 
am sugerat. 

Emil a clătinat din cap: 

— Mă-ndoiesc. 

Eu, una, nu aveam îndoieli. Nu ne aflam în 
cea mai bună parte a oraşului şi eram într-o 
maşină de 80 000 de dolari cu geamuri atât de 
fumurii, încât păream nişte lorzi ai traficanţilor 
cu droguri care se rătăciseră. 

— Nu voiam decât o seară liniştită. El şi-a 
încleştat maxilarul: Aproape că reuşisem! 

Nu îl condamnam. Şi eu îmi dorisem o seară 
lipsită de evenimente. În ultima vreme, mi se 
părea că o zi bună era una în care aveam parte 
de-o oră de linişte. 

Emil s-a aplecat în faţă pe locul lui: 

— Probabil că sunt din Clanul Daevos din 
Denver. Poate că se-ntreabă ce căutăm în zona 
asta. O să le explicăm şi n-o să fie mare lucru. 

Eu am pufnit zgomotos: 

— Da, sunt sigură că exact aşa o să se- 
ntâmple. 

Îngrijorat, Emil s-a uitat la mine: 

— Evie, nu vreau să te implici. Lasă-mă să 
văd ce vor. 

— Dar pot să te ajut! i-am răspuns. 

Mă cam săturasem să fiu tratată de parcă nu 
aş fi putut să am şi singură grijă de mine. Mai 
ales când îi salvasem pe Alex şi pe Emil de 
Clanul lui Caleb, în peştera din Canionul Negru. 

Emil a aprobat dând din cap: 

— Ştiu. Dar noi încercăm să păstrăm 
secretul în legătură cu puterile tale. Aş prefera 
să nu-i las să afle despre capacităţile tale, 
decât dacă nu mai avem nicio altă soluţie 
decât să le folosim. Dacă pare că avem 
probleme, am să ridic mâna să-ţi dau de veste. 
Dac-o să se întâmple asta, ai să cobori şi-ai să 
faci ce ai făcut ultima dată: ai să-ţi foloseşti 
mintea ca să le spui să rămână pe loc, apoi a 
deschis portiera. Aaron l-a urmat: Şi, dacă va 
trebui să ne ajuţi, te rog să ai grijă, Evie! N-aş 
putea să suport să te pierd din nou! 

Mirosul de vopsea mi-a înţepat nările când 
Emil a închis portiera şi un sentiment 
tulburător m-a învăluit. l-am urmărit pe Emil şi 
pe Aaron mergând, în timp ce fulgi mari 

cădeau uşor în jurul lor. Îngrijorată, îmi 
frângeam mâinile. Ar fi fost mult mai bine să 
ies şi să-i ajut să se lupte, decât să stau 
degeaba în maşină. La urma urmei, ştiam ceva 
karate. Mă gândeam să cobor, când am auzit o 
voce cunoscută, pe care o mai auzisem doar o 
singură dată înainte: în ziua din peşteră. 

„Uumbre”, spunea. Vocea era ca o şoaptă. 

Un val de căldură mi-a înfierbântat semnul 
sufletului, iar mie mi s-a tăiat respiraţia. 
Inspirând adânc, am simţit cum puterea curgea 
de acum prin mine. Siluetele spre care se 
îndreptau Emil şi Aaron nu erau membri ai 
Rezistenței Daevos. Nici pe departe. 


Capitolul 7 


Emil! am strigat, deschizând portiera şi 
îndreptându-mă către el. S-a oprit imediat şi s- 
a uitat la mine, peste umăr: Pleacă! 

Fără să ezite, s-a întors şi a început să fugă 
spre maşină. Aaron l-a urmat îndeaproape. Dar 
umbrele nu erau cu mult în spatele lor. 
Credeam că vor ajunge amândoi la maşină fără 
probleme - până când Emil a alunecat. A căzut 
şi-a patinat pe gheaţa de pe jos, încetinind în 
vreme ce umbrele se apropiau. 

Trebuia să acţionez. Ştiam că era periculos 
să-mi folosesc puterile făţiş, când nimeni nu 
trebuia să afle despre ele, mai ales nişte 

siluete întunecate, spectrale. Trebuia să 
găsesc o cale să le maschez. Nu puteam să fac 
asta spunându-le umbrelor să încremenească 
şi să le ţin locului cu ajutorul minţii. In plus, nu 
credeam că pot să împiedic atât de multe să se 
apropie. 

„Foloseşte aerul!” mi-a spus vocea. 

M-am încruntat pentru o clipă, dar, brusc, 
am simţit cum mă loveşte o briză rece. Puteam 
să controlez oamenii; oare puteam să controlez 
şi vremea? 

„Ai puterea să o faci.” 

Vocea nu mă mai minţise până acum. Nu 
făceam nimic rău dacă încercam. Ştiam că ar fi 
fost mai uşor să ne protejez pe noi trei - pe 
mine, pe Emil şi pe Aaron - decât să încerc să 
le întrerup umbrelor înaintarea la trei metri 
distanţă. Nici măcar nu eram sigură că pot să 
le opresc. Poate că erau ca fantomele şi 
puteau să treacă prin obiecte! Am presupus că 
urma să aflu în curând. M-am concentrat 
asupra aerului şi m-am gândit la zăpada care 
se rotea din ce în ce mai repede, încercând să 
creez un viscol prin care să nu mai poată să ne 
vadă. 

Aerul s-a răcit. Vântul s-a întețit când aerul a 
îngheţat şi cristalele de zăpadă au început să 
se mişte în jurul meu. Fulgii erau ca nişte piese 
care-şi găseau perechea. l-am privit cum se 
uneau, cum se contopeau, gândindu-mă tot 
timpul cum să ne protejez pe mine, pe Emil şi 

pe Aaron de umbrele care încercau să ne 
atace. Dar, în locul viscolului, părea că înalţ un 
zid de zăpadă, baricadând umbrele în spatele 
lui. Aşadar, puterile mele funcționau, dar mă 
ascultau la fel de mult ca un pechinez răsfăţat. 

Ultimul fulg şi-a găsit, liniştit, locul. Zidul de 
zăpadă ridicat în mintea mea era de ajutor, 
deşi nu asta intenţionasem să fac. Mi-am dorit 
să fi existat o cale mai bună de a-mi controla 
abilităţile. În linişte, Emil şi Aaron s-au uitat 
surprinşi la mine când umbrele de dincolo de 
zid s-au oprit. Făcusem să nu poată trece prin 
el! Un punct pentru Evie; zero pentru umbre. 
Construisem echivalentul supranatural al unui 
blocaj rutier. 

Emil s-a apropiat, oprindu-se să-mi ridice 
frumosul şal albastru de pe pământul umed, 
acoperit de zăpadă. Nu observasem că îmi 
căzuse. Cu grijă, mi l-a pus din nou pe umeri şi 
m-a condus repede la maşină. Fierbinţeala 
mâinilor lui radia prin şal, încălzindu-mi pielea 
rece. 

Eu şi Emil ne-am strecurat pe bancheta din 
spate. Aaron a întors repede Mercedesul, 
derapând. Am privit pe geam. Zidul meu de 
zăpadă era încă în picioare când am trecut pe 
lângă umbrele care am avut sentimentul 
ciudat că ne-au urmărit plecarea. Când am 
intrat pe un drum principal cu trafic şi mulţi 
oameni, am răsuflat prelung. M-am uitat la 
Emil. Expresia lui reţinută nu mă liniştea deloc. 

Privirea i-a alunecat din nou spre umerii mei 
când am ajuns pe autostradă şi şi-a făcut gura 
pungă. 

Erau atât de multe lucruri despre care voiam 
să vorbesc cu Emil, însă nu eram sigură dacă 
aveam voie să spun ceva de faţă cu Aaron. 
Aşadar, am rămas fiecare cu gândurile lui 
pentru tot restul drumului. Am trecut pe lângă 
statuia luminată a unui cal albastru, cu ochi 
roşii şi răi. M-am întrebat dacă nu cumva calul 
diavolului avea ceva de-a face cu Denver 
Broncos. Poate că descurajau turiştii şi voiau 
ca pasagerii să simtă că un Nazgul’ prost 
vopsit îi urmărea până acasă. 

Luminatul acoperiş în formă de cort a 
aeroportului din Denver începea deja să se 
zărească. Am intrat în zona aeroportului 
rezervată avioanelor private. Aaraon a deschis 
portiera. Am coborât, iar frigul mi-a învăluit 
imediat colierul, facându-mi gâtul să îngheţe. 
Emil a rămas într-o parte cu Aaron, vorbind în 
şoaptă pentru câteva momente înainte să mă 
urmeze pe scările avionului. 

jean ne-a adus apă. Am aşteptat până am 
decolat şi-am rămas singuri în cabină ca să 
încep să pun întrebări: 


6 Echipă de fotbal american din oraşul Denver 


7 Nazgulii (sau Ringwraith, cum îi numeşte autoarea), personaje 
malefice din Stăpânul Inelelor de J.R.R. Tolkien numite şi „Duhurile 
Inelelor” 

— De ce crezi că ne urmăreau? 

Emil a clătinat din cap. 

— Habar n-am! Nici măcar nu ştiu ce erau! 

— Umbre, i-am spus. Ca aceea pe care-am 
văzut-o vara trecută! Emil ştia la ce mă refer. 

— Şi ai crezut că sunt periculoase? 

— Ştiu că sunt. 

— Cum de ştii? 

Le spusesem lui Alex şi lui Emil despre vocea 
din peşteră. Era un alt lucru pe care încercau 
să-l investigheze pe cont propriu, de vreme ce 
nu eram siguri în care dintre cei din Societatea 
Amaranthine puteam să avem încredere. 

— În seara asta, am auzit aceeaşi voce ca 
atunci, în peşteră, când încercam să vă salvez 
pe tine şi pe Alex de Clanul lui Caleb. Inainte, 
am mai auzit vocea doar când era vreun 
pericol. M-a ajutat să vă protejez pe voi şi pe 
mine. Acum, aceeaşi vocea m-a avertizat că 
sunt umbre. Nu am avut nevoie de alte dovezi. 

El s-a gândit o clipă. 

— Şi ai reuşit să blochezi umbrele cu puterile 
tale? 

Am dat din nou aprobator din cap. Totuşi, nu 
eram cu adevărat sigură că puterile mele le 
opriseră. Umbrele nici nu încercaseră, de fapt, 
să treacă de barieră. Dacă ar fi făcut-o, 
probabil că nu aş fi fost în stare să le opresc. 

— Mă bucur. Pur şi simplu, mi-aş dori să îţi 
înţelegem mai bine puterile şi ce urmări are 
faptul că le foloseşti. 

— Emil, ce sunt umbrele astea? Cum au ştiut 
unde să ne găsească? 

El a inspirat adânc: 

— Nu ştiu. O să vorbim cu Alex despre asta 
după ce ne-ntoarcem. 

Mi-am ridicat paharul cu apă şi m-am uitat în 
el. Nimic nu era mai frustrant decât să ştim că 
avem duşmani, dar să nu ştim nimic despre ei, 
despre ce voiau de la noi sau cum să-i oprim. 
Din fericire, Emil era pe cale să îmi abată 
atenţia de la toate acestea. 

Şi-a ridicat de pe jos sacoul, care se rupsese 
când alunecase, apoi şi l-a scos, să se uite la 
el. Şi umărul cămăşii era rupt. 

Faptul că am văzut ruptura şi că am zărit 
pielea goală a lui Emil m-a făcut să mă 
gândesc la semnul jurământului său - acela în 
formă de pânză de păianjen pe care-l avea 
fiecare persoană din Rezistenţa  Daevos. 
Dimensiunea acestuia era direct proporţională 
cu numărul de suflete luate de respectivul 
membru al Daevos. Odată, pe când ne 
sărutam, i-am simţit o parte din semn prin 
cămaşă, dar nu l-am văzut niciodată - cel 
puţin, nu în această viaţă. 

— Semnul jurământului reprezintă toate 
sufletele pe care le-ai luat, nu-i aşa? Emil a 
încuviințat dând din cap. Când eram căsătoriţi, 
ce credeam că este? l-am întrebat. 

— Nu-i acordai prea multă atenţie, mi-a 
răspuns, uitându-se la gaura din mâneca 
sacoului. 

M-am încruntat şi am înjurat încet ridurile pe 
care aveam să le capăt din cauză că mă 
încruntasem şi ridicasem atât din sprâncene de 
când Emil şi Alex intraseră în viaţa mea. 

— Cum e posibil aşa ceva? Eram doar soţia 
ta! Sunt destul de sigură că te-am văzut 
dezbrăcat. 

Emil a rânjit: 

— Cel puţin o dată pe zi! 

Mi-am dat ochii peste cap şi am încercat să- 
mi înfrunt stânjeneala: 

— Purtam sacouri şi cămăşi cu mânecă 
lungă tot timpul - ca toţi ceilalţi bărbaţi. Nu e 
ca şi când lumina era puternică pe atunci; 
foloseam doar lumânări. 

— Nu-mi pare ceva caracteristic mie. Cred 
că aş fi observat. 

Emil şi-a înclinat capul, zâmbind 
ştrengăreşte. 

— Ori de câte ori ai fi putut să-l vezi, nu prea 
te interesa braţul meu. Am încercat să nu 
roşesc... din nou. Nu am reuşit: Totuşi, m-ai 
întrebat odată ce-i cu el. 

— Şi? 

— Ţi-am spus că era doar o cicatrice din 
copilărie. 

Asta părea să aibă noimă. Dacă nu aş fi 
ştiut, aş fi acceptat răspunsul ăsta, aşa că 

avatarul meu, Cassândra, nu ar fi avut niciun 
motiv să-l suspecteze pe Emil că minte. 

— Pot să-ţi văd semnul jurământului acum? 

— Nu. 

— O să-l văd vreodată? 

El s-a încruntat: 

— Sunt sigur că, în cele din urmă, ai să-l 
vezi. 

— Asta nu prea pare să te bucure. 

Emil şi-a trecut o mână peste umflătura de 
pe partea superioară a braţului drept: 

— Nu-i o chestie cu care să mă mândresc 
din cale-afară, Evie. 

— S-a mărit după ce le-ai luat sufletele celor 
din Clanul lui Caleb? 

Buzele lui Emil se subţiaseră într-o linie de- 
acum: 

— Nu, nu s-a mărit. Nu sunt sigur de ce. Nu 
pot să mă gândesc decât la faptul că semnul 
jurământului nu a fost afectat pentru că 
sufletele luate erau ale unor membri Daevos. 

— Ce se întâmplă cu un suflet după ce este 
luat? am întrebat. Încetează să mai existe? 

— Cam aşa ceva, a răspuns Emil. Amintirile 
îi sunt distruse, dar, ca toate lucrurile de care 
sunt ataşate emoţii puternice, urmele unor 
amintiri încă rămân. Acele urme sunt păstrate 
într-un loc numit Nimicul. Se spune că este 
atât de întunecat, încât lumina nici măcar nu 
poate să pătrundă acolo. 

Rece şi umed, Nimicul este înconjurat de 
întuneric, iar urmele amintirilor şerpuiesc 
precum fumul. 

Asta nu părea ceva prea frumos. Mie îmi 
plăceau lumina, căldura şi amintirile intacte. 

— Dacă amintirile încă mai există, ce-l poate 
împiedica pe un suflet să se întoarcă? 

— Ar trebui să găsească toate rămăşiţele 
amintirilor sale. De vreme ce în Nimic există 
doar urme ale acelor amintiri şi pe acolo sunt 
împrăştiate cantităţi infinite de urme, ar fi 
imposibil. 

Asta m-a făcut să mă simt un pic mai bine. 

— Şi cum rămâne cu sufletele bune, care 
sunt pregătite să meargă mai departe şi 
opresc procesul de reîncarnare? 

— Acestea se duc în Fericire. Mi s-a spus că 
e un loc de o frumuseţe inimaginabilă. 
Sufletele şi amintirile sunt toate intacte. 
Experiențele din vieţile anterioare sunt acolo, 
ca parte din Fericirea fiecăruia. Poţi să 
retrăieşti amintirile singur sau împreună cu 
sufletul tău pereche. Experienţa este diferită 
pentru fiecare suflet în parte, dar se spune că 
Fericirea este o combinaţie a locurilor în care 
sufletul tău s-a simţit cel mai liniştit. Atunci 
când două suflete se duc în Fericire împreună, 
spaţiul lor este creat dintr-un amestec de locuri 
în care amândoi au cunoscut cea mai mare 
beatitudine. 

Gândurile mi-au zburat spre cum ar trebui să 
arate Fericirea mea. Aş găsi acolo, fără 
îndoială, munţi, dune de nisip, autovehicule de 
teren şi maşini Mustang. M-am gândit la Alex şi 
la Emil. M-am întrebat cum s-ar fi potrivit 
lumile lor, cele mai fericite momente ale lor cu 
ale mele? 

Emil s-a mişcat să mă poată vedea mai bine 
şi m-a cuprins cu un braţ, trăgându-mă mai 
aproape. Uşor, şi-a trecut mâna prin părul 
meu. 

— Când a început să se schimbe semnul 
sufletului tău? 

La naiba! Probabil că îl văzuse când mă 
ajutase să-mi pun din nou şalul pe umeri. Ar fi 
trebuit să am mai multă grijă, dar eram cam 
ocupată să ţin la distanţă acele umbre rele. 

— Am observat după ce ne-am luptat cu 
Caleb. Cred că are legătură cu faptul că mi-am 
folosit puterile pentru prima dată. Nu s-a prea 
schimbat de atunci. 

Emil mi-a mângâiat încet gâtul: 

— Are de-a face cu faptul că eşti o 
Urmăritoare, dar nu ar fi trebuit să se schimbe 
înainte să fii activată de un alt Urmăritor. 

Am ridicat uşor din umeri: 

— Poate că a făcut-o vocea pe care am 
auzit-o în peşteră. Atunci au început să mi se 
manifeste puterile, aşa că poate vocea a 
produs schimbarea. 

Emil s-a gândit o clipă la asta: 

— Poate, a spus el cu reticenţă. 

După plimbarea cu avionul, am aterizat şi 
am ajuns pe aleea mea cinci minute mai târziu. 
Luminile erau aprinse, ceea ce însemna că 
Jasmine era acasă. După noaptea pe care o 
avusesem, nu eram pregătită pentru încă o 
ceartă. Uram că o întâlnire atât de romantică 
fusese întreruptă de umbre. 

Am coborât din BMW-ul negru al lui Emil, iar 
el m-a urmat până la uşă. Mi-am deschis 
poşeta-plic şi mi-am scos cheile. M-am întins să 
bag cheia în încuietoare, dar Emil m-a luat de 
mână şi m-a oprit. M-am uitat în sus şi privirile 
ni s-au întâlnit în tăcere. Emil şi-a ridicat 
cealaltă mână şi, uşor, mi-a mângâiat uşor 
obrazul de la tâmplă în jos. 

— Imi pare rău, Evie. Nu aşa voiam să se 
termine seara asta! 

Inainte de apariţia umbrelor, noaptea fusese 
perfectă. Planificarea lui atentă, castelele de 
gheaţă romantice şi muzica frumoasă mă 
făcuseră să mă îndrăgostesc şi mai mult de 
Emil. Nici eu nu mă bucuram că totul se 
încheiase cu o criză. Am ridicat un pic din 
umeri, simţindu-i căldura mâinii pe faţă în 
frigul muşcător. 

— Se mai întâmplă. Sunt sigură că n-o să fie 
ultima oară când ieşim împreună. 

El s-a uitat în ochii mei: 

— Mi-ar plăcea să te contrazic, dar nu vreau 
să fac promisiuni pe care nu pot să le respect. 

— Probabil că aşa este cel mai bine, am spus 
când s-a apropiat un pic. 

— Dar pot să-ţi promit că am să mă 
revanşez faţă de tine. 

— Da? vocea mea nu mai era decât o 
şoaptă. 

Emil a mai făcut un pas înainte şi şi-a lipit 
pieptul de al meu. Privindu-mă încă în ochi, m- 
a cuprins cu un braţ, sprijinindu-şi-l de spatele 
meu când m-a tras spre el. Cu mâna cealaltă, a 
continuat să-mi mângâie chipul, coborând spre 
gât, unde degetele i-au găsit frumosul colier pe 
care mi-l dăruise să-l port. Eu am respirat 
sacadat când inima a început să-mi bată mai 
repede. M-a țintuit cu privirea. În urmă cu trei 
luni, hotărâsem să nu ies la întâlniri, aşa că 
gândul de a-l săruta pe Emil mă neliniştea un 
pic. 

Emil şi-a mişcat mâinile spre ceafa mea. Am 
simţit atingeri blânde când mi-a scos acele de 
păr cu abilitate. Eu i-am cuprins gâtul cu 
braţele şi mi-am înclinat capul într-o parte. 
Buzele ni s-au întâlnit într-un sărut dulce, deşi 
lunile de presiune înăbuşită au făcut ca, rapid, 
sărutul să devină unul agresiv. Semnul 
sufletului meu ardea de acum. Aşteptasem 
asta prea mult timp. Emil m-a ţinut mai strâns 
de gât când mi-am înfipt mâinile în părul lui. 
Nu puteam să respir, dar nu îmi mai păsa. Îi 
sărutam pe Emil pentru prima dată după luni 
de zile şi era uimitor! 

Cu braţele în jurul taliei mele, m-a îmbrăţişat 
şi m-a ridicat de la pământ. Eu i-am cuprins 
mijlocul cu picioarele. 

Emil s-a sprijinit de casă cât am continuat să 
ne sărutăm. Cu o mână, m-a atins din nou pe 
piept, coftturând zona din jurul colierului meu 
şi coborând spre decolteul rochiei. Degetele 
mi-au mângâiat linia de deasupra decolteului 
când am oftat. Le-am permis mâinilor mele să-i 
exploreze muşchii spatelui, apucându-i cămaşa 
şi trăgând de ea. Am tras un pic prea tare şi 
am auzit o ruptură când câţiva dintre nasturi i- 
au căzut zornăind pe pământ, dezvăluindu-i 
pieptul  catifelat şi puternic şi muşchii 
abdomenului. M-am lins pe buze şi am hotărât 
că aveam nevoie de un loc mai intim decât 
veranda din faţă. Ultimul lucru pe care mi-l 
doream era să mă prindă vreun vecin 
băgăcios. Voiam să-i sugerez să intrăm şi să 
găsim ceva mai confortabil decât lemnul de 
care să ne sprijinim, când am auzit scârţâind 
balamalele uşii de la intrare. 

Uşa s-a deschis şi l-a dat la iveală pe Alex, 
ca pe o siluetă întunecată în lumina care se 
revărsa din casă. Buzele îi descriau o linie fină, 
muşchii îi erau încordaţi, iar pumnii şi-i ţinea 
încleştaţi, pe lângă corp. Şi eu, şi Emil am 
îngheţat. Fusesem prinşi ca ursul, cu mâinile în 
locuri mult mai interesante decât un biet 
borcan cu miere. Emil şi-a slăbit strânsoarea. 
Imbujorată, mi-am desfăcut picioarele din jurul 

taliei lui. Stând de-acum dreaptă, m-am 
strâmbat când nasturii căzuţi ai lui Emil s-au 
crăpat cu zgomot sub tălpile mele. Sunetul l-a 
făcut pe Alex să îşi încleşteze maxilarul. Mi-am 
netezit părul, cu toate că mă îndoiam că asta 
avea să mă ajute în vreun fel. Probabil că 
arătam de parcă o tornadă m-ar fi lipit de zid - 
o tornadă pe nume Emil. M-am uitat în jos la 
rochia mea, să mă asigur că totul era, cât de 
cât, la locul său. Nu puteam să mă privesc în 
spate, dar, în afară de faptul că era şifonată, 
partea din faţă nu părea deranjată de ceva 
prea scandalos. 

Alex s-a uitat cu atenţie la rochia mea, 
aţintindu-şi privirea spre colierul pe care-l 
purtam la gât. Un muşchi i-a zvâcnit sub ochi. 
Când mi-a văzut părul, tot trupul i s-a încordat 
şi mai mult. Faptul că era nemuritor era un 
lucru bun, căci tensiunea lui părea să fie 
periculos de ridicată. Şi-a îndreptat privirea 
spre Emil, ale cărui haine se aflau într-o stare 
mult mai rea decât aceea în care erau ale 
mele, din cauză că încercasem să-i scot 
cămaşa ca neoamenii. Furia care i-a traversat 
chipul lui Alex s-a reflectat în al lui Emil când 
au comunicat fără să rostească un cuvânt. 
judecând după expresiile lor împietrite, printre 
vorbele  nerostite se numărau şi multe 
înjurături. În cele din urmă, Alex s-a uitat din 
nou la mine: 

— Intră-năuntru! Acum! 

Capitolul 8 


Cu toate că nu ar fi trebuit, mă simţeam ca 
un copil pe care îl aducea la ordine un părinte. 
Am intrat în casa! Emil m-a urmat, străduindu- 
se să-şi închidă nasturii care-i mai rămăseseră 
la cămaşă. Alex încă stătea lângă uşă şi arăta 
de parcă voia să i-o trântească în faţă lui Emil - 
uşa şi orice alt obiect contondent ar fi reuşit să 
găsească. 

Iniţial, Alex mă luase prin surprindere cu 
înfăţişarea lui calmă, dar asta nu a durat mult. 
Căci a închis uşa. Cu putere. Apoi, s-a întors şi 
s-a uitat direct la Emil, iar ochii îi aruncau 
numai fulgere: 

— Ai dus-o în Denver şi nu mi-ai spus că 
mergeţi acolo? vorbea pe un ton din ce în ce 
mai ridicat. 

Emil s-a uitat în pământ, încercând să-şi 
calmeze emoţiile: 

— Eram stăpân pe situaţie. 

— In mod clar, nu erai, i-a tăiat-o Alex 
printre dinţi. 

Ştiam eu că era prea frumos ca relaţia 
amicală dintre Alex şi Emil să reziste. 

Alex s-a întors cu spatele la mine şi la Emil şi 
a stat aşa cel puţin un minut. Umerii lui 
încordaţi reflectau frustrarea pe care ştiam că 

o simte - se pare că era o postură pe care-l 
făceam să o adopte frecvent. 

— Am fost la o întrunire, în afara zonei, şi nu 
m-a interesat prea mult să vă urmăresc 
întâlnirea. Când m-am întors, încă nu erai 
acasă. Şi nu erai nici în Gunnison. Atunci mi- 
am verificat inelul şi te-am găsit. Intr-un avion. 
S-a întors şi i-a aruncat o privire rece lui Emil: 
Stone, după ce mi-am imaginat mutra ta pe 
sacul meu de box în ultimele 30 de minute, am 
hotărăt să vă aştept pe amândoi aici. Am ajuns 
la timp să te găsesc cu limba-n gura ei, pe 
veranda din faţă. Ar fi trebuit să m-avertizezi! 

Emil a schiţat un zâmbet: 

— C-aveam de gând s-o sărut sau că voiam 
s-o duc în Denver? 

Alex abia s-a abținut să nu scoată un mârâit: 

— Nu mă lua peste picior! 

Am răsuflat şi m-am aşezat pe canapea. 
Părea că vom rămâne aici o vreme. 

Emil şi-a mutat greutatea de pe un picior pe 
altul şi şi-a băgat mâna stângă în buzunar: 

— Alex, exagerezi! Din nou. 

— Eram în regulă. l-am surprins privirea lui 
Alex şi m-am uitat fix la el, plină de hotărâre: 
Ne-am întors în siguranţă. Şi-ncepi să mă 
enervezi. 

Alex şi-a concentrat imediat atenţia asupra 
mea: 

— Aţi fost iresponsabili, a spus el. Ar fi 
trebuit să-ţi iei întăriri. 

— Mi-am luat, s-a apărat Emil. Şi şoferul 
nostru era membru al Rezistenței Daevos. 

Alex l-a fixat cu privirea, neîncrezător. 

— Ai luat un alt membru al Rezistentei 
Daevos cu tine? Eşti prost sau ce? şi a făcut o 
pauză, scuturând din cap. Sper pe toţi sfinţii că 
e cineva în care ai încredere. 

De pe canapeaua din faţa mea, Emil şi-a dat 
ochii peste cap: 

— Nu, m-am gândit să rog pe cineva în care 
n-am încredere să ne ducă tocmai până-n 
Denver. Părea doar o chestie inteligentă! 

Alex şi-a încleştat pumnii. Imi dădeam 
seama că se lupta din răsputeri să se 
stăpânească. 

— Întâlnirea, plimbarea până-n Denver... a 
spus şi s-a oprit să arunce o privire urâtă, apoi 
s-a uitat la pieptul meu. 

Şi s-a tot uitat. 

Printre dinţi, a continuat: 

— Şi blestemata aia de bijuterie! S-a plimbat 
prin cameră, afişând o furie pe care nu o 
înţelegeam: în ce alte feluri ai să-mi mai strici 
seara, Stone? 

Eu m-am încruntat: 

— Ce-i în neregulă cu colierul? E superb! nici 
măcar acum nu voiam să mi-l dau jos de la gât. 

Alex a continuat să vorbească pe un ton 
ridicat: 

— Nu ar fi trebuit s-o iei din Gunnison de 
unul singur. Eu trebuie s-o protejez pe Evie. 

Eşti aici doar pentru că îţi permit să rămâi. Să 
nu uiţi asta! Şi data viitoare când vei mai vrea 
să o duci într-un loc unde ar putea fi pusă-n 
pericol, ai face bine să-mi spui. 

Emil s-a ridicat încet şi s-a uitat drept în 
ochii lui Alex, ţintuindu-l cu privirea. De obicei, 
Emil era calm şi rareori îşi pierdea cumpătul, 
dar acum devenise deja furios. Aerul pulsa din 
cauza mâniei amândurora. Emil a vorbit cu o 
voce joasă, profundă şi sigură: 

— Night, poate c-o fi responsabilitatea ta s-o 
protejezi, dar a fost a mea înainte să fi devenit 
a ta. Tu eşti doar Protectorul ei, câtă vreme 
mie mi-e soţie! Să nu uiţi asta! Niciodată! 
Legătura mea cu ea este mai puternică decât 
ţi-ai putea tu imagina vreodată. N-am nevoie 
de permisiunea ta să fac nimic şi, cu siguranţă, 
n-am nevoie de permisiunea ta ca să rămân. 

Alex s-a aprins la faţă. Era aproape la fel de 
furios ca şi mine, dar am vorbit înainte ca el să 
o poată face: 

— Mai bine ați înceta amândoi cu 
posesivitatea asta de-a dreptul idioată! Eu, 
una, nu aparţin nimănui! 

Emil l-a mai privit pe Alex câteva secunde 
înainte să se uite în altă parte şi să inspire 
adânc, dând din cap spre mine: 

— Alex are proasta impresie că ai fi, cumva, 
proprietatea lui. Trebuia să-i aduc aminte că 
nu eşti şi că nu-i singurul interesat de tine. 

— Mulțumită vouă, mi se aminteşte zilnic 
asta! s-a răstit Alex. De fapt, mi s-a adus din 
nou aminte acum câteva minute, chiar dincolo 
de uşă. 

Emil a zâmbit, viclean, când s-a aşezat. 
Căldura mi-a cuprins obrajii când m-am gândit 
la sărutul de pe verandă. 

De la Emil, Alex şi-a mutat privirea spre 
mine: 

— Ce să zic, mă bucur că asta vă distrează 
atât de mult! 

— Aş vrea să subliniez că amândoi aţi vrut 
ca eu să ies la întâlniri cu voi, Alex. Nu poţi să 
te enervezi pentru că am făcut ceea ce mi-ai 
cerut. 

— Să ieşi la întâlniri! Nu să vă dezbrăcaţi 
unul pe altul în curtea din faţa casei! Şi a 
clătinat din cap: întâlnirile nu sunt o scuză ca 
să fiţi nesăbuiţi. Ideea este că nu ar fi trebuit 
să pleci în seara asta fără să-mi spui despre 
planurile tale. Evie ar fi putut fi rănită. Nu ştim 
ce se întâmplă cu Urmăritorii dispăruţi şi, din 
câte-am aflat acum, lucrurile sunt şi mai 
periculoase decât am crezut. 

Emil s-a ridicat, brusc interesat acum, că nu 
i se mai făcea morală şi că nu se mai certau 
din cauza mea: 

— Ce ai aflat? 

Alex s-a uitat la mine de parcă nu era sigur 
ce să spună. Uram când făcea asta, pentru că 
ştiam că înseamnă că încearcă să se hotărască 

dacă să-mi spună sau nu adevărul şi, totodată, 
să decidă cât de multe să-mi zică. 

— Alex, nu te cenzura pentru că tu crezi că 
nu sunt capabilă să fac faţă. Sfidătoare, mi-am 
încrucişat braţele la piept: Pentru că ştii prea 
bine că pot! Merit să aflu ce se întâmplă la fel 
de mult ca şi Emil. 

Alex şi-a trecut o mână peste faţă: 

— Urmăritorii continuă să dispară şi 
Protectorii devin tot mai neliniştiţi. Sunt 
convinşi că Rezistenţa Daevos are ceva de-a 
face cu asta. Nicio altă explicaţie nu are sens. 

S-a oprit să vadă cum reacţionează Emil, 
însă pe chipul ca sculptat în granit al acestuia 
nu se putea citi nimic. Alex a continuat: 

— S-a mai întâmplat şi altceva. Protectorii 
au raportat că au văzut siluete ca nişte umbre 
în zonă, înainte ca Urmăritorii lor să dispară. 

Inima a început să-mi bată cu putere când 
mi-am adus aminte de toate umbrele pe care 
le văzusem: aceea din grădina din spate, 
aceea zărită după cursul de karate şi toate cele 
opt siluete care se îndreptaseră spre maşina 
noastră cu doar câteva ore în urmă. 

Emil şi-a ţuguiat buzele: 

— In seara asta, şi noi am văzut nişte umbre 
în Denver. 

— Ce? a strigat Alex şi s-a repezit spre Emil, 
cu braţul la gâtul lui. Eu am sărit de pe 
canapea şi am încercat să-l opresc: Dac-ar fi 
luat-o din nou! Sau, mai rău, dacă ar fi omorât- 

o! Nu ştim ce sunt umbrele astea! Ar trebui să- 
ţi iau sufletul doar pentru că ai pus-o în situaţia 
aia! 

Am tras de Alex: 

— Dă-i drumul! 

— Nu! şi ochii îi erau cuprinşi de văpăi. 
Ştiam că Emil ar fi putut să riposteze, dar cred 
că a simţit că în aer plutea destulă violenţă şi 
fără contribuţia lui: Trebuie să plătească 
pentru tot ce a făcut. 

— Nu a făcut decât să mă ia la o întâlnire, 
Alex! Nu s-a întâmplat nimic şi eram bine. Ori îi 
dai drumul, ori pleacă până te mai răcoreşti! 

Alex a rămas nemişcat cel puţin vreo 30 de 
secunde. Nu eram sigură dacă încerca să se 
calmeze sau să hotărască dacă să-i ia sau nu 
sufletul lui Emil. În cele din urmă, s-a retras. S- 
a dus lângă şemineu şi a rămas acolo în 
tăcere, holbându-se la tăciunii strălucitori. 
După câteva minute, a întrebat: 

— Ce s-a întâmplat, de fapt? 

l-am povestit despre umbre, despre voce şi 
despre zidul de zăpadă pe care-l construisem 
cu ajutorul minţii mele. Alex părea din ce în ce 
mai preocupat în timp ce se gândea la tot ce-i 
spusesem. 

Emil s-a aplecat în faţă şi şi-a sprijinit 
coatele pe genunchi: 

— Vasăzică, Societatea Amaranthine ştie 
despre umbre, despre siluetele întunecate! Ce 
cred membrii ei c-ar putea fi? 

Alex s-a uitat la mine când i-a răspuns: 

— Singura dată când ne-am mai confruntat 
cu o asemenea siluetă a fost când Evie a văzut 
ceva pe fereastră vara trecută, chiar înainte să 
plec. 

Mi-am înfipt unghiile în palme când mi-am 
amintit de silueta eterică, spectrală, cu ochi 
argintii care zăbovise dincolo de fereastra 
bucătăriei. Mă speriase groaznic şi îl făcuse pe 
Alex să creadă că Rezistenţa Daevos îi dăduse 
de urmă. Din cauza asta, s-a despărţit de mine. 

— Credeam că silueta de afară era Caleb şi, 
pentru că era noapte, semăna cu o umbră 
când l-a văzut Evie, a spus Alex şi s-a oprit să- 
şi aducă aminte. Totuşi, anul trecut, când l-am 
întrebat pe Caleb despre asta în peşteră, nici 
nu a negat, dar nici nu a confirmat că ar fi fost 
el. 

M-a trecut un fior şi mi-am tras mai bine 
şalul pe umeri. Nu eram sigură ce văzusem în 
luna iulie a anului trecut, dar ştiam că nu 
fusese un om. Nu eram un învăţat Daevos, dar 
eram destul de sigură că membrii Rezistenței 
nu puteau să-şi schimbe forma şi să devină 
oarecum transparenţi. Silueta întunecată cu 
ochii argintii strălucitori nu fusese, nicidecum, 
Caleb. 

Alex s-a aşezat pe marginea scaunului din 
faţa mea şi m-a privit în ochi: 

— Evie, poţi să-mi spui exact ce ai văzut 
vara trecută? 

M-am concentrat şi le-am povestit ce 
zărisem.: 

— Mi-a fost greu să-mi dau seama, pentru că 
era întuneric şi plasa de la fereastră îmi bloca 
vederea. Am zărit doar că a traversat curtea. 
Am crezut că era un student care se prostea 
alergând prin curtea noastră, dar apoi silueta a 
apărut chiar în faţa mea, de cealaltă parte a 
plasei, la o distanţă de numai câţiva 
centimetri. Era un morman negru, în formă de 
om, cu ochii argintii strălucitori şi, cu 
siguranţă, nu părea solid, ci că ar fi plutit în 
aer. Te-am strigat - mi-am înclinat capul spre 
Alex - şi silueta s-a retras încet, zâmbind 
înspăimântător. Apoi, lumina din ochi i s-a stins 
şi a dispărut. 

Când am terminat, Emil îşi strânsese buzele, 
cuprins de îngrijorare, iar Alex părea să 
oscileze între grijă şi supărare: 

— Evie, nu mi-ai povestit toate detaliile 
astea când s-a întâmplat. 

— Nu, pentru că erai deja exasperat din 
cauza tipului pe care îl văzusem în parc şi mi-ai 
spus că ar fi trebuit să mă mut în altă ţară. N- 
am avut chef să-ţi mai dau şi alte motive de- 
ngrijorare. Şi aşa eşti prea protector. In plus, 
părea că ai multe pe cap când s-a întâmplat. 
Să aduni informaţii înainte să acţionezi nu este 
unul dintre punctele tale forte. 

— Pentru că e treaba mea să acționez, a 
spus Alex, abia mişcându-şi buzele. Şi nu pot s- 

o fac aşa cum trebuie, când nu cunosc toate 
detaliile. 

— Ei bine, acum le ştii, i-am răspuns. 

Emil a spart gheaţa: 

— Dacă e să ne luăm după descrierea lui 
Evie, se pare că siluetele întunecate din seara 
asta seamănă cu aceea văzută vara trecută, cu 
toate că nu ne-am apropiat suficient, încât să 
le vedem ochii. Care-i legătura dintre ce a 
văzut Evie şi ceea ce văd Protectorii înainte ca 
Urmăritorii să dispară? Descrierile pot fi 
comparate? 

Dând încet din cap, Alex s-a uitat la mine: 

— Umbrele sunt diferite în funcţie de formă 
şi mărime, dar da, descrierile sunt similare cu 
experienţa ei. 

Mi-am dat seama de ceva. Dacă i-aş fi dat lui 
Alex mai multe detalii despre cele văzute, 
poate că Protectorii ar fi putut să urmărească 
siluetele întunecate şi să-şi apere, în siguranţă, 
Urmăritorii. Am răsuflat, fără să-mi dau seama 
că-mi ţinusem respiraţia până atunci. Nu eram 
de ajutor dacă mă învinovăţeam şi mai mult. 
Totuşi, nici nu făceam adevărul să dispară. 
Dacă nu aş fi avut secrete, aş fi putut să ajut la 
salvarea unor Urmăritori. Gândul mă măcina în 
vreme ce Alex continua să vorbească: 

— Siluetele întunecate sunt din ce în ce mai 
evidente şi mereu apar înainte ca un Urmăritor 
să fie luat. Totuşi, se pare că sunt văzute şi în 
alte locuri din lume. Trebuie să începem să 

urmărim umbrele şi membrii Rezistentei 
Daevos, în caz că există vreo legătură între 
cele două părţi. 

— Dacă n-ar fi iarnă, ne-ar fi mai uşor, a 
subliniat Emil. Semnele jurămintelor sunt 
singura cale prin care poţi să-ţi dai seama dacă 
sunt sau nu membri Daevos. Vremea rece e 
scuza perfectă să poarte mâneci lungi şi haine, 
aşa că semnele sunt acoperite. 

Alex a dat din cap, în semn de aprobare: 

— Sunt de acord, dar tot trebuie să le 
urmărim. Emil, şi tu poţi să ne ajuţi de vreme 
ce-ai petrecut mult timp cu membrii Daevos şi 
ai putea să-i recunoşti pe câţiva, dacă vor 
apărea. 

— Da, dar asta nu ne ajută cu umbrele, 
aibbservat Emil. 

li ascultasem explicaţiile lui Alex şi planul de 
a-mi asigura siguranţa suficient de mult, încât 
să fiu destul de agitată din cauza lucrurilor 
văzute când derapasem pe gheaţă şi lovisem 
troianul de zăpadă. M-am ridicat, cu şalul încă 
bine strâns în jurul meu, ca o pătură de 
protecţie: 

— Probabil c-ar fi trebuit să vă spun până 
acum, dar... acum câteva săptămâni a avut loc 
un incident. 

Emil a ridicat doar o sprânceană, întrebător, 
aşteptând restul poveştii, în timp ce Alex şi-a 
încrucişat braţele la piept, iar la colţul ochiului 
a început să-i zvâcnească un muşchi: 

— Un incident? 

Mi-am coborât privirea şi mi-am netezit cu 
grijă rochia. Pe moment, îndreptarea cutelor 
acesteia părea ceva foarte important. 

— Sunt destul de sigură c-am văzut o umbră 
fugind din spatele unui copac. M-am oprit: Din 
spatele copacului care se afla după troianul de 
zăpadă în care-am intrat cu maşina. 

Alex s-a înroşit şi şi-a încleştat pumnii: 

— Ai văzut o siluetă întunecată cu trei 
săptămâni în urmă şi abia acum ai hotărât să 
ne spui şi nouă? 

Am încercat să-mi alung îngrijorarea. Dacă 
le-aş fi arătat că mă tem, Alex s-ar fi dezlănţuit 
şi l-ar fi convins pe Emil că trebuie să mă 
protejeze şi mai mult... dacă aşa ceva era 
măcar posibil. Şi-aşa mă simţeam deja 
sufocată. 

— Nu s-a-ntâmplat nimic! Şi pot să am şi 
singură grijă de mine! Nu trebuie să alerg la 
cavalerii mei în armură strălucitoare de fiecare 
dată când am o problemă. 

Stresul l-a făcut pe Alex să se încordeze: 

— Dar eu, unul, de-asta sunt aici. 

Mi-am încrucişat braţele la piept şi m-am 
uitat urât la el: 

— Da, şi, dacă-ţi aminteşti, faptul c-am avut 
încredere ca altcineva să aibă grijă de mine 
este exact motivul pentru care m-au răpit cei 
din Clanul lui Caleb, i-am spus. N-am de gând 
să mai repet experienţa. De ce crezi c-am luat 

lecţii de karate? Nu din cauză că-mi place să- 
mi petrec timpul cu nişte ţipi care se mai uită 
încă la desene animate. 

Emil stătea liniştit şi ne urmărea cu atenţie. 
Alex a clătinat din cap: 

— Nu contează. Nu poţi să ne ascunzi aşa 
ceva. Ar fi trebuit să ne avertizezi pe mine şi 
pe Emil de ameninţarea asta! 

— Ca să mă fi ţinut şi mai din scurt? am 
întrebat, pe un ton mai ridicat ca înainte. Voi 
doi sunteţi deja cu mine tot timpul şi probabil 
că mă urmăriţi prin inel şi când dorm! N-am pic 
de intimitate şi, sincer, m-am cam săturat să 
am aşa nişte stăpâni, înţeleg că-ncercaţi să mă 
protejaţi, dar trebuie să mă mai lăsaţi să şi 
respir, cât de cât. 

Alex şi Emil s-au uitat fix la mine. Eu mi-am 
încrucişat braţele la piept şi m-am holbat, la 
rândul meu. 

Alex a oftat, cuprins de frustrare: 

— Îmi pare rău, Evie! Nu-ncerc să te ţin în 
cuşcă, ci doar să te protejez, aşa că mă 
enervez când n-am toate informaţiile. 

— Serios? Poate c-acum vezi şi tu cum este. 

El a inspirat adânc, a răsuflat şi apoi m-a 
întrebat: 

— Vrei să-mi dai toate detaliile? 

Acum aflaseră, iar eu mă simţeam deja 
vinovată că nu le spusesem mai devreme şi că, 
astfel, probabil, pusesem în pericol şi alţi 
Urmăritori. Discursul meu îmi  înfăţişase 

punctul de vedere, aşa că am continuat şi le- 
am povestit lui Alex şi lui Emil tot ce se 
întâmplase după deraparea maşinii. Când am 
terminat, Alex s-a dus la fereastra din faţă şi s- 
a uitat afară câteva minute. Işi ţinea braţele 
încrucişate la piept şi, din câte îmi dădeam 
seama, era dus pe gânduri. 

O maşină a trecut încet pe stradă, ocolind 
peticele de gheaţă şi aruncând umbre palide 
pe zăpada din curte. 

În cele din urmă, Alex s-a întors: 

— Pentru moment, în mare parte, o să lăsăm 
lucrurile aşa cum sunt. 

— „în mare parte aşa cum sunt”? Am mijit 
ochii: Ce-nseamnă asta? 

El a tras adânc aer în piept. Aproape că 
vedeam cum inima îi pompează cantităţi 
suplimentare de sânge spre creier, pentru ca 
acesta să-i funcţioneze normal şi să nu se 
poarte cu mine ca un sălbatic. 

— E aşa cum ai spus, Evie. Suntem cu tine 
aproape tot timpul. Acum, o să fim cu tine 
absolut tot timpul. Nu prea avem ce altceva să 
facem, decât să te-nchidem în camera ta. S-a 
uitat la Emil: Unul din noi o să fie mereu alături 
de ea. Pentru moment, o să ne spunem unul 
altuia unde vom fi. Astfel, dacă vom avea 
nevoie de întăriri, cineva va fi acolo. 

Emil a aprobat dând din cap, iar eu mi-am 
arătat dezacordul, clătinându-l pe-al meu: 

— Este ridicol! Ştiţi asta, nu? Amândoi se 
holbau la mine: Dacă nu mă omoară careva, 
am să mai trăiesc măcar 70 de ani şi atunci am 
să mă nasc din nou şi-o s-o iau de la capăt. Nu 
putem să respectăm programul în tot timpul 
ăsta. Oamenii or să intre la bănuieli. Jas deja 
crede că sunteţi amândoi nişte hărţuitori, şi 
credea asta încă dinainte de a înceta să mai 
vorbesc cu ea. Acum, probabil e sigură că m- 
aţi convins să fac parte dintr-o sectă. 

— Ce propui? m-a întrebat Alex. Sunt sigur 
că şi eu, şi Emil suntem gata să acceptăm 
sugestii. 

Am dat din umeri şi m-am ridicat. Eram 
obosită şi  sătulă să vorbesc despre 
ameninţarea iminentă care plutea deasupra 
mea. Voiam să dorm şi, poate, dimineaţa, o să 
am ce să le zic. M-am îndreptat spre scări şi le- 
am aruncat doar un: 

— Nu ştiu, dar trebuie să renunţaţi la ceva. 

Apoi am urcat scările fără să mă mai uit 
înapoi. 

Când am ajuns în camera mea, m-am uitat 
în oglindă. Buclele începuseră să mi se desfacă 
uşor, facându-mă să arăt de parcă abia m-aş fi 
trezit. Machiajul rezistase onorabil, având în 
vedere noaptea trăită - inclusiv halul în care 
mă giugiulisem cu Emil. Din cauza săruturilor, 
rochia mea trebuia călcată, dar tot arăta foarte 
bine, pliurile ei acoperindu-mi frumos talia şi 
şoldurile. 

Şi, apoi, mai erau şi bijuteriile. Mi-am atins 
uşor colierul când pietrele au strălucit în 
lumina fluorescentă din camera mea. Nu voiam 
să le înapoiez, dar ştiam că va trebui să o fac. 
Cadoul era mult prea scump ca să-l accept, 
mai ales că încă nu alesesem între Emil şi Alex. 

M-am întins să-mi dau jos, mai întâi, cerceii. 
M-am simţit un pic ameţită când l-am scos pe 
primul. M-am sprijinit de măsuţa de toaletă; 
fusese o noapte lungă. Am scos şi celălalt 
cercel şi, pur şi simplu, semnul sufletului meu 
a devenit, dintr-odată, cald, iar eu mă 
prăbuşeam. 

Se făcea că mă aflam în faţa unei oglinzi, 
într-o rochie de un albastru-deschis, dintr-un 
material moale şi strălucitor. Decolteul pătrat 
şi adânc era împodobit cu o dantelă crem 
deosebită, care înconjura gâtul şi ieşea şi pe la 
capetele mânecilor. Fusta cu crinolină ajungea 
până la podea. Şireturile corsetului erau atât 
de bine strânse, încât am icnit şi am respirat 
uşor, ca să fac faţă tensiunii. Părul castaniu îmi 
era frumos adunat în vârful capului, buclele 
alunecându-mi în cârlionţbfongipe spate. 

în uşa din spatele meu s-a auzit cum bătea 
cineva. M-am îndreptat repede într-acolo. 

— Intră, am spus şi m-am întors. Uşa s-a 
deschis încet. Am zâmbit când am văzut cine 
era, dar apoi m-am bosumflat: Nu trebuie să 
mă vezi acum, l-am certat. 

— Nu puteam să mai aştept, mi-a răspuns 
Emil şi a venit spre mine. 

Am râs când m-a luat în braţe şi m-a strâns. 
M-a privit în ochi şi şi-a aplecat capul, buzele 
lui atingându-le uşor pe ale mele. M-a sărutat 
mai apăsat când l-am sărutat, la rândul meu, şi 
şi-a mişcat mâinile pe  corsetul rochiei, 
începând să desfacă încet nasturii de-a lungul 
şirei spinării. Am simţit când a tras şireturile şi 
l-am împins pe Emil imediat, râzând uşor: 

— Mai târziu, i-am spus. Când s-a încruntat, 
părea cuprins de neastâmpăr: în plus, dacă 
desfaci toţi nasturii, o să-mi mai ia o oră să mă 
pregătesc, iar mama o să facă o criză. 

Emil a râs, uşor răguşit: 

— Nu aş vrea să o supăr pe mama miresei, a 
spus el şi mi-a încheiat nasturii la loc. Aşa că 
am să-ţi dau darul de nuntă şi-am să te aştept 
la parter. 

M-am uitat cu ochi mari când mi-a arătat o 
cutie din lemn de cedru, cu o gravură 
complicată. Era vopsită ca să scoată în 
evidenţă culoarea deschisă a lemnului, iar pe 
capac era gravat un singur trandafir. Pe părţile 
laterale ale cutiei erau trandafiraşi, uniţi de 
frunze. Mi-a înmânat-o: 

— Deschide-o! 

Am luat-o şi m-am aşezat cu grijă pe 
canapea. Încet, am ridicat capacul. Am icnit 
uimită când m-am uitat înăuntru. Am fixat 

darul pentru câteva secunde bune înainte ca, 
în cele din urmă, să-mi ridic privirea spre Emil: 

— Sunt pentru mine? 

El a dat aprobator din cap: 

— Imi aduc aminte de ochii tăi. Am vrut să-ţi 
dăruiesc ceva aproape la fel de frumos ca tine. 

Lacrimile îmi înceţoşau privirea. 

A zâmbit: 

— Ai să le porţi astăzi? 

Am încuviinţat dând din cap, fără să pot 
vorbi, pentru că încercam să-mi controlez 
emoţiile. Emil a luat din cutie colierul cu safir în 
formă de lacrimă, înconjurat de două şiruri de 
diamante rotunde. Mi l-a prins la gât, iar mâna 
i-a zăbovit acolo. Mi-am înclinat capul într-o 
parte când s-a aplecat şi m-a sărutat uşor pe 
gât. Când a ajuns lângă urechea mea, mi-a 
şoptit: 

— Abia aştept să ţi-l dau jos mai târziu... Sau 
să-l las acolo, a continuat după o pauză. 

Am zâmbit cu timiditate, gândindu-mă la 
noaptea nunţii noastre. Am simţit cum se 
îndepărtează de gâtul meu: 

— Trebuie să plec. Nu vrem ca oamenii să 
creadă că te-am pângărit. 

Am râs: 

— Nu m-ar deranja să fiu pângărită. Deloc. 

El s-a îndreptat spre uşă: 

— Să nu uiţi cerceii! 

Când am auzit uşa închizându-se, m-am 
ridicat şi m-am dus din nou în faţa oglinzii. Cu 

grijă, am luat cerceii mai mici, care se 
potriveau perfect cu colierul. Am deschis 
clipsul şi-am găsit mijlocul lobului urechii. Am 
prins cercelul încet, ca să nu se închidă şi să 
mă ciupească. Am procedat la fel şi cu cel de- 
al doilea. Făcând un pas înapoi să mă mai uit o 
dată la imaginea mea, am netezit pliurile 
rochiei pe care le mototolise Emil şi am tras 
adânc aer în piept. Uram mulțimile, dar eram 
pregătită. 

Nu puteam să mă gândesc la niciun alt lucru 
pe care să mi-l fi dorit mai mult. 

O altă bătaie uşoară s-a auzit la uşă. Am 
presupus că era mama, care dorea, probabil, 
să-mi spună că sosise clipa cea mare. În 
oglindă, am văzut cum uşa începe să se 
deschidă. 

— Vin, mamă! O clipă! mi-am ridicat 
mormanele de material din jurul picioarelor, 
încercând să ţin totul când m-am întors încet şi 
apoi le-am scăpat brusc, rămânând fără suflare 
când am văzut persoana care se ivise în cadrul 
uşii. 

Am înţepenit când m-a cuprins cu privirea ca 
într-o îmbrăţişare, una căreia îi dusesem dorul 
de luni de zile. S-a uitat din nou la chipul meu, 
ochii lui verzi strălucind în lumina soarelui de 
după-amiază, care pătrundea în cameră pe 
fereastră. In mâna dreaptă ţinea o singură 
orhidee roz. Am simţit că leşin, dar mi-am 
amintit să respir. Când aerul mi-a ajuns, în cele 

din urmă, în plămâni, am şoptit un singur 
cuvânt: „Alex”. L-am rostit cape un jurământ, 
ca şi când în sunetele numelui său îmi păstram 
toate amintirile despre el. Îmi fusese dor de el, 
mai mult decât eram dispusă să recunosc. 

Auzindu-mi glasul, a tresărit. Pentru un 
moment, niciunul din noi nu s-a mişcat. El s-a 
întors uşor şi a închis uşa, continuând să mă 
privească. 

— Trebuia să te mai văd o dată înainte să fii 
a lui. 

Am clătinat din cap: 

— Alex, nu e stăpânul meu, să ştii. 

El şi-a înălţat capul în timp ce-şi scotea 
pălăria: 

— Este, şi încă mult mai mult decât îţi dai 
seama. 

Ştiam că era inutil să îl contrazic aşa că, în 
schimb, i-am replicat: 

— Au trecut luni bune de când nu te-am mai 
văzut. Nu mi-ai primit scrisorile? 

S-a mulţumit să strângă din buze: 

— Le-am primit. Ştiai că nu pot să vin. L-ai 
ales pe el în locul meu. Mi-ar fi fost greu să fac 
faţă situaţiei, indiferent cine te-ar fi peţit, dar şi 
mai greu dacă Emil ar fi fost acela care te 
curta. 

— De ce? am întrebat, cu adevărat curioasă. 
Ce-aveţi voi doi de-mpârţit? 

Lui Alex i-a zvâcnit un muşchi din colţul 
ochiului, iar chipul i s-a crispat: 

— Nu-i deloc potrivit pentru tine, iar el ştie 
asta. Un bărbat adevărat ar fi renunţat... 

Mi-am prins pliurile rochiei şi i-am aruncat o 
privire dură: 

— Mă face fericită. 

Alex şi-a încleştat maxilarul: 

— Crezi că te face fericită şi, pentru 
moment, poate că aşa şi este. Dar nouă nu ne- 
ai dat nicio şansă. Eu eram alegerea potrivită, 
Cassandra. Într-o zi, ai să-ţi dai seama de asta. 
Sper că n-o să fie prea târziu. 

Am  clătinat din cap şi mi-am strâmbat 
buzele, încruntându-mă: 

— Mi-aş dori să poţi să te bucuri pentru 
mine, dar am să mă mulţumesc cu faptul că 
eşti aici. Îţi mulţumesc c-ai venit astăzi. 

Şi-a pungit gura: 

— Nu pot să rămân. 

Eu am dat încet din cap şi m-am uitat în jos, 
jucându-mă cu dantela rochiei: 

— Ştiu. 

El m-a măsurat din nou din cap până-n 
picioare, privind insistent colierul de la gâtul 
meu şi cerceii care-mi atârnau la urechi: 

— Te prinde bine albastrul. Se potriveşte cu 
ochii tăi. 

Mi-am ridicat privirea: 

— Emil a spus acelaşi lucru. Bijuteriile sunt 
un cadou de nuntă din partea lui. 

Chipul i s-a înăsprit, iar el şi-a strâns pălăria 
până când i s-au albit încheieturile degetelor: 

— Trebuie să plec. Nu puteam, pur şi simplu, 
să las ziua asta să treacă fără să te mai vădo 
dată. 

— Alex, de ce nu poţi să te bucuri pentru 
mine? Faci să pară că am să particip la 
înmormântarea mea, nicidecum la nunta mea. 

El m-a urmărit cu atenţie: 

— Ai mai multă dreptate decât ştii. 

Fără să mă piardă din priviri, s-a apropiat de 
mine. Aproape că nu mai respiram când s-a 
oprit la o distanţă de câţiva centimetri. S-a 
întins şi mi-a cuprins faţa cu amândouă 
mâinile, iar eu i-am simţit pielea fierbinte. Mi-a 
ridicat uşor capul şi s-a aplecat, ezitând un pic, 
aşteptând să vadă dacă mă retrag. N-am făcut- 
o. M-a sărutat cu blândeţe, gurile noastre 
mişcându-se în armonie. S-a îndepărtat încet, 
m-a privit pentru ultima dată şi apoi s-a întors, 
lăsând orhideea pe scaunul meu, s-a îndreptat 
spre uşă, a apucat clanţa, dar s-a oprit. S-a 
întors, dar nici măcar pe jumătate, şi s-a uitat 
la mine dintr-o parte: 

— Ştii unde să mă găseşti, când ai să fii 
pregătită să pleci. Cassandra, te iubesc! Am să 
te iubesc mereu. 

Am urmărit cum se închidea uşa, uluită şi 
nedumerită când mi-am atins colierul de pe 
piept. Am inspirat adânc şi m-am uitat la 
orhideea pe care mi-o lăsase Alex. Era un 
simbol pentru ceea ce-şi dorise de la mine - 
pentru ceea ce nu putusem să-i ofer. Inima 

mea îi aparţinea lui Emil. Mi-am dat la o parte 
o buclă de pe faţă, mi-am luat buchetul de 
trandafiri mov şi am deschis uşa. 


Capitolul 9 


Ajunsesem să-mi dau seama că alunecările 
în trecut erau, în acelaşi timp, o binecuvântare 
şi un blestem. O binecuvântare pentru că, în 
sfârşit, primeam răspunsuri - şi încă unele în 
care puteam să am încredere pentru că-mi 
erau oferite de propriile amintiri. Dar şi un 
blestem, pentru că nu puteam să controlez ce 
vedeam, iar răspunsurile primite nu mă ajutau 
să aflu toate informaţiile de care aveam nevoie 
ca să pot lua o hotărâre. 

La mult timp după ce-am terminat de scris în 
jurnalul meu despre acea noapte, am încercat 
să adorm. Nu am reuşit. În schimb, la cinci 
dimineaţa, m-am înfăşurat în cuvertura mea de 
un mov-închis, lucrată de mama şi, de pe 
fereastră, am ieşit în balcon. În Gunnison, 
stelele sunt tare frumoase. Aerul e curat, iar 
oraşul se află atât de sus în munţi, încât atunci 
când te uiţi la cerul nopţii, ai impresia că poţi 
să culegi o stea din univers - o mică amintire, 
pe care să o păstrezi numai şi numai pentru 
tine. Uneori, cred că lumea stă pe umerii mei, 
iar deciziile pe care le iau ar putea să distrugă 
veşnicia însăşi. Imi place pacea pe care mi-o 

aduce faptul că mă uit la cerul înstelat. Îmi 
aminteşte de cât de mare este universul şi de 
cât de neînsemnată sunt. 

Cu toate acestea în minte, am reuşit să mă 
gândesc încă o dată la episodul din trecut. 
Aşadar, colierul şi cerceii fuseseră un cadou de 
nuntă din partea lui Emil. Nu era de mirare că 
Alex îi ura. 

Nu eram sigură dacă trebuia sau nu să le 
spun lui Alex şi lui Emil despre amintirea 
despre ziua nunţii sau cât de multe să le 
dezvălui... mai ales despre aceasta. Ştiam că 
Emil nu ar fi fost deloc încântat să afle că îl 
sărutasem pe rivalul său în ziua nunţii noastre, 
o acţiune destul de discutabilă din partea unei 
mirese. Am strâmbat din nas, nemulțumită de 
rolul pe care-l jucasem pe când eram 
Cassandra. 

Speram că amintirile acelea aveau să mă 
ajute să înţeleg ce se întâmplase în viaţa mea 
anterioară cu Alex şi cu Emil şi să iau o 
hotărâre. Adică, evident, atunci făcusem o 
alegere. Dar, cu cât vedeam mai multe, cu atât 
mai mult părea că ea, Cassandra, era la fel de 
nedumerită ca şi... Evie. Aşadar, Cassandra era 
nedumerită pentru că făcuse alegerea greşită? 
Sau pentru că ştia că îi iubeşte cu adevărat pe 
amândoi? Sau pentru că amândoi erau sufletul 
ei pereche, iar ea nu avea habar de asta pe 
atunci? 

Amintirile nu prea mă ajutau. 

Când cerul a început să se lumineze, m-a 
trecut un fior şi m-am întors în casă. Am aprins 
lumina, scăldând pereţii cafenii într-o strălucire 
blândă. Covorul era unul berber de un maro- 
închis - un model pe care eram sigură că 
proprietarul îl alesese când hotărâse să 
închirieze casa studenţilor. Patul meu, care 
avea fix dimensiunea unei saltele mari şi 
simple, fără tăblie la cap, se afla între două 
ferestre. Mi-am aruncat cuvertura mov peste el 
şi mi-am făcut patul înainte să cobor. 

L-am găsit pe Alex pregătind micul dejun în 
bucătărie. În chiuvetă era o farfurie goală. 

— Ai mâncat deja? l-am întrebat. 

— Da, la fel şi Jasmine. 

Am căscat ochii cât de mult mi-a fost posibil 
la ora opt dimineaţa. 

— A fost aici? Şi a vorbit cu tine? 

Eram uluită. Jas nu îl plăcea prea mult pe 
Alex. Ea mă ajutase să-mi revin după ce el se 
despărţise de mine şi dispăruse vara trecută. 

Alex mi-a dat o farfurie cu omletă cu brânză 
şi pâine prăjită. 

— Doar ştii că locuieşte aici. 

— Ştiu, dar nu prea mai trece pe acasă. 
Acum mă evită la fel de mult cum o evit şi eu. 
Şi înainte îşi petrecea majoritatea timpului la 
Zach, dar acum mă simt vinovată că o las să 
plătească jumătate din chirie. Tu şi Emil ar 
trebui s-o faceţi, în schimb. 

Alex a dat îngăduitor din cap. 

— A întrebat ce faci aici? l-am întrebat. 

El a luat tigaia pentru ouă şi a curăţat-o 
deasupra coşului de gunoi. Apoi, s-a dus la 
chiuvetă şi a dat drumul apei, să o spele. 

— Aşa cum ai spus, sunt mai mereu aici. 
Sunt sigur că s-a obişnuit până acum. 

— Nu prea, l-am luat peste picior. Ea crede 
că tu şi Emil sunteţi doi hărţuitori. 

Alex şi-a înclinat capul: 

— Asta ar explica de ce nu mi-a vorbit şi s-a 
uitat la mine cu ochii mijiţi. 

— Sunt sigură că, pe de o parte, aşa a fost. 
Pe de altă parte, probabil că e supărată pentru 
că îmi petrec atât de mult timp cu voi, şi nu cu 
ea. 

Alex a terminat de spălat tigaia şi a pus-o în 
suportul de vase, să se usuce. S-a întors cu 
faţa spre mine şi s-a sprijinit de bufet, cu 
palmele pe margine. 

— Cred că trebuie să-ncepi să-ţi petreci din 
nou timpul cu ea. Şi că ar trebui să vorbeşti 
mai mult cu părinţii tăi. 

M-am holbat la el. Nu mi-am dat seama că 
observase că nu vorbisem cu ai mei în ultima 
vreme. Renunţasem să mai discut cu ei pentru 
că nu ştiam ce să le spun - aşa cum 
procedasem şi cu Jasmine. Le trimiteam SMS- 
uri, le scriam e-mailuri şi sporovăiam ocazional 
la telefon, dar nu aşa cum o făcusem când abia 
mă mutasem în Gunnison. Acum, comunicam 
mai mult superficial, fără detalii. Era de 

aşteptat să se întâmple asta din cauza 
distanţei. Fram la facultate şi încercam să 
trăiesc precum un adult. Insă încă-mi era greu 
când, înainte, fusesem atât de apropiată de ei. 
Am clătinat din cap. 

— Ţi-am spus de ce nu pot. 

— Evie, viaţa ta o să se complice şi mai 
mult. Ai nevoie de prietenii tăi, orice-ar 
însemna asta. 

Mi-am scăpat furculiţa şi m-am uitat la el cu 
ochi mari. 

— Serios? îmi permiţi să-i povestesc lui 
Jasmine despre Societatea  Amaranthine, 
Rezistenţa Daevos şi despre toate lucrurile 
nebuneşti care s-au întâmplat de când te-am 
cunoscut? 

El mi-a susţinut privirea: 

— Îţi permit să fii fericită. Cu orice preţ. 

M-am uitat fix la Alex în timp ce se îndepărta 
de bufet: 

— Am ceva de făcut, dar ne vedem mai 
târziG. S-a oprit în uşă: Am vorbit serios. Putem 
să o protejăm. Şi pe Zach. Dacă asta vrei, 
putem să încercăm să-i protejăm. Fă ceea ce 
trebuie să faci ca să te simţi din nou normală. 

În zilele care au urmat, m-am gândit la 
oferta lui Alex, dar şi la părerea lui. Părea 
imposibil să mă simt din nou normală, dar nu 
m-aş mai fi simţit atât de singură dacă aş fi 
avut-o din nou alături pe Jasmine în care să pot 
avea încredere. Poate că, dacă aş fi vorbit cu o 

altă persoană, aş fi reuşit să văd altfel situaţia 
în care mă aflam cu Alex şi cu Emil. Jasmine 
îmi dăduse mereu sfaturi bune în ceea ce 
privea relaţiile şi nu se sfiise niciodată să o 
facă. Credeam că observaţiile ei ar fi putut să 
mă ajute să iau o hotărâre. 

Nu eram sigură însă dacă şi ea era pregătită 
să audă despre sufletele mele pereche şi 
despre toate lucrurile paranormale... dar, în 
timp, avea să fie. Ştiam că Jasmine urma să 
creadă că îmi pierdusem de tot minţile, dar nu 
era ca şi când nu aş fi avut dovezi. Puteam să-i 
mai fac o dată cunoştinţă cu nişte membri ai 
Societăţii Amaranthine şi ai Rezistenței Daevos 
în carne şi oase; în plus, inelul lui Alex putea să 
convingă orice sceptic. Pe mine. Mă 
convinsese. După ce m-am gândit bine, am 
hotărât că o să-i vorbesc. Nu avea să-mi fie 
uşor să-i explic, dar aveam nevoie de asta. 
Aveam nevoie de prietena mea cea mai bună. 

Mesajul pe care i l-am trimis şi în care am 
rugat-o să ne întâlnim după cursuri, a fost 
întâmpinat cu un cinism furios pe care l-am 
simţit până şi prin telefon. Mi-a răspuns simplu; 
„Bine”. Prietena mea care făcea baloane de 
gumă de mestecat nu era niciodată atât de 
succintă sau de supărată. De obicei, îmi 
răspundea în SMS-uri numai majuscule, 
emoticoane şi câteva semne de exclamare, pe 
ici, pe colo. Faptul că nu scrisese nimic altceva 

era acelaşi lucru cu a-mi spune să mă duc 
dracului. Şi să rămân acolo pe veci. 

De când cu incidentul din Denver, Alex şi 
Emil îşi petrecuseră mai mult timp cu mine, ca 
măsură de precauţie. Totuşi, Alex acceptase cu 
plăcere să mă urmărească prin inelul lui, în loc 
să stea prin cafenea. De vreme ce Jasmine 
punea pe seama lui Alex şi-a lui Emil o parte 
din problemele noastre, nu credeam că o să 
facem prea multe progrese în a ne drege 
relaţia dacă unul din ei ar fi fost cu mine. 

Având în vedere SMS-ul ei şi răspunsurile 
reci pe care mi le dăduse de fiecare dată când 
o văzusem de când ne certasem la cantină, nu 
eram sigură că avea să apară. Aşa că am fost 
uşor surprinsă când a deschis uşa cafenelei. 
Purta blugi, cizme şi o haină de iarnă albă şi 
greoaie. Albul părea şi mai strălucitor datorită 
pielii ei netede, de culoarea cafelei. La gât 
avea un fular roz-fuchsia, iar obrajii îi erau de 
un roşu-aprins. Semăna oarecum cu Bărbie 
Schioara, numai că nu avea nici părul blond, 
nici sânii care sfidau gravitația ai acesteia. 
Părea să aibă ochii un pic roşii, ca şi când ar fi 
plâns... sau ar fi fost obosită. Faptul că nu 
ştiam motivul a fost ca un pumn în stomac. Nu 
ar fi trebuit niciodată să încerc să o exclud din 
viaţa mea, chiar dacă avusesem numai şi 
numai intenţii bune. 

judecând după ţinuta ei, m-am întrebat dacă 
hotărâse să sărbătorească temperatura de -10° 

C mergând pe jos până la cafenea, care se afla 
doar la câteva cvartale de campus. 

M-am ridicat de pe marginea confortabilului 
fotoliu de piele negru pe care stătusem. Ea s-a 
uitat prin cafenea, privirea căzându-i asupra 
mea. Expresia ei deja rece a devenit de-a 
dreptul glacială. Şi-a încrucişat braţele la piept 
şi apoi şi-a îndreptat privirea departe de mine. 
Nu ar fi putut să-şi exprime mai clar 
sentimentele nici dacă le-ar fi urlat de la un 
megafon. Eu am expirat încet. Nu avea să fie 
plăcut. Speram doar că o să mă asculte. 

M-am îndreptat spre Jasmine. 

— Bună! m-a salutat ea fără niciun strop de 
emoție. 

Mi-am băgat mâinile în buzunare: 

— Bună, Jas! 

Următoarele câteva secunde ciudate ni le- 
am petrecut uitându-ne la orice altceva, numai 
una la cealaltă, nu. Am devenit extrem de 
conştientă de cât de multe picăţelele negre 
erau pe gresia de un verde-salvie din faţa mea. 
Dacă nu puteam nici măcar să vorbim despre 
nimicuri, cum aveam să stăm cu adevărat de 
vorbă? 

Mi-am  clătinat uşor capul. Era doar o 
pierdere de timp să stau aici şi să tac. Să 
începi o conversaţie era cea mai dificilă parte, 
aşa că am făcut tot ce-am putut: 

— Vrei să bei ceva? am întrebat-o. 

Adică, nu i-am zis: „Sunt amestecată într-un 
război paranormal dintre nişte nemuritori 
dubioşi, iar cu doi dintre ei ies la întâlniri”. Însă 
era un început. Mi s-a părut că am făcut un 
progres notabil când a dat aprobator din cap şi 
mi-a răspuns: „Desigur”. 

Cafeneaua avea un bar lung unde puteai să 
comanzi şi le oferea clienţilor diverse 
mâncăruri şi băuturi bio. Eu mi-am luat o cafea 
cu lapte şi caramel - cu muuult caramel, 
desigur. Jasmine a comandat o cafea cu un 
amestec de ciocolată albă şi neagră. Am 
încercat să plătesc pentru amândouă băuturile, 
dar Jas a refuzat categoric. Ca şi cum faptul că 
i-aş fi plătit băutura ar fi însemnat că mi-ar fi 
rămas datoare cu ceva. Când am primit 
cafelele, ne-am întors în separeul cu fotolii, 
unde îmi lăsasem rucsacul când sosisem. 

Ne-am aşezat pe fotolii. Am sorbit o gură de 
cafea să îmi fac curaj pentru conversaţia care 
urma să aibă loc. Jasmine a făcut acelaşi lucru, 
deşi nu părea să aibă intenţia să vorbească. 
Am hotărât că a-mi recunoaşte greşeala, mai 
întâi, ar fi putut să mă ajute să o îmbunez un 
pic. 

— Imi pare rău, Jas. Am privit-o, însă ea nu 
s-a uitat la mine. Nu mi-am petrecut atât de 
mult timp cu tine pe cât mi-aş fi dorit. Jasmine 
a continuat să-şi studieze ceaşca de cafea: 
Lucrurile au fost... imprevizibile în ultima 
vreme. 

Asta a facut-o, în cele din urmă, să-şi ridice, 
surprinsă, privirea: 

— Unu la mână: cred că e prima chestii 
adevărată pe care mi-ai spus-o în ultimele luni. 
Doi la mână: explică-mi ce naiba înseamnă 
„imprevizibile” şi de ce-ai vrut să mă excluzi 
din viaţa ta. 

Mi-am ţinut mai strâns ceaşca în speranţa că 
o să am puterea să trec cu bine de discuţia 
asta. O, numai de-ar fi fost cafeaua magică la 
fel de reală precum brăţările şi iubiții cu puteri 
magice! 

— Este... complicat. 

Ea a mijit ochii: 

— O, sunt sigură că este! De când i-ai 
cunoscut pe Alex şi pe Emil, viaţa ta s-a 
complicat. M-am uitat fix la ea: Ce? Crezi că n- 
am observat cum te porţi în preajma lor? Evie, 
te-au schimbat cu totul, să ştii. Şi încă nu- 
nţeleg ce mai caută în viaţa ta. Nu te-ai 
despărţit de ei? 

— Ba da. Pentru o vreme. Dar acum... Ştiam 
că Jasmine nu o să mă judece, dar nu-mi 
dădeam seama cum să-i spun că ieşeam cu 
amândoi, fără să pară că îmi pierdusem orice 
brumă de moralitate. Am decis să-i spun pur şi 
simplu: într-un fel, ies cu amândoi. 

Jasmine m-a privit cu ochii mari. O lăsasem 
cu gura căscată. Mă aşteptasem să o şochez în 
timpul discuţiei, dar nu cu veşti despre viaţa 
mea amoroasă. 

— Cum naiba ai reuşit să faci una ca asta? 
Drept răspuns, am ridicat din umeri, neştiind 
cum Să-i explic: Vasăzică, âia doi abia se 
suportau în urmă cu câteva luni, iar acum vă 
petreceţi timpul împreună, iar lor le convine că 
te întâlneşti cu amândoi? m-a întrebat, şocată 
încă, de parcă doar expresia asta i s-ar fi 
întipărit pe chip. 

Am tresărit: 

— N-aş spune că le „convine”, dar vor să fac 
o alegere. Ei nu cred că pot să iau o hotărâre 
fără să ies, mai întâi, cu amândoi. 

Jasmine a răsuflat prelung, lăsându-se pe 
spate în fotoliu: 

— Prin urmare, de aia-ţi petreci atât de mult 
timp cu ei! 

Am dat din cap în semn că da şi, în mintea 
mea, am continuat cu: „Printre alte motive”. 

— De ce nu mi-ai spus? De ce m-ai 
îndepărtat? 

Eu am ridicat uşor din umeri: 

— Presupun că n-am crezut c-ai să-nţelegi, 
am spus, oferindu-i mai mult decât o simplă 
justificare pentru că nu-i povestisem despre 
întâlniri. 

Ea fierbea deja de-acum: 

— Sunt cea mai bună prietenă a ta! 
Bineînţeles c-aş fi înţeles! Poţi să-mi spui orice! 

Am ţintuit-o cu privirea şi m-am gândit că 
urma să o pun la încercare. 

— Jas, îmi pare rău. S-au întâmplat multe şi 
eu... 

Şi-a încrucişat picioarele sub ea şi mi-a făcut 
semn cu mâna s-o las baltă. 

— Te-am iertat acum cinci minute, când mi- 
ai spus pentru prima dată că-ţi pare rău. Nu 
trebuie să-ţi mai ceri scuze. E-n regulă! Vreau 
doar să ştiu ce-am ratat! Privirea i s-a luminat 
şi părea mai puţin morocănoasă decât atunci 
când intrase în cafenea. Întrebările au început 
să curgă: Ei cum se descurcă? Tu cum te 
descurci? Cum a fost la cursuri semestrul ăsta? 
Faci statistică sau nu cu doctorul Desmond? 
Este grozav! O, şi trebuie să-ţi povestesc 
despre Zach şi despre jocul pentru Xbox nou şi 
stupid pe care şi l-a cumpărat. Îţi jur că, dac-ar 
putea, şi-ar da întâlnire cu aparatul ăla idiot. 
Uneori nu cred că ştie măcar că sunt prin 
preajma lui. 

Pur şi simplu, Jasmine nu mai era furioasă, ci 
redevenise prietenoasă. Trebuia să intru în 
detalii şi să-i spun despre Societatea 
Amaranthine şi despre Rezistenţa Daevos. 
Trebuia să ştie ce ar fi însemnat să fie în 
preajma mea. În ce pericol s-ar fi pus. Dar, cât 
am ascultat-o vorbind şi am râs cu ea de 
incapacitatea lui Zach de a nu-şi pierde viaţa în 
noul lui joc şi am auzit-o trâăncănind despre 
colegii de grupă, cursuri şi serviciu, mi-am dat 
seama că nu eram singura care avea nevoie de 
relaţia noastră. 

Ne sprijineam reciproc, aşa cum o făcusem 
mereu. Excluzând-o din viaţa mea, o lăsasem 
şi pe ea fără principala sa metodă de a face 
faţă lucrurilor. Nu era corect. Pentru niciuna 
din noi. Da, trebuia să-i povestesc totul... dar 
voiam să aştept până când prietenia noastră 
avea să îşi mai revină, înainte să încep să o 
tulbur cu alte potenţiale probleme. 

Ca studentă, lucram în biroul de informaţii 
din campus. Era vorba doar de zece ore pe 
săptămână, aşa că lucram trei zile pe 
săptămână, între cursuri. Alex şi Emil mă lăsau 
în pace la cursuri şi la serviciu, dar Alex mă 
urmărea mereu prin inelul lui. În plus, aveam la 
mână şi brăţara de urgenţă cu orhidee - aşa, în 
caz că ar fi picat toate liniile de telefonie 
mobilă. 

În timp ce mă îndreptam spre maşină, mi-a 
sunat telefonul. — Hei, mamă! chiar mă 
bucuram să îi aud vocea, parţial datorită 
recentei discuţii cu Alex, care îmi amintise că 
nu trebuia să trec singură prin toate. 

— Bună, scumpa mea! Cum mai merg 
lucrurile? 

M-am oprit să mă aşez pe o bancă din 
campus şi să-mi caut cheile. Mereu le 
pierdeam în rucsac. Ele ar fi avut nevoie de un 
Urmăritor. 

— Bine. Tocmai am ieşit de la serviciu. 

— Taică-tu a vrut să-ţi aduc aminte să-ţi 
verifici lichidul de spălat parbrizul. Işi face griji 
că tu conduci maşina pe zăpadă. 

Am zâmbit: 

— Ştiu. Mi-a trimis ieri un SMS. Spune-i că-i 
mulţumesc. Voi ce mai faceţi? 

Ea a oftat. Părea obosită: 

— Suntem bine. Taică-tu e ocupat la muncă. 

Părinţii mei deţineau o benzinărie şi un 
atelier mecanic în oraşul meu natal, White 
Sulpher Springs, din statul Montana. 

— Asta-i bine! 

Mi-am găsit cheile şi, de bucurie, le-am 
învârtit un pic pe deget. M-am ridicat şi mi-am 
continuat drumul spre parcare. 

— Ar fi, dar ne e greu să ţinem pasul. 

M-am încruntat: 

— Vă simţiţi bine? 

— Da. Doar că suntem amândoi obosiţi. 
Pentru o vreme, tatăl tău a fost plecat din oraş, 
la o conferinţă, lucru care a părut să-l 
învioreze, şi ştii cum este când nu-i acasă. Am 
mereu mai multă energie şi rezolv mai multe 
treburi. Totuşi, o să angajăm mai mulţi oameni 
la benzinărie, prin urmare, ar trebui să avem 
timp să ne odihnim şi să ne refacem. 

M-am încruntat din nou: 

— Îmi fac griji pentru tine. 

— Nu ai de ce să te îngrijorezi. O să fim bine. 

Totuşi... Uram când nu puteam să am grijă 
de oamenii pe care-i iubeam. 

— Să îmi spui dacă pot să v-ajut cu ceva. 

— Sigur, scumpa mea! Am sunat doar să 
văd ce faci, dar ar trebui să mă întorc la lucru. 

Am ajuns la Mustangul meu, am deblocat 
portiera şi am pornit motorul. 

— Mulţumesc, mamă! Vă iubesc! 

— Şi noi te iubim! Să ai grijă de tine. 

Am închis amândouă telefonul. 

M-am holbat pe geam, îngrijorată. Când 
locuiam acasă, lucram cu ei la benzinărie. Mă 
simţeam vinovată că eram atât de departe şi 
că nu puteam să îi ajut. Mi-am dorit să fi putut 
face mai multe, dar, în clipa aceea, tot ce 
puteam să le ofer era o felicitare pe care să le 
scriu: „însănătoşire grabnică.” 

Motorul s-a încălzit cât am stat eu pe 
gânduri. Am băgat în viteză şi am condus spre 
locuinţa mea, să mă schimb pentru ora de 
karate. 


Capitolul 10 


A doua zi, eram în drum spre bibliotecă 
atunci când 

Emil a apărut în spatele meu şi mi-a cuprins 
umeii cu braţul. Un pic surprinsă, am icnit. 

L-am privit, atentă la ochii lui de un albastru- 
cenuşiu intens, la maxilarul pătrat şi la părul 
dezordonat, care mă făcea mereu să nlă întreb 
imediat cum arăta când se trezea dimineaţa. 


157 


Asta şi amintirea sărutului de lângă casa mea 
îmi dădeau hormonii peste cap. Mi-am impus 
să mă gândesc la altceva. 

— Hei! Nu ştiam că mă supraveghezi. 

— Am făcut-o şi-am s-o fac mereu, mi-a 
răspuns cu un rânjet. 

— Sunt surprinsă că Alex a fost de acord cu 
asta după călătoria noastră în Denver. 

— A-nţeles după ce s-a calmat. Aşa-i el. Mai 
întâi reacţionează. 

Eram conştientă de asta. Era ca mine. 

— În plus, cred că-i place să aibă pe 
altcineva care să-l ajute cu îndatoririle de 
Protector. Aşa, are timp să-şi exploreze 
pasiunile. 

Surprinsă, m-am uitat la Emil: 

— Alex are pasiuni? în mare parte, credeam 
că-şi petrecea timpul liber gândindu-se la cum 
să mă enerveze. 

Emil a râs: 

— Da. Crossfit e cea mai nouă obsesie a lui. 
Mă mir că nu ţi-a spus nimic niciodată. 

Aha! Prin urmare, asta explica bicepşii lui 
umflaţi şi trupul la care îmi era greu să nu mă 
holbez. Eram şi un pic uimită că Emil ştia 
despre Alex lucruri despre care eu, una, nu 
aveam habar. Alex era sufletul meu pereche, 
iar eu nici măcar nu ştiam care era metoda lui 
de fitness preferată! Că tot m-am gândit la 
asta, nu ştiam nici a lui Emil care era! 


158 


— Cum se face că tu ştii ce pasiuni are Alex, 
iar eu, nu? 

Emil a ridicat din umeri: 

— În afară de tine, nu avem prea multe în 
comun. Aşa că vorbim despre lucruri care ne 
interesează pe amândoi. 

— ŞI tu eşti obsedat de Crossfit? 

Din nou, ar fi trebuit să-mi dau seama de 
asta - cu bicepşii ăia imenşi şi tot tacâmul... 

El a rânjit: 

— Antrenamentul meu preferat se 
numeşte... „Evie.” 

L-am împins cât colo şi, apoi, mi-am adus 
aminte că, de vreme ce antrenamentele 
Crossfit poartă nume de femei, era posibil să 
spună adevărul. 

— Serios? Aşa se cheamă? 

Rânjetul i s-a lărgit: 

— Aşa o să se cheme când o să-l punem în 
practică. 

M-am  îmbujorat şi am schimbat rapid 
subiectul: 

— Încă mai am bijuteriile pe care mi le-ai dat 
seara trecută. 

Emil s-a oprit, privirea îmblânzindu-i-se ca şi 
când ar fi fost rănit: 

— Sunt ale tale, Evie. Am aşteptat secole la 
rând să ţi le pot dărui din nou. 

M-am uitat fix la el: 

— Emil, bijuteriile alea costă o mică avere. 
Nu pot să le accept. 

— Evie, sunt ale tale. Dacă te incomodează 
să le păstrezi acasă, am să le pun înapoi în 
seiful meu, dar îţi vor aparţine mereu. 

In loc să mergem la bibliotecă, Emil m-a 
condus spre grădina botanică. Mi-am amintit 
foarte bine ce trăisem alături de el în aceeaşi 
grădină. In schimb, am încercat să mă 
concentrez asupra plantelor în mare parte 
ofilite. El a deschis uşa care dădea spre seră. 
Aerul parfumat şi mirosul florilor m-au lovit în 
faţă. Înăuntru era cald, iar noi eram singurii 
oameni de acolo - două mari plusuri. M-am 
plimbat cu el, gândindu-mă la bijuterii, la 
trecutul nostru comun şi punându-mi întrebări 
despre sufletele-pereche. 

— Te deranjează vreodată că soarta, şi nu 
alegerea, e cea care hotărăşte cu cine ajung să 
fie sufletele? 

Emil s-a încruntat: 

— Ce vrei să spui? 

— Ei bine, toţi au un suflet-pereche, nu? 

El m-a privit cu ochii mijiţi, dintr-o parte. 

— Da. 

— Aşadar, nu poţi să alegi cine e potrivit 
pentru tine; e ceva prestabilit. 

Emil a strâns din buze şi s-a gândit la 
vorbele mele: 

— Mie nu mi se pare aşa, a spus el. Alături 
de adevăratul  suflet-pereche, eşti mai 
puternic. Asta-i natura legăturii. Sunteţi mai 
puternici Împreună. Totuşi, poți întotdeauna să 

alegi. Toţi au un suflet-pereche, dar ambele 
suflete trebuie să ajungă într-un punct în care 
să fie pregătite să-şi ia reciproc un 
angajament. Inainte să se ajungă acolo, 
amândouă sufletele trebuie să înveţe multe şi 
să se maturizeze. Există un motiv pentru care 
sufletele simt separate. Fiecare trebuie să 
urmeze o altă cale, iar acea călătorie o să-i 
ajute să-şi întregească legătura când, în cele 
din urmă, îşi vor găsi perechea. Pot să treacă 
secole şi să trăiască şi să iubească de multe ori 
până să se întâmple asta. După ce sufletele- 
pereche se găsesc, fericirea nu apare ca printr- 
un miracol. Relaţiile presupun eforturi; chiar şi 
acelea dintre sufletele-pereche. Cheia este să 
existe doi oameni cărora să le pese suficient 
unul de altul, încât să se străduiască o 
veşnicie. E mult mai probabil ca sufletele- 
pereche să facă asta. Odată ce îţi iei un 
angajament faţă de acea persoană, n-ai să mai 
vrei să fii cu altcineva. Însă poţi mereu să 
alegi. Dacă două suflete-pereche nu vor să fie 
împreună, nu sunt nevoite să o facă. Gândeşte- 
te la Callista şi la perechea ei. Relaţia lor este 
exemplul perfect, iar ea era Zeiţă când 
partenerul său a părăsit-o. Poate că încă nu 
erau pregătiţi să fie împreună, cine ştie? Ar 
trebui să fii cu persoana care te încurajează să 
creşti, care te face mai puternică şi pentru 
care, la rândul tău, să faci aceleaşi lucruri. 

După părerea mea, asta-i definiţia unui suflet- 
pereche - cineva care îţi îmbogăţeşte sufletul. 

M-am gândit o clipă la cuvintele lui. Când am 
aflat despre Societatea Amaranthine şi despre 
Rezistenţa Daevos şi că toată lumea are un 
suflet-pereche, m-au încercat sentimente 
contradictorii. Imi place să pot să aleg. Şi nu- 
mi place să mi se spună ce să fac. Mi-a fost 
greu să accept faptul că, în schema universală 
a lucrurilor, totul era prestabilit. În toate vieţile, 
scopul unui suflet era să înveţe, să se 
maturizeze şi să îşi găsească perechea. Şi 
drumul fiecărui suflet îl conducea, în cele din 
urmă, spre acea posibilitate. Dacă Emil 
spusese adevărul, exista posibilitatea să alegi, 
dar nu puteai decât să alegi să rămâi sau nu cu 
sufletul tău pereche, după ce îl întâlneai. 

— Se poate să alegi  sufletul-pereche 
nepotrivit? Pentru că, dacă este aşa, nu numai 
că îţi faci rău, dar îi şi fiâri şansa adevăratului 
tău suflet-pereche de a-şi găsi iubirea. Şi asta 
o afectează şi pe persoana cu care ai ales să 
fii, şi pe adevăratul ei suflet-pereche. Totul ar 
putea să se transforme al naibii de repede într- 
o harababură. 

Mă gândisem la asta luând în considerare şi 
sufletele luate de cei din Daevos. Misiunea 
celor din Rezistență era să găsească sufletele- 
pereche şi să ia imul din ele, lăsându-l pe 
celălalt în viaţă şi foarte afectat Fără sufletul- 
pereche care să-l ajute să-şi recapete 

echilibrul, era mai probabil ca sufletul rămas să 
li se alăture celor din Daevos. Oricum ar fi fost, 
nu mi se părea corect ca oamenii să treacă 
prin viaţă - şi prin veşnicie - fără jumătatea lor. 

Emil s-a oprit din mers şi m-a fixat cu 
privirea. În mod clar, nu îi adresasem o 
întrebare oarecare. Sunt singura persoană din 
istoria lumii care are două suflete-pereche: 
Alex şi Emil. Nimeni nu ştie de ce şi nu sunt 
sigură ce o să se întâmple când am să iau o 
hotărâre, de vreme ce asta o să-l lase pe unul 
din ei fără perechea lui. Pentru totdeauna. 

Emil m-a urmărit cum încercam să-mi dau 
seama cum stăteau lucrurile. Când şi-a înclinat 
capul, i s-au format riduri la colţurile ochilor. 
Părea să-şi aleagă cuvintele cu multă atenţie: 

— Evie, este imposibil să alegi greşit. 
Sufletele-pereche se vor căuta mereu unele pe 
altele. Vieţi la rând, sunt atrase de o forţă 
cosmică, iau hotărâri şi se dezvoltă - uneori 
împreună, alteori separat - până când sunt 
pregătite să-şi ia angajamentul final. Nu e ceva 
care se întâmplă în 50 sau chiar în 100 de ani. 
S-ar putea să-ţi întâlneşti sufletul-pereche în 
prima viaţă, dar e nevoie de timp şi de 
maturitate ca să-ţi iei acel angajament. Când 
totul este bine, o persoană ştie pe cine să 
aleagă. În sinea ei. Nu există decizii greşite 
când vine vorba despre iubire. Ceea ce tu 
trebuie să hotărăşti este cine şi ce e potrivit 
pentru tine. 

— Aşadar, în principiu, dacă alegi „greşit” 
înseamnă că încă nu eşti pregătit pentru 
sufletul-pereche potrivit? Am răsuflat, cuprinsă 
de frustrare: Mi se pare atât de nedrept! 
Explicaţia asta e bună pentru toţi ceilalţi, dar 
nu şi pentru mine. Eu am două suflete- 
pereche! Când am să aleg, unul din voi o să 
rămână singur, iar eu n-am să reuşesc 
niciodată să scap de sentimentul meu de 
vinovăţie. De cele mai multe ori, nu cred c-am 
să fiu vreodată în stare să aleg între tine şi 
Alex. Cred că mi-ar fi mai uşor să rămân doar 
prietenă cu voi amândoi, dar... Am inspirat 
adânc şi m-am întors către el: Nici eu, una, nu 
mai ştiu ce vreau! 

Drept răspuns, Emil s-a mulţumit să-şi 
încleşteze maxilarul. S-a uitat la munţii din 
spatele facultăţii, apoi a expirat. 

— Îmi e tare greu să păstrez echilibrul între 
a te ajuta să alegi persoana potrivită pentru 
tine şi a-mi ţine sub control propriile dorinţe. S- 
a oprit: Aşa că am să-ţi spun doar atât: știu 
cum este să fiu prietenul tău şi ştiu şi cum e să 
fim mult mai mult decât simpli prieteni. Vreau 
să fim din nou mai mult. S-a întors şi m-a privit 
drept în ochi: Tu nu îţi mai aduci aminte cât de 
bine ne-a fost, dar eu îmi amintesc. Şi aş putea 
să mă asigur că nici tu nu vei mai uita 
niciodată - dacă-mi vei oferi şansa asta. 

L-am țintuit cu privirea, foarte tentată să-l 
las să încerce să o facă. Am scuturat din cap 
să-mi alung gândul. 

— Evie, înainte m-ai ales. Nu crezi c-ai avut 
un motiv bun pentru a lua hotărârea asta? 

În astfel de momente, chiar îmi doream să- 
mi pot controla flashbackurile. Aşa, în loc să 
văd doar nişte evenimente aleatorii din vieţile 
mele trecute, aş fi putut să aleg şi să ştiu exact 
ce se întâmplase între mine, Emil şi Alex, şi de 
ce îl alesesem pe Emil. 

— Nu ştiu. Nu-mi aduc aminte, am spus, 
exasperată. Atunci eram o altă persoană. 
Sufletul meu s-a schimbat. Poate că nu ne-ar 
mai fi bine împreună. 

Privirea lui Emil s-a întunecat: 

— Pentru noi nu a fost niciodată o problemă- 
să ne fie bine împreună. De fapt, ne-a fost bine 
de nenumărate ori. 

Insinuarea lui m-a făcut să gogonez ochii. 
Aproape am simţit că ar fi trebuit să mă 
îndepărtez câţiva paşi, doar ca să nu fiu atât 
de aproape de el. Dacă mai continua să spună 
asemenea lucruri, aveam să fiu mult mai 
tentată de el decât eram deja. 

l-am ignorat comentariul. 

— Dacă lucrurile ar fi stat invers şi tu te-ai fi 
aflat în locul lui Alex, ce ai fi vrut să fac? l-am 
întrebat. 

Alex îmi fusese loial secole la rând. Mă 
iubise, mă protejase şi-mi dedicase toată viaţa 

lui, fără nicio garanţie că, într-o bună zi, îl voi 
iubi la fel de mult cum mă iubea el sau că voi 
hotărî că este sufletul meu pereche. În trecut, 
nu avusese şansa de a avea o relaţie cu mine - 
cel puţin, din câte ştiam eu. În schimb, aştepta 
cu speranţa că, în cele din urmă, am să simt şi 
eu ce simţea el pentru mine. Credea că 
greşisem alegându-l pe Emil înainte, dar, 
desigur, acesta nu era de acord. 

Emil s-a gândit la întrebarea mea. 

— Aş vrea să fii fericită, cu orice preţ. 
Indiferent de cât de mult m-ar durea. Şi-aş face 
orice să mă asigur că eşti în siguranţă - cred 
că ţi-am dovedit-o când ţi-am spus despre 
Daevos, acum 250 de ani, şi te-am forţat să 
mă părăseşti. Nu mi-a păsat atunci şi nici acum 
nu-mi pasă de nimic, decât să fii tu fericită. 
Dacă Alex este cel care te face fericită, o să fiu 
de acord cu această decizie şi te voi sprijini. 
Emil s-a uitat cu atenţie la expresia uimită care 
mi se întipărise pe chip: Lupta asta constantă 
de a alege între Alex şi mine nu-ți face bine. 
Dac-aş fi crezut că te ajută, te-aş fi lăsat în 
pace şi-aş fi plecat, dar cred că nici asta nu te- 
ar face fericită. 

Avea dreptate, ştiam şi eu c-avea. Pur şi 
simplu, nu voiam să recunosc în sinea mea. 
Acum, că Emil mi-o spusese în faţă, ştiam că, 
în curând, va trebui să-mi înfrunt emoţiile. Mă 
tot împiedicam de convingerea lui Emil că voi 
şti pe cine să aleg. Fiindcă eu, una, nu ştiam. 

Poate că asta însemna că nu eram pregătită să 
aleg încă sau că, poate, niciunul din ei nu era 
potrivit pentru mine. Dacă a nu avea un suflet- 
pereche i-ar fi dezechilibrat pe Alex sau pe 
Emil, ce li s-ar fi întâmplat? Ar fi devenit răi, ca 
toţi ceilalţi membri ai Rezistenței Daevos? Am 
oftat, gândindu-mă la posibilităţi. Nu puteam 
să mă abtin să nu mă întreb dacă nu ar fi fost 
mai bine să nu iau nicio hotărâre. 


Capitolul 11 


M-am întâlnit cu Jas la cinematograful din 
campus. 

Dacă nu voiai să conduci 48 de kilometri 
până în Crested Butte, acesta era singurul 
cinematograf din Gunnison - ceea ce însemna 
că era foarte aglomerat de fiecare dată când 
se lansa un film important. Eram destul de 
sigură că oamenii începuseră deja să stea la 
coadă pentru bilete la următorul film a cărui 
acţiune se petrecea în Pământul de Mijloc. Din 
fericire, noi ne duceam la cel mai recent film 
romantic pentru adolescente, aşa că statul la 
rând nu avea să fie o problemă. Probabil că era 
şi unul dintre motivele pentru care Alex fusese 
de acord să mă supravegheze de la distanţă, în 


8 Adică într-unul dintre filmele din seria Stăpânu/ Inelelor regizate 
de Peter Jackson 

loc să o facă în carne şi oase. În ultima vreme, 
prefera meciurile de MMA (mixed martial arts), 
nicidecum filmele romantice. Probabil că 
alegerile lui în materie de divertisment erau o 
comparaţie nu prea subtilă cu halul în care 
ajunsese relaţia noastră. 

Am deschis uşa spre College Center şi am 
făcute semne din cap, salutându-i astfel pe 
câţiva oameni din zona cantinei când am 
trecut pe acolo. În timpul săptămânii, College 
Center era cea mai populară clădire din 
campus şi cea mai aglomerată, în mod 
constant, dar, la sfârşit de săptămână, cei mai 
mulţi părăseau campusul pentru alte activităţi, 
cum ar fi schiatul sau condusul până în Crested 
Butte. 

Am mers pe hol şi am văzut-o pe Jasmine 
stând cu picioarele încrucişate pe podea, în 
faţa cinematografului. Era aplecată deasupra 
unei cărţi, cu un marker albastru în mână, 
mişcându-şi uşor capul în sus şi-n jos. Din 
urechi, firele ipod-ului de un albastru-intens i 
se întindeau până pe podea, lângă ea. Vedeam 
cum fredonează pe muteşte. A dat o pagină şi 
s-a uitat în sus. Eu i-am făcut cu mâna. Cu un 
zâmbet larg, mi-a făcut şi ea semn. A închis 
cartea cu un zgomot surd, ca şi când ar fi 
anunţat că terminase de citit pe ziua de azi. S- 
a ridicat încet, s-a întins, şi-a scos căştile din 
urechi şi le-a înfăşurat în jurul ipod-ului pe 
care-l ţinea în mână. 

— Bună! am spus cu un entuziasm evident. 
Mă bucuram să-mi petrec din nou câteva ore 
cu prietena mea şi eram şi mai fericită că nu 
mă păzea nimeni în timpul ăsta. 

— Bună! A făcut un balon, pe care l-a spart 
zgomotos: Am cumpărat deja bilete. 

Am strâmbat un pic din buze: 

— Nu trebuia să faci asta. 

— Nu voiam să se vândă toate. N-aş vrea să 
ratăm ocazia de a-l vedea pe Ryan Reynolds 
fără cămaşă. 

— Da, am fost de acord şi m-am uitat în jur, 
la holul pustiu şi la bobocul din spatele 
ghişeului de unde se cumpărau biletele cu 
reducere. Se pare că toţi cei care nu şi-au făcut 
planuri dinainte vor avea mult de aşteptat. 

Jasmine a zâmbit şi am izbucnit amândouă 
în râs. Revenisem la vechile noastre obiceiuri, 
şi ne era uşor să glumim. De parcă ultimele 
câteva luni nici nu existaseră. Speram că 
lucrurile nu se vor schimba când îi voi spune 
tot ce se întâmpla în viaţa mea. 

— Am să cumpăr eu de mâncat şi de băut, 
dac-ai luat tu biletele. 

Jasmine a dat aprobator din cap. Ne-am luat 
o pungă de popcorn cu cantităţi obscene de 
unt, două cutii de bomboane, o limonadă 
pentru mine şi o cola pentru Jasmine. Am oftat 
când a dat comanda. 

— Dacă Zach ar şti că ţi-ai comandat cola, 
te-ar considera o trădătoare de rang înalt. 

Jas a strâmbat din nas: 

— Nu au Pepsi şi, oricum, îmi place mai mult 
cola. Să nu-i spui. E unul dintre lucrurile pe 
care nu pot să le recunosc înainte să fim legaţi 
unul de celălalt în mod legal. 

Încă mai râdeam când ne-am găsit locurile, 
în mijlocul unui rând, spre partea din spate a 
cinematografului. După ce ne-am aranjat 
lucrurile, m-am uitat cu atenţie în jur. De- 
acum, devenise deja un obicei de-al meu să 
mă uit atentă în împrejurimi şi să cataloghez 
toate detaliile. Nu-mi era uşor să învăţ să fac 
asta, dar faptul că aproape fusesem ucisă deo 
fiinţă supranaturală care fura suflete era o 
motivaţie extraordinară. 

Erau destule locuri în care cineva putea să 
se ascundă... de fapt, rânduri întregi. Totuşi, 
mai erau câţiva oameni cu noi în sală. Imi 
imaginam că, dacă s-ar fi ascuns careva pe jos, 
ceilalţi clienţi ar fi observat. Cu toate acestea, 
nu puteam să contez pe alţi oameni să mă 
ajute să rămân în siguranţă, aşa că eram 
precaută când venea vorba de intruşii de pe 
podea. Gândul m-a făcut să-mi ridic instinctiv 
picioarele şi să mi le sprijin pe spătarul 
scaunului din faţa mea. 

În afară de asta, mai erau uşa pe care 
intrasem şi ieşirea de urgenţă din partea din 
faţă a sălii, de lângă ecran. Imi era uşor să 
urmăresc ieşirea de urgenţă şi aş fi văzut 
lumină pe uşa din spatele meu dacă ar fi 

deschis-o cineva, aşa că nici în privinţa asta 
nu-mi făceam griji. Hotărând că, deocamdată, 
eram în siguranţă, m-am lăsat în scaun şi am 
luat o mână de pop-corn, untul lăsându-mi mici 
pete lucioase pe degete. Am mâncat floricelele 
una câte una şi am întors capul spre Jas. 

— Legaţi în mod legal, ha? Aşadar, presupun 
că încă vă-nţelegeţi bine? 

Jas a luat o gură mare cola, a scos un „ahh” 
şi s-a sprijinit de spătarul scaunului. 

— Da. Suntem ocupați cu şcoala, dar 
încercăm să ne facem timp şi pentru noi. 

— Voi doi sunteţi perfecţi împreună, am spus 
şi am dat din cap, în semn de admiraţie. 

Mă întrebam dac-o să am vreodată o relaţie 
de genul ăsta cu Alex sau cu Emil - sau dacă 
avusesem deja. Unul din ei era sufletul meu 
pereche şi cam asta era definiţia perfecțiunii, 
dar scurtele mele relaţii din viaţa asta, cu 
amândoi, nu fuseseră atât de năturale ca 
relaţia dintre Jasmine şi Zach. Bineînţeles, 
Alex, Emil şi cu mine trecusem prin nişte 
momente foarte stresante, dar, totuşi... 

Afirmația mea a făcut-o pe Jasmine să 
zâmbească: 

— Aşa îmi place să cred. A luat o floricică de 
porumb şi, în loc să o mănânce, a început să o 
rupă bucăţică după bucăţică, aproape ca şi 
când o preocupa ceva: Dar tu? m-a întrebat ea 
în cele din urmă. Cum stai cu viaţa amoroasă? 

Am oftat. Ştiam că Jasmine nu era cea mai 
mare fană a lui Alex şi a lui Emil, dar mă 
sprijinise atunci, în cafenea. Dacă ar fi ştiut 
toată povestea, poate şi-ar fi schimbat părerea 
despre ei - dacă nu ar fi crezut că, pur şi 
simplu, înnebunisem şi băteam câmpii -, dar 
nu eram pregătită să-i spun chiar în secunda 
aceea. Puteam să mai aştept cel puţin până-şi 
arăta Ryan Reynolds muşchii abdominali. Era 
posibil ca filmul să fie ultimul moment 
„norma!” petrecut împreună şi voiam să mă 
bucur de el. 

— E interesantă... Complicată. 

Ea a mai luat o înghiţitură de cola: 

— Foloseşti des cuvântul ăsta când vorbeşti 
despre ei. A tăcut. Eu am aşteptat: încă nu-mi 
vine să cred că acei doi masculi alfa, care 
voiau să se omoare unul pe celălalt acum 
câteva luni, când ieşeai cu amândoi, spun cum 
că totu-i în regulă şi că nu trebuie să te 
grăbeşti să-l alegi pe unul din ei. 

Am ridicat din umeri: 

— Nu cred că sunt deosebit de încântați, 
dar, da, aşa-i... 

— Cui i-a venit ideea asta idioată? Ştii că-i 
doar o chestiune de timp până să se omoare 
între ei. Atunci n-ai să mai rămâi cu niciunul! 

Din fericire pentru mine, nu erau chiar aşa 
uşor de ucis. 

— Amândurora, i-am răspuns. Voiau să nu- 
mi regret alegerea şi să se asigure că înţeleg 

pe deplin ce pot să-mi ofere amândoi. Mi-au 
spus c-ar fi mai bine să iau mai repede o 
hotărâre, dar, până acum, n-a fost nicio 
vărsare de sânge... cel puţin din câte ştiu. 

Jas a răsuflat prelung: 

— E doar o chestiune de timp. Trebuie să-i 
spun asta lui Zach. O să creadă că-i o nebunie. 

— Da. Şi mie mi se pare că viaţa mea eo 
nebunie. 

Jas s-a uitat la mine de parcă aş fi zis ceva 
ciudat, ceea ce şi făcusem. Tocmai voiam să o 
întreb dacă putem să stăm de vorbă după film, 
pentru că trebuia să ştie nişte lucruri în 
legătură cu ultimele luni când, deodată, am 
simţit cum o mână puternică mă loveşte în 
umăr, din spate. M-am uitat în jos la degetele 
uscate şi crăpate, cu unghii rupte, şi mi-am dat 
seama că nu erau ale lui Alex sau ale lui Emil. 
Probabil că mă furase conversaţia şi nu 
văzusem lumina care arătase că se deschisese 
uşa din spatele meu. Alex avea dreptate să se 
îngrijoreze că eram singură acolo. Speram că 
mă urmărea prin inelul lui. 

M-am uitat la Jasmine, care se holba deja în 
spatele meu. M-am întors încet şi m-am uitat în 
sus, la faţa unui tip pe care nu-l mai întâlnisem 
niciodată. Avea părul negru şi ondulat, care îi 
cădea un pic peste urechi. Faţa lui rotundă 
indica faptul că era un băiat pe cale să devină 
bărbat - sau unul încremenit în timp la vârsta 
aia. Purta blugi negri şi un pulover cu dungi 

roşii şi negre, ale cărui mâneci îi ajungeau 
până la încheieturi. Că m-am uitat imediat la 
braţul lui după semnul jurământului pe care-l 
aveau toţi cei din Daevos spunea multe despre 
cât de paranoică devenisem. Păcat că i-l 
acopereau hainele. Am aruncat o privire spre 
mâna lui, dură şi cu pete întunecate, de parcă 
şi-ar fi petrecut mult timp în aer liber. Când m- 
am uitat din nou la el, zâmbea. 

— Heiii! m-a salutat el. 

— Bună, i-am răspuns, precaută. 

Am încercat să mă mişc înainte şi să mă 
întorc, sub pretextul că voiam să-l văd mai 
bine. Mişcarea l-a făcut să mă strângă şi mai 
mult. 

l-am aruncat o privire lui Jasmine. Ea a 
observat că nu mă simt în largul meu, dar nu 
părea îngrijorată. 

— Bună! Eu sunt Jasmine, a spus pe 
obişnuitul ei ton vioi. 

Tipul a făcut un efort ca să-şi desprindă 
privirea de la mine şi să se uite şi la Jasmine. 
Făcând asta, s-a clătinat un pic, iar eu m-am 
întrebat dacă nu cumva era beat, şi nu rău. 

— Pe mine mă cheamă George. 

— Ca pe maimuţă! a spus Jasmine, 
referindu-se la una dintre cărţile noastre 
pentru copii preferate, Curiosul George. 

George a râs şi Jas a râs odată cu el, 
detensionând atmosfera. Fermecat de Jasmine, 
şi-a ridicat mâna de pe umărul meu şi şi-a 

îndreptat atenţia asupra ei. Pentru Jasmine, nu 
era decât un tip ciudat, care nu voia să ne lase 
în pace. Pentru mine, era un potenţial membru 
al Rezistenței Daevos, iar eu nu nici măcar nu 
puteam să verific dacă avea însemnul grupării 
sale pentru că purta un pulover. Oricum, cine 
se gândise la o metodă de identificare atât de 
stupidă? Doamne! Oare oamenii nu purtau 
haine şi pe vremea Zeiţelor? Sau credeau că 
membrii Daevos or să rămână numai in 
climatul tropical? în orice caz, dădusem greş şi 
nu reuşisem să-l identific pe tipul cel rău. 

Cuplându-l pe tipul enervant care putea să 
fie rău sau doar beat cu paranoia mea ajunsă 
deja la cote extreme, am părăsit iute teritoriul 
furtunilor tropicale şi ne îndreptam direct spre 
un uragan. Şi acel uragan se numea Alex. 
Urma să apară în curând, fără îndoială. Jasmine 
nu avea să fie prea fericită şi ar fi început să 
spună din nou că el mă urmăreşte. 

Când uşa s-a deschis din nou, s-a văzut 
lumina de pe hol. Hohotele zgomotoase mi-au 
inundat urechile înainte să văd ceva. Şi, când 
am făcut-o, trei ţipi se împingeau unul pe 
celălalt şi se clătinau pe culoar. Unul dintre ei l- 
a văzut pe George stând de vorbă cu noi şi a 
strigat: „Morocănosule!” 

„Morocănos”? în mod sigur, era o poreclă. Și 
nu una foarte măgulitoare. 

Tipul ne-a arătat cu degetul şi s-a împiedicat 
în direcţia noastră. Prietenii lui l-au urmat cu 

paşi nesiguri. George „Morocănosul” părea la 
fel de încântat să-l vadă. 

— Tipule! M-ai găsit! 

l-am aruncat lui Jasmine o privire care o 
întreba dacă ea credea că tipii ăia nu făceau 
decât să se joace de-a v-aţi ascunselea. 

— Am greşit ora! a spus tipul care strigase. 
Asta-i un film pentru fetei. 

Morocănosului i s-a părut că situaţia era 
foarte amuzantă şi nu se putea opri din râs. 

Individul l-a împins în faţă pe Morocănos. 

— Haide! Jake are multă bere acasă! 

Da, pentru că exact de asta aveau nevoie: 
de şi mai multă bere! Măcar bănuielile mele că 
e beat, şi nu un membru Daevos fuseseră 
corecte. Totuşi, puteam să-mi mai exersez 
spiritul de observaţie. Bine că nu studiam 
pentru a deveni detectivul Columbo. 
Urmărisem serialul cu mama, în copilărie. Lipsa 
talentului meu ar fi dezamăgit-o, fără îndoială. 

— O să rămânem acolo până când o să 
înceapă filmul nostrul în drum spre ieşire, au 
continuat să râdă şi să se împiedice, oprindu- 
se suficient cât să spună „La revedere, fetelor! 
Să vă distraţi cu filmul vostru pentru fetei” 

Chiar uram chestia asta. Cunoşteam destui 
tipi care se uitau la comedii romantice şi 
cărora le plăceau astfel de filme - chiar dacă 
nu voiau să recunoască. 

Jas şi cu mine i-am urmărit plecând. 

— A fost ciudat, a spus ea în cele din urmă. 

Eu am dat aprobator din cap: 

— Da. 

— Oamenii ating un nou nivel de prostie 
când sunt atât de beţi. 

— Şi chiar nu glumeşti când spui asta! am 
fost iar de acord, dar, în mintea mea, mă 
gândeam că tot ce i se părea ei ciudat şi ceea 
ce mi se părea mie ciudat erau lucruri total 
diferite. 

Eu, una, urmărisem cum un suflet fusese 
distrus, după ce-i înlemnisem trupul cu mintea. 
Asta era ciudat. Jasmine nu văzuse nici pe 
departe aşa ceva. 

Ea a râs un pic şi, nu după mult timp, au 
început avanpremierele. Pentru următoarele 
două ore, m-am lăsat furată de povestea de 
dragoste şi de bărbaţii sexy. 

După ce filmul s-a terminat, am plecat de la 
cinematograf şi am mers cu maşina până la 
gelateria din oraş, la câteva cvartale distanţă. 
Mă simţeam bine alături de Jasmine, în timp ce 
recuperam tot timpul pierdut. 

Ne-am comandat îngheţata şi ne-am aşezat 
să mâncăm şi să stăm de vorbă. In bolul ei, 
Jasmine a început să-şi modeleze îngheţata cu 
aromă de gumă de mestecat în formă de 
munte. Aroma îi plăcea la nebunie pentru că 
primea şi gumă, aşa că mereu spunea căeun 
desert doi în unu. Pentru că mereu păstra 
guma pentru final, era foarte atentă cum o 
mânca. Mai întâi, facea un munte de îngheţată. 

Când ajungea la bucăţelele de gumă, le scotea 
şi le aranja pe marginea bolului. Precizia ei era 
impresionantă. Era ca şi când ai fi urmărit un 
arheolog săpând după artefacte. 

Eu mi-am luat îngheţată de ciocolată cu blat 
de tort, amestecată cu negrese. Era grozavă! 
Nu mă pricep să modelez îngheţata, aşa c-am 
mâncat-o pe-a mea aşa cum mănâncă toţi 
oamenii plictisitori din lume. 

— Cum e la cursuri? am întrebat-o printre 
înghiţituri. 

Ea a ales o bucată de gumă albastră, 
răzuind cu grijă nişte îngheţată de pe munte, 
cu lingură. 

— În, mi-a răspuns, ţinându-se de burtă ca şi 
când ar fi fost înjunghiată. Chimia s-ar putea să 
mă omoare, în cele din urmă! S-a oprit să ia o 
îmbucătură: Nu ştiu dacă a fost chiar o idee 
strălucită să-mi aleg asistenţa medicală ca 
specializare principală. 

— Sunt surprinsă c-ai continuat cu asta atât 
de mult timp, am spus eu. Anul trecut, ţi-ai 
schimbat specializarea de cel puţin cinci ori. 
Părinţii tăi erau de-a dreptul îngrijoraţi. 

A izbucnit în hohote de râs: 

— Ţi-au spus despre asta? 

Am dat aprobator din cap: N 

— M-au întrebat dacă ştiam ce ai hotărât. In 
momentul ăla, cred că voiai să te laşi de şcoală 
şi să devii un fotomodel pentru compania de 

lenjerie intimă Victoria's Secret, dar nu le-am 
zis nimic. 

— „Îngerii” ăia care pozează pentru 
Victoria's Secret câştigă bani buni, să ştii! Jas 
s-a încruntat ca şi când ar fi fost supărată că 
ratase aşa o ocazie. 

— Totuşi, dacă te-ai fi răzgândit şi anul ăsta 
de atât de multe ori, cred c-ar fi organizat o 
intervenţie. 

Ea a oftat, lăsând o altă bucată de gumă la 
baza muntelui. 

— Încă nu sunt sigură c-am făcut alegerea 
corectă, dar o să vedem noi. 

Eu am încuviinţat dând din cap. Alegerea 
specializării era ceva important. Practic, 
hotărai ce vrei să faci pentru tot restul vieţii 
tale sau măcar până când găseai ceva care să 
te pasioneze şi care să te ajute să câştigi 
suficient, încât diploma să nu mai conteze. 
Unele specializări principale nu sunt atât de 
exclusive. Cum ar fi afacerile. Puteai să-ţi alegi 
orice loc de muncă în care se punea accent pe 
aşa ceva. Dar o specializare ca asistentă 
medicală? Nu prea aveai de unde alege... şi 
peste tot aveai de-a face cu acele seringilor. 

Amândouă am luat un pic din îngheţată. 

— Şi tu? încă te mulţumeşte psihologia? 

— Da, am spus şi am dat din cap. Cred că 
subiectul e cu adevărat interesant. Mi-ar 
plăcea să-mi iau diploma de maşter şi să-mi 
deschid un cabinet particular. 

— Ai alege terapia generală sau te-ai 
concentra asupra altor lucruri? 

M-am aşezat mai bine pe scaun cât mi-am 
învârtit un pic îngheţata cu lingura. Nu ştiam 
cum o să reacționeze Jas la răspunsul meu, dar 
avea să audă mai multe în curând, aşa că era o 
metodă bună de a testa terenul. 

— Probabil că m-aş axa pe terapia generală, 
dar mi-ar plăcea mult să lucrez cu oamenii 
care au avut experienţe paranormale. 

Jas nu părea surprinsă. 

— Te referi la fantome şi la treburi de genul 
ăsta? 

— Da, am răspuns încet, gândindu-mă că 
„treburile de genul ăsta” includeau multe 
lucruri. 

— Aşadar, ai încerca să-i ajuţi să înțeleagă 
ce li se pare că au văzut? 

— Mi-ar plăcea să o fac. 

— Ar fi greu, a spus Jas. Nu-i uşor să 
convingi pe cineva că tot ce i s-a părut că vede 
nu era, de fapt, real. Ai urmărit reality show- 
urile alea cu vânătorii de fantome? Oamenii ăia 
chiar sunt duşi rău de tot! 

Şi totul mersese atât de bine! 

Aparent, în toţi anii în care încercasem să 
invocăm fantome în cimitir sau să o facem pe 
Mary cea Sângeroasă să apară în oglinda din 
baie, Jas se distrase, fără să creadă că o să se 
întâmple, cu adevărat, ceva. Acum ştiam cum 
stau lucrurile. 

—l-aş ajuta cum aş putea. Însă nu aş 
încerca să îi conving că nu au văzut ceva 
anume. 

— De ce nu? Se presupune că terapeuţii 
trebuie să-i vindece pe oameni de vedenii, nu 
să le înrăutăţească situaţia. 

Asta m-a jignit: 

— Pentru că sunt prea multe întrebări fără 
răspuns, am spus, pe un ton ferm. 

Jas m-a privit cu suspiciune: 

— Tu chiar crezi în fantome şi în 
chestiiparanormale, ciudate? 

Eu m-am abținut să nu oftez. Dac-ar fi ştiut... 

— Da, cred. La un moment dat, mi-ar plăcea 
să fie subiectul cercetării mele pentru lucrarea 
de dizertaţie. 

Lingura lui Jas a zăngănit când a căzut pe 
masă: 

— Cum e posibil aşa ceva? 

Am inspirat adânc. Reacţia ei nu era un 
semn bim pentru viitoarele discuţii despre 
lucruri paranormale. 

— Jas, mereu m-a interesat paranormalul. 
Ştii asta. Ne uitam împreună la emisiunile alea 
înfricoşătoare! îţi mai aduci aminte când 
credeai că, de fapt, casa lui Black era casa din 
Amityville şi că noi conduceam o investigaţie? 

— Mă prosteam, pur şi simplu. 

— Dar când eram la liceu şi am înconjurat 
cimitirul de trei ori cu maşina, cu farurile 
stinse, şi am văzut cum s-a înroşit piatra mare 

de mormânt din partea de sus a dealului? 
Eram convinse că era un portal spre iad. 

Ea şi-a dat ochii peste cap. 

— Locuiam într-un orăşel din Montana. Totul 
era un portal spre iad. Lumina nu era decât 
imaginea reflectată a maşinilor care treceau pe 
acolo. 

Am ridicat din umeri: 

— N-ai decât să cauţi explicaţii logice, tot s-a 
întâmplat. Nu poţi să negi că există lucruri care 
nu pot fi explicate. 

Când am spus asta, mi-am dat seama că 
vorbele mele semănau mult cu cele pe care mi 
le spusese Caleb în peşteră, anul trecut, când 
mă prefacusem că nu cred ce-mi zice despre 
Societatea Amaranthine şi despre Rezistenţa 
Daevos: „Oamenilor le place să explice 
lucrurile pe care nu le înţeleg spunând că sunt 
întâmplări ciudate sau imposibile; în realitate, 
încercarea de a înţelege un lucru este doar o 
modalitate de a face faţă situaţiei pe care 
oamenii o folosesc atunci când nu pot accepta 
adevărul”. 

— Ai dreptate, a fost Jasmine de acord, dar 
asta nu înseamnă că sunt paranormale. 
Înseamnă că încă nu am găsit explicaţia 
potrivită. 

— Sau că am găsit-o şi nu vrem să o 
credem. 

Ea a luat un şerveţel de pe masă şi l-a 
fluturat în semn că se dădea bătută. Probabil 

că era o mişcare inteligentă să nu ne certăm 
acum. Relaţia noastră era prea fragilă. Totuşi, 
felul în care o să reacționeze în cele din urmă 
când am să-i dau vestea că sunt o Urmăritoare 
reîncarnată, care poate să simtă legăturile 
dintre sufletele-pereche şi, care, în mod ciudat, 
pare să aibă două asemenea suflete, mă 
îngrijora. Simţeam că răspunsul ei imediat va 
include o mulţime de chicote. 

— Prin urmare, mi-a spus ea, aplecându-se 
în faţă ca şi când urma să ne împărtăşim nişte 
bârfe suculente. Cum este să te întâlneşti cu 
doi tipi? 

— Nu la fel de interesant pe cât ai crede, am 
mormăit eu. 

Jas a pufnit zgomotos. 

— Pun pariu. Cine sărută cel mai bine? 

Am încercat să-mi ascund amuzamentul. 
Probabil că Jas era singura persoană din lume 
care putea să adreseze o astfel de întrebare şi 
să primească un răspuns cinstit, nu unul 
răutăcios. 

— Nici nu prea pot să-i compar. Amândoi 
sunt complet diferiţi. Am tăcut un minut, 
uitându-mă pe fereastră la noaptea întunecată 
şi gândindu-mă: Alex mă sărută fierbinte, 
intens şi pasional. Dar sărutările lui Emil sunt 
devoratoare, imprevizibile, iar lucrurile au 
tendinţa să avanseze prea repede. 

Am scuturat din cap să nu mă mai gândesc 
la asta şi am văzut-o pe Jas holbându-se la 

mine, cu o expresia care combina curiozitatea, 
enervarea Şi... furia? 

Ea s-a îndreptat şi mai mult în scaun. 

— Ţine-mă bine, Evangeline Starling! Dacă 
te-ai culcat cu ei şi nu mi-ai spus, am să o iau 
razna! 

Am rămas cu gura căscată. Dacă am făcut 
sex? Nici pe departe! Ei bine... M-am încruntat 
când m-am corectat în mintea mea. Făcusem 
anumite chestii cu amândoi, dar, cu siguranţă, 
nu mă culcasem cu niciunul din ei. Şi, de fapt, 
luând în considerare cât de repede se 
încheiaseră partidele mele de giugiulit cu 
amândoi, îi cam fentasem. 

— Jas, încă nu am făcut sex. Ai fi fost a treia 
persoană care ar fi aflat. Crede-mă! 

La început, m-a privit, prudentă, şi apoi a 
ridicat din umeri şi s-a sprijinit de spătarul 
scaunului, îndeajuns de mulţumită de faptul că 
eram încă virgină. 

— Adevărata întrebare este următoarea: 
câtă experienţă au? 

Eu am căscat ochii mari. Nu mă prea 
gândisem la lucrul ăsta - intenţionat. De 
fiecare dată când mă tenta să o fac, voiam să 
lovesc ceva. 

— Pentru că e foarte important când un tip 
ştie ce face. Sper că au urmat vreun curs sau 
că au citit nişte cărţi. Ar fi de folos dacă ar şti 
ce îţi place. Poate că, mai întâi, ai trebui să 
vorbeşti cu ei despre asta. 

Eu am rămas din nou cu gura căscată. 

— Nu am de gând să mă culc cu amândoi, 
darămite să organizez o întrunire pe tema ce- 
ar vrea Evie în timpul sexului. 

Jas era indignată: 

— De ce nu? 

— Pentru că nu ar fi corect! 

Ea a ridicat din umeri, ca şi când n-ar fi fost 
mare lucru. 

— Dar deja te săruţi cu amândoi. 

— Să fac sex cu doi ţipi pentru care simt 
ceva e total greşit! 

Şi-a îndreptat lingurita spre mine. Ştiam că 
urmează să-mi ţină o predică. 

— Credeam c-ai spus că faci acest mic 
experiment în care te întâlneşti cu doi ţipi 
pentru că ei vor să se asigure că deţii toate 
informaţiile posibile ca să-l alegi pe unul din ei 
în cunoştinţă de cauză, fără regrete, nu? Ne- 
am holbat una la cealaltă: Dacă nu faci decât 
să te săruţi, nu înseamnă că eşti „bine 
informată”. 

Nu puteam să mă abţin să nu mă holbez şi 
nici să mă gândesc la ce să-i răspund. Cam 
avea dreptate, deşi nu însemna că am să-i iau 
în seamă sugestia. Dar mă făcea să mă 
gândesc dacă Alex şi Emil aduseseră în 
discuţie şi sexul atunci când purtaseră 
conversaţia lor despre „cum ar fi s-o împărţim 
între noi pe Evie”. Se aşteptau, oare, să fac eu 
vreo mişcare? Am pufnit în barbă. Nici nu se 

punea problema! îmi făceam deja griji pentru 
destule lucruri. Nu aveam nevoie să mai adaug 
pe listă şi „cursul de seducţie pentru 
începătoare”. In plus, luând în considerare 
regula conform căreia întâlnirile nu puteau să 
dureze toată noaptea, precum şi furia 
exagerată a lui Alex când m-a văzut sărutându- 
mă cu Emil pe terasă, eram destul de sigură că 
sexul nu se găsea deloc pe lista pe care Alex şi 
Emil o alcătuiseră, aceea cu toate activităţile 
acceptabile în cadrul unei întâlniri. 

— Trebuie să te abonezi la revista 
Cosmopolitan, a spus Jas, gânditoare. Anul 
trecut, am primit un număr din întâmplare. Nu 
a fost livrat la casa care trebuia. Desigur, l-am 
dus vecinilor - după ce l-am citit. Mi-a 
schimbat viaţa! Jas zâmbea acum. 

Eu am mijit ochii la ea. 

— Nu fac sex. Cu niciunul din ei. Cel puţin, 
nu chiar acum, am spus în încercarea de a o 
convinge pe Jasmine şi, dacă era să fiu sinceră, 
de a mă convinge şi pe mine. 

Şi-a mişcat capul în sus şi în jos, ca şi când 
ştia ea mai bine: 

— Problema aici este vina. Te simţi prost 
pentru că vrei să fii cu amândoi. N-ar trebui. 
Ştiau în ce se bagă. La naiba, ai spus doar c-au 
şi discutat despre asta! Prefâ-te că participi la 
una dintre emisiunile alea în care-ţi cauţi 
iubirea vieţii şi că ai de ales între ultimii doi 
tipi. 

— Da, pentru că relaţiile de genul ăla merg 
atât de bine întotdeauna! Am mâncat doar 
nişte de îngheţată, în linişte, pentru vreo 
câteva secunde: Nu mă culc cu amândoi. 

Jasmine şi-a mâncat ultima linguriţă din 
trataţia ei: 

— Atunci, probabil c-o să ai de pierdut. Alex 
şi Emil par să exceleze în domeniu. Păcat că nu 
le cunoşti pe fostele lor prietene. Ai putea să le 
pui întrebări în legătură cu asta. 

Am izbucnit în râs. Chiar o cunoşteam pe 
una dintre fostele prietene ale celor doi, dar, 
din păcate, încă nu-mi aminteam scenele de 
sex de pe vremea când eram Cassandra. După 
ce mi-aş fi dat seama cum să le invoc, ar fi fost 
absolut primele amintiri pe care le-aş fi 
explorat. Şi presupunerea lui Jasmine în ceea 
ce privea experienţa celor doi era destul de 
precisă. Măcar unul din ei avea experienţă, 
chiar şi cu mine, de pe când eram căsătoriţi. 
Gândul m-a condus la un altul: mi-ar fi plăcut 
aceleaşi lucruri care-mi plăcuseră când eram 
Cassandra? Am încetat imediat să mă mai 
gândesc la asta, concentrându-mi în schimb 
atenţia asupra lui Jasmine. 

— Am să aleg înainte să fac sex. 

Acum, că muntele ei de îngheţată dispăruse, 
Jas a luat guma din bol şi a început să o 
mestece. O urmărisem scoțând bucăţelele şi 
ştiam că sunt cel puţin 30. Nu ştiam cum îi 
încap toate în gură, ca să nu mai pomenesc de 

mestecarea lor. Când a putut să vorbească, mi- 
a spus: 

— E pierderea ta. Indiferent de ce părere am 
eu despre ei, amândoi sunt super sexy. Practic, 
ti-au dat voie! Ce şanse sunt să mai ai 
vreodată o ocazie ca asta? Eu aş profita, dacă 
aş fi în locul tău. 

Zâmbind uşor, am clătinat din cap. Jasmine, 
cu siguranţă, nu mă ajuta să iau hotărârea pe 
care trebuia s-o iau, ba, mai mult, la drept 
vorbind, complica şi mai mult lucrurile. 

Ne-am aruncat bolurile de îngheţată din 
plastic în vârful unei grămezi de recipiente cu 
băuturi energizante goale, în coşul de gunoi şi 
am urmat-o pe Jasmine afară. După noi au ieşit 
câţiva tipi, iar vreo doi arătau groaznic. 

— Pun pariu că au mâncat prea multă 
îngheţată, am spus. 

Făcusem aceeaşi greşeală delicioasă de 
multe ori. Indivizii au trecut pe lângă noi 
clătinându-se. Dacă mă gândeam mai bine, 
poate că erau doar beţi. 

— Dacă or să cadă, am să râd, a spus Jas. N- 
am să mă pot abţine! Nimic nu-i mai amuzant 
decât oamenii care se împiedică. 

Cu adevărat fericită şi relaxată pentru prima 
dată după multe luni, am izbucnit în râs. Eram 
bucuroasă că-mi recăpătasem prietena, chiar 
dacă nu-i spusesem încă tot adevărul. 

— Jas, îţi mulţumesc că ai ieşit cu mine. 
Aveam nevoie de asta. 

Ea a rânjit şi a făcut un balon - ceea ce eu 
nu reuşisem niciodată să fac cu guma din 
îngheţată, dar Jas era cu adevărat talentată. 

— Şi eu. A tăcut şi s-a uitat în jos, ca şi cum 
încerca să se decidă ce să spună: Mă bucur că 
vorbim din nou. Mi-a lipsit. Mi-a fost dor de 
tine. 

— Şi mie mi-a fost dor de tine, i-am răspuns. 
Îmi pare rău că te-am exclus din viaţa mea. Nu 
o să se mai întâmple. Vorbeam serios. Aveam 
prea mult nevoie de ea: Vii acasă? am întrebat- 
O. 

— Nu. Mă duc la Zach. M-am antrenat ieri la 
sală, aşa că am ceva febră musculară. Zach s- 
a oferit să îmi facă un masaj. 

— Frumos din partea lui. 

Ea a zâmbit. 

— Da, aşa este. Sunt sigură că nu o face din 
pură mărinimie, dar e în regulă. 

Eu mi-am înclinat capul şi am râs. Făcând 
asta, am văzut o mişcare rapidă cu colţul 
ochiului. Era o mişcare pe care o mai văzusem 
şi nu una pe care voiam să o mai zăresc din 
nou. Aceea a unei umbre fantomatice. 


Capitolul 12 


Probabil că nu aş fi observat umbra dacă 
Alex şi Emil nu m-ar fi făcut să fiu atât de 
paranoică în ultima vreme - nu că aş fi 


189 


recunoscut asta vreodată. Chiar şi aşa, tot nu 
am văzut-o prea bine pentru că, într-o clipă, s- 
a strecurat din colţul unui magazin de 
antichităţi de partea cealaltă a trotuarului şi 
între două maşini parcate pe stradă. Nu 
departe de a mea. Din fericire, a lui Jas era 
parcată la doar două spaţii distanţă de locul în 
care stăteam. Putea să plece fără nicio 
problemă... Aşa speram. Talentele mele în 
materie de autoapărare nu m-ar fi ajutat prea 
mult în cazul unei fiinţe intangibile. 

Mi-am ţuguiat buzele. Bănuiam că şi Alex 
văzuse umbra - dacă mă urmărise tot timpul. 
Odată, îmi spusese că în inel poate să mă vadă 
pe mine şi zonele din jurul meu. Aşadar, unde 
era? Dacă nu reuşeam să o conduc pe Jas la 
maşina ei ca să se ducă la Zach, urma să aibă 
parte de o lecţie despre paranormal, indiferent 
dacă era pregătită sau nu pentru asta. 

Am simţit un gol în stomac. Acum, parcă 
pop-cornul delicios ŞI îngheţata se 
transformaseră în plumb. Încercând să nu 
atrag prea multă atenţie asupra mea, m-am 
uitat în jur, la maşini, magazine şi stradă. Cu o 
singură umbră, aş fi putut să mă descurc. Am 
presupus că, dacă spectrele astea aveau 
aceleaşi origini ca membrii Rezistenței Daevos, 
puterile mele ar fi putut să funcţioneze. Doar 
păruseră să o facă în noaptea în care-am fost 
la Denver cu Emil, dar atunci, e drept, nici 

umbrele nu încercaseră să testeze bariera de 
zăpadă dintre noi. 

Am continuat să trec în revistă tot ce 
vedeam. In cele din urmă, Jasmine a observat 
că sunt prea atentă. 

— Ce cauţi? 

Eu am zâmbit şi mi-am fluturat mâna ca şi 
când inspectarea străzii şi a trotuarului nu ar fi 
fost mare lucru. 

— Nimic. De fapt, mă gândeam că am 
nevoie de nişte cafea. Trebuie să învăţ pentru 
un test important. Cafeina mi-ar prinde bine. 
Mă duc până la cafenea, dar vorbim mâine? 

Ea a apăsat butonul telecomenzii, să-şi 
deblocheze portiera maşinii ei sport, o Toyota 
Celica roşie, şi să-i dezactiveze alarma. 

— Sună bine, mi-a spus Jas deschizând 
portiera şi lăsându-şi poşeta înăuntru. A vrut să 
urce, dar s-a oprit, cu un picior afară şi cu unul 
în maşină. Mi-a zâmbit ştrengăreşte: Vorbesc 
serios! Gândeşte-te la ce ţi-am spus! Deja te-ai 
sărutat cu amândoi în ultimele şase luni. Ei îţi 
dau permisiunea. Aşadar, explorează-ţi toate 
opţiunile! 

Eu am tresărit, întrebându-mă dacă Alex n-o 
fi fost, cumva, prin preajmă şi destul de 
aproape să audă ce spunea ea. Asta m-a făcut 
să mă gândesc brusc la altceva: probabil că ne 
auzise şi discuţia despre sex, de mai devreme. 
La naiba! în loc să mă gândesc la cine ar fi 
putut să tragă cu urechea, mă lăsasem prinsă 

de conversaţia cu Jasmine. Gândul m-a făcut 
să roşesc. Jas a râs, fără să înţeleagă de ce 
sunt ruşinată, şi a urcat în maşină. l-am făcut 
cu mâna şi am urmărit-o cum se îndepărtează 
înainte să mă întorc încet pe stradă, în locul în 
care văzusem umbra. 

M-am strecurat de-a lungul fațadelor 
clădirilor, astfel încât să am tot timpul în spate 
ceva solid cât continuam să cercetez cu 
atenţie zona din jurul meu. O parte a 
problemei era că, în afară de faptul că le 
zărisem fugitiv, nu ştiam nici ce simt umbrele, 
şi nici ce puncte forte şi slăbiciuni aveau. Nu 
ştiam decât că sunt umbre şi că, potrivit 
spuselor lui Alex, fuseseră văzute chiar înainte 
de dispariţia Urmăritorilor. Asta scotea în 
evidenţă o altă chestiune din cauza căreia Alex 
se va supăra mai târziu pe mine, fără îndoială: 
că eram o Urmăritoare şi că nu ar fi trebuit să 
investighez singură aceste spectre! însă 
nimeni altcineva nu se apropia suficient de 
mult încât să obţină nişte informaţii. Umbrele 
mă pândeau! Mi se părea stupid să nu profit şi 
să încerc să aflu câte ceva. 

Făcusem greşeala de a nu le spune lui Alex 
şi lui Emil despre umbre mai devreme şi alţi 
Urmăritori suferiseră din cauza asta. Dacă 
exploratul de una singura putea să mă ajute să 
obţin măcar o singură informaţie şi să salvez 
un alt Urmăritor, merita - chiar dacă însemna 
să mă expun riscului. Mai ştiam şi că, dacă 


192 


lucrurile mergeau prost, puteam să apăs 
orhideea pentru urgente de la încheietură, iar 
Alex avea să apară în câteva secunde. 

Când am ajuns aproape de maşini, am 
început să merg mai încet. Voiam să ştiu ce 
sunt umbrele şi de ce le tot vedeam. Dacă 
avea să mă ucidă ceva - sau să încerce s-o 
facă - îmi doream ca, mai întâi, să văd bine ce 
era. 

M-am târât spre partea din faţă a unui SUV 
roşu şi am rămas pe vine în faţa maşinii, 
uitându-mă sub ea. Dacă umbra nu era între 
cele două maşini, ştiam că era o şansă să fie 
sub ele, aşa că m-am gândit că ar trebui să 
verific întâi acolo înainte să sar între maşini. 

Am răsucit mica lanternă mov cu argintiu de 
la breloc şi, în mod surprinzător, a luminat 
puternic - era un cadou de la tatăl meu. Când 
mi-a dat-o, îmi spusese: „Nu ştii niciodată când 
ai să rămâi pe întuneric”, Avusese dreptate! 
Am folosit-o atât de mult, încât stratul mov 
care o acoperea începuse să se cojească. Raza 
s-a răspândit pe trotuar, sub SUV, strălucitoare 
ca lumina soarelui. După ce m-am uitat cu 
atenţie, am  îndreptat-o spre următoarea 
maşină, dar nici sub aceasta nu am văzut 
nimic. Doar ca să fiu sigură, am mai verificat 
câteva maşini de pe fiecare parte a celor două, 
pe unde văzusem că se strecurase umbra. 

Nu era nimic. 

Am răsuflat fără să-mi dau seama că-mi 
ţinusem respiraţia şi m-am ridicat în picioare, 
închizând lanterna şi ţinând inelul cu chei în 
palmă. Pe rând, am ţinut fiecare cheie între 
degete, aproape de monturi. Dacă ştiai să le 
foloseşti, aproape toate obiectele puteau să 
devină o armă. Nu eram sigură că „boxul? meu 
din chei de alamă” ar fi funcţionat în lupta cu 
umbra mea intangibilă, dar mă simţeam mai 
bine să am o armă pregătită. 

Am păşit cu grijă între maşini, stând cu 
picioarele depărtate şi cu braţele întinse, gata 
să mă apăr. Din păcate, nu aveam de cine. 
Eram şi uşurată, şi supărată, în acelaşi timp. 
Voiam să ştiu ce sunt umbrele alea idioate. 
Frustrată, mi-am plecat uşor capul. Am inspirat 
adânc, mi-am umflat obrajii şi mi-am îndreptat 
gâtul. Fuioare de întuneric de culoarea cernelii 
pluteau la doi metri în faţa mea; spirale 
întunecate se desprindeau din formă, şerpuind 
lent spre mine. 

Am icnit şi, imediat, am făcut un pas în 
spate. Era o chestie de care majoritatea 
oamenilor ar fi fugit. Însă mi-am amintit că 
asta îmi dorisem de la bun început. Să înfrunt o 
umbră. 


? Armă albă, alcătuită dintr-o placă de metal cu găuri pentru 
degete, care se poartă pe mână şi cu care se atacă ţinându-se 
pumnul strâns 

Mă gândisem să verific pe sub maşini şi între 
ele, dar nu şi în spatele lor - acolo unde, în 
mod evident, se  ascunsese. inteligentă 
mişcare, Evie! Foarte inteligentă! Derrick, 
instructorul meu de karate, mi-ar fi ţinut o 
predică dac-ar fi avut habar ce făcusem. Ar fi 
fost una dintre multele lui predici - asta, 
desigur, dacă aş fi supravieţuit. Umbrele nu 
erau nişte drone fără minte. Într-un fel, erau 
inteligente, pentru că asta de-acum hotărâse 
să se joace de-a v-aţi ascunselea cu mine. 

M-am holbat la ea, asimilând cât mai multe 
detalii posibil. Era prima dată când mă aflam 
atât de aproape de una. Totuşi, era un pic 
diferită faţă de celelalte umbre pe care le 
văzusem. Nu avea o formă anume, ci era doar 
o masă de întuneric atât de densă, încât nu 
vedeam nimic prin ea, nici măcar prin spiralele 
sale care se îndreptau spre mine. Textura o 
făcea să pară solidă, deşi nu era deloc astfel. 
Bezna din care era alcătuită te făcea să te 
gândeşti la o gaură neagră. Marginile păreau 
să se răsucească în fuioare care se mişcau în 
sus şi în jos, aproape ca o chestie care ar fi 
plutit pe apă. Dacă nu ar fi fost atât de 
îngrozitoare, ar fi fost de-a dreptul graţioasă. 
Nu semăna cu umbra pe care o văzusem 
acasă, vara trecută. Aceea păruse un om, iar 
ochii argintii ai siluetei întunecate, care 
străluciseră şi se holbaseră la mine, mă vor 

bântui pentru tot restul vieţii - şi, probabil, şi în 
vieţile următoare. 

Nu ne-am cercetat reciproc prea mult 
înainte ca umbra să vibreze, apropiindu-se de 
mine. Apoi a început să capete o formă, 
întunericul comprimându-se, parcă. În aer am 
simţit un miros care-mi aducea aminte de 
vopseaua udă. Când a început să-şi schimbe 
forma, am avut ciudata senzaţie că mi se 
părea, oarecum, cunoscută. 

Mi-am întins braţele în lateral, în efortul de 
a-mi aduna toate forţele şi mi-am concentrat 
toată atenția asupra spectrului. Semnul 
sufletului meu pulsa cu puterea pe care o 
atrăgeam şi, în mintea mea, am spus: 
„Opreşte-te!” 

Numai că nu a făcut-o! Cel puţin, nu cum aş 
fi vrut eu. Umbra a încetat să-şi mai schimbe 
forma şi abia apoi a încremenit. Când am fost 
sigură că nu o să se mai mişte, m-am dus mai 
aproape de ea, să o cercetez mai cu atenţie. 
Nu prea aproape, însă, că doar nu eram 
idioată, dar suficient, încât să încerc să disting 
cât mai multe dintre trăsăturile ei. 

Făcusem doar doi paşi înainte ca umbra să 
înceapă să se agite violent. Am păşit înapoi 
instinctiv, urmărindu-i forma. M-am gândit că 
ar fi putut să sufere din cauza mea, dar nu 
prea mult pentru că, fără să-mi dau seama, 
agitația violentă a încetat. A urmat o pauză de 
cinci secunde - îndeajuns de lungă, încât să 

mă gândesc să mă-ndrept spre ea din nou - 
înainte ca silueta să explodeze în negru 
strălucitor şi praf metalic. Particulele s-au 
împrăştiat repede în aerul rece al nopţii. 

M-am apropiat să mă uit la pământ, să văd 
dacă mai rămăsese ceva. Absolut nimic! Am 
atins uşor zona cu degetele. Când mi le-am 
privit, nu mai erau pline decât de praf şi de 
pietre sfărâmate - nicidecum de cenuşa 
umbrei. 

Am oftat. Nu aflasem prea multe, dar 
puneam pariu că ştiam mai multe decât 
Societatea Amaranthine. Aveam de gând să-i 
spun lui Alex, care nu avea să se bucure, însă, 
dar măcar îl ajutam cu ceva. Apropo de Alex: 
pe unde era? M-am uitat în jur, dar eram 
singură pe stradă. Trebuia să mă urmărească 
prin inel, doar! Cu siguranţă, m-ar fi văzut 
încercând să vânez o fantomă - şi s-ar fi 
înfuriat. M-am încruntat, întrebându-mă de ce 
nu ajunsese încă acolo. Nu-i stătea în fire să 
rateze o ocazie să-mi spună cât fusesem de 
nesăbuită. 

Am renunţat la a-mi mai strânge cheile între 
degete când mi-am reglat cureaua genţii. Mi- 
am ridicat privirea la timp ca să-l văd pe Alex 
ieşind de pe aleea de dincolo de maşina mea. 
Privirea care a întâlnit-o pe a mea strălucea, 
verde de mânie. 

Chipul îi era şi mai crispat ca de obicei - îi 
stătea bine aşa - şi până şi eu am simţit 

tensiunea care îi emana din piept şi umeri. 
Erau vreo câteva lucruri pe care le făcusem în 
seara asta ca să-l provoc, dar m-am gândit 
imediat la două: umbra cu care încercasem să 
mă lupt şi faptul că discutasem despre sex cu 
Jasmine. 

Am aşteptat să văd dacă spune ceva despre 
una din cele două. Dacă nu avea de gând să o 
facă, eu, una, cu siguranţă, nu voiam să 
deschid subiectul. Mă pricepeam destul de 
bine să contest lucrurile. Seara asta nu era o 
excepţie. Îmi imaginam că umbra l-ar fi 
supărat mai mult. 

— Hei! am spus încet, în încercarea de a 
vedea în ce ape se scaldă. 

El a dat din cap în semn de răspuns. Şi atât. 
O singură mişcare lentă. Fără să-şi desprindă 
privirea de la mine. 

Prea bine! 

Aşadar, nu discutam despre sex sau despre 
nesăbuinţa mea de a vâna o fantomă pentru 
că era nevoie de cel puţin doi oameni ca să 
porţi o conversaţie, iar Alex nu participa. 
Stătea pur şi simplu acolo, ca o stâncă. O 
stâncă imensă şi nervoasă. 

Am hotărât să-i povestesc despre umbră, 
pentru că preferam să ne certăm din cauza 
asta. 

— Aşadar... M-am întâlnit cu o umbră. Ai 
văzut-o? 

Alex s-a uitat la mine de parcă i-aş fi adresat 
cea mai tâmpită întrebare din lume. 

— Am văzut şi cum ai încercat să o 
urmăreşti. S-a oprit intenţionat, aruncându-mi 
o privire mai nervoasă decât tonul sau 
expresia pe care o afişa: Nu a fost înţelept din 
partea ta. 

Am ridicat doar din umeri: 

— Trăiesc încă şi sunt bine. Trebuia să mă 
asigur că Jasmine este în regulă şi că nu o să 
fie atacată. In plus, voiam să aflu ce este. Nu 
puteam să fac asta fără să o înfrunt. 

El a inspirat sacadat, şi-a acordat un minut 
să se adune şi m-a privit drept în ochi. 

— Situaţiile periculoase par să te găsească 
pretutindeni, Evie. Pentru majoritatea 
oamenilor, asta nu ar fi o problemă. Instinctul 
lor înnăscut de supravieţuire îi fereşte de rău. 
Tu, pe de altă parte, ai cu totul alte simţuri - 
sau nu le ai. Nu fugi de pericol, ci te duci 
învârtindu-te în braţele lui, pregătită să înfrunţi 
lumea, chiar dacă e una pe care nu o înţelegi 
în totalitate. Intri în el, convinsă c-ai să scapi. 
Ce se întâmplă dacă, într-o zi, nu ai să mai 
reuşeşti? 

Uram când Alex hotăra să-mi ţină o 
prelegere. In ultimele câteva luni, deveniseră o 
parte importantă a relaţiei noastre. El îmi 
spunea ce ar trebui să fac, eu îi ziceam să nu- 
mi mai poruncească niciodată ce să fac. Era un 
ciclu. Datorită experienţei, ştiam că pot să-i 


199 


răspund în două feluri: să mă cert cu el sau să 
o las baltă. Nu eram însă genul de fată care să 
lase ceva baltă. 

— Atunci am să mor ştiind că am încercat şi 
că nu am fost o laşă. Nimeni altcineva nu 
primeşte informaţii despre umbre. Eram cu una 
chiar aici. Am profitat de situaţie. Poate că tot 
ce am aflat o să salveze un Urmăritor. 

Muşchii maxilarului lui Alex erau încordaţi. 
Puternic. 

— Sper că, până la urmă, ceva o să te sperie 
suficient, încât să încetezi să mai crezi că eşti 
indestructibilă. 

l-am întâlnit privirea. 

— Alex, ştiu că nu sunt imună la pericole. 
Dar nu sunt dispusă să stau cu braţele 
încrucişate şi să-i las pe alţii să lupte în locul 
meu. Şi nici nu am chef să-mi spui ce crezi tu 
că ar trebui să ştiu, în locul adevărului. L-am 
țintuit cu privirea: M-am săturat să fiu minţită. 
Trebuie să am grijă de mine însămi. Imi dau 
seama că, în privinţa asta, instinctul tău 
exagerat de a mă proteja este o problemă, dar 
nu-i vina mea. Nu vreau să mi se ascundă 
lucruri şi nu am să sper că o să vină altcineva 
să mă salveze. M-am salvat singură în peşteră 
şi te-am salvat şi pe tine. Am să o fac din nou. 

Alex se holba la mine. Eu îl ţintuiam cu 
privirea. Amândoi ştiam că am ajuns într-un 
impas şi că nu avea sens să ne certăm. 

— Ştii, uneori îmi lipsesc zilele în care 
credeam că eşti, pur şi simplu, nebim. Am 
schimbat subiectul înainte să poată să-mi 
răspundă: Ce-i cu toate umbrele astea? Alex a 
traversat trotuarul şi s-a întâlnit cu mine în faţa 
Mustangului meu: E a doua oară când văd una 
în ultimele săptămâni. Ai mai zărit şi altele? 

El a strâns din buze, dând aproape 
imperceptibil din cap, aprobator. 

— Şi Emil le-a văzut? 

A mai dat o dată din cap. 

— Ştiaţi că sunt aici înainte să vă povestesc 
despre umbra pe care am văzut-o când am 
intrat în troianul de zăpadă? 

Şi'-a băgat mâinile în buzunare. 

— Vreau să vii cu mine, mi-a spus în loc să- 
mi răspundă la întrebare. S-a îndreptat spre 
locul din dreapta al maşinii mele. 

Numai gestul în sine şi m-a făcut să mă agit. 
Alex îmi ura Mustangul şi-l ura şi mai mult când 
eram la volan. Mereu am crezut că are de-a 
face cu nevoia lui stupidă de a controla 
lucrurile. Că nu se oferise să conducă şi că nu 
făcuse nicio remarcă răâutăcioasă la adresa 
felului meu de a şofa, dar şi că nici nu-mi 
deschisese portiera, o chestie asupra căreia 
insista de obicei, toate astea mă îngrijorau. 

— Unde mergem? l-am întrebat. 

— La mine acasă! şi mi-a făcut semn să 
deblochez portiera. 

M-am holbat la el vreo câteva secunde 
înainte să intru în maşină şi să o deblochez. 
Alex s-a urcat şi el imediat, şi-a fixat centura 
de siguranţă şi s-a uitat în faţă, aşteptând 
nerăbdător să pornesc motorul. Eu am mijit 
ochii, devenind şi mai bănuitoare. 

— De ce mergem la tine? 

Rareori îmi petreceam timpul acasă la Alex 
sau la Emil. Nu eram sigură de ce. Poate că 
amândoi încercau să mă facă să mă simt 
normală şi credeau că era de ajutor dacă 
rămânem la mine, unde mă simțeam 
confortabil. 

— Pentru că am primit o vizită neaşteptată 
chiar înainte să vezi umbra. Aş fi venit mai 
repede să am grijă de tine, dacă nu ar fi apărut 
el. L-am lăsat ca să te ajut, dar încă e la mine 
acasă. Trebuie să mă ocup de problemele pe 
care le provoacă. 

Probleme? Altcineva în afară de mine îi 
facea probleme lui Alex? Asta mă facea 
curioasă. 

— Cine-i tipul ăsta? am întrebat, pornind 
motorul şi ieşind din parcare. 

— Un alt Protector. Îl cunosc de mult timp. 

— De ce provoacă probleme? 

Alex m-a privit de parcă îi puneam prea 
multe întrebări la care nu dorea nicicum să 
răspundă. In cele din urmă, a oftat şi mi-a zis: 

— Ţi-am explicat că unii Protectori s-au 
supărat din cauza Urmăritorilor dispăruţi. Erau 

agitaţi şi înainte, acum sunt agitaţi şi 
organizaţi. El este liderul grupului de Protectori 
care vor să atace Rezistenţa Daevos. 

Am întors pe autostradă spre conacul ridicol 
al lui Alex din vârful muntelui, care parcă ar fi 
fost dintr-un film Disney. 

— Nu ştiam că cineva plănuieşte să lanseze 
un atac. L-am aşteptat pe Alex să răspundă. 
Nu a făcut-o: Şi de ce stă de vorbă cu tine? 

— Pentru că eu sunt persoana căreia i se 
adresează Protectorii atunci când au probleme 
cu Societatea Amaranthine. 

M-am uitat la el şi am râs. 

— Ce? Ai fost ales „preşedintele clasei de 
Protectori din secolul al XXI-lea”? 

— Amuzant, Evie, taaare amuzant! 

Eu glumisem, dar, într-un fel, fusesem şi 
serioasă. Nu ştiam cum e organizată ierarhia 
din cadrul Amaranthine şi nici care era locul lui 
Alex. 

— Serios, ce legătură ai cu asta? 

— Acum, sunt intermediarul dintre 
conducătorii Societăţii şi Protectorii rebeli. 

Aproape am râs din nou. „Rebeli” părea o 
descriere atât de stupidă pentru un grup de 
oameni care, prin natura instruirii şi a muncii 
lor, rareori încalcă regulile! Voiam să spun că, 
evident, le încălcau acum, dar tot mi se părea 
amuzant. In plus, şi faptul că-l considerau 
suficient de  înţelegător, încât să le fie 
intermediar mă făcea să râd. 

— Aşadar, organizezi întâlniri clandestine la 
tine acasă? Am ridicat o sprânceană. De obicei, 
Alex era genul de om care respectă regulile: 
Foarte... plin de rebeliune din partea ta. Poate 
că, data viitoare, ai să te trezeşti că vrei să te 
duci la toaletă în avion, chiar dacă semnul 
pentru prinderea centurii de siguranţă este 
aprins. 

Alex mi-a aruncat o privire urâtă: 

— Nu sunt clandestine. Conducătorii 
Societății ştiu despre ele. Eu informez ambele 
părţi şi le ajut în cadrul negocierilor. 

— Ah! 

Eram un pic dezamăgită. În sinea mea, îmi 
plăcea ideea că Alex încălca regulile. Îl făcea 
să fie... mai puţin perfect. Nu vreau să fiu 
înţeleasă greşit, Alex are defecte - aveam un 
jurnal plin cu aşa ceva. Însă aroganta lui le 
transforma cumva în ceva care-l făcea şi mai 
inabordabil: mă proteja prea mult pentru că 
voia să aibă grijă de mine; nu îmi respecta 
opiniile pentru că el credea că ştie mai multe; 
şi se purta de parcă mă cunoştea mai bine 
decât mă cunoşteam eu însămi cu toate că, în 
mod clar, nu înţelegea această încarnare a 
mea. Dacă ar fi încetat să mai respecte regulile 
într-o măsură cât de mică, aş fi simţit că, intr- 
un fel, e mai normal şi mai... la nivelul meu. In 
plus, e ceva care-i face pe băieţii răi 
inexplicabil de atrăgători. 

Alex mi-a surprins tonul: 

— De ce ai spus „ah” aşa? 

— Aşa... cum? 

— Ca atunci când aveai cinci ani şi de 
Crăciun ai primit setul de bucătărie ţărănească 
în roz şi galben, în locul maşinuţei de jucărie 
Corvette cu baterie şi două locuri pe care o 
ceruseşi. 

M-am holbat la el o secundă. Uneori uit de 
câtă vreme e în viaţa mea şi mă urmăreşte. E 
un pic tulburător. 

— Cum de ţii minte aşa ceva? 

El a ridicat din umeri: 

— Erai supărată şi pentru că ceruseşi în mod 
specific dungi roşii şi albastre şi cuvintele 
„Minunata Evie” pictate pe spatele maşinii. A 
râs: Tatălui tău i s-a părut o idee grozavă şi a 
încercat să o influenţeze pe mama ta, însă ea a 
ales un cadou mai tradiţional. 

Aha! Nu ştiam că aşa se întâmplase. Totuşi, 
avea sens. Mama sperase dintotdeauna că-mi 
voi găsi şi accepta menirea de gospodină. In 
schimb, eu o găsisem pe aceea de pasionată 
de maşini produse în Detroit. 

— Vorbesc serios, a spus Alex. De ce eşti 
dezamăgită? 

Eram aproape de ieşirea din oraş, aşa că am 
mărit viteza. 

— Pur şi simplu, m-am gândit c-ar fi drăguţ 
dac-ai mai încălca şi tu regulile din când în 
când. 

El m-a fixat cu privirea, mijind, gânditor, 
ochii: 

— Dar le încalc. Îţi mai aduci aminte când 
am apărut în munţi, vara trecută, şi cum apoi 
am început să ieşim împreună? Cu siguranţă, 
nu scria aşa ceva în manualul Protectorului. 
Trebuia să fiu doar o prezenţă în viaţa ta. Un 
prieten - nu un iubit. 

— Da, însă nu prea pot să pun asta la 
socoteală. Ai făcut-o pentru că m-am pierdut şi 
trebuia să găsesc o cale să ajung înapoi la 
maşina mea. Amaranthine le-a permis tuturor 
Protectorilor să facă parte din vieţile 
Urmăritorilor lor. Ai avut şi alte motive, dar 
acela principal al comiterii... infracţiunii e c-ai 
vrut să fiu în siguranţă, iar asta se regăseşte în 
manualul tău. M-am oprit: Chiar ai un manual? 

El mi-a ignorat întrebarea: 

— Tu găseşti un argument pentru tot. S-a 
gândit un pic la asta: Şi, apoi, s-a întâmplat şi 
chestia de pe podeaua din sufrageria ta. A 
tăcut intenţionat; simţeam cum privirea lui mă 
ardea. Amintirea m-a făcut să mă mişc, 
stânjenită, pe scaun: Cu asta, a spus el, chiar 
c-am încălcat toate regulile. 

— Aia, am spus eu, pe un ton tăios, s-a 
terminat înainte să înceapă cu adevărat. Şi tu 
i-ai pus capăt pentru că era împotriva regulilor. 
Tu nu încâlci regulile; comiţi ceea ce ţi se pare 
că sunt greşeli şi le îndrepţi imediat. 

Frustrat, Alex s-a încruntat: 

— Crede-mă. Încalc destule reguli. 

— Nu din câte am văzut eu. Practic, eşti un 
înger. Mă mir că n-ai primit şi aripi când ai 
depus jurământul de Protector. 

Muşchiul care-i zvăâcnea la tâmplă îmi 
spunea că afirmaţia mea nu-l încânta. 

— Am făcut destule lucruri de care nu sunt 
mândru. Cu siguranţă, nu simt, nici pe departe, 
angelic. 

Eu am ridicat din umeri: 

— Dovedeşte-mi că mă înşel. 

Drept răspuns, s-a uitat fix la mine. 

— Vorbesc serios, i-am zis. Demonstrează- 
mi! Fă ceva rău! 

Mi-a zâmbit din colţul gurii: 

— Nu mi-ai face faţă. 

Am pufnit în râs: 

— O, sunt destul de sigură că aş putea, de 
vreme ce „rău” ar însemna să mănânci un 
strugure în magazin înainte să cumperi mai 
mulţi. 

Când am intrat pe alee şi am început să urc 
spre casa lui de pe deal, l-am privit. Acum, 
rânjetul lui părea să-i indice furia plină de 
indignare. Incet, şi-a mişcat braţele şi a apăsat 
pe butonul care eliberează centura de 
siguranţă. Tocmai voiam să comentez că a-şi 
da prematur la o parte centura când ne aflam 
la o distanţă mai mică de 30 de metri de casa 
lui nu se punea la socoteală ca fiind ceva rău, 
când el s-a aplecat peste scaun şi şi-a înclinat 

uşor capul, arogant. Culoarea ochilor i se 
întunecase într-un verde profund, iar buzele-i 
păreau mai pline ca de obicei. Afişa expresia 
unui bărbat care ştie ce vrea şi nu acceptă un 
nu drept răspuns. Văzusem asta în filme. 

— Opreşte maşina! 

— Poftim? 

Hotărârea din tonul lui m-a luat un pic prin 
surprindere. De obicei, îl auzeam vorbind aşa 
când aveam probleme grave. Când m-am uitat 
la bicepşii lui încordaţi şi la poziţia din care 
părea pregătit să lovească, mi-am dat seama 
că puteam să am imediat probleme mari de 
tot. 

— Am spus să opreşti naibii maşina, a vorbit 
el mai lent, pronunţând cu atenţie fiecare 
cuvânt. 

M-am sprijinit de portiera de pe partea mea. 
Alex s-a aplecat şi mai mult spre mine. Poate 
că se purta aşa din cauză că era mânios că 
înfruntasem singură umbra sau din cauza 
discuţiei cu Jasmine despre sex, discuţie pe 
care el, unul, încă nu apucase să o poarte cu 
mine; sau din cauză că, practic, îi spusesem că 
era un laş. Sau, poate, din cauza tensiunii 
sexuale care, pentru mine, se acumulase de 
luni întregi, iar, pentru el, de secole. La naiba, 
poate motivul era o combinaţie a tuturor celor 
de mai sus, dar, cu siguranţă, electricitatea 
statică din maşină se transformase în ceva 
exploziv! 

— Mai avem un pic până la tine acasă, am 
spus, împingând cu cotul mânerul îngust al 
portierei. O să mă opresc atunci când o să 
ajungem acolo. 

Totuşi, ridicasem piciorul de pe pedala de 
acceleraţie când Alex începuse să-mi dea 
ordine. Mi-l poziţionasem deasupra pedalei de 
frână, în caz că ar fi făcut ceva şi mai ieşit din 
comun pentru el şi ar fi trebuit să frânez brusc. 
Alex s-a uitat la piciorul meu şi m-a apăsat şi 
mai mult pe genunchi cu mâna lui dreaptă, 
ceea ce m-a făcut să-mi împing piciorul până 
când maşina s-a oprit de tot. In timp ce o mână 
i se odihnea pe genunchiul mea, s-a folosit de 
cealaltă ca să pună schimbătorul de viteze în 
poziţia de oprire şi parcare. În tot timpul ăsta, 
nu mi-am desprins privirea de la el. Apoi, şi-a 
mişcat lent spre coapsă mâna pe care şi-o 
odihnise pe genunchiul meu. Şi s-a aplecat 
peste consolă, apropiindu-se şi mai mult. 

— Ce faci? am reuşit să bâigui cu o voce 
gâtuită. 

El m-a fixat cu privirea când s-a aplecat, s-a 
întins sub scaunul meu şi a ridicat maneta cu o 
mână. Pe cealaltă şi-a îndreptat-o către spătar. 
Cu o mişcare puternică, scaunul s-a lăsat pe 
spate, iar eu eram la orizontală. Deodată, 
brusc, Alex ajunsese deja deasupra mea, 
călărindu-mă, cu o privire scânteietoare. 

— Îţi fac o demonstraţie, mi-a răspuns şi 
apoi s-a aplecat şi m-a sărutat. 

Sărutul lui era ameţitor şi intens, iar pieptul 
lui lat şi musculos îl apăsa pe al meu. 

L-am sărutat şi eu, ţinându-l cu o mână de 
ceafă şi prinzându-mă cu cealaltă de cămaşa 
lui. Mâna i-a alunecat pe braţul meu, peste 
abdomen şi sub betelia blugilor mei. Eu am 
icnit, făcând ochii mari. S-a uitat la mine 
aproape cu sălbăticie şi, uşor, şi-a desprins 
buzele de ale mele când şi şi-a mişcat mâna 
spre buricul meu. Am simţit cum a tras încet 
de nasture şi cum blugii s-au descheiat. M-a 
privit ca şi când ar fi câştigat o provocare 
înainte să mă sărute din nou. Eu i-am răspuns 
imediat şi mi-am înfipt unghiile în spatele lui. A 
inspirat rapid, sărutându-mă mai apăsat şi 
muşcându-mi buza de jos, în vreme ce mâna-i 
zăbovea pe marginea blugilor mei, amenințând 
să coboare şi mai mult. Mi-am ridicat piciorul 
care nu era prins între portieră şi volan, 
cuprinzându-i cu el mijlocul şi strângându-l. Nu 
conta că uitasem de mult să respir. Trăiam 
momentul la maximum. 

M-a sărutat apăsat încă o dată înainte să se 
ridice pe antebraţe, cu un zâmbet mândru. 
Acum, că îmi amintisem că am nevoie de aer, 
am hotărât să inspir şi-am rămas sub el, 
gâfâind, lucru care părea să-l mulţumească şi 
mai mult. 

S-a întins în stânga mea, a deblocat portiera 
şi a ridicat mânerul. Inainte să coboare, m-a 
fixat cu privirea: 

— Asta, cu siguranţă, nu era în manual. 

Îmi puteam imagina şi singură că avea 
dreptate. 

A coborât din maşină,  dezmorţindu-şi 
picioarele înainte de a se apleca să se uite la 
mine, cu ochii strălucindu-i, amuzaţi. 

— Să intri, s-a oprit şi mi-a zâmbit superior, 
după ce îţi mai revii. 

A închis portiera şi-a mers pe jos restul 
distanţei până la intrare. L-am urmărit plecând, 
făcând paşi mari care nu-i ascundeau muşchii 
fermi ai picioarelor sau ai braţelor puternice, ai 
spatelui şi umerilor - pe care tocmai îi 
simţisem din nou în intimitate. Acela a fost 
momentul în care căldura mi-a cuprins spatele, 
iar eu am început să cad. 

Alergam prin casă cu ochii în toate părţile în 
timp ce căutam prin camerele în care 
ajungeam. Aproape că m-am ciocnit de 
Sinclair. Fusese servitorul familiei lui Alex de 
foarte multă vreme. 

— Mai uşor, domniţă! 

M-am oprit să îmi trag răsuflarea: 

— Unde este Alex? 

— La lac, domniţa mea. 

Am zâmbit şi l-am împins când am trecut pe 
lângă el, fugind pe uşa din spate şi prin 
grădinile cu terasă, până la poartă. L-am văzut 
într-o bărcuţă, cam la 20 de metri în larg. Peste 
margine, atârna o undiţă. Soarele de vară îi 
deschisese, parcă, şi mai mult culoarea 


211 


părului, iar pielea-i părea puţin mai bronzată. 
Probabil că, la internat, îşi petrecuse mult timp 
în aer liber. Nu-l văzusem de luni bune! Ne 
scriam, dar îmi era groaznic de dor de 
prietenul meu cel mai bun. 

— Alex! am strigat şi i-am făcut cu mâna. 

S-a uitat în direcţia mea şi mi-a zâmbit larg. 
S-a ridicat şi mi-a făcut şi el cu mâna. 

— Aici erai! Credeam c-ai şi uitat că am 
venit acasă. 

— Ce prostie să spui una ca asta! Bineînţeles 
că nu am uitat. 

— Ei bine, ştii cum e mintea femeilor, a spus 
el cu un zâmbet. Se aglomerează uşor cu 
diverse şi uită de lucrurile importante. Din 
cauza asta, e greu să vorbeşti cu ele. 

Eu am strâmbat din nas: 

— Păi, dacă asta e părerea ta, mă duc să 
caut un măgar şi să ţi-l aduc, să poţi vorbi şi tu 
cu o fiinţă la fel de inteligentă ca tine. 

A izbucnit în râs: 

— Ca tine nu mă mai provoacă nimeni, Cass. 
Şi-a schimbat poziţia, iar mişcarea a făcut 
barca să se legene: în doar câteva secunde, 
Alex îşi pierduse echilibrul şi se rostogolise 
deja din barcă. 

Acum venise rândul meu să izbucnesc în râs. 
El s-a încruntat când a ieşit la suprafaţă, un pic 
roşu în obraji. 

— Probabil că măgarul ar putea să te 
salveze şi de la înec, i-am sugerat. 

Alex s-a urcat înapoi în barcă şi a văslit spre 
mal. Eu l-am urmărit, extrem de conştientă de 
cât de mult i se dezvoltaseră braţele cât fusese 
plecat la şcoală. A coborât şi a legat barca de 
doc înainte să se întoarcă spre mine. 

Am încercat să-mi ascund uimirea. Apa i se 
scurgea pe trup, creând pârâiaşe de-a lungul 
liniilor sculpturale ale pieptului, braţelor şi 
abdomenului. Nu ar fi trebuit să mă uit, dar 
acest nou Alex mă interesa prea mult; era o 
imagine a lui pe care nu o observasem 
niciodată cu adevărat - şi voiam să mă uit mai 
bine. L-am cântărit din priviri, atentă la toate 
rotunjimile muşchilor.  Obrajii mi s-au 
înfierbântat când m-am uitat la faţa lui şi mi- 
am dat seama că şi el mă privea. 

Un întuneric mocnit i se citea în ochi. Încet, 
a făcut patru paşi mari şi s-a oprit la câţiva 
centimetri de mine. S-a întins şi mi-a cuprins 
faţa cu ambele mâini. Am îngheţat când m-a 
privit, în timp ce energia părea să plutească 
între noi. Am inspirat adânc şi i-am inhalat 
mirosul de cedru. Şi-a plecat capul şi m-a 
sărutat, uşor, atingându-mi dulce buzele. 
Sărutul s-a sfârşit mult mai repede decât mi- 
aşfi dorit. S-a retras cu grijă, energia încă 
plutind între noi. Ne-am uitat unul la altul, 
tăcuţi amândoi pentru câteva secunde. Mi-a 
mângâiat mâna. 

— Mi-a fost dor de tine, Cassandra! mi-a 
sărutat mâna, s-a mai uitat o dată la mine şi s- 
a îndreptat spre casă. 

L-am urmărit plecând şi i-am văzut spatele 
musculos prin țesătura udă şi lipită de trup. 
Alex îmi dăruise ceva ce nimeni altcineva nu 
putea - primul meu sărut. 

Uşor, mi-am atins buzele cu limba. Incă îi 
simţeam gustul. 

Voiam să-l gust din nou. 

Capitolul 13 


Mi-am revenit gândindu-mă la sărutări. Era 
greu să nu o fac, având în vedere ceea ce 
tocmai trăisem atât în prezent, cât şi în trecut. 

De curând, îl sărutasem pe Emil - şi fusese 
de neuitat. Însă ultima dată îl sărutasem pe 
Alex chiar după ce îmi dăruise brăţara cu 
orhidee, făcută la comandă de un Urmăritor 
din Societatea Amaranthine, cu o vrajă care să 
ne mascheze legătura. Asta ne asigura că 
putem să ne sărutăm - printre altele - fără să 
fim găsiţi de cei din Daevos. In seara aceea, 
mă uitasem bine la mine însămi şi hotărâsem 
că, dacă nu puteam să aleg între Alex şi Emil, 
nu puteam nici să fac schimb de salivă cu 
amândoi. Acum, în doar două săptămâni, mă 
sărutasem din nou cu ei, şi cine putea şti ce 
urma să se mai întâmple! 

Am tresărit când m-am gândit la totala mea 
lipsă de autocontrol. Totuşi, vina nu îmi 
aparţinea în întregime. Alex şi Emil erau aceia 
care îmi spuseseră că trebuia să ies iar cu 
amândoi, să pot să-mi dau seama cu cine 
doream să fiu. Nu făceam decât ceea ce-mi 
ceruseră! Mă pricepeam de minune la logică, 
nu-i aşa? 

O imagine a piciorului meu înfăşurat în jurul 
lui Alex şi a mâinilor mele care se aventurau 
dincolo de talia pantalonilor lui, spre fund, mi-a 
fulgerat prin faţa ochilor. Hmm! Probabil că nu 
la nivelul ăsta de intimitate se gândiseră ei - 
sau, cel puţin, nu la o astfel de apropiere cu 
amândoi. Însă Alex cel agresiv mă luase prin 
surprindere. Nu eram sigură că purtarea lui 
putea fi calificată drept „rea”, însă, cu 
siguranţă, nu-i stătea în fire şi, probabil, chiar 
încălca nişte reguli de-ale Societăţii 
Amaranthine. De fapt, cu cât mă gândeam la 
asta, cu atât îmi dădeam seama cât de 
periculoasă era situaţia noastră. Majoritatea 
religiilor mi-ar fi impus să îmi spovedesc 
sărutările. Faptul că o făcuse chiar în faţa 
ferestrei casei lui, unde un alt Protector din 
Amaranthine îl aştepta,  întrebându-se, 
probabil, de ce pe alee era parcată o maşină 
cu motorul pornit, nu mai era ceva doar „rău”, 
ci de-a dreptul periculos. 

Am zâmbit. Nu puteam să mă abţin. 
Indiferent pe cine ajungeam să aleg, eram 

destul de sigură că anumite amintiri din vieţile 
mele nu aveam să le uit niciodată. Asta ar fi 
fost una dintre ele. 

Atunci, mi-am dat seama că motorul este 
încă pornit. Voiam să-l întâlnesc pe Protectorul 
despre care vorbea Alex şi să aflu ce avea de 
spus. Puteam să mă gândesc mai târziu la Alex 
cel sexy şi rău. 

Mi-am încheiat blugii şi am intrat pe aleea 
circulară a lui Alex, unde am oprit în spatele 
unui Ford Bronco verde-închis. Era o maşină 
clasică. Nu în aceeaşi măsură ca a mea, dar Îi 
apreciam liniile rectangulare şi robuste. Mi-am 
dat seama că era decapotabil şi am presupus 
că anul de fabricaţie era 1978. Am coborât din 
maşină şi mi-am petrecut un minut evaluând 
SUV-ul. judecând după modelul ales, 
proprietarul Fordului Bronco şi cu mine aveam 
să ne înţelegem bine. 

Am urcat treptele din faţă şi am deschis 
imensa uşă de stejar a lui Alex. Era o dovadă a 
măiestriei impecabile faptul că, în ciuda 
volumului şi a greutăţii impresionante a uşii, s- 
a deschis silențios şi s-a închis în spatele meu 
fără să scoată vreun sunet. Am mers ghidându- 
mă după vocile care se auzeau dinspre camera 
de lucru. 

Proprietarul Fordului Bronco era singura 
persoană din încăpere în afară de Alex... şi, 
acum, de mine. 

— Alex, nu avem de gând să mai suportăm, 
a spus tipul cu SUV-ul. 

Alex a tăcut, cu buzele strânse. Tot ceea ce 
se întâmplase în maşină parcă fusese şters cu 
buretele când m-a salutat înclinându-şi capul în 
direcţia mea. 

— Simon, ea este Evie. Evie, Simon! 

Simon s-a uitat la mine, crispat: 

— Bună, a spus el, neliniştit. 

— Bună, l-am salutat şi eu. Frumos Bronco. E 
din 1978? 

întrebarea l-a surprins: 

— Da, mi-a răspuns, arătându-se un pic mai 
interesat de mine decât înainte. Mulţumesc. 

Odată făcute prezentările, Alex s-a întors 
spre Simon: 

— Planul tău nu o să rezolve problema. 

Simon a râs, neîncrezător: 

— Glumeşti, nu-i aşa? Ei vor fi morţi cu toţii! 
în ce fel nu rezolvă asta problema? Dacă sunt 
morţi, nu mai pot să ne răpească Urmăritorii. 

— Nu ştim cine face asta, a argumentat 
Alex. 

— Nu fi idiot! Ştii la fel de bine ca şi mine că 
membrii Rezistenței Daevos sunt responsabili. 
Simon a început să măsoare cu pasul distanţa 
dintre canapea şi pianul mare, cu faţa 
schimonosită de consternare. A treia oară, 
undeva în jurul măsuţei de cafea, ridurile de pe 
chip i s-au netezit când a început să-şi dea 
seama de ceva. S-a oprit brusc la câţiva metri 

în faţa lui Alex şi şi-a înclinat uşor capul: De ce 
îi aperi? 

Alex s-a încruntat: 

— Nu îi apăr. Spun doar că nu ar trebui să 
luăm o hotărâre doar pe baza presupunerilor. 
Şi, chiar şi aşa, nu poţi să-i ucizi, pur şi simplu, 
pe toţi cei din Daevos. Trebuie să te gândeşti 
bine la asta. Trebuie să aflăm cine cauzează cu 
adevărat problema, nu să ne aruncăm cu capul 
înainte şi să luăm suflete nevinovate. 

Simon şi-a ţuguiat buzele, cu faţa 
încremenită de furie. 

— Dar sunt membri Daevos, doar! Niciunul 
din ei nu-i nevinovat. A tăcut din nou, 
ţintuindu-l pe Alex cu privirea: Cred că ţi-ai 
petrecut prea mult timp încercând să faci pace 
cu duşmanii noştri. Ai pierdut din vedere care e 
adevăratul nostru scop. 

— Nu! N-am facut-o! a spus Alex, luptându- 
se din greu să nu îşi piardă calmul. Încerc doar 
să salvăm suflete şi să obţinem toate 
informaţiile înainte să acţionăm. Dacă asta 
înseamnă să lucrez cu nişte membri Daevos, 
atunci aşa să fie. 

Simon i-a aruncat o privire mânioasă: 

— Nu poţi avea încredere în ei! în niciunul. 
Probabil că informaţiile pe care le primeşti sunt 
simple minciuni. Dac-ar fi fost vorba de 
Urmăritoarea ta, n-ai mai fi stat cu mâinile-n 
sân, cu speranţa că lucrurile se vor rezolva de 
la sine. El s-a uitat la mine; Alex i-a urmărit 

privirea. Cu toţi ochii asupra mea, m-am 
ruşinat brusc: Dacă ar fi fost Urmăritoarea ta, 
ai fi sfâşiat universul ca să o recuperezi. 

Alex nu putea să nege. Exact asta făcuse: 
sfâşiase totul în calea lui ca să mă 
recupereze... Cel puţin înainte de a-l scoate 
Caleb din luptă. Probabil că ăsta era cel mai 
important motiv pentru care ezita acum să se 
lupte cu Daevos. Dacă unul precum Caleb 
avusese puterile acelea, erau şanse mari ca şi 
un alt Clan Daevos să-şi dea seama cum să le 
obţină - şi, probabil, că o şi făcuse, ceea ce 
putea fi foarte periculos pentru Societatea 
Amaranthine. 

— O s-o facem, Night, a spus Simon. Cu sau 
fără ajutor din partea celor din Amaranthine, 
nu contează. 

— Conducătorii Societăţii nu cred că este o 
idee bună, încă. Trebuie să mai organizăm o 
întâlnire. 

— Ca să ni se spună apoi tot ceea ce ni se 
zice mereu? Să aşteptăm, să vedem ce se mai 
întâmplă? Simon a fornăit repede, dezgustat. 
Întâlnirile şi medierile astea n-au niciun efect. 
Pierdem cel puţin un Urmăritor pe lună. N-o să 
mai aşteptăm să pierdem un altul. 

— Dacă nu aveţi sprijinul conducerii 
Societăţii, aţi putea să pierdeţi tot, a spus Alex. 
Ar putea să vă ia puterile. 

Simon a încremenit, cu maxilarul încordat. 
Printre dinţi, a spus doar: 

— N-ar îndrăzni. 

Alex şi-a ridicat o sprânceană: 

— Chiar crezi că nu ar face-o? Ca să evite un 
război? Zeiţele cred în alegere şi izbăvire. Nu 
vor trata cu bunătate încercarea voastră de a-i 
lipsi pe membrii Daevos de aşa ceva. Până şi ei 
au şansa de a pleca şi de a-şi răscumpăra 
greşelile din altă viaţă. Nu e dreptul vostru să 
fiţi şi judecătorii, şi juriul lor. Dacă le luaţi 
sufletele fără consimţământul conducerii 
Societăţii Amaranthine, riscaţi tot. Şi nu veţi fi 
mai buni decât cei din Daevos. 

Simon s-a holbat la Alex, cu o expresie dură 
întipărită pe chip: 

— Mă compari pe mine... Cu ei? pe deo 
parte, vorbele lui erau o afirmaţie, pe de alta, o 
provocare. 

— Te porţi ca ei, aşadar, comparaţia este 
valabilă. 

Simon a strâns din buze, tras la faţă. 

— Asta nu s-a terminat. Nici măcar nu a 
început. O să rezolvăm problema, cu sau fără 
ajutorul Societăţii Amaranthine. Trebuie să 
hotărăşti dacă ne susţii sau nu. 

Alex a continuat să-l privească fără să 
afişeze nicio emoție: 

— Deocamdată, sunt neutru. 

Simon a dat din cap ca şi când nu ar fi fost 
prea surprins: 

— Nu poţi să rămâi neutru pentru totdeauna, 
a continuat, în cele din urmă, va trebui să alegi 
o tabără. 

Alex şi-a plecat capul o dată, în semn că ştia 
asta, iar Simon s-a întors spre mine: 

— Mi-a făcut plăcere să te văd din nou, 
Cassandra! şi a ieşit, iar paltonul său lung şi 
negru de lână i-a fluturat în urmă ca o pelerină. 

— Asta n-a decurs deloc bine, am subliniat 
eu când Alex s-a întors cu două pahare cu apă 
şi gheaţă. 

In cea mai mare parte a timpului în care 
discutaseră, rămăsesem în spatele camerei. Cu 
toate că eram sigură că Alex încă-mi ştia 
fiecare mişcare cumva, cât vorbiseră, mă 
simţisem uitată. Ei bine, asta până când tipul 
adusese vorba despre Urmăritoarea lui Alex şi 
despre ce ar fi făcut el, dac-aş fi fost în vreun 
pericol. 

Alex mi-a înmânat un pahar şi s-a aşezat 
într-un fotoliu de piele maro, cu spătar înalt. 
Am luat loc pe fotoliul identic de lângă el, 
separați fiind de capătul mesei. 

— Când te-ai întors din Denver cu Emil, ți- 
am spus că Protectorii au început să se agite 
din cauză că Urmăritorii tot dispar. Situaţia se 
înrăutăţeşte şi mulţi dintre Protectori au 
hotărât să-şi unească forțele împotriva 
Rezistenței Daevos. 

— Dar ei nici măcar nu ştiu cine îi răpeşte pe 
Urmăritori! mi se părea logic să-i spun asta. 

— Totuşi, ei cred că ştiu. Încearcă să ia 
taurul de coarne. 

— Ce vrei să zici? 

— Există doar două modalităţi „legale” prin 
care un Protector poate să ia un suflet. Prima, 
şi cea mai obişnuită, presupune ca Zeiţele să 
fie de acord cu asta. Protectorul trimite o 
petiție în care menţionează pericolul care-l 
paşte pe un anumit suflet. Societatea 
Amaranthine înaintează cererea  Zeiţelor. 
Acestea analizează cererea, să decidă dacă 
sufletul ar trebui luat sau nu. Se uită la vieţile 
sufletului şi la şansa acestuia de a-şi 
răscumpăra greşelile în viitor. Cea de-a doua 
presupune o luptă. Dacă Urmăritorul unui 
Protector se află într-un pericol imediat, din 
cauză că este ameninţat de un membru 
Daevos, sufletul acestuia din urmă poate fi luat 
pentru a fi protejat Urmăritorul. După aceea, 
incidentul este trecut în revistă de Societatea 
Amaranthine, ca să se asigure că protocolul a 
fost respectat. g 

— Prima metodă pare prea birocratică. Imi 
imaginez că a doua este mai utilă, dar cei din 
Amaranthine ar trebui să aibă deplină 
încredere că Protectorii lor nu îşi vor pierde, 
niciodată, cumpătul. 

— E multă birocraţie, dar asta ţine sistemul 
sub control. Aşa se asigură că sufletele nu sunt 
luate înainte de a li se fi dat suficiente şanse să 
se răscumpere. Zeiţele au la îndemână o 

mulţime de informaţii despre toate sufletele 
create vreodată. Sunt informaţii la care 
Protectorii nu au acces, de aceea noi nu vedem 
toată imaginea eternă, aşa că ştim prea puţine 
despre sufletul care trebuie luat sau nu. Ai 
dreptate în ceea ce priveşte cea de-a doua 
variantă, care asigură protecţia Urmăritorilor 
noştri. A-i ţine în viaţă pe aceştia şi a le păstra 
sufletele intacte ca să trăiască o altă viaţă este 
scopul nostru suprem. Totuşi, tocmai 
cumpătarea este ceea ce ne îngrijorează cel 
mai mult acum. 

— Chiar au de gând să atace membrii 
Daevos fără consimţământul Societăţii 
Amaranthine sau al Zeiţelor? Mai ales de 
vreme ce nu ştiu sigur cine îi răpeşte pe 
Urmăritori. Se pare că-şi folosesc puterile într- 
un mod infam, ca atunci când cei din Daevos s- 
au îndepărtat prima dată de Amaranthine. 

Felul în care s-a uitat Alex la mine era 
confirmarea faptului că tocmai asta făceau şi 
că el nu era de acord cu alegerile lor: 

— Protectorii sunt instruiți să facă tot ce este 
necesar ca să-şi ţină în viaţă Urmăritorii. Sunt 
foarte motivaţi să se asigure că acestora nu li 
se întâmplă nimic şi cei mai mulţi dintre noi ar 
recurge chiar la măsuri extreme ca să 
garanteze siguranţa unui Urmăritor. Logica 
membrilor grupului rebel al lui Simon este că, 
deşi vor lua suflete nevinovate, zvonurile 
despre morţile sufletelor se vor răspândi până 

când ameninţarea va ajunge la adevărații 
membri  Daevos responsabili de dispariţia 
Urmăritorilor. Ei încearcă să se folosească de 
asta ca să-i descurajeze. 

— Pentru că, nu-i aşa, chestia asta 
funcţionează al naibii de bine în sistemul 
nostru juridic! Nici măcar nu am încercat să-mi 
ascund sarcasmul: Tu ce părere ai despre 
toată situaţia? 

Alex s-a uitat gânditor la tavanul cu stucaturi 
venețiene, de culoarea aurului: 

— Aşa cum i-am spus şi lui Simon, acum 
sunt neutru. Sunt persoana care facilitează 
discuţiile dintre conducătorii Societății şi 
Protectorii rebeli, aşa că nu prea pot să aleg o 
tabără. Însă vestea că mai mulți Urmăritori au 
fost luați mă îngrijorează. Nu e vorba despre 
câțiva, ci despre un număr mare. Mi-ar plăcea 
să-i văd pe cei din Amaranthine colaborând cu 
rebelii ca să facă un fel de front comun în faţa 
Rezistenței Daevos. Dar, până când nu o să 
ştim cine cauzează problema, nu îmi dau 
seama cum o putem rezolva. Nu cred că teoria 
descurajării o să funcţioneze în cazul ăsta. Nu 
o să facă decât să supere şi mai mult Clanurile 
Daevos care, cel mai probabil, îşi vor lansa 
propriul atac. 

— De ce cred rebelii că pot să facă asta pe 
cont propriu? 

Alex şi-a frecat faţa cu mâna: 

— Pentru că am făcut-o noi. 

— Poftim? am vorbit mai tare decât 
intenţionasem. 

— În ciuda încercărilor noastre de a ascunde 
sub preş situaţia lui Caleb, în cadrul Societăţii 
au început să se răspândească zvonuri despre 
distrugerea Clanului său. Rareori Clanurile sunt 
distruse în întregime, mai ales fără aprobarea 
Zeiţei. Este dificil să ţii secretă o veste atât de 
importantă. Ca majoritatea zvonurilor, 
povestea a fost înflorită. Două lucruri am reuşit 
să le păstrez tăinuite: primul, faptul că Emil a 
fost implicat; al doilea, puterile tale - ei bine, 
cel puţin, majoritatea... Informaţiile astea vă 
pun pe tine şi pe Emil într-un mare pericol. Aşa 
că, în poveste, Clanul lui Caleb a fost învins de 
mine şi de un Urmăritor ale cărui puteri nu au 
fost activate - de tine, adică. 

Aducându-mi aminte cum zăcuse Alex pe 
pământ, am pufnit. Un sac de făină ar fi fost 
mai periculos - măcar ar fi putut fi aruncat. 
Apoi, faptul că nu mi se recunoscuse rolul jucat 
mă cam enerva un pic. Eu eram motivul pentru 
care trăiau cu toţii, dar nimeni nu avea habar! 
Da, era jalnic din partea mea că voiam ca 
oamenii să ştie, dar, totuşi! în mod clar, nici eu 
nu reuşisem de una singură; vocea misterioasă 
îmi sărise în ajutor, dar, orâcât de periculos şi 
de irațional era, îmi cam doream să fiu o parte 
din motivul pentru care câştigasem lupta. 

— Evie, nu vrem ca oamenii să afle că 
puterile tale sunt motivul pentru care am 

supravieţuit noi toţi. M-am încruntat, ştiind că 
gândurile mi se citeau pe chip, deşi mă 
străduiam din răsputeri să nu se mai întâmple 
una ca asta: Şi aşa eşti o ţintă foarte vizată. In 
Denver, ţi-ai folosit puterile ca să opreşti 
umbrele. Oricine te-ar fi văzut ar fi putut să-şi 
dea seama de puterile tale! gândul l-a făcut să 
se strâmbe. 

M-am tolănit în fotoliul de piele suplă al lui 
Alex, nemulțumită de faptul că, probabil, avea 
dreptate. 

— Aşadar, pentru că ai spus că ai reuşit să 
distrugi un întreg Clan Daevos de unul singur 
ca să-ţi salvezi Urmăritorul foţi cred că pot să o 
facă? 

— Se pare că aşa stau lucrurile. 

— Ei s-au mai luptat cu membrii Daevos. Nu 
ştiu că nu o să le fie uşor? 

— Cei mai mulţi s-au luptat doar cu un 
membru Daevos sau doi deodată, nu cu un 
Clan întreg. Nu e greu să lupti cu câţiva 
membri Daevos. Cei din Amaranthine sunt, pur 
şi simplu, mai puternici. Insă niciun alt 
Protector nu a distrus vreodată un Clan care să 
fi avut câteva dintre puterile speciale pe care 
le avea Clanul lui Caleb. 

Eu am clătinat din cap în timp ce râdeam, 
fără să mă amuz însă deloc: 

— Ce dezastru! Minciunile te bagă mereu în 
belele. 

— Aşa este, a fost Alex de acord. 

— Şi, ce o să se întâmple acum? 

El a băut o gură de apă: 

— Am să continui să acţionez ca intermediar 
până când Societatea Amaranthine şi rebelii 
vor ajunge la un acord. 

— Crezi că or s-o facă? 

— Nu cred că au de ales. Rebelii nu-şi vor 
risca Urmăritorii, dar nu vor să-şi rişte nici... 
locul de muncă sau să ajungă să îi aducă 
Zeiţele la ordine. Ei chiar îşi doresc sprijinul 
celor din Amaranthine, deşi ceilalţi membri ai 
Societăţii nu sunt convinşi că ar trebui să-i 
atace preventiv pe cei din Daevos, dar şi ei îşi 
fac griji pentru Urmăritori. Într-adevăr, rebelii 
au suficient sprijin acum, astfel încât singura 
opţiune a Societăţii e să li se alăture. Membrii 
Amaranthine nu încearcă decât să amâne totul 
cât mai mult posibil, ca să poată să îşi dea 
seama cine-i răpeşte cu adevărat pe Urmăritori 
şi să-şi îndrepte atacul asupra lor şi nu asupra 
unor Clanuri Daevos oarecare. 

— Ei bine, mă bucur că nu sunt în locul tău. 

Alex a dat din cap, în semn că era de acord. 

— Totuşi, schimbarea asta cu Simon şi 
Rebelii este o problemă. În ultima vreme am 
fost cam neglijent şi te-am urmărit doar cu 
ajutorul inelului, în loc să fiu cu tine. Nu mai 
pot face aşa ceva. 

M-am holbat la el: 

— La naiba! Am să mă bucur când or să se 
termine toate. Mi-ar plăcea să am din nou un 

pic de intimitate. Alex s-a strâmbat: De ce te-ai 
uitat aşa? 

Alex şi-a ales cuvintele cu grijă. 

— Vreau să înţelegi: nu ştim când vom 
rezolva problema. Chiar dacă vom reuşi să-i 
găsim pe Urmăritorii dispăruţi, în cele din 
urmă, oamenii tot vor afla despre tine şi 
despre puterile tale. Vor vrea să te folosească. 
De acum încolo, trebuie să sporim măsurile de 
siguranţă. 

L-am privit îngrijorată. 

— La ce te referi? 

— Spun că s-ar putea ca situaţia să nu fie 
temporară. 

Eu am rămas cu gura căscată. 

— Glumeşti, nu? i-am strigat. Bineînţeles că 
este! Nu am de gând să-mi petrec restul vieţii 
cu voi doi mereu pe lângă mine, fără să fiu 
singură nici măcar o clipă! Sistemul pe care îl 
folosim de secole funcţionează foarte bine. Nu 
trebuie să îl schimbăm. 

— Evie, sistemul ăla e ca diferenţa dintre a fi 
politician şi a fi preşedintele Statelor Unite. 
Unul nu are chiar atât de multă nevoie de 
siguranţă, iar celălalt trebuie să fie constant 
supravegheat de o echipă de oameni, pentru 
tot restul vieţii. Înainte, erai doar un politician. 
Acum, eşti preşedintele. 

— Nu! Nu sunt! 

— Ba da. Eşti. 

Mi-am pus mâinile în şolduri când am 
scrâşnit din dinţi. 

— Şi când am să vreau să fiu singură? Cu 
tipul pe care am să-l aleg? Cum o să fie? 

— Ei bine, sper că ai să mă alegi pe mine şi 
atunci nu o să mai conteze. 

L-am țintuit cu privirea: 

— Şi dacă nu va fi aşa? 

Neclintit, a făcut şi el acelaşi lucru: 

— O să ne ocupăm de asta la timpul potrivit. 

— Nu vreau să mă urmăreşti când ies cu 
Emil. 

— Sunt sigur că nici el nu vrea. 

— Cum rezolvăm problema? 

— Uşor. lei o hotărâre. 

— Alegerea mea nu o să rezolve problema. 

Alex a tras adânc aer în piept. 

— După ce vei alege, multe lucruri vor fi mai 
uşoare. 

— Cum? într-un fel sau altul, tot o să faceţi 
parte amândoi din viaţa mea. 

— Ba nu. M-a privit îndelung înainte să 
continue: Există opţiuni pe care nu poţi să le 
explorezi înainte să alegi. După ce vei lua o 
hotărâre, numai unul din noi va mai rămâne 
prin preajmă. 

Uimită, am îngheţat. Chiar crezusem că o să 
fiu nevoită să am de-a face cu amândoi pentru 
tot restul vieţii ăsteia şi în cine ştie câte altele 
viitoare. Nu mă gândisem că unul din ei ar fi 
putut să nu-mi mai rămână alături odată ce voi 

alege. Am meditat un pic la această informaţie. 
Senzaţia neplăcută care m-a lovit în stomac m- 
a făcut să-mi dau seama că nu-mi plăcea 
ideea, ceea ce mă îngrijora mai mult decât 
orice altceva. În mod evident, nu eram 
pregătită să aleg pentru că nu îmi plăcea ideea 
de a nu-l avea pe unul din ei în viaţa mea. Nu 
eram pregătită să înfrunt viaţa fără Alex sau 
fără Emil. Oare, fără care din ei aş fi putut să 
trăiesc? 

— Nu credeam... 

M-am oprit, căci încă mai încercam să mă 
obişnuiesc cu faptul că decizia mea nu 
însemna doar să aleg cu cine să-mi petrec 
eternitatea, cine era adevăratul meu suflet- 
pereche. Alegerea mea mai hotăra şi soarta a 
trei vieţi şi-mi garanta că una dintre ele nu va 
mai face parte din a mea. 

— Credeai că vom rămâne amândoi aici 
pentru totdeauna? a întrebat Alex cu 
amărăciune în glas. Evie, aştept de multă 
vreme şi am să tot aştept răspunsul tău. Dar 
de data asta, când ai să mi-l spui, dacă nu am 
să fiu eu cel pe care-l vei alege, nu am să mai 
rămân să văd cum îţi petreci veşnicia cu Emil. 

L-am fixat cu privirea. Unul dintre lucrurile 
care-mi plăceau cel mai mult la Alex era 
loialitatea lui. Vreme de 250 de ani, îmi fusese 
mereu alături. Îşi riscase viaţa să se asigure că 
nu păţeam nimic. Renunţase la viaţa lui ca să 
fie sigur că nimeni nu putea să mă rănească. 

Era cea mai loială persoană pe care o 
cunoscusem vreodată. Ca să nu mai spun că, 
în ciuda talentului său de a mă scoate din 
minţi, devotamentul lui era foarte romantic. 
Aşadar, faptul că tocmai îmi spusese că va 
renunţa la a mai fi Protectorul meu dacă îl voi 
alege pe Emil m-a cam lăsat fără suflare... şi 
nu în mod plăcut. Am inspirat lacomă şi l-am 
privit în ochi. 

— M-ai părăsi? 

— Evie, este alegerea ta. Şi nu ai să te înşeli. 
Sufletul tău a avut la dispoziţie secole ca să-şi 
dea seama. Tu trebuie doar să asculţi ce-ţi 
spune inima. Dacă-ţi va da de înţeles că 
trebuie să fii cu Emil, atunci asta-i decizia 
finală, iar eu va trebui să-mi trăiesc, cumva, 
viaţa mai departe fără tine. 

Am inspirat, aproape horcăind. De parcă nu 
mi-ar fi fost şi aşa destul de greu să iau 
hotărârea! Alex reuşise să-mi îngreuneze 
situaţia. 

— Abia rezistăm o zi fără să ne certăm din 
cauza vreunui lucru. Alex, noi semănăm prea 
mult! 

Lui îi pulsa o venă la gât: 

— Spre deosebire de celălalt prieten al tău, 
care, desigur, e-aşa de uşor de influenţat, ce 
să zic! 

— Nu am niciun prieten. Şi Emil nu-i deloc 
uşor de influenţat. 

— Evie, el nu-i destul de puternic pentru 
tine. N-o să te provoace şi refuză să se implice. 
Tu te cerţi de dragul de a te certa doar pentru 
că îţi place lupta. 

Pff! 

— Ba nu! 

Ba da, ba da, chiar aşa făceam! Şi mă 
deranja că Alex mă cunoştea atât de bine! 

— Te-ai plictisi. Poate nu imediat, dar s-ar 
întâmpla, în cele din urmă. 

— Şi cu tine m-aş enerva. Mi se pare că 
plictiseala ar fi mai bună pentru tensiunea 
mea. 

Alex a scuturat din cap: 

— Te-am văzut cu Emil. Te-am văzut 
măritată cu el. S-a oprit, vena de la gât 
pulsându-i şi mai puternic acum: Nu este 
persoana potrivită pentru tine. 

Eu văzusem momentele din trecut şi ştiam 
că Emil şi cu mine fusesem îndrăgostiţi unul de 
altul. Însă Alex nu ştia despre ele şi nu trebuia 
să mai torn gaz pe nişte paie deja aprinse. 

— Am vorbit cu Emil despre asta. El spune 
că eram fericiţi. 

Am văzut licărul de mânie din ochii lui Alex: 

— Este uşor să fii fericit la începutul unei 
relaţii, când totul este nou şi frumos. Inainte să 
fii nevoit să înfrunţi adevăratele provocări. 
Ideea unei relaţii fără eforturi este greşită. 
Primeşti ceea ce dăruieşti. lubirea poate să fie 
o forţă insurmontabilă, dar o relaţie reuşită 

necesită muncă... şi pasiune eternă. Ai fost 
doar un an cu Emil. Înainte de asta, îl cunoşteai 
doar aşa cum poţi cunoaşte pe cineva în 
societate. Nu mi-aş pune bazele reuşitei 
relaţiei pe lucrurile noi şi frumoase. Caută-mă 
peste 100 de ani şi spune-mi dacă mai este 
alesul tău. 

Eu l-am privit mirată: 

— Tocmai mi-ai spus că nu am să aleg greşit 
şi apoi îmi ţii discursul ăsta? încerci să mă faci 
să fiu şi mai nelămurită decât sunt deja? 

Alex a zâmbit uşor, însă nu şi din priviri: 

— Nu. Vreau doar să mă asigur că te 
gândeşti la toate. S-a mişcat în fotoliul său: La 
un anumit nivel, ai avut parte de momente 
intime cu amândoi. Deci, care din noi a fost 
mai greu de uitat? 

Am strâmbat din nas, total stânjenită din 
cauza conversaţiei. 

— Amândoi m-aţi făcut să mă gândesc la 
nişte lucruri extrem de provocatoare. 

El a zâmbit uşor. 

— După ce s-a întâmplat în maşină acum o 
oră, cred că ai fi încăpăţânată să spui că nu ne- 
am potrivi. 

Eu mi-am dat ochii peste cap: 

— lubirea şi dorinţa sunt două chestii 
diferite. 

Alex a clătinat încet din cap, împingându-şi 
obrazul cu limba. 

— Nu. Sunt complementare. De-a lungul 
vieţii mele, am urmărit multe relaţii. Unele au 
reuşit, altele au eşuat. Toate relaţiile de succes 
au ceva în comun. Pasiunea. Şi aceasta nu 
există fără iubire şi dorinţă. In timp, ele se 
împletesc, te leagă şi-ţi transformă relaţia în 
ceva indestructibil. Până în punctul în care ţi-ai 
da viaţa pentru cineva, ba chiar ai omori 
pentru persoana respectivă, nu din bunătatea 
inimii tale, ci din cauză că gândul la o 
eternitate fără ea te sfâşie, pur şi simplu. S-a 
oprit, pierdut în gânduri: Pasiunea este cheia. 
Pasiunea îţi oferă eternitatea. 

Telefonul a început să sune în cealaltă 
cameră. Alex s-a ridicat să răspundă, dar s-a 
oprit cu mâna pe clanţă. S-a întors uşor, fără 
să-mi întâlnească privirea. Peste umăr, mi-a 
spus: 

— Cu mine ar fi trebuit să fii acum 250 de 
ani. Eu am fost mereu alesul. 

L-am auzit îndepărtându-se pe hol. După 
câteva secunde, i-am ascultat tonul liniştitor şi 
înăbuşit al vocii care se auzea din bucătărie. 

M-am holbat la perete, cufundată în gânduri. 
Niciodată nu percepusem aşa iubirea şi 
dorinţa.  Cunoşteam multe perechi care 
spuneau că sunt îndrăgostite, dar care nu se 
purtau ca şi cum s-ar fi dorit. Mai cunoşteam şi 
cupluri care se doreau şi confundau dorinţa cu 
iubirea. Puţinii oameni cu adevărat îndrăgostiţi 
pe care îi cunoşteam - precum Jasmine şi Zach 

- se iubeau şi se doreau. Erau pasionali, aşa 
cum spusese Alex. In plus, erau oamenii pe a 
căror relaţie aş fi pariat că o să reziste. 

Poate că Alex avea dreptate. Problema era 
că simţeam că-i iubesc şi-i doresc pe amândoi. 
Aşadar, asta nu mă ajuta să iau vreo hotărâre 
Şi, cu siguranţă, nici nu mă făcea să mă simt 
mai bine când mă gândeam la vorbele lui Alex, 
şi anume că, odată ce voi alege, îl voi pierde 
pe unul din ei. Nu sunt genul de persoană care 
ar vrea să ştie dacă o să moară; aş prefera să- 
mi trăiesc viaţa şi să las lucrurile să se 
desfăşoare în mod natural. 

Stând pe fotoliu, palidă ca o fantomă, mă 
simţeam de parcă Alex tocmai mi-ar fi spus că 
cineva urmează să moară şi că eu trebuie să 
aleg cine să piară. 


Capitolul 14 


Cursul de engleză s-a încheiat cu o temă 
pentru care trebuia să citesc, pe care am fost 
mai mult decât fericită să o primesc. Aş fi 
acceptat orice să nu mă mai gândesc la 
situaţia mea. Mi-am adunat caietul şi stiloul, le- 
am aruncat în rucsac şi am scos o hârtie pe 
care o îndoisem în două: orarul meu. O, nu, nu 
era orarul meu de la facultate. Era un program 
cu zilele, orele, locul unde mă aflam şi cine 

trebuia să mă dădăcească. Scris de Alex la 
calculator. Evident! 

Am răsuflat uşor când l-am verificat. Se 
părea că Emil trebuia să mă aştepte după 
terminarea cursului. Inţelegeam că Alex şi Emil 
erau îngrijoraţi, doar că mi se părea că 
amândoi reacţionau exagerat - lucru la care 
mă aşteptam din partea lui Alex, dar nu şi a lui 
Emil. Am îndesat programul înapoi în 
buzunarul din faţă al rucsacului şi am observat 
o pereche de ghete negre oprindu-se înaintea 
mea. M-am uitat în sus când am închis 
fermoarul. 

— O, hei, Hutch! 

— Hei! 

în ultima vreme, nu îi văzusem prea mult pe 
Hutch şi pe Vicki în afara cursurilor - doar 
trebuia să respect programul alcătuit de Alex! 

— Ce-ai făcut la testul de săptămâna 
trecută? l-am întrebat. M-am bucurat că ne-a 
lăsat cu manualele deschise, dar cred că testul 
a fost şi mai greu din cauza asta. 

— Da. Ca şi cum profesorul se aşteaptă să 
ne descurcăm mai bine dacă puteam să 
căutăm răspunsurile. 

Eu am încuviinţat dând din cap. 

— Aşa..., a spus Hutch ezitant. Weekeiâdul 
ăsta un prieten de-al meu dă o petrecere la el 
acasă. Eu şi Vicki ne ducem şi mă întrebam 
dacă vrei să vii şi tu. 

Surprinsă, mi-am ridicat privirea. Hutch a 
observat. 

— Nu este departe de campus şi or să vină 
mulţi oameni. Cred că o să fie distractiv. 

Invitaţia mă încânta. Chiar voiam să mă duc. 
Rareori ieşeam din casă fără să fiu urmărită de 
Alex sau de Emil. Nu strica să-i cer mai multe 
detalii. 

— Chiar pare distractiv! Când este? 

— Sâmbăta asta. Incepe la şapte, dar 
oamenii or să rămână toată seara. Poţi să vii 
când poţi. 

Eu m-am ridicat şi am zâmbit larg: 

— Să văd dacă am să reuşesc! Mulţumesc 
de invitaţie, Hutch! înseamnă mult pentru 
mine. 

— Da, a tăcut şi şi-a muşcat buza ca şi când 
se gândea dacă să continue sau nu. Pari 
stresată în ultima vreme. Cred că ţi-ar prinde 
bine să te relaxezi o noapte. 

Am zâmbit. Habar n-avea el câtă dreptate 
avea! 

— Mulţumesc, i-am răspuns cu sinceritate. 

Mă ajuta că puteam să vorbesc din nou cu 
Jasmine, dar încă aveam multe pe cap. 
Probabil că nu ascundeam că sunt stresată 
atât de bine cum credeam. 

Mi-a spus unde urma să fie petrecerea şi a 
adăugat „sper să te văd acolo” când a plecat. 

Mi-am luat rucsacul şi am răsuflat. Era 
timpul să mă văd cu Emil. 

Următoarele zile au trecut fără incidente. 
Am lucrat, m-am dus la cursul de karate, am 
fost la ore şi am încercat să nu mă mai enervez 
din cauză că momentele petrecute în baie erau 
singurele clipe în care mai eram singură- 
singurică. De vreme ce nimeni nu mai 
încercase să îmi ia sufletul şi nici nu mai 
văzusem nicio umbră în ultimul timp, 
începeam să cred că lucrurile se liniştiseră. 
Soarele de sâmbătă după-amiaza strălucea 
puternic prin fereastra mare din sufrageria 
mea. jaluzelele erau trase, dezvăluind grădina 
din faţă acoperită de zăpadă şi copacii 
gârboviţi de greutate. Eu stăteam la masă şi 
învăţam la istorie. Poziţia în care se afla Emil, 
întins pe canapea, cu un picior pe pernă şi cu 
celălalt pe măsuţa de cafea, îi permitea să mă 
vadă pe mine şi toate ferestrele şi uşile de la 
primul etaj. Citea Pe aripile vântului. Eram 
contrariată. Fusesem de când observasem 
titlul. Mă distrăgea. Era mult mai puţin 
interesant să analizez Războiul de 
Independenţă decât preferinţele lui Emil în 
materie de cărți. 

Am ros capacul pixului cât l-am studiat pe 
sub gene; nu voiam să observe că mă uit 
strâmb la el. Eram destul de sigură că lucrurile 
care-mi plăceau - povestea fascinantă, 
pasiunea şi independenţa neclintită a lui 
Scarlett şi, mai ales, triunghiul amoros - nu l-ar 
fi atras pe Emil. Citisem cartea de mai multe 

ori decât pot să număr şi, de fiecare dată, mă 
răzgândisem în privinţa bărbatului cu care ar fi 
trebuit să rămână Scarlett. O anumită scenă cu 
Ashley şi Scarlett m-a făcut să mă înfior de 
prima dată când am citit-o şi încă are acelaşi 
efect. 

În cele din urmă, nu am mai putut să mă 
abţin. Trebuia să aflu de ce citeşte cartea. 

— Dintre toate cărţile mele, tocmai pe asta 
ai ales-o? l-am întrebat şi m-am sprijinit de 
spătarul tare al scaunului. 

De obicei, îmi fac temele la masa din 
bucătărie. Scaunele sunt incomode, ceea ce 
mă motivează să termin ca să pot să mă mut 
într-un loc mai confortabil. 

Emil şi-a prins un deget între pagini ca să nu 
uite unde rămăsese şi a închis cartea, uitându- 
se la copertă, ca şi cum uitase ce citea. 

— Este una dintre preferatele mele. Şi una 
dintre ale tale, desigur. 

Am dat din cap, deloc uimită că ştia asta. 
Deseori îmi luam exemplarul meu, ca să 
recitesc părţile favorite. 

— Nu ştiam că îţi plac romanele de genul 
ăsta. Credeam că eşti fânul cărţilor ştiinţifico- 
fantastice. 

El a zâmbit: 

— Citesc orice. N-am preferinţe. Pur şi 
simplu, îmi plac personajele bine construite şi 
poveştile pe măsura lor. Totuşi, îmi plac 

romanele a căror acţiune se petrece în vremuri 
pe care le-am trăit. 

Am meditat la asta o clipă. Nu-mi dădusem 
seama că fusese în Statele Unite în timpul 
Războiului CiviL Nu prea mă gândisem la ce 
făcuse de când îl părăsisem pe vremea când 
eram Cassandra până când îl reîntâlnisem ca 
Evie. Crezusem că rămăsese în Europa pentru 
că, ei bine, cine nu ar fi făcut-o? Viaţa în 
străinătate mi se părea ceva foarte exotic. M- 
am întrebat unde locuisem în ultimii 250 de 
ani. Cu siguranţă, Alex fusese prin apropiere 
oriunde m-aş fi aflat, dar chiar îşi petrecuse tot 
timpul  urmărindu-mă sau mai făcuse şi 
altceva, în afară de a fi Protectorul meu? Nu-mi 
spusese nimic despre nicio altă viaţă în care 
fusese nevoit să intervină şi să mă salveze, 
deci situaţia trebuie să fi fost calmă până 
acum. Asta i-ar fi oferit lui Alex ocazia să se 
ocupe de pasiunile sale. 

Încă mai trebuia să aflu multe despre ei. 
Ştiam că revenirile în trecut îmi vor oferi 
răspunsurile, în timp, însă îmi era greu să pun 
informaţiile cap la cap. Şi cine ştia de câte ori 
voi mai revedea scenele de atunci? 

Nu aflam prea multe dacă îi puneam 
întrebări lui Alex despre trecutul meu - sau 
despre orice altceva. Nu-mi împărtăşea nimic 
din ce credea că nu sunt în stare să „diger”. 
Ceea ce mă enerva, iar el ştia asta. Emil era 
mai direct şi-mi răspundea la toate întrebările, 

însă nu renunţase la poziţia lui din cadrul 
Rezistenței Daevos de când îl părăsisem atunci 
când fusesem Cassandra. Ştiam că mă 
verificase ocazional în vieţile mele anterioare, 
însă nu fusese o prezenţă constantă în 
existenţa mea, aşa ca Alex. Totuşi, în mod 
sigur avea mai multe informaţii decât mine. 
Tocmai voiam să-i cer detalii, când Alex a 
intrat furtunos pe uşă. 

În ciuda hainei voluminoase, se vedea că 
umerii ridicaţi îi sunt încordaţi, iar pumnii, 
încleştaţi. Dacă înfăţişarea lui nu-mi dădea de 
înţeles cum se simte, mersul, apăsat era un 
indiciu clar. S-a uitat, mai întâi, la mine şi apoi 
la Emil - amândoi eram uimiţi. Emoţiile lui Alex 
erau o bombă cu ceas şi, uneori, era un ticălos, 
însă rar mergea apăsat şi încă şi mai rar dădea 
buzna în camera unei case care nu-i aparţine, 
fără să bată la uşă. Dacă nu l-aş fi cunoscut 
mai bine, aş fi spus că avea o criză de 
personalitate. 

— Heeei, am spus încet şi-am apucat vaza 
cu trandafiri mov de pe masa din faţa mea, ca 
să nu se dezechilibreze. Nu aveam nevoie de 
apa florilor peste cărţile şi notițele mele. Am 
observat că Emil se mişcase uşor, cu picioarele 
pe podea, pregătit să se ridice şi să se 
confrunte cu veştile aduse de Alex, oricare ar fi 
fost ele: Ce se-ntâmplă? am întrebat. 

Alex a lipit zgomotos cu palma o hârtie pe 
masă: 

— Asta. 

Am luat-o. Părea a fi un e-mail, însă era 
expediat de la o adresă pe care nu o 
recunoşteam, într-o limbă pe care nu o 
înţelegeam - sau poate că era un cod. M-am 
uitat la Alex: 

— Ce este? 

— Este avertismentul Protectorilor rebeli 
cum că au de gând să pornească un război. 

Emil a tras aer în piept: 

— E o greşeală. 

Alex s-a răsucit spre el: 

— Crezi că nu ştiu? De luni de zile tot încerc 
să-i opresc. 

— Ce i-a provocat acum? a întrebat Emil. 

Alex şi-a frecat bărbia cu mâna, iar eu i-am 
auzit firele din barbă foşnind, semn că fusese 
ocupat, căci altfel se bărbierea în fiecare zi. 

— O altă Urmăritoare a fost răpită seara 
trecută. 

Emil a strâns din buze: 

— Pot să dovedească cine a luat-o pe ea sau 
pe oricare dintre Urmăritori? 

Alex a clătinat din cap: 

— Evident că nu. Dar cine altcineva ar răpi 
Urmăritori? Toţi ştim că un Clan Daevos o face. 
Trebuie să ne dăm seama de ce şi care dintre 
ele este. 

Frustrat, Emil şi-a trecut o mână prin păr: 

— Oamenii mei de legătură spun că 
Rezistenţa Daevos nu ştie cine face asta, Alex. 

Conducătorii Daevos vor să afle totul la fel de 
mult ca Societatea  Amaranthine şi ca 
Protectorii rebeli. Nu numai Urmăritorii din 
Amaranthine sunt răpiți. 

Dispar şi din Clanurile Daevos şi asta nu-i de 
natură să mulţumească pe nimeni. 

Eu am făcut ochii mari când am auzit. Nu 
ştiam că Urmăritorii Daevos sunt, şi ei, răpiți. 
Emil a continuat: 

— Dacă rebelii voştri încep să atace, la 
întâmplare, Clanuri din Rezistenţa Daevos, 
situaţia n-o să se îmbunătăţească. Nu vor reuşi 
decât să stârnească emoţiile celor două părţi şi 
multe suflete nevinovate vor fi luate degeaba. 
Ca să nu mai spun că sunt sigur că Zeiţele nu 
au fost de acord cu aşa ceva. Şi că vor fi 
furioase. Cei din Daevos nu vor fi singurii care 
vor pierde în lupta asta. lar Amaranthine chiar 
nu îşi permite să-şi piardă Protectorii - şi-aşa 
nu sunteţi prea mulţi. 

— Ştiu toate astea, a şuierat Alex printre 
dinţi. Se lupta din greu să nu-şi verse mânia: 
De aceea-ncerc să opresc războiul sau măcar 
să împiedic luptele până când o să ne dăm 
seama care dintre Clanurile Daevos îi răpeşte 
şi să atacăm doar acel grup. 

Nu-mi venea să cred că se întâmpla cu 
adevărat ceea ce se întâmpla! Eram sigură că 
printre rebeli trebuia să existe măcar o 
persoană raţională. De fapt, credeam că o şi 
întâlnisem. 

— Simon mi s-a părut un tip înflăcărat când 
a apărut la tine acasă, dar nu un idiot. Nu pot 
să-mi imaginez că ar face un gest irațional, 
fără vreo dovadă. 

— Războiul este însăşi definiţia iraţionalului, 
a zis Alex. 

— Când te-ai întâlnit cu Simon? m-a întrebat 
Emil. Şi tu ce căutai acasă la Alex? 

Aparent, Alex nu îi spusese nimic despre 
mica noastră aventură de după întâlnirea cu 
umbra. Probabil că aşa era cel mai bine, dacă 
tineam cont ce făcusem cu Alex în maşină. Pe 
Emil părea că-l supăra până şi faptul că mă 
dusesem la Alex acasă. Poate că ei se 
înţeleseseră să nu mă ducă la locuinţa 
niciunuia. Părea aiurea. Cred că era vreo 
ciudăţenie legată de bărbaţi şi de teritoriul lor. 
Totuşi, aşa se explica de ce ne petreceam 
mereu timpul la mine acasă. 

— S-a întâmplat acum cinci zile - în noaptea 
în care a văzut umbra, s-a oferit Alex să îi 
explice. Vasăzică, măcar atâta lucru îi spusese 
lui Emil! Simon a venit să stea de vorbă cu 
mine, dar a trebuit să plec în mijlocul 
conversaţiei, să mă asigur că Evie este-n 
regulă. M-a adus acasă cu maşina. Alex s-a 
oprit şi mi-a aruncat rapid o privire. Una care 
spunea că amândoi ne gândim la ce se 
întâmplase în maşină, dar că nu intenţionam 
să facem publică informaţia: Am terminat de 
vorbit cu Simon când am ajuns acasă. Mi-a 

spus că nu au de gând să mai aştepte prea 
mult. Se pare că „mult” înseamnă mai puţin de 
o săptămână. 

Emil a dat aprobator din cap: 

— Şi-acum ce facem? 

Alex şi-a îndreptat atenţia spre Emil; după 
expresia lui, era clar că urma să facă un lucru 
pe care nu şi-l dorea: 

— Am nevoie de ajutorul tău. Emil s-a uitat 
la Alex fără să afişeze nicio emotie, 
aşteptându-l să termine de vorbit: Rebelii au 
căzut de acord să se mai întâlnească odată cu 
toţi conducătorii Societăţii Amaranthine, în 
încercarea de a le obţine sprijinul, fie şi în 
ceasul al treisprezecelea. Vreau să vii cu mine 
la întâlnire. Ştiu că ai vorbit cu oamenii tăi din 
Daevos. Dacă vii în calitate de reprezentant al 
Rezistenței şi le spui ce ştii - aceleaşi lucruri pe 
care mi le-ai zis deja - s-ar putea să mai 
tragem un pic de timp. 

Emil şi-a muşcat buza de jos cât s-a gândit la 
cererea Protectorului meu: 

— Sunt membru  Daevos. Nu aveau 
încredere în mine nici înainte; am mari îndoieli 
că vor avea încredere acum. Chiar crezi că mă 
vor asculta? 

Alex a dat din cap în semn de încurajare: 

— În clipa asta, mai-marii Societății 
Amaranthine încearcă să facă rost de 
informaţii ca să-i împiedice pe rebeli şi să 
oprească un război. Aşa cum ai spus, ambele 

părţi au de pierdut dacă-ncepe războiul. Vor fi 
luate nişte suflete şi totul va fi inutil. Şansele 
ca rebelii să ucidă Clanul vinovat sunt mici, 
mici de tot (asta dacă nu cumva ei 
intenţionează să omoare absolut toate 
Clanurile din Rezistenţa Daevos). Urmăritorii 
vor fi răpiți în continuare şi după război. 
Prezenţa unui membru Daevos la întâlnire va 
conta. Rebelii s-au încăpățânat atât de mult, 
încât cred că s-au convins că ei ar fi, vezi 
Doamne, singurii afectaţi. Trebuie să li se 
amintească faptul că şi Rezistenţa a pierdut 
Urmăritori. Trebuie să afle că şi tu te 
străduieşti să afli cine ar putea să-i răpească 
pe-ai voştri şi de ce. Dac-ai veni, cred că i-ai 
convinge să-şi amâne atacul. 

Emil s-a aşezat pe canapea şi şi-a sprijinit 
braţele pe genunchi cât s-a gândit. După 
câteva minute, s-a uitat la Alex: 

— Am să vin. 

— În seara asta? Cam peste vreo două ore... 

— În regulă! a spus Emil. Ne vedem la tine 
acasă. S-a ridicat, şi-a scos cheile din buzunar 
şi s-a întors spre mine: Ai grijă în seara asta, 
Evie. 

M-am mulţumit să dau doar aprobator din 
cap şi l-am urmărit ieşind pe uşă. 

— Da, a zis Alex. Evident, nici eu nu am să 
fiu pe-aici. 

Am dat din cap încă o dată. 

— Asta înseamnă că ai să fii singură, 
singură. A tăcut, să se uite la mine, ca şi cum 
afirmaţia îmi transmitea un fel de mesaj secret 
pe care trebuia să-l înţeleg, dar nu o făceam. 
Când s-a lămurit că n-am înţeles, a continuat: 
Şi nu ai să ieşi din casă. Ai să stai cu uşile şi 
ferestrele blocate, cu jaluzelele trase şi cu 
alarma activată şi-ai s-aştepţi să ne-ntoarcem. 

Am început să mă gândesc la ceva şi am 
zâmbit dulce: 

— Am să rămân aici şi-am să-nvăţ! şi am 
atins uşor cartea din faţa mea, ca să mă fac 
înţeleasă. 

Alex s-a uitat atent la mine, să vadă dacă 
mint sau nu. În schimb, m-am asigurat că par 
cât mai inocentă. După ce şi-a arătat 
multumirea, s-a îndreptat spre canapea. A 
observat exemplarul din Pe aripile vântului şi a 
pufnit. Lui Alex nu-i plăcuse niciodată cartea: 

— Am să rămân aici pentru următoarele 
două ore. 

— Grozav. Vrei să mănânci? Eu sunt lihnită. 

— Desigur, mi-a răspuns. Mănânc orice 
pregăteşti. 

Zâmbind, am intrat în bucătărie să scot 
untul, brânza şi pâinea pentru sandvişurile 
calde cu brânză topită. Poate că mai devreme 
mă  grăbisem să-i condamn pe rebeli şi 
capacităţile lor reduse de-a lua decizii. Pentru 
că, la rândul meu, deşi ştiam ce-ar fi fost mai 
bine să fac, tot eram pe cale să iau o hotărâre 

potenţial periculoasă, care i-ar fi făcut pe Alex 
şi pe Emil să o ia razna. Am pus-o pe seama 
lipsei de experienţă a tinereţii şi a faptului că, 
în ultima vreme, nu mă mai răzvrătisem şi nici 
nu mă mai distrasem. Hutch avea dreptate. 
Fusesem prea stresată. Eram în primul an de 
facultate şi simţeam că toată povara lumii îmi 
apăsa pe umeri. Imi doream o noapte de 
libertate departe de Alex, de Emil, de 
Amaranthine, de  Daevos şi de toate 
responsabilităţile care păreau să mă ţină 
ostatică. Da. Era sâmbătă seara. Alex şi Emil 
se duceau la o întrunire. lar eu, una, urma să 
plec la o petrecere. 


Capitolul 15 


Strada era aglomerată de maşini, şi fusesem 
nevoită să parchez la patru cvartale distanţă. 
Nu fusese deloc prea distractiv să merg pe 
trotuarele îngheţate. Îi trimisesem un SMS lui 
Jasmine să văd dacă nu cumva dorea să vină şi 
ea cu mine, dar era ocupată. Totuşi, nu aveam 
de gând să ratez o petrecere doar pentru că nu 
mă însoțea nicio prietenă. Ştiam că Hutch şi 
Vicki aveau să îmi ţină companie. 

Am mers până la casa a cărei adresă mi-o 
dăduse Hutch şi, afară, am observat că mulţi 
oameni stăteau la coadă. Nu puteam să-mi dau 
seama ce fac sau de ce aleseseră să stea în 

ger, în loc să intre în casă, unde era cald. Însă 
nu e înţelept să pui la socoteală metodele 
tinerilor studenţi. Perioada cât eşti în facultate 
e singura în care poţi să-ţi foloseşti vârsta ca 
scuză pentru a face tot soiul de lucruri 
prosteşti. 

Pe alee erau parcate două maşini la care nu 
am putut să nu mă holbez. Un Porsche 911 
Carrera Cabriolet şi o Corvette Grand Sport 
Coupe. Credeam că Alex şi Emil erau singurii 
din oraş cu maşini atât de scumpe. Presupun 
că mă înşelasem. M-a străbătut un fior. Am 
hotărât că nici măcar pentru maşini nu merita 
să deger, aşa că mi-am croit drum înăuntru. 

Când am intrat, în camera din dreapta mea 
am văzut o grămadă de haine împrăştiate pe 
un pat. Am păşit pragul spre încăperea vopsită 
în albastru şi gri. Pe peretele din stânga atârna 
o tapiserie imensă, care înfăţişa o luptă 
medievală. Am cercetat-o cu atenţie cât mi-am 
scos pardesiul şi m-am întrebat cine anume 
dădea petrecerea aceea, totuşi? Nişte puşti 
bogaţi, cu maşini de lux şi cărora le plăceau 
cruciadele? Mi-am lăsat  pardesiul peste 
celelalte haine şi mi-am aranjat puloverul 
turcoaz. 

Muzica vibra din sufragerie când m^ârn dus 
în bucătărie să-mi iau ceva de băut. Am stat la 
coadă, aşteptând să-mi cântăresc opţiunile. 
Când am ajuns la masă, am găsit aproape 
toate băuturile din lume. Un tip a cărui 

specializare era, probabil, „băutul” dădea 
sfaturi despre tot felul de băuturi alcoolice şi 
de cocktailuri. Venisem cu maşina şi, sincer, 
preferam să mănânc, nu să beau, aşa că am 
ales o limonadă şi mi-am luat un şerveţel şi o 
prăjitură cu fulgi de ciocolată când am ieşit din 
bucătărie. 

Am auzit mai mult zgomot venind din subsol. 
M-am uitat la scări şi-am văzut un adevărat 
labirint ai cărui pereţi erau oamenii împrăştiaţi 
peste tot, însă mi-am încercat norocul, trecând 
pe lângă un băiat şi-o fată care se străduiau să 
facă sex pe scări, cu hainele încă pe ei, şi pe 
lângă un tip care se schimba rapid la faţă, în 
nuanţe de verde-deschis. Când am ajuns în 
dreptul lui, l-am întrebat: „Lichior înainte de 
bere, aşa-i?” El a aprobat dând, nefericit, din 
cap, mişcarea facându-l să simtă durerea de 
două ori mai intens. Mai văzusem oameni 
comiţând greşeala de a bea lichior înainte de 
bere. Niciodată nu sfârşeau bine. Conţinutul 
mare de alcool din lichior te îmbată mai 
repede, aşa că scapi de inhibiţii şi ai tendinţa 
să bei încă şi mai mult decât de obicei. 

Am coborât scările şi m-am uitat în jur. 
Subsolul era la fel de aglomerat ca parterul, 
însă mult mai întunecat. Pereţii erau de un 
ciocolatiu intens, cu accente turcoaz. Un 
televizor mare cu ecran plat şi cu un sistem de 
sunet de ultimă generaţie era pornit, şi tipii se 
întreceau în tot soiul de jocuri sportive pe 

console Wii. M-am uitat la camera imensă cu 
doar două ferestruici şi la singura cale de ieşire 
care, în prezent, era blocată de oameni care se 
sărutau sau care erau pe punctul de a vomita. 
Un sentiment ciudat m-a cuprins. In ultima 
vreme, îmi era greu să fac diferenţa între 
instinctele mele şi paranoia pură. Cât m-am 
mişcat prin cameră, am încercat să îmi dau 
seama care era cauza senzaţiei supărătoare pe 
care o simţeam în stomac. 

Cufundată în gânduri, am tresărit când am 
simţit cum mi-a pus cineva mâna pe umăr. M- 
am întors ca să-i văd pe Hutch şi pe Vicki 
rânjind larg. 

— Ai venit! a strigat Vicki. 

— Da, am spus şi am zâmbit sincer. Mă 
bucur că m-aţi invitat. 

Chiar nu aveam idee cât ar fi trebuit să 
rămân. Ştiam că Alex avea să fie prea ocupat 
ca să mă supravegheze prin inelul său, dar 
cine putea şti cât de mult avea să dureze 
întâlnirea? Nu eram sigură unde se ţinea: pe 
stradă sau într-un alt tărâm, pe care nu-l 
înţelegeam. Din obsesia mea pentru romanele 
de dragoste paranormale, ştiam că timpul 
trece diferit în alte planuri ale existenţei. 
Odată, când mă uitam cu Alex la fotbal 
american - un sport pe care-l urăsc pentru că 
trece o veşnicie până când se întâmplă ceva, 
iar ceasul este oprit cam jumătate din timpul 
meciului - glumisem spunând că un minut din 

fotbal e ca un minut din lumea spiriduşilor. 
Alex îmi răspunsese aproape imediat, zicând 
că minutele unui meci nu sunt nici pe departe 
atât de lungi. Mă holbasem la el, întrebându- 
mă dacă glumeşte sau dacă, în afară de 
Societatea  Amaranthine şi de Rezistenţa 
Daevos, chiar mai există şi alte lucruri - cum ar 
fi spiriduşii. Dacă da, atunci chiar aveam nişte 
iubiţi imaginari care cu siguranţă puteau să-mi 
fie suflete-pereche. 

Vicki m-a scos din gândurile mele când m-a 
îmbrăţişat: 

— Mă bucur atât de mult că eşti aici! 

— Ai apucat să vezi curtea din spate? m-a 
întrebat Hutch, sorbind o gură din băutura lui 
energizantă despre care m-am întrebat cu ce 
alcool o fi fost amestecată. 

Eu am clătinat doar din cap: 

— N-am venit de prea mult timp. Doar ce mi- 
am luat ceva de băut şi am coborât. 

Hutch şi-a înclinat capul într-o parte, 
facându-mi semn să-l urmez. Vicki a chicotit 
când a luat-o de mână: 

— Este atâââât de grozavă! a spus ea. 

Am făcut cale întoarsă pe scări, trecând pe 
lângă puştiul care era cât pe ce să vomite şi pe 
lângă cei doi care încă se mai sărutau şi care 
reuşiseră să-şi desfacă o curea şi să-şi scoată, 
pe jumătate, un pulover. In ritmul ăsta, aveau 
să se deshidrateze înainte să apuce să scape 
de toate hainele. 

Ne-am împins prin mulţime până când am 
reuşit să ajungem la uşa din spate, unde am 
păşit pe o punte şi am intrat într-un minunat şi 
strălucitor tărâm al iernii. Zăpada care în orice 
parte a oraşului depăşea un metru înălţime, 
fusese topită pentru a se crea o curte complet 
acoperită de gheaţă strălucitoare. 

Intr-o parte, peste gardul care făcea 
legătura dintre curtea din faţă şi cea din spate, 
fusese construit un tobogan. Am urmărit cum 
cineva, care, în mod clar, era beat turtă sau, 
poate, uitase să-şi ia medicamentele, a alergat 
şi s-a aruncat pe imensul tobogan de gheaţă. 
Părea că grădina fusese stropită iii mod 
repetat cu apă care îngheţase. Efectul era 
orbitor şi un pic înfricoşător, în afară de puntea 
pe care stăteam, în grădina din spate nu mai 
exista niciun loc pe unde să calci fără să rişti 
să-ţi rupi oasele. Eu purtam tocuri - care nu 
erau tocmai ideale pentru mers. 

Oamenii împrăştiaţi prin jur beau, râdeau şi 
se distrau de minune. Am început să cercetez 
zona, în căutarea unei feţe cunoscute. Hutch 
le-a făcut cu mâna unor persoane din cealaltă 
parte a curţii. Una era o fată care purta o haină 
sport marca North Face imensă şi pufoasă, de 
un albastru-închis, blugi strâmţi, cizme negre 
cu dantelă în partea de sus şi catarame pătrate 
de argint, plus o căciulă de lână neagră peste 
părul lung şi drept. Stătea pe un scaun pliabil 
de camping. In spatele ei, doi ţipi se sprijineau 

de un gard acoperit de zăpadă, din partea de 
sud a curţii. Amândoi erau îmbrăcaţi cu blugi şi 
geci de schi, una roşu cu negru, cealaltă 
galben cu negru. 

l-a văzut şi Vicki şi le-a zâmbit, în timp ce le 
făcea cu mâna. Fata a dat aproape 
imperceptibil din cap, iar Vicki a interpretat 
semnul ca pe o invitaţie. Spre deosebire de 
casa călduroasă din care ieşisem, aerul nopţii 
era groaznic de rece. Dacă aveam de gând să 
mai rămânem mult afară, îmi trebuia pardesiul, 
dar, înainte să apuc să mă scuz, Vicki m-a tras 
spre grup. Hutch s-a uitat la mine: 

— Ei sunt prietenii despre care îţi spuneam. 
Cei care dau petrecerea. 

Am traversat patinând curtea îngheţată, 
lucru care, în mod sigur, reprezenta un pericol, 
şi ne-am oprit în faţa celor doi ţipi, prinzându- 
ne bine de gard: 

— Bună, băieţi! a spus Vicki. 

Cel cu geaca roşie de schi s-a uitat la noi 
amândouă de parcă l-am fi amuzat oarecum. 
Celălalt, cu geaca galbenă, m-a privit un pic 
surprins; nu ştiam de ce. 

— Mă bucur că aţi putut veni, a spus primul, 
adresându-ni-se mie, lui Vicki şi lui Hutch. 

— Mulţumim pentru invitaţie! i-a răspuns 
Vicki, clar încântată să se afle la petrecere. 

Era genul de persoană care-şi petrece mai 
mult timp citind decât cu prietenii, aşa că 
ştiam că un astfel de eveniment social era 

foarte interesant pentru ea. Încerca din 
răsputeri să facă o impresie bună. 

Vicki a făcut prezentările. 

— Ea este Evie. El este Robert, a spus Vicki 
şi-a gesticulat spre tipul cu geacă galbenă de 
schi, care avea umeri largi şi o tunsoare 
Militară ce îi scotea în evidenţă maxilarul 
proeminent. Dacă nu ar fi zâmbit cald când a 
dat din cap în semn de salut, ar fi părut un dur. 
Apoi, tot ea mi-a atras atenţia spre tipul cu 
geacă roşie. Nu mai vorbisem cu el până 
atunci, dar îl recunoşteam de la cursul de 
engleză: El este Brian. Tipul eră foarte bronzat 
şi avea un păr blong, lung şi ondulat, care-l 
făcea să pară că tocmai venise de pe o plajă 
din California: lar ea este Hannah, a continuat 
Vicki, arătându-mi-o pe fata slăbuţă cu părul 
şaten, lung până la mijloc şi drept şi cu o faţă 
ascuţită, care m-ar fi intimidat dacă nu ar fi 
avut ochi mari şi căprui, ca de căprioară. 

— Bună, am zis şi m-am uitat pe rând la toţi. 
Îmi face plăcere să vă cunosc. 

— Şi nouă, a spus Robert. Te-am văzut acum 
câteva săptămâni în College Center. 

Asta nu era o surpriză. Dacă nu sunt în 
campus, fie simt la curs, la bibliotecă sau în 
College Center. 

— Îmi petrec mult timp pe acolo. Am băut o 
gură de limonadă: Cum de vă cunoaşteţi? 

Hutch s-a uitat la ei înainte să se întoarcă 
spre mine: 

— Suntem colegi la cursul de matematică. 

— Vasăzică, sunteţi toţi în primul an? 

— Da, a răspuns Robert. 

— Cum vi se pare Western State? i-am 
întrebat. 

— E-n regulă, a spus Brian. E mai mică decât 
multe facultăţi, dar este o şcoală bună. 

Aha! Nu părea că Western State fusese 
prima lui opţiune. Mă întrebam care-o fi fost. 
Am tremurat în frig cât ei au discutat despre 
diversele facultăţi la care se înscriseseră. Toţi, 
mai puţin Hannah care nu părea deloc dispusă 
să sporovăiască. 

Robert şi-a îndreptat atenţia asupra mea: 

— Aşadar, ai venit singură aici sau cu 
prietenii tăi care-or să apară ca să urle din nou 
la tine? 

Oh! Vasăzică, mă văzuse în College Center 
în ziua aia. De fapt, era o întrebare destul de 
pertinentă. Jasmine nu şi-ar fi făcut apariţia, 
dar, dacă nu ajungeam acasă înaintea lui Alex 
şi-a lui Emil, eram sigură că i-aş găsi acolo şi 
că Alex şi-ar ieşi din minţi. l-am răspuns 
neutru: 

— Nu se ştie niciodată, dar deocamdată nu-s 
prin preajmă. 

Robert şi-a înclinat capul: 

— Bine, a spus el, un pic mai apăsat şi-a 
zâmbit ciudat pentru câteva clipe, suficient cât 
să observ, înainte să continue. Probabil că ai 

nevoie de o pauză. Certurile constante nu sunt 
bune pentru nimeni. 

Dacă ar fi ştiut numai de câte certuri aveam 
eu, una, parte! Toată viaţa mea se 
transformase într-o serie de certuri. Am 
hotărât să schimb subiectul: 

— Curtea asta îngheţată din spate este 
grozavă. De unde ţi-a venit ideea? căci îmi 
aducea, oarecum, aminte de castelele de 
gheaţă pe care Emil mă dusese să le văd în 
timpul întâlnirii noastre din Denver. 

Nimeni nu a spus nimic vreme de câteva 
secunde, cât s-au privit reciproc de parcă ar fi 
încercat să decidă ce răspuns să-mi dea. Din 
cauza tăcerii oarecum  stânjenitoare, am 
intervenit: 

— Dacă-i vorba de-o ţeavă spartă, 
proprietarul ar trebui să facă, totuşi, ceva în 
privinţa asta. 

Voiam să fiu amuzantă. Hutch şi Vicki au râs, 
însă nu şi Brian, şi Robert. 

In schimb, cel din urmă a zâmbit, oarecum, 
fără să fie însă deloc amuzat. 

— Nu. A fost un mic experiment. Totuşi, a 
ieşit bine. 

Eu am dat aprobator din cap şi am aşteptat 
să continue, dar nu a făcut-o. Nu părea că vrea 
să spună mai multe. 

Am tremurat din nou din cauza frigului. 
Chiar dacă purtam un pulover cu mâneci lungi, 
materialul acestuia era subţire, iar decolteul, 

adânc. Era perfect de purtat într-o cameră 
aglomerată, la o petrecere de iarnă, însă nu 
făcea grozav faţă vremii de la munte. Simţeam 
că mi se face pielea de găină pe braţe şi pe 
piept. M-am întors către Vicki: 

— Îmi este cam frig. Mă duc să-mi iau 
pardesiul. 

Hannah s-a ridicat de pe scaun: 

— Vin şi eu cu tine. 

Eu am fixat-o cu privirea, dând surprinsă din 
cap. Până acrim, Hannah nu scosese niciun 
cuvânt. Nu ştiam de ce vrea să mă însoţească 
înăuntru. Poate că-i era şi ei frig şi nu mai voia 
să stea lângă patinoar. Speram c-o să vină şi 
Vicki; nici ea nu era îmbrăcată cu paltonul, dar 
Hutch o ţinea după umeri. Ştiam că probabil îi 
ţinea de cald astfel şi, dacă nu, faptul că era 
atât de aproape de el, cu siguranţă, o facea să 
uite cât îi era de frig. 

Atunci mi-am dat seama de cât de blazată 
devenisem de când aflasem despre 
Amaranthine şi Daevos. Pentru că, în loc să-i 
văd ca pe doi îndrăgostiţi de vârsta mea, îi 
priveam ca pe nişte tineri care nu ştiau prea 
multe. Nu ştiau nimic despre sufletele-pereche 
sau despre dragostea adevărată. Sau despre 
războiul pe care îl purtau cele două forţe 
celeste, ca să albă ei şansa să-şi găsească 
perechea perfectă. Şi, fără îndoială, nu 
trebuiau să aleagă persoana iubită din două şi 
nici nu trăiseră sute de ani pe care nu şi-i mai 

aminteau. Uneori, mă simţeam de parcă aş fi 
avut 80 de ani, nu doar 18! 

— Vii? m-a întrebat Hannah. 

Trezită din gândurile mele, m-am întors spre 
ea: 

— Da. 

în ciuda cizmelor cu tocuri de cel puţin zece 
centimetri, spre deosebire de mine, Hannah nu 
avea probleme să meargă pe gheaţă. Nu ştiam 
de când îşi transformaseră ei curtea din spate 
într-o zonă arctică, dar, în mod clar, Hannah 
avusese suficient timp la dispoziție să 
exerseze. Noi, toţi ceilalţi, ne legănam şi 
alunecam ca nişte copii. De asta nu schiez. Nu- 
mi doresc să mă arunc de pe un munte pe 
vreme rece, cu 100 de kilometri la oră doar ca 
să mor izbindu-mă cu faţa de un copac. Refuz 
să mă transform într-un laureat al Premiului 
Darwin. 

Odată intrate în casă, Hannah s-a îndreptat 
către bucătărie, în mod evident, intrase doar 
să-şi ia ceva de băut, nu să-mi ţină mie 
companie. Era în regulă. Nu credeam că avem 
multe în comun, aşa că mi-ar fi fost greu să 
găsesc un subiect de discuţie. 

M-am împins din nou prin mulţime, până am 
ajuns în dormitor - singurul loc neocupat din 


10 Premiile Darwin au fost instituite în 1993 şi îi onorează, în 
batjocură, pe aceia care contribuie la evoluţia optimă a umanităţii 
alegând să moară în cele mai stupide moduri posibile 

casă. Am început să caut prin hainele de pe 
pat, încercând să o găsesc pe a mea în 
grămada din lână, bumbac şi poliester. Mi-am 
dat la o parte câteva, şuviţe din ochi cât am 
mutat hainele din mormanul de pe pat, în 
grămada mai mică de pe un scaun din 
apropierea acestuia. Era ca şi când aş fi 
încercat să găsesc o piesă dintr-un puzzle. Mi 
se părea că trecuseră deja zece minute de 
când căutam. Dumnezeule! Data viitoare 
aveam să-mi aduc un umeraş. Aproape am 
sărit în sus de bucurie când mi-am găsit 
pardesiul cu două rânduri de nasturi negri şi cu 
o curea neagră. L-am luat, pregătită să-l 
îmbrac din nou. 

— N-ai să ai nevoie de ăla. 

M-am întors în direcţia zgomotului. Era 
Hannah. Nu îi recunoscusem vocea pentru că, 
aşa cum spuneam, nu era cea mai vorbăreaţă. 
M-am holbat la ea, neştiind cum să-i răspund, îi 
spusesem că vreau să intru să-mi iau 
pardesiul, dar poate că nu mă auzise afară. 

— Nu îmi era suficient de cald cu puloverul, 
aşa că am venit să-mi iau haina. 

Ea s-a mişcat încet spre mine, ca un animal 
de pradă, ţintuindu-mă cu privirea: 

— Ştiu, dar n-ai să te mai întorci afară. 

Am simţit ceva groaznic în stomac. Prăjitura 
şi limonada de mai devreme începeau să se 
revolte. Paranoică sau nu, preferam să fiu 
atentă la neliniştea care mă cuprindea decât 

să cred că totul avea să fie bine doar pentru ca 
apoi să se sfârşească prost. Cursurile de 
autoapărare şi-au spus cuvântul: am început 
să caut cel mai bun loc din cameră unde să mă 
pot lupta şi apoi orice obiect pe care aş fi putut 
să îl folosesc pentru a mă apăra. Hannah a 
observat: 

— Nu ai să scapi. Eşti depăşită numeric. 

— Dar eşti singură. 

Mi-a zâmbit cu viclenie. Am auzit balamaua 
unei uşi scârţâind în spatele meu şi i-am văzut 
pe Robert şi pe Brian intrând în cameră. Uşa 
fusese mascată de tapiseria de pe perete. 

— Te simţi bine la petrecere, Evie? m-a 
întrebat Brian. 

M-am uitat la toţi trei cu atenţie vreun 
minut. Aveam sentimentul că petrecerea asta 
era o ambuscadă şi că Hutch fusese folosit 
drept pion, ca să mă aducă aici. Am început să- 
mi caut cheile în buzunar. 

— M-am distrat, dar chiar trebuie să plec. 

— De ce? a întrebat Robert. Te aşteptă 
cineva? 

— Da, am fost eu sinceră, căci, dacă Alex şi 
Emil ar fi ajuns acasă şi nu m-ar fi găsit, ar fi 
venit să mă caute. 

— Nu este cazul să-ţi faci griji din cauza lui 
Alex şi a lui Emil. Nu or să se supere dacă mai 
stai cu noi; în plus, din câte am auzit, sunt 
destul de ocupați cu întâlnirea aia a lor. 

Am inspirat repede şi m-am stăpânit, 
încercând să nu arăt cât eram de şocată. Cum 
de ştiau despre Alex şi Emil sau despre 
întâlnire? Făceau parte din Amaranthine sau 
din Daevos? Mi-am adus aminte de vorbele lui 
Caleb, şi anume că printre membrii 
Amaranthine erau şi unii nemulţumiţi. Oameni 
care trădaseră Societatea. Oare Alex lucra fără 
să aibă habar cu vreunul dintre ei? 

— De unde îi cunoşti pe Alex şi pe Emil? l-am 
întrebat într-o doară, încercând să nu scap 
nicio informaţie. 

Robert şi-a înclinat capul şi m-a privit 
condescendent. 

— Tu cum crezi că i-am cunoscut? 

— Presupun că i-aţi întâlnit la şcoală. 

Brian a râs: 

— Îi cunoaştem de mult mai mult timp. 

— De fapt, a spus Robert, îl cunoaştem pe 
Emil. Alex nu a fost prea mult prin preajmă. Era 
prea ocupat să aibă grijă de tine. E păcat că 
membrii Societăţii Amaranthine nu se înţeleg 
în privinţa Urmăritorilor dispăruţi. li preocupă 
atât de mult facțiunile din cadrul propriei 
Societăţi, încât nu sunt atenţi la ce alte lucruri 
se mai întâmplă. În principiu, noi, membrii 
Daevos, putem să facem acum orice ne dorim. 

Minunat! încă un Clan al Rezistenței Daevos! 
Exact ce-mi trebuia! încetasem să-i mai 
consider pe cei din Daevos o ameninţare 
pentru că situaţia Urmăritorilor şi umbrele 

păreau nişte chestiuni mai importante. Asta 
păţeşti când nu te concentrezi. Dacă acorzi 
prea multă atenţie unui lucru, ai tendinţa să 
scapi din vedere altele la fel de importante sau 
chiar mai grave. 

In clipa asta, ei ştiau cine sunt. lar eu ştiam, 
la rândul meu, cine erau. Nu avea sens să ne 
mai prefacem. 

— De ce-aţi venit aici? i-am întrebat. 

Pentru o secundă, Robert şi-a atins buzele 
cu degetul: 

— Interesantă întrebare. Una care, la 
început, ne-a dat mari bătăi de cap. Am fost 
atraşi în Gunnison. Când l-am văzut pe Emil şi 
apoi l-am recunoscut pe Alex, am pus lucrurile 
cap la cap şi ne-am dat seama că tu erai 
Urmăritoarea pe care o protejau. Am hotărât 
să rămânem în zonă, să te supraveghem şi să 
încercăm să-nţelegem de ce-am simţit nevoia 
să venim aici. 

Cum adică „fuseseră atraşi” în Gunnison? Ce 
naiba...? Oare Gunnison îi atrăgea şi pe alţi 
membri  Daevos, precum şi alte chestii 
supranaturale? Şi, dacă da, de ce? M-am 
întrebat dacă acesta era unul dintre motivele 
care explicau prezenţa umbrelor. Dar nu era 
posibil pentru că, după spusele lui Alex, 
acestea erau văzute peste tot în lume. Părea 
însă să aibă loc un fel de migraţie paranormală 
spre munţii din preajma orăşelului Gunnison. 

Nu ştiam ce însemna asta, dar nu putea să fie 
deloc ceva bun. 

— Ce vreţi? i-am chestionat, în continuare. 

— Am auzit diverse chestii despre tine. Şi 
despre ceea ce poţi să faci. 

Am început să strâmb din buze, dar mi-am 
dat seama ce fac şi m-am oprit. Nu era o 
mişcare inteligentă să-mi trădez gândurile prin 
limbajul trupului. Dar, în sinea mea, înjuram. 
Mult. Situaţia era gravă. Foarte, foarte gravă. 
Ştiam că este doar o chestiune de timp înainte 
ca zvonurile despre mine şi despre puterile 
mele să înceapă să se răspândească. 
Sperasem doar să nu se întâmple atât de 
curând. 

— Nu ştiu la ce te referi. 

Brian nu mi-a zâmbit prea frumos: 

— O, dar eu chiar cred că ştii. 

— Şi-avem şi noi nişte trucuri, a spus Robert. 
Am făcut anumite experimente. 

Asta spusese şi mai devreme, despre gheaţa 
din curtea din spate. Mi-am dat seama că era 
posibil să o fi facut-o cu puterile lor. 

— Ştii tu, a zis Robert. Ne-am testat limitele. 
Şi membrii Daevos au puteri. Cu ajutorul 
Urmăritorilor, putem să le sporim chiar. 

M-am gândit la greşeala imensă pe care o 
făcusem venind singură aici. Acum, îmi 
dădeam seama că efortul meu de a mă revolta 
putea să aibă urmări grave. Clanul căuta un 
Urmăritor şi tocmai găsise unul. Ştiam că toate 

Clanurile Daevos se foloseau de Urmăritori ca 
să găsească suflete-pereche, dar nu şi că erau 
conştienţi de faptul că pot să-şi sporească 
puterile cu ajutorul lor. De fapt, credeam că, 
de fapt, Clanul lui Caleb fusese singurul care 
încercase să o facă. Totuşi, părea că şi 
zvonurile despre încercarea asta se 
răspândeau. M-am întrebat dacă Alex şi Emil 
ştiau ce se întâmpla sau dacă folosirea 
Urmăritorilor pentru a invoca o putere mai 
mare era o chestiune recentă. 

Cei trei păreau să fi uitat că aproape toţi 
studenţii din campus erau în casa şi în curtea 
lor din spate. Asta-i problema când încerci să 
creezi o ambuscadă sub pretextul unei 
petreceri. 

— Ei bine, să aveţi baftă cu testarea 
limitelor! le-am urat şi mi-am scos cheile din 
buzunar. Să-mi daţi de ştire dacă veţi reuşi. 

Am dat să mă îndrept spre uşă şi, imediat, 
am fost împinsă înapoi pe pat de o rafală 
puternică de vânt rece ca gheaţa. Care venise 
din casa unde n-ar fi trebuit să se formeze 
curent decât dacă ar fi fost deschisă o 
fereastră sau dacă afară ar fi fost furtună. Or, 
fereastra era închisă. lar afară nu era nici pic 
de vânt. Fusesem luată prin surprindere, însă 
am reuşit să nu-mi scap cheile. M-am holbat în 
direcţia din care venise pala de vânt şi am 
văzut-o pe Hannah, care zâmbea timidă, dar 
mândră. 

— Se pare că funcţionează de minune, a râs 
Brian. 

Fantastic! Speram din toată inima că 
puterile mele aveau să intre în funcţiune 
pentru că nu mă credeam în stare să lupt cu 
trei adversari odată. 

— Ai uitat de oamenii din celelalte camere şi 
din curtea din spate? Nu trebuie decât să ţip şi 
jumătate din studenţii universităţii vor fi aici 
grămadă. 

Brian a râs, ducându-şi o mână la ureche: 

— Îi auzi pe oamenii de dincolo? Pentru că 
eu, unul, nu-i aud. 

Până acum, nu observasem diferenţa de 
decibeli. Într-adevăr, era e) linişte 
înspăimântătoare. Nu se auzea nici măcar 
muzica. De parcă toată lumea dispăruse brusc. 

— Unde-au plecat toţi? 

— Acasă, a răspuns Robert. 

— S-au ridicat şi au plecat pur şi simplu? am 
întrebat eu, consternată. Fără haine? le-am 
arătat grămada peste care eram întinsă. 

— Cei mai mulţi reacţionează bine la 
sugestii, a spus Robert. 

Eu m-am uitat la el cu gura căscată: 

— Aţi reuşit să hipnotizaţi trei sute de 
oameni? 

El mi-a zâmbit larg: 

— Ţi-am spus c-am făcut nişte experimente. 
Cei din Rezistenţa Daevos sunt mult mai 
puternici decât crede Societatea Amaranthine. 

— Unde-s Vicki şi Hutch? 

Robert şi-a atins unghiile unele de celelalte, 
părând plictisit: 

— Sunt în siguranţă. 

— Nu asta te-am întrebat. 

S-a uitat la mine şi m-a țintuit cu privirea: 

— Şi eu ţi-am spus că sunt în regulă. Au 
plecat cu toţi ceilalţi pe care i-am trimis acasă. 
Serios, Evie, n-are rost să-ţi faci griji în privinţa 
lucrurilor pe care nu poţi să le controlezi. 

Da, asta era o problemă pentru mine. Îmi 
plăcea să pot să-mi controlez mica lume. De 
când Alex şi Emil apăruseră în viaţa mea, nu 
prea mai simţisem că am vreun control asupra 
ei. Speram că Vicki şi Hutch fuseseră folosiţi 
doar ca să mă scoată din casă, departe de Alex 
şi de Emil, şi să mă aducă la petrecere. Dacă 
aşa stăteau lucrurile, probabil că se aflau în 
siguranţă în drum spre casă, alături de toţi 
ceilalţi. 

— Ce vreţi de la mine? am întrebat şi m-am 
mişcat spre marginea patului, să pot să mă 
ridic - şi să mă aflu într-o poziţie de luptă mai 
bună. 

— Ceea ce vrea toată lumea, Evie. Să fii de 
partea noastră. Să lucrezi pentru Clanul nostru. 
Robert m-a privit dintr-o parte: Nu vrem 
decât... să te împrumutăm, pentru o vreme. 

Am rămas un pic surprinsă: 

— Să mă împrumutaţi? Formularea părea 
cam ciudată. Nu eram vreun obiect care putea 

să fie folosit ori de câte ori dorea cineva - 
indiferent de ce credeau oamenii despre 
puterile mele: Dar ce credeţi că sunt? O cană 
plină ochi cu zahăr? 

— De fapt, analogia este perfectă, a spus 
Robert. Tu eşti „ingredientul” principal care 
poate să ne ajute să devenim un Clan Daevos 
mai puternic şi să căpătăm puteri noi. Vrem să 
te luăm în Clanul nostru. După ce terminăm, te 
vom aduce înapoi. 

M-am uitat la el şi m-am întrebat cât era de 
serios. 

— L-ai cunoscut pe Emil cu adevărat? Pentru 
că asta nu o să-i fie deloc pe plac. Puterea 
suplimentară nu o să conteze când o să vă 
ucidă pentru că m-aţi luat. A reacţionat aşa 
cum sperasem - Robert s-a încruntat ca şi 
când chiar se gândea la vorbele mele: Şi Alex o 
să fie încă şi mai rău decât Emil. El mai întâi 
reacţionează şi abia apoi se gândeşte la 
consecinţe. Şi ce crezi c-o să se întâmple când 
o să afle că m-aţi luat? Nu o să conteze nici 
dacă mă aduceţi la fel de sănătoasă şi de 
fericită ca atunci când m-aţi răpit. O să vă 
găsească şi o să vă smulgă capetele, la 
propriu. Chiar merită să vă riscaţi sufletele 
pentru mine? 

Robert m-a privit o clipă, cât timp Hannah şi 
Brian s-au uitat îngrijoraţi unul la celălalt. 

Simţeam că reuşisem să-i conving să nu mă 
răpească atunci când Robert a spus: 

— Cu ajutorul tău, am putea să creăm o 
vrajă care să ne protejeze de amândoi, aşa că 
nu o să mai conteze. Şi-o să te luăm. 

O vrajă care să-i protejeze de Alex şi de 
Emil? Părea ceva... înfricoşător. Chiar aveam 
puterea să-i ajut să o facă? Oare toţi 
Urmăritorii o aveau? Sau eram vizată pentru că 
toţi ceilalţi Urmăritori erau greu de găsit, iar 
Rezistenţa  Daevos  postase echivalentul 
informaţiilor actualizate despre mine din 
rubrica aceea cu date personale de pe 
Facebook, şi, în conformitate cu acestea, în 
prezent îmi petreceam timpul în Gunnison cu 
Alex şi Emil? Chiar şi aşa, nu eram prea 
bucuroasă. Şi nu aveam de gând să cedez fără 
să lupt. 

M-am ridicat încet, privindu-l pe fiecare în 
parte în ochi, şi m-am concentrat asupra 
puterilor mele de Urmăritor, în speranţa că, la 
nevoie, îmi vor veni în ajutor. Deocamdată, 
voiam să încerc să scap folosindu-mă de forţa 
brută. Nu avea niciun rost să le arăt care erau 
puterile mele, când părea că tocmai asta îşi 
doreau să afle. Ei m-au înconjurat, formând un 
triunghi. La cursurile de autoapărare, fusesem 
instruită cum să mă lupt cu o singură 
persoană, nu cu trei. Poate că, dacă m-ar fi 
ajutat cineva, aş fi reuşit să-i înving, dar, fiind 
singură, îmi făceam griji în privinţa şanselor 
mele. 

„Poţi să te lupţi cu ei, Evangeline.” 

Vocea! Vocea misterioasă! Poate că, până la 
urmă, aveam să reuşesc. Vocea parcă îmi 
sporea mereu puterile. Am devenit mai 
încrezătoare ştiind că acestea vor funcţiona. 
Totuşi, dacă era posibil, voiam să încerc să 
scap din situaţia asta fără să lupt fizic. Robert 
a fost primul care s-a apropiat de mine. M-am 
lăsat pe un genunchi, cu mâinile pe podea 
când am lovit cu piciorul, trântindu-l pe Robert. 
Brian a fost luat prin surprindere. Am profitat 
de secundele în care s-a holbat la Robert, care 
era pe covor, şi m-am învârtit, lovindu-l pe 
Brian cu cotul în faţă. Am auzit sunetul clar al 
oaselor rupte, iar Brian a ţipat de durere. 

Chipul împietrit al lui Hannah era înfricoşător 
şi îmi transmitea exact cât era de furioasă. A 
venit spre mine, expresia ei căpătând o nuanţă 
de albastru glacial, gheaţa cristalizându-i-se 
parcă pe gene şi sprâncene. Când m-a atins, 
am început să tremur fără să mă pot controla. 
Robert, care ne urmărea, a zâmbit, cu 
îngâmfare, când s-a ridicat în picioare. Nu mai 
încercasem să-mi folosesc puterile asupra 
mea, dar am închis ochii şi m-am gândit la o 
plajă caldă. Brusc, am încetat să mai tremur. 
Şocul a cuprins-o pe Hannah suficient de mult 
timp, încât să apuc să o lovesc în faţă cu un 
upercut rapid şi să-i dau una cu piciorul în 
stomac. S-a aplecat, să-şi recapete suflarea 
înainte să mă privească în ochi. Era învineţită 
toată. A vrut să mă apuce de păr - o mişcare 

periculoasă într-o luptă. l-am dat ocol şi am 
apucât-o de un braţ, de care am tras-o cât de 
tare am putut. 

Un sunet aspru a străpuns aerul când 
mâneca jachetei i s-a rupt. Ea a privit-o cu 
dezgust şi a aruncat-o, dezvăluindu-şi bluza 
fără spate de un roşu intens şi semnul 
jurământului Daevos de pe braţ. Şi-a ridicat 
piciorul să lovească şi, când a făcut-o, i-am 
observat semnul mov închis de pe spate. Într- 
un fel, semăna cu crinul meu, dar, spre 
deosebire de acesta, suferise o transformare. 
Trei dintre petalele care se vedeau cel mai 
bine semănau cu ale mele, e drept, fiind ca un 
nod al trinităţii: o petală era îndreptată spre 
gât, iar celelalte două formau piedestalul de 
dedesubt. Dar semnul lui Hannah era de un 
mov intens, atât de închis, încât părea aproape 
negru. Acum, parcă prinsese viaţă şi pulsa cu 
nuanţe strălucitoare de ametist. Celelalte trei 
petale ale crinului erau de culoarea piersicii şi 
abia se vedeau. Am fost atât de distrasă când 
am observat că Hannah era nu doar membră a 
Rezistenței Daevos, ci şi o Urmăritoare, 
precum şi când i-am văzut crinul transformat - 
aşa cum presupuneam că o să arate al meu, 
dacă puterile aveau să îmi fie activate 
vreodată încât ea a reuşit să mă lovească apoi 
cu piciorul puternic în stomac, iar eu am căzut 
pe podea, respirând sacadat. 

„Poţi să-i opreşti.” 

Eu, una, nu eram atât de sigură. În fond, 
eram singură, iar ei erau trei. In plus, erau 
nemuritori şi se vindecau rapid. Erau în avantaj 
şi oboseau mult mai încet decât mine. Şi, 
aparent, aveau deja o Urmăritoare care îi 
ajuta. Ceea ce mă făcea să mă întreb: de ce 
mai aveau nevoie şi de mine? 

Robert m-a ridicat de pe podea, când încă 
gâfâiam din cauza luptei şi a durerii. 

— Ţi-a fost de ajuns? Sau vrei să mai lupţi 
înainte să renunţi şi să te luăm? 

l-am aruncat o privire urâtă şi am zâmbit 
când l-am lovit cu piciorul în genunchi cât de 
tare am putut. Poate nu fusese o idee bună să 
ripostez tocmai în faţa lui Robert. Dar, măcar 
de data asta, voi fi luată după ce mă luptasem. 

— Răneşte-o pe vrăjitoarea asta! a strigat 
Robert şi s-a împiedicat încercând să nu cadă. 

— Cu plăcere, l-a asigurat Hannah. 

Sângele îi curgea din buză, unde o lovisem. 
S-a apropiat şi m-a apucat de braţ. A început 
să-l răsucească. Incet. Am simţit cum muşchii 
încep să se rupă şi am ştiut că, în curând, avea 
să-mi disloce umărul. Şi probabil că ăsta era 
doar începutul! Ei nu mă voiau moartă, dar nici 
nu aveau nevoie să fiu întreagă. 

— Excelez când vine vorba de tortură. 

Bănuiam că o să simt asta pe propria piele. 
Apoi, mi-am adus aminte de brăţara mea. Am 
vrut să-mi mişc mâna ca să apăs orhideea cu 
degetul arătător, când o mişcare rapidă 

surprinsă cu coada ochiului mi-a atras atenţia. 
De nicăieri, un bărbat a dat năvală în cameră. 
Capitolul 16 


Un trecător care auzise agitația? Un prieten? 
Un duşman? Atunci, era mai uşor să mă lupt cu 
un inamic decât cu trei, aşa că am sperat că 
venise să mă scape de rivalii lui. Nici măcar nu 
am apucat să-i văd bine faţa. 

E1 a făcut un pas spre Hannah, a apucat-o 
de încheietura mâinii şi, cu o lovitură rapidă în 
stomac, a făcut-o să se prăbuşească, în timp 
ce vântul a încetat să mai bată. Părea că 
Hannah fusese aceea care controla puterile. Cu 
Urmăritoarea  doborâtă, cel mai important 
membru era deja scos din ecuaţie. Slavă 
Zeiţelor că nu mai trebuia să lupt şi cu puterile 
tipei! 

L-am apucat pe Robert de umeri şi, cu 
genunchiul, l-am lovit în vintre. El a căzut, 
zvârcolindu-se. M-am retras şi l-am urmărit pe 
străinul misterios care l-a lăsat pe Brian 
inconştient cu un pumn în partea laterală a 
capului, apoi s-a oprit pentru o clipă să se uite 
la mine, înainte să facă doi paşi mari spre 
Robert şi să-l ridice, trăgându-l de partea din 
faţă a  cămăşii. Din cauza loviturii cu 
genunchiul, faţa lui Robert era încă strâmbată 
de durere. Străinul şi-a mişcat genunchiul până 
când distanţa dintre nasul lui şi al lui Robert a 
ajuns să fie de doar cinci centimetri: 

— Nu joci după toate regulile! Robert s-a 
crispat. Dacă îi era frică de tipul ăsta, mă 
întrebam dacă şi eu trebuia să mă tem. 

Străinul l-a țintuit pe Robert cu privirea: îţi 
sugerez să începi să o faci şi să le spui şi 
celorlalţi să respecte regulile. 

Robert şi-a exprimat consimţământul dând 
din cap. Străinul părea să creadă că se făcuse 
înţeles şi i-a dat drumul lui Robert pe o 
grămadă de haine de pe podea: 

— Pleacă din Gunnison şi întoarce-te în 
regiunea ta! Să nu mai calci pe aici! 

Robert a dat aprobator din cap şi s-a ridicat, 
clătinându-se, apucându-i şi pe Hannah, şi pe 
Brian. Uluită, i-am urmărit cum au ieşit 
împleticindu-se din casa care păruse să fie a 
lor sau, cel puţin, închiriată de ei, supunându- 
se fără să crâcnească străinului. De la 
fereastră, am văzut cum Robert şi Hannah s-au 
urcat în Porsche, iar Brian în Corvette. 
Bineînţeles că ei conduceau maşinile luxoase! 
Probabil că primeşti bonus vreo maşină 
fabuloasă când îţi dai acordul să devii membru 
al Societăţii Amaranthine sau al Rezistenței 
Daevos. Mi-am notat în minte ca, pe viitor, să 
nu mai am încredere în nimeni care conducea 
astfel de maşini. 

Abia după ce am văzut ambele maşini 
îndepărtându-se de casă m-am simţit pregătită 
să mă ocup de tipul care era încă în cameră. 
Faptul că Robert se speriase de el mă cam 

îngrijora. M-am întors şi m-am uitat cu atenţie 
la blugii negri, la puloverul roşu pe care scria 
„Western State” cu litere gri, la paltonul şi la 
părul şaten răvăşit intenţionat care-i cobora 
mai jos de urechi. Era prima dată când aveam 
şansa să mă uit bine la el de la începutul luptei 
şi aproape m-am împleticit. 

Mi-am sprijinit mâna de perete ca să mă 
echilibrez, fără să-l scap din ochi. l 
recunoşteam. Fusese în magazin în august, 
când Jasmine şi cu mine ne cumpărasem 
rechizite. Mă urmărise atunci şi părea că nu 
încetase să o facă. Imi aduceam aminte de 
semnul roşu al jurământului care-i cuprindea 
braţul. Era un membru Daevos care luase 
multe suflete şi mă urmărise - multă vreme. 
Credeam că face parte din Clanul lui Caleb, 
însă toţi erau morţi de-acum, aşa că mă 
înşelasem. Faptul că mă salvase de Clanul ăsta 
nu mă făcea să mă opresc din a mă întreba 
cine era şi de ce mă urmărea de atâtea luni - 
sau ce dorea, de fapt, acum de la mine. 

M-am gândit să fug din cameră fie pe uşă, 
fie pe fereastră, dar am hotărât că nu mi-ar fi 
folosit la nimic. Mă urmărise de suficient timp, 
încât să ştie unde să mă găsească. Şi, dacă 
Alex şi Emil nu mă ajutau deja, chiar nu aveam 
habar ce se întâmpla. Probabil că amândoi 
erau încă la întâlnirea lor, ceea ce însemna că 
nici nu ajunseseră la mine acasă, nici nu mă 
supravegheau cu inelul lui Alex. 

L-am studiat pe străin, cu multă prudenţă. 
Cu mâinile în şolduri, el evalua, fără să se 
grăbească, dezastrul pe care-l făcusem în 
cameră. Şi-a oprit, în cele din urmă, privirea 
asupra mea şi s-a uitat fix la mine. A trecut mai 
bine de un minut înainte ca, în sfârşit, să mă 
întrebe cu o voce exasperată: 

— Ce eşti tu? 

Vorbea un pic pe nas, ca un sudist şi, 
judecând după haina lui din flanel cu pătrăţele 
negre şi roşii pe care o purta peste un pulover, 
puteam cu uşurinţă să mi-l imaginez 
conducând un tractor la o fermă, cu un pai 
atârnându-i din gură. După cât de largi îi erau 
umerii, îmi imaginam şi că se pricepea de 
minune să mânuiască o furcă. 

întrebarea lui m-a făcut să râd. Hai nu, pe 
bune? Tipul care mă urmărise de când îl 
zărisem în magazin toamna trecută intră în 
cameră, mă ajută să-i înfrâng pe membrii 
Rezistenței Daevos care tocmai încercau să mă 
„Împrumute” şi apoi are tupeul să mă întrebe 
ce sunt eu7/. 

— Ce sunt? Sunt destul de sigură că 
întrebarea pertinentă e: cine naiba eşti tu7. 

A zâmbit, cu îngâmfare. 

— Văd că eşti la fel de arţăgoasă ca 
întotdeauna. 

Am mijit ochii: 

— Te-am văzut la magazin în august. Şi-mi 
aduc aminte că erai foarte interesat de 

sutienele expuse. Am făcut un pas înapoi şi m- 
am uitat cu atenţie la pieptul său: Ce mărime 
porţi, 48A? Mi-a aruncat o privire urâtă, dar am 
continuat: După ce ţi-ai găsit sutienul, m-ai 
urmărit prin magazin înainte să dispari şi, până 
acum, nu te-am mai văzut. Cine naiba eşti şi 
de ce mă spionezi? 

S-a uitat la mine cu un calm tulburător: 

— Ca să îţi răspund la prima întrebare: sunt 
o persoană pe care ar trebui să o cunoşti. Cât 
despre a doua: pentru că trebuie să fii 
urmărită. 

Am ridicat, uimită, din sprâncene: 

— Uau! Te pricepi de minune să dai 
răspunsuri. Hai să încercăm din nou. Am să 
vorbesc încet, ca să înţelegi: ci-ne... eşti? 

Şi-a clătinat capul, neîncrezător: 

— Ştii, în ciuda faptului că tu te crezi 
indestructibilă, chiar nu eşti aşa. Ce s-a 
întâmplat în seara asta e un indiciu destul de 
clar, nu crezi, drăguță? 

„Drăguţă”? Ei, nu, până aici! Aveam de gând 
să-l omor. Să-mi folosesc puterile şi să-i spun 
să se ducă dracului direct. Mă întrebam ce i s- 
ar fi întâmplat dacă aş fi făcut-o. Hmm! Am 
clătinat din cap să-mi revin şi să mă gândesc la 
criza de faţă. 

— Mă descurcam. M-ai văzut în acţiune, i-am 
răspuns. 

M-am oprit să-mi fac griji un pic în privinţa 
tuturor lucrurilor pe care le văzuse. Cu toate că 

mă eschivasem destul de bine şi apelasem la 
puterile mele doar ca să lupt împotriva frigului 
pe care Hannah îl folosise să mă transforme 
într-un fulg lipsit de apărare. Oricum părea că 
toată lumea ştia despre puterile pe care le 
aveam. În ritmul ăsta, la fel de bine puteam să- 
mi anunţ abilităţile supranaturale direct pe 
Twitter. 

El mi-a arătat camera în care mă luptasem 
cu foştii mei colegi de an. Cu oamenii pe care 
credeam că-mi doream să-i am drept prieteni. 

— Ce aveai de gând să faci după ce îi 
opreai? Să-i îngheţi pentru tot restul serii? Sau 
să încerci un nou verb care descrie o acţiune? 
m-a întrebat. Părea să se gândească însă şi la 
altceva: Chiar aşa, cum o faci? De luni bune 
încerc să-mi dau seama. 

Faptul că mă urmărise suficient de 
îndeaproape, încât să ştie că am puteri şi când 
le foloseam mă cam deranja. Mai ales că, 
înainte de seara asta, le folosisem doar de 
două ori: o dată în peşteră, împotriva lui Caleb 
şi o dată împotriva umbrelor din Denver. Am 
refuzat să-i răspund pentru că, în primul rând, 
nu era atât de important acum şi, în al doilea 
rând, pentru că nu ştiam cum îmi funcţionează 
puterile sau de ce, uneori, dimpotrivă, acestea 
nu funcționau deloc. In plus, nici nu 
intenţionam să-i spun mai multe decât trebuie 
unui membru Daevos. 

— Nu-i important. 

El a ridicat o sprânceană, uimit: 

— Mie mi se pare al naibii de important! 
Dacă poţi să foci asta, ce altceva mai eşti în 
stare să faci? Şi câţi oameni ştiu despre 
trucurile tale magice? Eşti conştientă de cât de 
valoroasă ai fi atât pentru Societatea 
Amaranthine, cât şi pentru Rezistenţa Daevos? 
Eşti mult mai puternică decât orice alt 
Urmăritor. 

Da, mă gândisem deja la toate problemele şi 
le lăsasem în mintea mea, în dosarul pe care 
scrie: „Lucruri cărora încă nu pot să le fac 
faţă”. Felicitări băiatului-fermier, atât pentru că 
mă determinase să le analizez din nou, cât şi 
pentru că prezenţa lui era una dintre cele mai 
importante cauze ale viitorului meu ulcer. 
Chestiunile astea îi îngrijorau deja destul şi pe 
Alex, şi pe Emil. 

în afară de întrebările lui, mă mai enerva şi 
faptul că ştia atât de multe despre lucrurile 
paranormale. Când îl văzusem în magazin vara 
trecută, când eram cu Jasmine, îi observasem 
cicatricea de pe braţ despre care acum ştiam 
că era un semn al jurământului. Dar încă mă 
surprindea să-l aud vorbind atât de liber 
despre  Amaranthine şi  Daevos, subiecte 
despre care eu, una, nu puteam să discut cu 
deplină încredere decât cu două persoane. 

Intr-adevăr, fusese o noapte grea şi asta 
numai şi numai din vina mea. Nu mă deranja 
să-mi asum responsabilitatea. Făcusem o 

prostie să vin singură aici doar ca să 
demonstrez că pot. Trebuia să fi rămas la 
masa mea din bucătărie şi să-mi scriu temele 
aşa cum spusesem, aşteptând ca Alex şi Emil 
să se întoarcă. Trupul mă durea din cauza 
luptei, iar suferinţa mea a devenit încă şi mai 
acută când mi-am răsucit gâtul dintr-o parte în 
alta. Eram epuizată şi pregătită să mă întorc 
acasă, să înfrunt mânia lui Alex... Şi, probabil, 
şi pe-a lui Emil. Niciunul din ei nu avea să fie 
mulţumit că plecasem. M-am întors către tip şi 
mi-am aruncat mâinile în aer, exasperată: 

— Hai nu, pe bunel Spune-mi cine eşti şi ce 
vrei! 

M-am abținut să adaug „nebunule”. 

El şi-a depărtat picioarele şi şi-a încrucişat 
braţele la piept: 

— Ceea ce-aş vrea eu ar fi să nu mai fiu 
nevoit să vin după frati-miu, să-i tot salvez 
pielea şi să-i împiedic, pe membrii Rezistenței 
Daevos să-l urmărească. Dar, de vreme ce este 
cu tine, asta-i ceva imposibil, pentru că mereu 
ai adus numai necazuri şi vei continua s-o faci 
veşnic. Cât despre identitatea mea, ei bine, 
simt Tate Stone, fratele lui Emil. 


Capitolul 17 


Am rămas holbându-mă la el, cu gura 
căscată. El mi-a răspuns cu un rânjet încrezut. 

Nu ştiam dacă trebuia să mă sperii sau să fiu 
uşurată că, în cele din urmă, ştiam cine era 
tipul care mă supraveghea. Urmărindu-mi 
gândurile care mi se citeau pe chip, mi-a spus: 

— Dar, cea mai importantă întrebare - şi una 
căreia încerc să-i găsesc un răspuns de foarte 
multă vreme - este: „Ce eşti tu?” 

Buimacă de-a dreptul, mi-am întors uşor, 
uşor capul, mijind ochii: 

— Ce vrei să spui? 

Şi-a lovit pantofii de cadrul uşii, scuturând 
zăpada de pe ei. Probabil că mă urmărise afară 
înainte să intre şi să mă ajute să lupt cu 
Hannah, Brian şi Robert. 

— Nu te minţi, Cass, şi s-a oprit când şi-a 
auzit vorbele. S-a uitat la mine şi a continuat 
corectându-se, spunându-mi pe numele de 
acum:... Evie! Ştii c-ai puteri speciale. Sunt 
destul de sigur c-ai ştiut asta şi în vieţile 
anterioare, doar că n-ai spus nimănui nimic. 

Tonul lui m-a făcut să mă simt de parcă mă 
acuza de ceva. De vreme ce nu îmi aduceam 
aminte, nu puteam să mă apăr. Mi-am spus în 
sinea mea c-ar trebui să aflu cum fusese 
relaţia mea cu Tate în 1760. Până acum, nu 
prea aveam motive să cred că fusese grozavă. 

— Nu-mi aduc aminte ce s-a întâmplat acum 
250 de ani, aşa că nu pot să îţi răspund. 
Deocamdată, nu ştiu de unde provin puterile 
mele - şi nimeni altcineva nu ştie. Ştiu tot atât 
cât ştii şi tu. Că sunt o Urmăritoare. 

A clătinat din cap, zâmbetul lui uşor 
arătându-mi că nu mă credea: 

— Ai nişte abilităţi pe care niciun alt 
Urmăritor pe care l-am cunoscut vreodată nu 
le are şi, crede-mă, am cunoscut destul de 
mulţi. S-a sprijinit de peretele albastru cu 
textura ca a cojii de portocală şi m-a privit, 
curios: Cred că sufletul tău este mult mai 
bătrân decât îşi dă seama oricare dintre noi, 
chiar şi Emil. El crede că ştie totul despre tine. 
Eu cred că se înşală. Că toţi ne înşelăm. 

Noaptea fusese destul de stresantă; nu 
aveam nevoie şi de discuţia asta. Ca să rezist 
în continuare, aş fi avut mare nevoie să 
mănânc nişte fursecuri mai întâi: 

— Tare mult mai durează până ajungi să 
cunoşti pe cineva, am gândit eu logic, cu voce 
tare. Doar pentru că-n viaţa mea există oameni 
care mă cunosc de secole, nu înseamnă că ştiu 
cu adevărat cine sunt eu. 

— Exact asta am vrut şi eu să spun. 

— Asta-nseamnă că e posibil să te înşeli şi 
ca teoriile tale să fie greşite. 

Incet, şi-a plecat capul şi apoi şi l-a ridicat, în 
semn de aprobare: 

— E posibil. Dar nu mă înşel. 

— Aşadar, ce vrei să spui? Nu înţelegeam ce 
încerca să îmi demonstreze. 

— Spun că, dac-am dreptate, tu eşti cea mai 
periculoasă dintre noi toţi. 

Afirmația lui Tate m-a supărat. Auzisem 
destule de la Emil şi de la Alex, încât să ştiu că 
ei credeau că aveam şi alte puteri. Erau 
îngrijoraţi, ceea ce mă tulbura şi pe mine, iar 
faptul că un alt membru Daevos îşi exprima 
neliniştea, chiar mă îngrozea. 

Totuşi, în momentul acela duceam mare 
lipsă de fursecuri şi trebuia să găsesc de 
îndată o altă metodă să mă calmez şi să nu mă 
mai stresez. Privirea de gheaţă pe care i-am 
aruncat-o lui Tate când l-am lovit tare în umăr 
m-a ajutat să nu mai simt atât de intens nodul 
din stomac. 

— Ce naiba? Dacă tu chiar eşti fratele lui 
Emil - am mijit ochii când m-am uitat la el, 
încercând să găsesc nişte trăsături de familie 
comune -, asta înseamnă că mi-ai fost un fel 
de rudă. Presupun că nu mi-ai mai vorbit de 
secole şi acum apari aici, lupţi în locul meu și- 
mi spui că-s un fel de pericol pentru tine? 
Frumos! Foarte frumos, ce să zid Pun pariu că 
eram prieteni la cataramă în Londra. 

El şi-a cules nişte scame de pe cămaşă, ca şi 
când ar fi fost plictisit de moarte: 

— Te înşeli dacă tu crezi că te descurcai într- 
adevăr în lupta aia. In plus, n-am spus că eşti 
un pericol numai pentru mine, ci pentru noi 
toţi. Şi să ştii că ne-am suportat în Londra; o să 
ne suportăm şi acum. 

Frustrată dincolo de orice limită, m-am 
holbat la el: 

— Nu-mi place atitudinea ta. 

El a izbucnit în râs: 

— Ai rămas aceeaşi Cassandra 
dintotdeauna! 

l-am aruncat o privire urâtă. 

S-a uitat cu atenţie la paharul de plastic de 
pe bufetul din cameră. L-a luat, l-a mirosit şi l-a 
aruncat imediat cât colo. În ceea ce mă privea, 
nu aş fi riscat să iau o gură dintr-o băutură 
necunoscută la o petrecere dată de nişte 
studenţi. Serios, în paharul ăla putea să fie 
orice. Totuşi, Tate nu părea îngrijorat - lucru 
care m-a făcut să-mi dau oarecum seama de 
cât de dusă îi era minţişoara. Începeam să nu 
mă mai simt chiar atât de prost pentru că-mi 
spusese că reprezentam „un pericol pentru noi 
toţi”. A trântit un pahar galben de plastic 
înapoi pe bufet şi şi-a încrucişat braţele la 
piept: 

— Unde ţi-e anturajul în seara asta? 

Mi-am încrucişat, la rândul meu, braţele la 
piept, imitându-i mişcările. Citisem odată că, 
dacă imitai mişcările unei persoane, puteai să 
o convingi să facă tot ce doreai tu. Avea de-a 
face cu  subconştientul care  recunoştea 
limbajul similar al trupului celuilalt. lar eu, una, 
aveam nevoie de tot ajutorul posibil: 

— Nu sunt aici. 

El s-a uitat de jur-împrejur: 

— Eşti sigură? 

— Îi vezi tu pe undeva? 


284 


— Nu se ştie niciodată, mi-a răspuns şi m-a 
țintuit cu privirea de parcă ştia ceva ce eu nu 
aveam habar. 

M-am holbat la el, întrebându-mă dacă 
glumea sau dacă nu cumva, într-adevăr, 
membrii Amaranthine şi Daevos puteau să 
devină invizibili. Aflasem că aveau diverse 
puteri, dar Alex şi Emil nu-mi spuseseră exact 
tot ce puteau să facă. Ştiam că aveau de-a 
face cu Urmăritorii şi cu vrăjile, dar nu eram 
sigură cum funcţiona totul. Trebuia să fac 
eforturi să aflu mai multe despre puterile 
acelea şi despre felul în care acționau. 
judecând după acţiunile lui Hannah din urmă 
cu nici 15 minute, cei din Daevos puteau, în 
mod sigur, să facă mai mult decât doar să ia 
sufletele cui doreau. ŞI, de vreme ce ei 
încercau să mă răpească, înţelesesem: cu cât 
mai puternic era Urmăritorul care îi ajuta, cu 
atât mai multă putere aveau membrii 
Rezistenței Daevos... Şi, poate, şi aceia ai 
Societăţii Amaranthine. 

Tate mă urmărise cum încercam să pun 
lucrurile cap la cap şi mi-a întrerupt gândurile: 

— Vorbesc serios: unde sunt? Niciodată nu 
te lasă nesupravegheată atât de mult timp. 

— Ba o fac, am sărit. Uneori fac nişte duşuri 
lungi, lungi de tot, numai să scap de ei. 

Tate a râs: 

— Tu chiar crezi că nu te urmăresc şi în 
baie? 

M-am încruntat. Emil nu mă urmărea în baie 
- asta dacă nu cumva avea şi el un inel magic 
secret ca al lui Alex, vedere cu raze X sau dacă 
nu cumva, într-adevăr, putea să devină 
invizibil. Alex îmi spusese că, uneori, încerca să 
mă lase să am intimitate. Presupuneam că 
duşul - şi, în general, timpul petrecut în baie - 
era unul dintre acele perioade. Din cauza asta 
şi stăteam atât de mult în baie. Nu voiam deloc 
să cred că lucrurile nu stăteau nici pe departe 
astfel, aşa că i-am răspuns lui Tate la 
întrebare: 

— Alex e ocupat să joace rolul Elveţiei între 
Amaranthine şi Protectorii „rebeli”. Emil i s-a 
alăturat ca să încerce să-i convingă pe toţi cei 
implicaţi că Rezistenţa Daevos nu are legătură 
cu răpirile Urmăritorilor. 

Tate s-a zgâit la mine. 

— Vasăzică, probabil te-au instruit să rămâi 
acasă şi, în schimb, tu te-ai dus la o petrecere 
unde aproape c-ai fost răpită? Din nou? A 
fluierat de parcă urma să am parte de 
probleme mari de tot: A fost o prostie din 
partea ta. ţi urez multă baftă la dat explicaţii! 

Da, stabilisem asta deja. Nu trebuia să o aud 
şi de la nebunul ăsta. O dădusem în bară. Dar 
nu aveam de gând să recunosc asta în faţa lui: 

— M-ai văzut doar: m-am descurcat. 

— Da, până n-ai mai facut-o. De ce nu ţi-ai 
folosit puterile ca să lupţi cu ei? Ar fi fost mult 
mai uşor. 

De ce nu-mi folosisem puterile nu era treaba 
lui: 

— Ţi-am spus doar că m-am descurcat. 

El s-a uitat cu atenţie la mine, muşcându-şi 
obrazul. Mi-am dat seama că urma să-mi mai 
adreseze nişte întrebări la care nu o să vreau 
să răspund. Nu eram sigură că aveam 
încredere în individul ăsta, dar, fără îndoială, 
ştia multe despre mine, despre Alex şi Emil. 
Voiam ca ei să-i confirme identitatea. Poate că 
eram pe cale să iau o altă decizie greşită, dar 
în seara asta eram pe val şi m-am gândit că 
una în plus nu avea ce rău să-mi facă. Am 
căutat prin hainele de pe pat şi m-am îmbrăcat 
cu a mea. 

— Haide! 

L-am apucat de braţ. El s-a împiedicat uşor, 
căci era nepregătit să se lase condus de mine: 

— Unde mă duci? m-a întrebat când am 
păşit prin casa de acum pustie. 

La radio se auzea un cântec pop - singurul 
semn că peluza şi casa fuseseră pline cu 
studenţi beţi în urmă cu mai puţin de 20 de 
minute: 

— La mine acasă. 

După ce am ieşit, ne-am îndreptat pe alee 
spre trotuarul acoperit de zăpadă. El a ridicat o 
sprânceană, întrebător: 

— De ce? 

L-am condus pe stradă către Mustangul 
mea. M-am întrebat dacă avea o maşină pe- 

acolo. Hmm! Probabil, cine putea şti... ŞI 
probabil costa cel puţin 90 000 de dolari - 
bonusul supranatural primit la înscriere.... Ei 
bine, s-o ia mai târziu. 

— Din două motive: în primul rând, pentru 
că vreau să mi se confirme că eşti fratele lui 
Emil. 

A izbucnit într-un hohot de râs zgomotos: 

— Haide! Chiar dacă tu, una, nu-ţi mai 
aminteşti, trebuie să vezi că semănăm. 

M-am uitat cu atenţie la părul lui de culoarea 
cafelei, la maxilarul pătrat şi la zâmbetul larg. 
Poate... Poate că nu voiam să văd asemănările. 
Am continuat cu lista mea de motive: 

— În al doilea rând, dacă eşti fratele lui Emil, 
el şi Alex trebuie să ştie că eşti aici. 

„In plus, dacă vor afla c-ai fost cu mine în 
seara asta şi că nu reprezinţi o ameninţare, s- 
ar putea să nu am atât de multe probleme”, 
am adăugat în mintea mea. 

— Şi, în plus, dacă vor afla c-am fost cu tine 
la petrecere, s-ar putea să nu mai ai chiar atât 
de multe necazuri. 

M-am oprit şi m-am holbat la el. Acum îmi 
citea şi gândurile? Să fi fost asta una dintre 
puterile lui? 

A clătinat din cap: 

— Motivele tale sunt limpezi ca lumina zilei. 
Femeile nu se pricep să manipuleze. 

Am râs zgomotos: 

— Glumeşti? Ai stat vreodată prin preajma 
vreunor femei? Te provoc să-ţi petreci timpul 
cu un grup de puştoaice de liceu pentru o zi. 
Apoi, să te întorci la mine şi să-mi spui că nu 
ştim să manipulăm. Păi cum, arta manipulării 
ne curge prin vene încă din pântecele 
mamelor. La ce crezi că ne foloseşte decolteul? 

M-am urcat în Mustang, m-am întins peste 
scaun şi am deblocat portiera pentru Tate. El a 
fluierat când s-a aşezat: 

— Să ştii că mi-am dorit să mă plimb cu 
maşina asta de când am început să te 
urmăresc. 

Dacă într-adevăr era fratele lui Emil, atunci 
se vedea treaba că bunul-gust era o trăsătură 
de familie. 

Am pornit motorul şi am ieşit pe stradă: 

— Da. Apropo de asta: cam de când mă 
urmăreşti? 

— De când am ajuns aici. 

— Şi asta când s-a întâmplat? 

— Când a ajuns şi Emil. Doar pe el îl 
urmăream. 

— De ce? 

A tăcut şi s-a uitat pe geam. Nu credeam că 
o să îmi răspundă, dar, în cele din urmă, a 
spus: 

— Pentru că Emil nu ia mereu chiar cele mai 
bune decizii. 

Interesant! Nu vorbisem mult cu Emil despre 
familia lui, dar, din cele câteva conversații pe 

care le purtasem, înţelesesem că era cam 
singuratic. O singură dată îl menţionase pe 
fratele lui în discuţiile noastre, şi asta doar ca 
să-mi spună că acesta mai trăia. 
Presupusesem că nu prea ţinea legătura cu 
familia lui. 

— Aveam impresia că tu şi Emil nu vă 
înţelegeţi. 

Tate s-a uitat la mine: 

— Ne înţelegem bine, doar că nu cădem de 
acord asupra unor lucruri. 

— Cum ar fi? 

— Daevos şi locul lui Emil în Rezistență. 

Voiam să aflu mai multe despre acest 
subiect, dar intram deja pe alee. Ştiam că Alex 
şi Emil nu plecaseră încă de la şedinţă. Dacă ar 
fi făcut-o, Alex şi-ar fi verificat imediat inelul, 
ar fi văzut că nu sunt unde trebuia să fiu şi-ar fi 
venit după mine. Nu ar fi fost plăcut, tot aşa 
cum nu ar fi fost să-i explic de ce plecasem. 

Am intrat în garaj şi am coborât din maşină: 

— Intră, i-am spus. Dar trebuie să rămâi în 
subsol până am să vin să te iau. 

— De ce? m-a întrebat el încetişor. 

— Deoarece Alex o să-şi iasă din minţi 
pentru c-am plecat în seara asta. Probabil că 
nici Emil n-o să fie prea fericit. Am nevoie de 
ceva timp ca să le dau nişte explicaţii înainte 
să le spun că am adus acasă un ucigaş de 
suflete rătăcit. 

S-a mulţumit să zâmbească: 

— Am ce să fac pe acolo sau n-ar trebuit 
decât să mă uit la pereţii goi? 

— E o consolă Wii. Şi nişte filme. Dar să stai 
liniştit până o să-ţi spun să ieşi. 

S-a gândit câteva secunde: 

— Bine. Sunt de acord, dar trebuie să-mi 
aduci un sandvici şi o coca-cola. 

— Pot să-ţi aduc sandviciul, dar nu şi coca- 
cola. 

— Ai ceva împotriva sucurilor? 

— Nu, dar iubitului colegei mele de cameră 
nu îi place, aşa că n-avem în casă decât Pepsi. 

El a râs zgomotos: 

— Cola şi Pepsi sunt acelaşi lucru. 

— Să nu-i spui niciodată asta lui Zach, am 
zis eu şi am închis uşa garajului. O să te bată 
cu toate cutiile de Pepsi. 

Tate m-a urmat în casă. 

Ameţeala m-a cuprins pe când urcam 
scările. Tocmai îl instalasem pe Tate în subsol 
cu un sandvici şi o băutură energizantă - pe 
care o găsisem în frigider, în loc de Pepsi. 
Probabil că Jas şi Zach aveau mult de învăţat. 
Am reuşit să ajung în bucătărie înainte să cad. 

— Nu poţi să spui nimănui nimic, l-a 
avertizat Tate, uitându-se cu atenţie prin 
cameră. 

M-am îndepărtat rapid pe coridor, să nu fiu 
văzută. 

— Ştiu, i-a răspuns Emil. 

M-am ghemuit în spatele unei vaze imense, 
lucru care mi-a permis să-i văd pe Emil şi pe 
Tate, dar să rămân ascunsă. 

— lubire... Tate a scuturat din cap, vădit 
neîncrezător: Nu sunt de acord cu ea. Nici nu 
mai cred în dragoste. 

Privirea lui Emil s-a îmblânzit. 

— Tate, nu am cuvinte să-ţi descriu acest 
sentiment. Af face orice pentru ea. 

Cuvintele lui Emil m-au făcut să oftez şi să 
mă sprijin, zâmbind, de vaza care a căzut la 
pământ cu un zgomot asurzitor. Luaţi prin 
surprindere, Emil şi Tate au tăcut imediat. Eu 
am  murmurat nişte vorbuliţe pe care le 
învăţasem de la servitorii care frecventau 
nenorocitele alea de saloane de pariuri şi m- 
am îndepărtat, pretinzând că tocmai intrasem 
în cameră: 

— Aici erai! Te căutam! M-am încruntat şi m- 
am uitat la bucăţile de ceramică: Din păcate, 
m-am împiedicat, iar vaza a avut de suferit. 

Tate mi-a aruncat o privire care-mi dădea de 
înţeles că mă credea o neîndemânatică. 

— Poate c-ar trebui să-ţi găseşti o nouă 
jucărie, a spus Tate, uitându-se la mine, dar 
adresându-i-se lui Emil. Asta pare defectă! 

Părul lung şi negru al lui Tate era prins la 
spate cu o fâşie de piele, iar trăsăturile sale 
ascuţite îl vădeau a fi un aristocrat. L-am privit, 
la rândul meu, şi mi-am umflat pieptul, 
încercând să stau cât mai dreaptă. 

— Aparent,  manierele nu reprezintă o 
necesitate în grajd. 

Tate şi-a înclinat capul, încruntându-se: 

— Care grajd? 

— Acela în care, în mod sigur, aţi fost 
crescut, domnul meu. 

Emil a pufnit în râs şi l-a bătut pe Tate uşor 
pe umăr: 

— Ţi-am spus eu că-i specială! 

Tate a mijit ochii: 

— Aş spune, mai degrabă, supărătoare la 
culme. S-ar putea să-ţi regreţi alegerea, 
frâţioare! 

Emil mi-a zâmbit, iubirea strălucindu-i în 
privire: 

— Niciodată. 

l-am zâmbit, la rândul meu. Şi eu îl iubeam. 

Capitolul 18 


Să stai într-o cameră cu nişte bărbaţi 
nervoşi, doldora de testosteron nu este chiar 
cea mai plăcută experienţă. Ar fi trebuit să ştiu 
- îmi petrecusem doar astfel luni de zile. In 
timpul ăsta, aflasem însă că testosteronul îi 
face pe cei mai mulţi bărbaţi sănătoşi să-şi 
piardă minţile, mai ales dacă ei cred că 
persoana pe care o iubesc se află în pericol. 

Cocoţată pe marginea scaunului din 
sufragerie, stăteam nemişcată în timp ce Alex 
se tot fâţâia de colo-colo prin cameră, cu 
venele de la gât umflate şi vizibile de la trei 

metri. Emil era mai calm, ca de obicei, dar la 
fel de nemultumit. Comportamentul său 
obişnuit destul de relaxat fusese înlocuit de o 
atitudine atât de plină de nervi, încât i se 
vedeau muşchii  încordaţi. Alex şi Emil 
începuseră să-mi țină morală din momentul în 
care intraseră pe uşă, iar eu le povestisem 
despre aventura mea de la petrecere. 
Trecuseră mai bine de 30 de minute de când 
tot vorbeau. 

Alex s-a oprit din măsurat cameră suficient 
de mult timp, încât să mă întrebe: 

— Mai spune-mi o dată de ce-ai minţit şi-ai 
ieşit cu colegi de şcoală pe care noi nu-i 
cunoaştem? A mai făcut câţiva paşi şi a vorbit 
mai tare: De ce ţi-ai asumat riscul ăsta după 
tot ce s-a întâmplat în ultimele opt luni şi, mai 
ales, în ultimele câteva săptămâni? 

M-am uitat de la Alex la Emil. Acesta din 
urmă doar mă supraveghea, dar nu dădea 
niciun semn că Alex ar fi exagerat, cumva. 
Dacă e să fiu corectă, nici nu exagera, de fapt. 
Făcusem o greşeală prostească pentru că 
dorisem să demonstrez că puteam să am grijă 
şi singură de mine însămi. Nu eram perfectă şi 
mă lăsasem condusă de nevoia de a mă simţi 
normai. În cele din urmă, ceva izbucnise în 
mine şi, pur şi simplu, dorisem să mă duc lao 
petrecere ca orice student. Să petrec o noapte 
departe de nebunia din viaţa mea. Dar, pe 
parcurs, fusesem aproape rănită. Şi dacă 

Robert, Brian şi Hannah nu i-ar fi trimis acasă 
în pace pe ceilalţi studenţi, aş fi putut să-i pun 
şi pe aceştia în pericol. Imi asumam alegerea 
idioată. Nu aveam s-o mai repet. Viaţa mea nu 
avea să devină niciodată normală. Trebuia să 
mă împac cu asta. 

Mi-am îndreptat spatele şi m-am adresat 
amândurora: 

— Ştiu că a fost o decizie proastă şi îmi 
asum întreaga responsabilitate pentru asta. Nu 
ar fi trebuit să o fac şi îmi pare rău. Imi 
cerusem deja scuze de cel puţin zece ori: 
Totuşi, am riscat pentru că, în ciuda a ceea ce 
credeţi voi doi, nu sunteţi stăpânii mei. Imi 
ascundeţi mai multe informaţii decât ar trebui. 
Nu puteţi să-mi tot spuneţi ce să fac, fără să- 
mi daţi mai multe detalii. Spuneţi că v-aţi 
săturat să aşteptaţi, că vreţi să decid cine este 
sufletul meu pereche. Până nu o să mă trataţi 
de la egal la egal, n-am să-l aleg pe niciunul 
din voi! 

— Dar nu facem decât să te menţinem în 
siguranţă, a mormăit Alex. 

— Nu, nu în siguranţă, i-am răspuns. Mă 
menţineţi într-o cuşcă. 

— Seara asta ilustrează perfect motivul 
pentru care nu poţi să rămâi singură. Nu ştiu 
cum ai scăpat din încurcătură, deşi mă bucur 
c-ai făcut-o, dar nu se va mai repeta. 

Am inspirat adânc şi am încercat să mă 
calmez: 

— Am scăpat pentru că pot să am grijă şi 
singură de mine însămi, zău aşa. 

— Ei bine, nu-i chiar adevărat, nu-i aşa, 
dragă? s-a auzit o voce cu un uşor accent 
sudist din cealaltă cameră. 

La naiba! Căzusem de acord că nu avea să 
iasă până când nu aveam să fiu pregătită să le 
spun totul celor doi. 

Vocea l-a făcut pe Alex să se întoarcă. Emil a 
încremenit când Tate a intrat în cameră. Alex 
îşi ţinea braţele într-o poziţie defensivă, dar s-a 
uitat cu ochi mari când l-a recunoscut. Şi-a 
legănat braţele şi le-a coborât uşor, ca şi cum 
s-ar fi întrebat dacă Tate era sau nu o 
ameninţare. Emil s-a ridicat încet, fixându-l pe 
Tate cu privirea. 

— Frumos accent, a spus Emil, încercând 
marea cu degetul. Nu l-am mai auzit de când 
trăiam în Texas, în timpul Războiului Civil. 

Tate a rânjit şi, deodată, cu amândoi în 
cameră, asemănarea a devenit evidentă: părul 
ondulat, maxilarele pătrare, dinţii perfect 
drepţi şi zâmbetele cuceritoare. 

— Alea-au fost vremuri bune. jocurile de 
noroc, oamenii... Deşi de Buttercup mi-e dor 
cel mai mult. 

M-am uitat la Emil: 

— Buttercup? 

Emil părea un pic amuzat: 

— lapa lui. 

— Era o frumuseţe, a răspuns Tate. Am iubit- 
o mai mult decât pe oricine altcineva. 

Mi-era greu să cred asta. Emil o fi fost el 
fermecător, nu zic nu, însă Tate, cu accentul şi 
înfăţişarea lui de băiat dintr-un orăşel de 
provincie, Tate putea să fie cu mult mai 
şarmant, într-un mod cam milităros, e drept - 
asta dacă într-adevăr încerca să fie încântător, 
iar nu doar să scoată pe toată lumea din sărite. 
Mi-am imaginat că numărul femeilor pe care le 
fermecase la viaţa lui era imens. 

— Oricum, n-am mai fost Tate ăl din Texas 
de ceva vreme, a continuat fratele lui Emil. Și- 
am vrut să-ncerc ceva nou. Se pare că ţine pe 
aici, căci sunt mulţi ţipi de la ţară prin părţile 
astea. 

Pentru moment, Tate vorbise cu un accent 
mai pronunţat - special pentru Emil, mi-am 
imaginat eu. Mai-mai că m-aşteptam să-l văd 
cum începe să-şi scoată cu un gest larg 
cureaua de piele cu o cataramă de mărimea, 
unei plăcuţe de înmatriculare, îmbrăcat în nişte 
blugi Wranglers atât de strâmţi, încât i-ar fi pus 
în pericol posibilitatea de a mai avea copii în 
viitor, şi să dea de pământ cu o pălărie de 
cowboy de paie, cu o fâşie de piele deasupra 
borului. 

Imi era greu să mi-i imaginez pe Tate şi pe 
Emil în Texas în urmă cu 145 de ani, şicu un 
cal pe nume Buttercup, pe deasupra. Da, 
înţelegeam că a fi membru al Rezistenței 

Daevos însemna că erai nemuritor, dar, până 
acum, auzisem numai despre viaţa lui Alex şi-a 
lui Emil alături de Cassandra. Era ciudat să aflu 
că trăiseră atât de mulţi ani fără ca sufletul 
meu să facă direct parte din vieţile lor şi că nu 
aveam nicio informaţie despre cum fuseseră ei 
în acei ani. Flashbackurile mele nu puteau să 
aducă la suprafaţă amintirea unor experienţe 
netrăite. Ceea ce însemna că trebuia să cred 
tot ce-mi spuneau despre vieţile lor, fără ca 
alunecările mele în trecut să mă poată ajuta să 
confirm vreuna dintre informaţiile oferite de ei. 
Asta nu îmi plăcea deloc. În Emil aveam mai 
multă încredere decât în Alex, dar ştiam că 
amândoi îmi ascundeau diverse lucruri, chiar 
dacă împotriva dorinţei lor. Le era dificil să 
renunţe la obiceiul de a ţine secrete secole la 
rând. 

Revelația asta m-a făcut să mă gândesc la 
vieţile mele şi la toate lucrurile pe care încă nu 
le ştiam. Sufletul meu se născuse odată cu 
Cassandra sau trăisem mai mult? Dacă da, era 
posibil ca, în cele din urmă, să am acces la 
amintirile acelea cu ajutorul alunecărilor în 
trecut? 

Emil s-a îndreptat spre Tate. Alex s-a retras, 
lăsându-l pe Emil să preia conducerea. Muşchii 
îi erau încordaţi, pregătiţi pentru orice, dar îi 
acorda lui Tate beneficiul îndoielii, aşa că îl 
lăsa pe Emil să gestioneze situaţia, de vreme 
ce era fratele lui. Emil s-a întins şi l-a 

îmbrăţişat strâns pe Tate înainte să facă un 
pas înapoi. 

— A trecut ceva vreme, a spus Emil. 

Tate a dat aprobator din cap: 

— De vara trecută, de când ai plecat. 

Emil s-a uitat la mine şi apoi din nou la Tate, 
cei doi comunicând fără cuvinte - ca şi când ar 
fi putut să-şi citească gândurile dintr-o privire. 
Toţi fraţii puteau să facă asta? Fiind singură la 
părinţi, m-am întrebat mereu cum era, de fapt. 
Credeam că, până la urmă, voi împărtăşi 
experienţa asta cu persoana iubită. Până 
acum, fusesem prea ocupată cu umbrele, cu 
hoţii de suflete şi cu cele două suflete-pereche 
ale mele ca să-mi pot dezvolta abilităţile 
telepatice în cadrul unei relaţii. 

Comunicarea lor pe muteşte a continuat. 
Tate s-a mişcat, de parcă ar fi anticipat 
întrebarea lui Emil, şi şi-a înclinat capul în 
direcţia mea: 

— Ea e cea pe care nu ai uitat-o niciodată. 
Mereu alergi după ea. Asta-i felul tău de a fi! 

— Tate, aş face orice pentru ea. Ştii asta, 
doar! Urmăritorii tot dispăreau, iar ea chiar era 
în pericol. Trebuia să fiu aici. 

Tate şi-a îndreptat privirea dinspre Emil 
către mine şi apoi s-a uitat din nou la fratele 
lui. 

— Când ai ajuns aici? l-a întrebat Emil. Şi 
cum de m-ai găsit? 

Tate a inspirat adânc şi şi-a făcut curaj să 
spună: 

— Te-am urmărit. 

Emil a căscat ochii: 

— Poftim? s-a stropşit. Când? Sunt aici din 
august. 

Pentru câteva secunde, Tate a strâns din 
buze şi s-a adunat: 

— Şi eu la fel. 

Emil a rămas cu gura căscată. Eu m-am uitat 
la Alex, care era surprins, la rândul său: 

— Cum de n-am aflat despre asta? a 
întrebat, uimit. 

Şi eu îmi puneam aceeaşi întrebare. Alex era 
doar Protectorul meu. Trebuia să fie în stare să 
depisteze amenințările şi să le elimine. Însă, 
într-un oraş universitar, unde oamenii din toată 
lumea vin şi pleacă, i-ar fi fost greu să 
identifice pe cineva neobişnuit. Membrii 
Rezistenței Daevos, laşii ăia nemernici, ar fi 
trebuit să fie obligaţi să poarte un fel de 
alarmă sau să aibă un semn care nu putea fi 
acoperit. 

Emil s-a întors către Alex: 

— Cum de n-ai ştiut? l-a întrebat. Cum de n- 
am ştiut eu? 

Tate s-a sprijinit de balustrada scărilor: 

— De unde să fi ştiut? N-am vrut să mă vezi, 
aşa că nu m-ai văzut. O parte a gurii i s-a 
strâmbat într-un rânjet impertinent: în afară de 
faptul că Evie m-a zărit din întâmplare în 

august într-un magazin, m-am ascuns destul 
de bine. A făcut o pauză pentru ca toată lumea 
să poată asimila informaţiile: Doar nu puteam 
să te las singur. Nu cu tot ce se întâmplă între 
Daevos şi Amaranthine şi mai ales cu Clanul 
nostru. 

Clan? Emil şi Tate făceau parte din acelaşi 
Clan? Adică, dacă stăteam să mă gândesc, 
chiar avea sens, dar presupun că nu pusesem 
lucrurile cap la cap cât stătusem singură în 
sufragerie, aşteptându-i pe Alex şi pe Emil să 
se întoarcă şi tot întrebându-mă ce metode 
aveau să folosească pentru a încerca să mă 
închidă pentru că mă dusesem la petrecere 
fără ei. 

Nedumerit, Emil a ridicat din sprâncene: 

— Ce se-ntâmplă cu Clanul nostru? 

Tate a scuturat din cap, muşcându-şi 
obrazul: 

— Mereu faci asta, i-a răspuns, exasperat. O 
găseşti şi fugi să te asiguri că ea-i în regulă. 
Măcar acum chiar ai avut curajul să fii cu ea. 
Insă nu e prima dată când eşti plecat de mult 
timp. 

Membrii Clanului nostru încep să-şi pună tot 
felul de întrebări în legătură cu ceea ce faci şi 
pe unde umbli când lipseşti. S-a oprit, 
ţintuindu-l pe Emil cu privirea: Dacă află c-ai 
găsit-o din nou, se vor aştepta să-i iei sufletul. 

Eu m-am uitat cu ochi holbaţi: 

— Mmm... ce? 

Era ca şi când nici n-aş fi vorbit. 

Emil a scuturat, cu hotărâre, din cap când 
furia a licărit în ochii lui Tate. 

— În schimb, am să le iau /or sufletele. 

Tate s-a crispat: 

— Şi tocmai ăsta-i pericolul! Faci greşeala de 
a alege iubirea - un lucru cu care membrii 
Daevos nu sunt de acord - în locul loialității. 
Pentru tine, nimic nu este mai important decât 
Evie. Clanul nostru nu o să înţeleagă asta 
niciodată, iar tu o ştii prea. Bine. Pentru ei, 
dragostea nu are niciun sens. Din cauza ta, 
Clanul nostru e în pericol să se destrame. Vor 
alege fiecare câte o tabără, iar noi vom sfârşi 
prin a ne lupta pentru totdeauna. Nu merită! 
Trebuie să vii acasă. 

M-am uitat la Alex şi mi-am dat seama că 
era pierdut în gânduri. Trebuia să ia în 
considerare o altă ameninţare venită din 
partea Rezistenței Daevos, dar Emil putea să 
ţină situaţia sub control. Alex ştia că, dacă Emil 
avea să plece, putea să-şi petreacă doar el 
timpul cu mine. Judecând după cât de încruntat 
era Emil, şi el era conştient de asta, aşa că a 
ridicat din umeri. 

— Dacă o să fie nevoie să lupt, atunci aşa să 
fie. Ar fi ultima soluţie, dar am s-o fac. Nu am 
să permit nimănui s-o rănească şi, de data 
asta, nu am s-o părăsesc, Tate. Intr-un fel, 
parcă ţinea o pledoarie: Nu pot! 

— Hei! mi-am fluturat mâinile în aer lucru 
care, în sfârşit, le-a atras atenţia. Poate să-mi 
spună cineva de ce Emil ar fi nevoit să-mi ia 
sufletul? 

Emil a inspirat adânc: 

— De vreme ce ai fost soţia mea, am fost 
responsabil pentru tine. Eu te-am adus în 
lumea noastră. Când cei din Clanul meu au 
aflat c-ai plecat şi că ne ştiai secretele, au vrut 
să te găsim. Alex a reuşit să te scoată din oraş 
şi să facă să rămâi în siguranţă. Dar, în cazul în 
care te-ar fi găsit Clanul meu, ar fi fost 
responsabilitatea mea să-ţi iau sufletul. Încă 
mai este... Va fi o problemă dacă vor afla 
vreodată că suntem împreună şi că sufletul tău 
este, încă, intact. 

— Serios? Doamne! Chestiile astea nu se 
prescriu niciodată? 

Emil a clătinat din cap: 

— Dacă e să ne luăm după evenimentele din 
seara asta, ea se descurcă binişor pe cont 
propriu, a spus Tate. 

Ciudat, nu asta îmi spusese în casă. De fapt, 
îmi ţinuse un adevărat discurs despre motivele 
pentru care ar fi trebuit să fiu mai bine 
supravegheată. Părea că Tate era în stare să 
mintă ca să obţină ceea ce dorea - şi anume 
ca Emil să plece din Gunnison şi să se întoarcă 
în Grecâa. 

— Ai putea să revii măcar o vreme, pentru 
ca membrii Clanului să vadă că n-ai dispărut. 

Singurul scop pentru care ai rămas alături de 
Rezistenţa Daevos a fost ca să-i împiedici pe ai 
noştri s-o găsească. Acum, practic, îi conduci 
pe toţi la ea. Trebuie să te-ntorci. Cel puţin 
pentru un timp. 

Emil şi-a ţuguiat buzele, deloc încântat de 
raţionamentul lui Tate: N 

— Lucrurile s-au schimbat. Intreaga situație 
dintre Amaranthine şi Daevos se schimbă. 
Protectorii rebeli vor să atace Rezistența 
Daevos, ale cărei Clanuri o caută pe Evie, în 
vreme ce Urmăritorii simt răpiți în continuare, 
iar umbrele acelea mai sunt încă prin preajmă. 
Tate, n-am de gând s-o părăsesc. Nici acum, 
nici cu altă ocazie. Am aşteptat prea mult timp 
să fiu cu ea doar ca să mă întorc şi să joc un 
rol menit să-i facă pe unii fericiţi. 

— Emil, nu-i deloc un rol. Clanul tău are 
nevoie de tine. Şi, apoi a arătat spre mine: 
Acum, ea nu are. 

— Ba da, are. Doar ai fost acolo în seara 
asta. O caută tot soiul de indivizi şi, probabil, o 
fac din cauza a ceea ce s-a întâmplat când a 
răpit-o Caleb. 

Fiindcă tot a venit vorba despre asta, dacă 
Tate fusese aici de la venirea lui Emil, n-ar fi 
trebuit să ne ajute să luptăm împotriva 
Clanului lui Caleb în peşteră? Dar n-o făcuse. 

— De ce nu i-ai ajutat pe Alex şi pe Emil să 
mă găsească atunci când m-a răpit Caleb? l- 

am întrebat direct, încercând să par că nu-l 
acuz. 

— Pentru că nu eram pe-aici atunci. 

M-am uitat cu atenţie la el: 

— Ai spus că eşti aici din august. Aşadar, 
care-i minciuna? 

El s-a prăbuşit pe canapea, iar piciorul lui a 
făcut un zgomot surd'când şi l-a pus pe măsuţa 
de cafea. 

— Nu am minţit în legătură cu nimic. Am 
rămas pe-aici cât de mult am putut, dar, cu 
Emil plecat, cineva trebuia să dea o mână de 
ajutor la organizarea lucrurilor. Am slujit eu 
drept intermediar şi-am făcut nenumărate 
drumuri între Gunnison şi Grecia, în încercarea 
de a inventa scuze în numele fratelui meu. 

Emil şi-a dat ochii peste cap: 

— Faci să pară că-i cine ştie ce chestie. Nu-i 
deloc aşa! Am mai fost plecat şi altădată. 

Tate a dat uşor din cap: 

— Aşa-i, dar nu când lucrurile sunt atât de 
instabile ca acum. Zvonurile despre Urmăritorii 
dispăruţi şi despre posibilitatea ca Societatea 
Amaranthine sau o facțiune din ea să ne atace 
s-au tot răspândit. Din cauza asta, majoritatea 
Clanurilor Rezistenței Daevos sunt în 
defensivă. Şi-a coborât piciorul şi s-a aplecat în 
faţă, cu coatele pe genunchi: Trebuie să te- 
ntorci şi să ne ajuţi să formăm un front unit. 

— Ţi-am spus că n-am de gând s-o părăsesc 
pe Evie. 

Tate a clătinat din cap: 

— Amaranthine şi Daevos sunt pe cale să 
înceapă un război. Nu-i momentul să fii în 
Gunnison. 

M-am uitat la Alex şi m-am întrebat dacă era 
adevărat. judecând după cât de încleştat era 
maxilarul său şi după cât de greoaie, de 
gâfâită îi era respiraţia, probabil că declaraţia 
de război era reală. Probabil că întâlnirea nu 
decursese prea bine. 

— Păi, tocmai de-asta trebuie să fiu aici. 

Vorbele rostite rar şi cu calm ale lui Emil 
erau cu mult mai puternice decât strigătele. 

— Ea, a spus Tate şi a arătat spre mine, este 
ultima persoană pe care trebuie s-o ajuţi acum. 
Are un Protector din Amaranthine şi, în plus, 
poate să-şi poarte şi singură de grijă. 

— De ce crezi că poate s-aibă singură grijă 
de ea însăşi? l-a întrebat Alex. 

Tate l-a țintuit pe Alex cu privirea: 

— Tu de ce nu crezi asta? Alex l-a fixat, şi el, 
cu privirea, de parcă nu ar fi înţeles întrebarea: 
O urmăreşti de mai mult timp decât mine. Ştii 
de ce a devenit capabilă. Poate să se protejeze 
la fel de bine cum o protejaţi tu, Emil şi 
Amaranthine la un loc. Pur şi simplu, nu vrei să 
recunoşti asta. 

Alex i-a aruncat lui Tate o privire glacială, 
dar nu a mai spus nimic altceva. Deodată, 
respectul meu pentru Tate a sporit. De luni de 
zile încercam să-i tot explic lui Alex acelaşi 

lucru. Tate reuşise să o facă în câteva 
propoziţii. Cel puţin, exista cineva în viaţa mea 
care credea că am mai mult de cinci ani. 

Emil a clătinat din cap: 

— Nu contează. Cu cât vor fi mai mulţi 
oameni care încearcă s-o menţină în deplină 
siguranţă, cu atât ne vom simţi cu toţii mai 
bine. 

— Vorbeşte în numele tău, i-am cerut. 

Emil mi-a întâlnit privirea: 

— Nu plec nicăieri. 

— Clanul nostru începe să-şi piardă 
încrederea în tine, în calitate de conducător, a 
spus Tate. Trebuie să-ndrepţi situaţia şi să vii 
acasă. 

— Tu eşti liderul Clanului tău? l-am întrebat. 

Emil s-a uitat la mine şi a dat încet din cap, 
aprobator: 

— Tate şi cu mine împărţim această 
responsabilitate. 

— De ce aţi împărţi-o? am întrebat, sincer 
curioasă. Doar el este fratele tău mai mic. 

Emil s-a uitat la mine, iar uimirea i se citea 
pe chip: 

— De unde ştii? 

— Doar erai duce. Prin urmare, trebuia să fii 
cel mai în vârstă. Din nou, lucruri aflate din 
romanele istorice de dragoste. 

Emil m-a țintuit cu privirea. Mi-am dat 
seama că era curios să afle cum de ştiam 

despre rangul său. Nu îi spusesem despre acea 
întoarcere neaşteptată în trecut. 

— Sunt gemeni, a spus Alex. 

M-am uitat de la Emil la Tate şi din nou la 
Emil. In mod clar, semănau, dar nu păreau 
gemeni. 

— Amuzant, Alex, ce să zic! 

— E-adevărat, a spus Emil. Suntem gemeni 
dizigoţi. Eu m-am născut cu câteva minute 
înaintea lui Tate. Am fost duce conform 
regulilor societăţii, dar mereu ne-am condus 
Clanul împreună şi, de vreme ce n-am avut 
niciodată moştenitori, am făcut un compromis 
în ceea ce priveşte rangul de duce în diferite 
vieţi. 

Niciun moştenitor! Aşadar, Emil nu mă 
lăsase însărcinată pe când fusesem Cassandra. 
Dacă şi câţi copii avusesem era unul dintre 
multele lucruri care mă făceau să-mi pun 
întrebări în legătură cu vieţile mele anterioare. 

— De asta am nevoie să te întorci, a spus 
Tate. M-am săturat să conduc de unul singur. 

Se învârteau în jurul cozii, repetând aceleaşi 
argumente. Credeam că ar fi putut să continue 
aşa toată noaptea. Probabil că Emil şi-a dat 
seama de acelaşi lucru, pentru că i-a aruncat 
lui Tate o privire de-a dreptul ucigătoare 
înainte să se întoarcă spre mine. 

— Se pare că Tate şi cu mine trebuie să 
stăm de vorbă. Dacă nu te superi, o să plecăm, 
iar eu am să te irăd mâine. 

Am încuviinţat dând din cap. 

— Am să rămân cu ea în seara asta, a spus 
Alex şi a luat loc pe canapea. 

Emil şi-a plecat capul încă o dată. Tate s-a 
ridicat, deranjat că nu obținuse ce dorea - încă 
- şi l-a urmat pe Emil afară din casă. 

Alex şi-a sprijinit capul de spătarul 
canapelei, a închis ochii şi a inspirat adânc. 

— Vasăzică, am spus şi mi-am încrucişat 
picioarele pe scaun, ce s-a întâmplat la 
întâlnire? Mergem la război? 

Alex a deschis ochii: 

— Deocamdată, nu. 

— Cum i-ai convins pe rebeli să-şi amâne 
atacul asupra Clanurilor Rezistenței Daevos? 

El şi-a ridicat capul: 

— Emil m-a ajutat. Le-a spus aceleaşi 
informaţii pe care mi le-a zis şi mie: şi anume 
că membrii Daevos încearcă să-şi dea seama 
ce se întâmplă şi că şi Urmăritorii lor sunt 
răpiți. 

— L-au crezut? 

Având în vedere că Simon îmi spusese că 
Alex nu are prea multă încredere în cei din 
Daevos, asta mă surprindea. 

— Au fost reticenţi, dar Emil este destul de 
convingător. E liderul unui Clan şi, chiar şi 
printre membrii Amaranthine, e respectat 
pentru abilităţile lui de conducător şi pentru 
faptul că este corect - mă rog, pe cât de corect 
poate să fie un membru Daevos. El şi-a trecut 


309 


o mână prin păr: Totuşi, rebelii au din ce în ce 
mai puţină răbdare. 

Cei din Amaranthine îl respectau pe Emil? 
Asta părea o chestiune care merita cercetată 
mai amănunţit: 

— Societatea Amaranthine va sprijini atacul 
Protectorilor rebeli? 

Alex a ridicat din umeri: 

— S-ar putea să nu aibă de ales. 

— Şi, totuşi, nimeni nu poate să-şi dea 
seama cine-i răpeşte pe Urmăritori? Nimeni nu 
a văzut nimic? 

Alex a clătinat din cap: 

— Şi cum rămâne cu legăturile care s-ar 
putea face cu alte lucruri? Răpirile urmează, 
cumva, vreun tipar? 

El şi-a frecat obrazul cu mâna: 

— Singura chestie comună e faptul că 
umbrele sunt văzute în zonă înainte ca 
Urmăritorii să fie răpiți. 

— Şi nu ştim mai multe despre aceste 
apariţii? g 

Alex a clătinat din nou din cap. In ultima 
vreme, fusese de-a dreptul împovărat - de 
parc-ar fi ținut pe umeri toată povara lumii. 
Într-o oarecare măsură, aşa şi era. 

— Am cercetat problema, dar umbrele nu 
rămân suficient prin preajmă, încât să obţinem 
mai multe informaţii. Până acum, cele mai 
multe lucruri le-am aflat din povestirile tale. 

Am afişat un zâmbet firav, care dorea să-i 
transmită doar: „Ti-am zis eu”. 

— Atunci, e bine că m-am dus cu Jasmine să 
ne luăm îngheţată şi c-am încercat să lupt, nu-i 
aşa? 

După replica asta, totul a luat-o razna. 


Capitolul 19 


Noaptea a trecut ca de obicei, ca toate dăţile 
când eu şi Alex ne certam. El fusese obraznic, 
eu, critică şi amândoi ne retrăsesem, în cele 
din urmă, fiecare în colţul său pentru timpul 
rămas până la răsărit, să ne adunăm forţele 
pentru următoarea rundă. Totuşi, astăzi 
obţinusem o păsuire, o încetare a ostilităţilor 
cu el. Când am plecat la cursul de karate, mi-a 
spus că dorea să facă nişte cercetări cu 
membrii Societăţii Amaranthine şi că nu avea 
să ajungă acasă până seara târziu. Mă mai 
informase şi că Emil se ocupa de Tate şi că nici 
acesta nu avea să fie cu mine. 

îl fixasem cu privirea, un pic uimită, mai ales 
după tot tărăboiul stârnit de hotărârea mea de 
a merge la petrecere de una singură. 

— Chiar mă laşi în pace? Ai încredere în 
mine? Se holbase doar la mine, cu braţele 
încrucişate la piept: E ceva foarte neobişnuit în 
ceea ce te priveşte, am continuat. 

El îşi ridicase o sprânceană, dând afirmativ 
din cap: 

— Ştiu, mai ales după imensa ta eroare de 
judecată de aseară. Ar trebui să consideri 
ocazia asta ca pe un cadou pentru că, de fapt, 
nu vreau decât să te încui în casa mea. 

Cum nu credeam că se referă la cătuşe sau 
la jocuri de rol perverse, nu eram prea 
entuziasmată de perspectivă. Plecase, 
avertizându-mă să nu fac ceva stupid şi mi-a 
spus că o să mă verifice cu inelul său. 

Cursul de karate îmi oferise o bună ocazie 
pentru a-mi exprima agresivitatea. După ce am 
făcut duş, am lucrat la nişte eseuri pe care le 
aveam de scris şi am citit pentru curs. Am 
primit şi un e-mail de la Hutch, în care îşi cerea 
scuze pentru că plecase mai devreme de la 
petrecere. Eu eram, pur şi simplu, bucuroasă 
că el şi Vicki ieşiseră în siguranţă de acolo. 
Când telefonul mi-a ţiuit în plină perioadă de 
lucru la teme, l-am luat şi am văzut un SMS de 
la mama: „Ai să primeşti un pachet. [i-am 
trimis câteva lucruri şi pentru prietenii tăi.” 

îmi plăceau la nebunie pachetele mamei! 
Mereu îmi trimitea ceva bun. l-am scris şi eu 
un mesaj: „Mulţumesc! Eşti cea mai bună 
mamă!” 

Drept răspuns, am primit o faţă zâmbitoare 
şi: „Nu ştiam câte să trimit...?” 

Probabil că-mi văzuse actualizările 
referitoare la relaţia mea de pe Facebook, prin 

urmare, ştia că lucrurile erau foarte... 
complicate. In mod clar, nu îi dădusem toate 
detaliile paranormale, dar ştia că am 
sentimente şi pentru Alex, şi pentru Emil, şi că 
nu aveam habar cum să aleg: „Pot să împart 
ce mi-ai trimis”. 

„Ar trebui să fie destule. Să ai o săptămână 
minunată, dragă!” a venit răspunsul. 

Am zâmbit. „Te iubesc!” i-am mărturisit 
mamei. 

Mi-am terminat temele, iar apoi m-am 
aşezat şi am încercat să mă gândesc la ce 
spusese Tate. Am rememorat cele întâmplate 
cu o seară în urmă. Mă dusesem la o petrecere 
la care nu ar fi trebuit să mă duc, mă luptasem 
cu nişte membri ai Rezistenței Daevos, îl 
întâlnisem pe fostul meu cumnat, mă certasem 
pentru că doream să merg singură în unele 
locuri şi apoi căzusem, extenuată, în pat. Incă 
eram obosită. Într-o zi, cât mai curând, mi-ar fi 
plăcut să mă trezesc obosită deoarece îmi 
petrecusem noaptea făcând ceva distractiv. 

Eram la a doua cană de cafea cu aromă de 
caramel când Jasmine a coborât scările. 

— Hei! Cum merge cu-nvăţatul? 

Ea avea de dat un test important la cursul 
de matematică. Eu, una, preferam să mă 
supun unei epilări braziliene în loc să rezolv 
fracţii. Totuşi, Jas se pricepea de minune la 
mate. 

— Uf, a spus, aşezându-se pe canapea lângă 
mine. Învăţ de ore-ntregi, dar parcă au trecut 
câteva zile. Tu ce pui la cale? 

Mi-a luat câteva secunde să-i răspund: 

— Mă gândesc. 

— La ce? 

La faptul că doi oameni care mă cunosc de 
mai mult timp decât mă cunosc eu singură nu 
par să ştie ce sunt sau pe cine vreau. Prin 
urmare, ce şansă am să îmi dau singură seama 
de ce-am de făcut? 

— La viaţă, la şcoală, la băieţi, la ce vreau să 
fac peste vreo zece ani... 

— Pare ceva serios. 

Am dat din cap. Era, era ceva serios. 

Vreo câteva minute, am fixat amândouă cu 
privirea poliţa şemineului înainte ca ea să se 
rezeme de aceasta. 

— Ştii ce îţi trebuie? 

Da. O lobotomie. 

— Noi două trebuie să ne relaxăm un pic. Să 
comandăm nişte pizza să ne uităm la un film 
amuzant, să luăm multe, multe pachete de 
Pixy Stix şi pahare de Slurpee!! şi să ne 
distrăm între noi, fetele, pentru o seară. 

Mi-am întors capul într-o parte, să o văd mai 
bine: 

— Aşa cum făceam în liceu? 


11 Băutură carbogazoasă cu gheaţă care se vinde în magazinele 7- 
Eleven 

— Exact! Câteva ore trebuie să nu te mai 
gândeşti la nicio chestie serioasă. 

Am zâmbit, gândindu-mă că părea o soluţie 
mai bună decât orice aş fi putut născoci eu. 
Alex nu urma să vină pentru o vreme şi aveam 
nevoie de o pauză. In plus, cu cât eram mai 
mulţi, cu atât eram mai în siguranţă. Jas putea 
să tipe, dacă ar fi trebuit să o facă. Alex mă 
urmărea cu inelul său, iar eu aveam brăţara în 
caz că s-ar fi întâmplat ceva rău. Nu era niciun 
motiv să nu ies să cumpăr nişte mâncare şi să 
mă distrez. 

— Bine, s-o facem! 

Jas şi-a aruncat cărţile pe canapea cât eu le- 
am spus ce planuri am pentru seara asta lui 
Alex şi lui Emil prin SMS-uri şi mi-am luat cheile 
de pe masă. Am comandat pizza în maşină şi 
am oprit, mai întâi, la magazin. Am luat o 
pungă de Pixy Stix şi nişte ciocolată şi după 
aceea ne-am dus la un magazin 7-Eleven, să 
ne luăm două Slurpee imense. In timp ce ne 
duceam să ne luăm pizza, mi-am băut sucul cu 
aromă de struguri cât timp Jas şi l-a băut pe al 
ei - îşi luase unul de coacăze. Gura mea 
căpătase de-acum aşa o culoare, de parcă 
Dinozaurul Barney!? mi-ar fi explodat în gură, 
iar Jas arăta de parcă Monstrul Fursecurilor!“ s- 
12 Dinozaur de culoare mov (care seamănă cu un T-Rex), care 


este personajul principal al serialul de televiziune American 
Barney & Friends (1992-2009) 


13 Cookie Monster (engl.), una dintre păpuşile Muppets create de 
Jim Henson, un personaj de culoare bleumarin care are un apetit 

ar fi tăvălit pe limba şi dinţii ei. Înainte să ne 
întoarcem acasă şi să punem un film din 
colecţia mea de DVD-uri, băusem deja aproape 
tot sucul. 

Ajunsesem deja la jumătatea filmului 
Pantera Roz contraatacă înainte ca zahărul să 
îşi facă efectul. Deja orice ne făcea de-acum să 
râdem, de la film la cârnaţii de pe pizza. 
Euforia produsă de zahăr este minunată! Toate 
lucrurile neînsemnate devin amuzante şi îţi vin 
cele mai bune idei! 

— Filmul ăsta e atât de amuzant! am chicotit 
când inspectorul Clouseau a căzut pe scări. Nu 
mă pot opri din râs! 

Pe podea, Jas se ţinea cu mâinile de burtă şi 
arăta de parcă urma să i se facă rău în curând. 

— Nici eu! 

— S-ar putea să intrăm în comă din cauza 
zahărului. 

— Poate! Ha, ha, ha, ha, ha! Ştii ce ar trebui 
să facem? a întrebat Jas. 

M-am oprit din râs suficient cât să mă 
gândesc la mulţimea de lucruri pe care ar fi 
trebuit sau nu să le facem. 

— Nu... Ce? 

— Ar trebui să ieşim la o plimbare cu 
maşina. 

— Şi unde ne-am duce? 


vorace, putând digera şi lucruri necomestibile, deşi preferă, 
totuşi, fursecurile 

— Acasă la Emil. 

Eu am căscat ochii cât cepele: 

— De ce? 

Jas mi-a ignorat întrebarea şi a zâmbit când 
a alergat în cealaltă cameră. S-a întors cu 
multă hârtie igienică şi cu o grămadă de 
furculiţe de plastic. 

— Haide! mi-a spus. 

În ciuda euforiei cauzate de zahăr, ştiam că 
nu era deloc o idee bună. In liceu, aruncam 
hârtie igienică în curţi şi înfigeam furculiţe de 
plastic în peluzele oamenilor. Era mereu 
amuzant, câtă vreme n-o păţeai şi nu erai 
prinsă. În plus, o făceam vara - când era cald, 
şi nu la temperaturi de sub 0* Celsius. 

— Nu cred c-ar trebui să aruncăm hârtie 
igienică şi să înfigem furculiţe în peluza lui 
Emil. 

— De ce nu? O să fie minunat! 

Am strâmbat din nas. 

— S-ar putea să creadă că vreau să flirtez. 
Dacă îl cuprinde gelozia pe Alex? 

— Cui îi pasă? O să fie foarte amuzant! 

Când eşti cuprins de euforia zahărului, niciun 
argument nu o să fie mai puternic decât acest 
„foarte amuzant”. Jasmine mi-a dat paharul 
meu cu Slurpee şi nişte Pixy Sticks. 

— Poftim, astea or să te ajute. 

Am luat o înghiţitură şi am mâncat un 
bastonaş dulce. Jas avea dreptate. Aproape 
imediat, aruncatul hârtiei igienice şi înfigerea 

furculiţelor în peluza lui Emil a început să pară 
o idee mai bună şi, probabil, cel mai bun plan 
născocit vreodată. 

Am intrat pe strada lui Emil. Fusesem acasă 
la el doar de câteva ori şi niciodată pe 
întuneric, dar mi-am amintit că era a treia casă 
de la colţ. Am numărat locuinţele cât am mers 
cu maşina, să ne asigurăm că nu aruncăm, 
fără să vrem, hârtia igienică la vecinul lui, de 
vreme ce aşa ceva nu ar fi fost deloc frumos, 
nu? 

Jasmine a scos o trusă de machiaj din poşetă 
ŞI şi-a dat cu nişte fard negru pe obraji, iar apoi 
m-a dat şi pe mine. Mă îndoiam că vom fi 
prinse, dar, după spusele ei, era mai bine să nu 
riscăm să ne strălucească feţele dacă o maşină 
ar fi trecut pe lângă noi. M-am uitat în oglinda 
retrovizoare şi m-am gândit că sunt 
atrăgătoare. Odată cu dispariţia efectului 
zahărului, probabil că voi arăta ca ieşită dintr-o 
încăierare dintr-un bar, dar asta nu era 
important în acel moment. 

Ne-am strecurat din maşină, închizând 
portierele cât de încet am putut cu unele care 
aparţineau unui Mustang care era aproape cu 
30 de ani mai bătrân decât noi şi care răsunau 
ca ale unui tanc atunci când erau închise. Am 
luat amândouă câteva role de hârtie igienică şi 
am început să le aruncăm în copaci şi peste 
tufe. Jasmine pierdea mult prea mult timp şi 
vorbea încontinuu. 

— Şşşt! i-am cerut, pe şoptite. O să fim 
prinse. 

Am continuat să arunc hârtia igienică pe cât 
de repede am putut; Jasmine n-a facut-o. Se 
oprise, holbându-se afectuoasă la un pin înalt 
de 1,20 metri din curtea lui Emil. M-am 
îndreptat spre ea: 

— Ge faci? am întrebat-o şi m-am uitat cu 
atenţie la copac. 

— Nu-i aşa că-i frumos? a vrut să afle Jas. 

Jasmine hotărâse să folosească hârtia 
igienică ca pe o ghirlandă, înfaşurând-o în jurul 
copacului, în valuri. 

— E cade Crăciun! Am să folosesc furculiţele 
drept ornamente. 

În mod evident, pe mine zahărul nu mă 
afecta atât de mult ca pe Jasmine. 

— Măcar ai scos furculiţele? 

Ea a dat aprobator din cap: 

— Sunt pe verandă. 

M-am uitat nedumerită la ea: 

— De ce le-ai pus acolo? Trebuia să le înfigi 
în pământ! 

— Am încercat. Este prea multă zăpadă şi 
pământul e îngheţat bocnă. Aşa că le-am lăsat 
pe verandă. Gândeşte-te cât de amuzant o să 
fie când Emil o să iasă şi o să calce pe ele! Jas 
chicotea şi făcea cam mult zgomot. 

l-am acoperit gura cu mâna: 

— Te-ai gândit bine: o să fie foarte amuzant. 
Dar trebuie să terminăm cu hârtia igienică şi să 
taci, altfel o să ne audă careva. 

Ea m-a salutat: 

— Da, să trăiţi, Căpitane Făt-Frumos. 

S-a dus în cealaltă parte a curţii să arunce 
hârtie pe gardul viu. Am continuat neobosite. 
Când aruncam hârtie igienică în liceu nu dura 
atât de mult, dar, e drept, ne ajutau ceva mai 
mulţi oameni decât acum. 

Brusc, lumina de pe veranda lui Emil s-a 
aprins. Jasmine şi cu mine ne-am oprit în 
mijlocul peluzei din faţă cu hărtia igienică în 
mână, ca două căprioare surprinse în lumina 
farurilor. 

Mintea ne-a venit la cap suficient încât Jas să 
tipe „Aaaaa! Fiecare fată să se descurce pe 
cont propriu!” şi s-o rupă la fugă, frenetic, spre 
stradă, fluturându-şi braţele în aer, dar gardul 
viu de pe cele trei laturi ale curţii o înconjura 
şi, în loc să scape, a sfârşit alergând în cerc. M- 
am apropiat pe furiş, ascunzându-mă în 
spatele unei tufe de trandafiri înalte de vreun 
metru. 

Euforia zahărului era pe  sfârşite, iar 
alergatul în cerc o epuizase pe Jasmine. 
Ameţită, s-a prăbuşit pe peluză. Eram 
ghemuită în spatele tufei de trandafiri când 
Emil a ieşit să constate stricăciunile. A călcat 
pe furculiţe, şi-a coborât privirea, iar eu 
aproape am izbucnit în râs. Jas avea dreptate: 

era destul de amuzant. El cu siguranţă nu se 
aştepta la tacâmuri. Totuşi, mi-am amintit să 
rămân calmă astfel încât Emil să nu mă vadă. 
Speram că, poate, Pixy Stix mă făcuseră 
invizibilă; Emil nu părea să mă fi observat încă 
şi s-a întors în casă. M-am bucurat că am 
scăpat şi am fost şi mai fericită că speranţele 
îmi fuseseră confirmate şi că Pixy Stix chiar 
erau magice. Am fost aproape suficient de 
curajoasă, încât să mă ridic din spatele tufei de 
trandafiri care mă proteja şi să o iau pe 
Jasmine de pe pământ, când am simţit o bătaie 
uşoară pe umăr. La naiba cu Pixy Stix şi magia 
lor falsă! 

— Ce sunteţi voi, barbari profesionişti? a 
întrebat Emil, uitându-se cu atenţie la toate 
stricăciunile pe care le făcusem. 

l-am aruncat o privire stupefiată: 

— Cine, noi? Era doar în trecere pe aici şi i- 
am speriat pe cei care ţi-au aruncat hârtie 
igienică în copaci şi au încercat să înfigă 
furculiţe în zăpada ta. Dumnezeule, pe cine ai 
supărat? 

Emil a râs: 

— Aşa vrei să joci, da? 

— La ce te referi? M-am uitat la el cu ochi 
mari, părând cât se poate de inocentă: Doar ți- 
am salvat curtea. Jas s-a speriat atât de tare, 
încât a leşinat. 

Emil a continuat să zâmbească: 

— Şi presupun că v-aţi mânjit cu chestia asta 
neagră şi strălucitoare pe feţe în timpul luptei 
cu vandalii? 

La naiba! Uitasem de machiajul de camuflaj. 
Din fericire, eram o mincinoasă destul de 
pricepută: 

— Da, vezi bine! Vandalii ăia au luptat 
murdar. Probabil c-o să am vânătăi peste tot. 

— Ei bine, vecinii mei vor fi cu adevărat 
recunoscători când vor afla că i-aţi oprit pe 
bandiții care au atacat cu hârtie igienică. 
Pariez că vă vor cere să-i identificaţi pe vandali 
la poliţie. Vor avea multă mizerie de strâns. 

— Ce vrei să spui cu vecinii tăi? Doar asta-i 
casa ta, nu? Am numărat până şi casele de la 
colţ ca să ne asigurăm înainte să... Ups! 

Mi-am acoperit gura cu mâna, în caz c-aş 
mai fi recunoscut ceva fără să vreau. || 
văzusem doar ieşind din casă! Ştiam că era a 
lui! Şi tot mă lăsasem prinsă în micuța lui, 
capcană. Zahăr idiot! 

Emil stătea cu mâinile în buzunare şi părea 
foarte atrăgător când zâmbea. In mod evident, 
cantitatea mare de zahăr îmi dădea peste cap 
şi hormonii oricum hiperactivi. 

— Bine, în regulă, şi ce dac-am fost noi? 

— O să-mi rămâneţi datoare. Chiar foarte 
îndatorate, a răspuns Emil. 

Nu eram sigură dacă tonul lui era jucăuş sau 
periculos. Probabil ambele. 

— Am fi scăpat dacă ne-am fi mişcat un pic 
mai repede, am tras eu concluzia. 

Emil a zâmbit amuzat şi protector în acelaşi 
timp: 

— Voi două nu aţi fi putut să scăpaţi nici 
dac-aţi fi fost invizibile şi legate la gură cu 
bandă adezivă. 

Eu mi-am încrucişat braţele la piept: 

— Acum chiar ne insulţi. 

— Data viitoare când ai să mai vrei să arunci 
hârtie igienică în curtea cuiva, să nu-ţi parchezi 
maşina uşor de recunoscut la distanţă de o 
casă de ţinta vizată. Nu numai că am ştiut de 
la bun început că tu erai, dar te-am şi auzit 
venind cu maşina. În al doilea rând, vă 
sfătuiesc să vorbiţi în şoaptă. Aţi fost atât de 
gălăgioase, încât vecinii m-au sunat să mă 
întrebe dacă dau o petrecere pe peluza mea. In 
al treilea rând, ideea este să intri, să arunci 
hârtia igienică şi să ieşi cât de repede posibil. 
Voi aţi stat aici 45 de minute! în cele din urmă, 
a trebuit să vă opresc înainte să apară poliţia. 

— Dacă ştiai că suntem aici, de ce ne-ai 
lăsat să-ţi distrugem curtea? 

— Tu şi Jasmine aţi fost mai distractive decât 
orice emisiune televizată! 

Am pufnit, deranjată de faptul că, pare-se, 
cel mai bun plan al nostru nu decursese atât 
de bine pe cât sperasem. In acea clipă, vântul 
a început să bată, iar eu am simţit cum mă 

străbate un fior. Gunnison este un loc tare rece 
după apus. 

Emil a observat că tremur: 

— Te aşteaptă o ciocolată caldă, dacă vrei 
să intri în casă. 

— Şi cum rămâne cu Jasmine? 

Emil a ridicat din sprâncene: 

— Când v-am văzut pe amândouă alergând 
ca nişte găini cu capul tăiat, mi-am dat seama 
că ori sunteţi bete, ori drogate, şi l-am sunat 
pe Zach. Vine s-o ia pe Jas. 

l-am aruncat cea mai indignată privire 
posibilă: 

— Nu suntem bete sau drogate, ci doar am 
mâncat mult zahăr. Pot să o duc eu acasă. 

Emil mi-a aruncat o privire lungă, clătinând 
încet din cap: 

— O să am eu grijă de tine. 

Ce? Asta era ultimul lucru pe care voiam să-l 
aud. Mă temeam de toate felurile în care ar fi 
încercat să aibă grijă de mine. M-am gândit 
imediat la sărutul de pe veranda din faţă, 
însoţit de o imagine plină de însufleţire a lui 
Emil lipmdu-mă de peretele casei mele, în timp 
ce picioarele mele i se înfâşurau în jurul 
mijlocului, iar nasturii cămăşii sale zburau în 
toate părţile... 

— Trebuie să mă întorc acum acasă. 

Emil a ridicat, surprins, din sprâncene: 

— Ţi-e frică să rămâi aici? 

— Nu. Absolut deloc. 

„Teamă” era puţin spus. Aproape că era cât 
pe ce să fac pe mine de groază atunci şi acolo. 
Nu aveam de gând să-mi mai cumpăr vreodată 
un Slurpee imens. 

— Sunt ultimul de care trebuie să-ţi fie 
teamă, Evie. Ştii că nu te-aş răni niciodată. 
După ce te încălzeşti, poţi să te duci cu maşina 
acasă sau am să te duc eu. 

— Nu de asta mă tem. 

Privirile ni s-au întâlnit. Şi am comunicat fără 
cuvinte, transmiţându-i că nu mă temeam că o 
să mă rănească, ci că mă temeam că o să facă 
exact opusul. 

Zach a intrat pe alee, a coborât din maşină 
şi s-a uitat cu atenţie în curte. In cele din urmă, 
scuturând încă din cap, s-a întors spre Emil: 

— Cred că le-ai supărat rău de tot. 

Eu am clătinat din cap: 

— Nu eram supărate, doar plictisite. 

Zach s-a încruntat: 

— Aminteşte-mi să nu te las niciodată să te 
plictiseşti acasă la mine. 

Zach a plecat şi a ajutat-o pe Jasmine să se 
ridice. 

— Ce naiba e rahatul ăsta negru de pe faţa 
ei? a întrebat el, uitându-se mai atent. 
Străluceşte. 

— Camuflaj, am răspuns eu. A fost ideea lui 
Jas. 

Jasmine părea să doarmă în picioare de- 
acum şi, în plus, şi pe cale să vomite. Zach a 

ajutat-o să se îndrepte uşurel spre maşină. Ea 
s-a trezit pentru puţin timp şi mi-a făcut semn 
din mână în timp ce el o ajuta să-şi pună 
centura de siguranţă. Când Zach a deschis 
portiera de pe partea lui, Jasmine s-a aplecat, 
mi-a ridicat degetul mare, în semn că totul era 
în regulă şi a strigat: 

— Am făcut-o! Uhuuuuu! 

— Pe viitor, cred că o să fie nevoie ca voi 
două să fiţi supravegheate când o să mai vreţi 
să vă jucaţi împreună, a spus Zach. 

Am scos limba la el pentru că m-am gândit 
că răspunsul meu trebuia să fie la fel de lipsit 
de maturitate ca şi restul activităţilor mele din 
seara aceea. 

— Mulţumesc pentru că m-ai sunat, Emil. 
Vorbim mai târziu! Şi Zach s-a urcat în maşină 
şi a plecat cu complicea mea. 

— Îmi rămâi datoare, a rânjit Emil. 

Am răsuflat, gândindu-mă la favorurile pe 
care trebuia să le accept. L-am urmat în casă. 
El mi-a dat o cană cu cea mai bună ciocolată 
caldă pe care o băusem vreodată. 

— Uau! Ce ai pus în asta? 

— Un ingredient secret, mi-a răspuns el. 

Prudentă, l-am fixat cu privirea. 

— Un ingredient secret din cauza căruia am 
să mă trezesc pe un câmp undeva, peste 
câteva zile? 

El a râs. 

— Nu. Este sos de caramel cu un pic de sare. 
Caramelul o face dulce, iar sarea îi 
accentuează gustul. 

Am dat din cap şi am continuat să beau. 

— Unde-i Alex? a întrebat Emil. Trebuia să 
fie cu tine. 

— Caută ceva. 

Emil a făcut ochii mari. 

— Te-a lăsat singură? 

— Şi eu am fost destul de şocată. Am mai 
băut o gură, ţinând cana cu ambele mâini ca 
să mă încălzesc. 

— Vasăzică, îţi aminteşti că ai fost ducesa de 
Blackwood? 

M-am înecat cu ciocolata, luată pe 
nepregătite de întrebarea lui. Am dat o dată 
din cap. 

— Îmi imaginez că, probabil, a fost singura 
dată când am fost o persoană importantă. ŞI 
judecând după lecţiile de scrimă pe care mi le 
dădeai, nici atunci nu prea respectam regulile. 

El a râs: 

— Ai dreptate. S-a oprit ca şi când şi el şi-ar 
fi amintit: Dar ăsta este unul dintre lucrurile 
care mi-au plăcut - şi încă îmi plac la tine. 

— M-ai încurajat mereu să fac scandal? 

Emil a rânjit. 

— Oricât de des a fost posibil. 

— Ce părere avea TT despre asta? Emil mi-a 
aruncat o privire ciudată: „Temperamentalul 

Tate”, i-am explicat eu. Te-a îndemnat şi el să 
mă încurajezi să încalc regulile? 

Dacă ţineam cont de amintirea Cassandrei 
care îi auzise fără să vrea pe Tate şi pe Emil 
discutând despre relaţia noastră, nu credeam 
că lui Tate îi plăceau activităţile care ar fi putut 
să işte scandaluri. 

Emil a zâmbit: 

— Ar trebui să-l suni şi să vezi ce face. S-a 
oprit să ia o gură din ciocolata lui caldă: 
Credea că trebuie să fim pe cât de discreţi 
posibil, dar nu este ca şi când membrii 
Rezistenței Daevos ar fi cunoscuţi pentru 
respectarea regulilor. A acceptat situaţia. 

— Mda, ei bine, imaginează-ţi cât de 
surprinsă am fost când am aflat că ai un frate 
geamăn cu care chiar te înţelegeai. Când mi-ai 
spus prima dată despre el vara trecută, mi s-a 
părut că relaţia voastră era încordată. 

De fapt, nu păruse să aibă vreo relaţie cu 
fratele lui. 

— Avem momentele noastre, a spus Emil. 
Mereu l-au deranjat sentimentele mele faţă de 
tine. Nu a reuşit niciodată să înţeleagă de ce 
îmi doresc atât de mult să fiu cu tine. 

— Pentru că el nu crede în dragoste? am 
întrebat. Sau pentru că nu a simţit-o niciodată? 

Emil s-a gândit la întrebarea mea. 

— Membrii Daevos nu cred că sufletele- 
pereche ar trebui să fie împreună. Lucrul ăsta li 
se înrădăcinează în minte din clipa în care sunt 

de acord să depună jurămintele Daevos. Prin 
urmare, chiar şi atunci când au astfel de 
sentimente, le este greu să le accepte, să le 
înţeleagă sau să le recunoască. 

— Tu nu ai avut nicio problemă, am spus eu. 

— Eu, unul, nu am vrut nici să fiu membru 
Daevos, a răspuns Emil. Şi m-am îndrăgostit de 
tine înainte de a fi forţat să depun jurămintele 
pentru a intra în Rezistență. 

Serios? Asta era o informaţie nouă. L-am 
privit bănuitoare. 

— De cât timp? 

încet, şi-a întors privirea spre mine, ca şi 
când s-ar fi gândit la întrebare. 

— De mult timp, mi-a răspuns. Tate o să-şi 
revină, a zis Emil şi a schimbat subiectul. A 
facut-o când erai Cassandra, o să îşi dea 
seama şi-acum. Pur şi simplu, este foarte 
protector şi nu vrea să sufăr din nou. 

— Apropo de TT, unde este? 

— A spus că are de făcut câte ceva şi că o să 
se întoarcă mai târziu, ceea ce, probabil, este 
un lucru bun. Avem nevoie de o pauză. 

Aveam sentimentul că se certaseră după ce 
plecaseră de la mine de acasă, seara trecută. 

— El a spus că vă înţelegeţi, dar că nu 
sunteţi de acord cu unele lucruri. 

Emil a înclinat capul, confirmând: 

— Aş putea spune că are dreptate. 

— Cât din cearta voastră a avut legătură cu 
mine? 

Emil a zâmbit, dar nu mi-a răspuns. 

— Mi se pare că Tate şi Cassandra nu erau 
cei mai buni prieteni şi că el are nişte 
resentimente. 

Emil a scuturat din cap, gândindu-se la asta. 

— Nu. Nu este asta. Tate m-a protejat 
dintotdeauna şi a crezut că mi-ai frânt inima 
când ai plecat. A fost tare furios. Abia după 
câţiva ani am avut destulă încredere în el, 
încât să-i spun că am aranjat ca tu să pleci şi 
că a trebuit să te oblig să o faci. Nu se poate 
abtine să nu-şi amintească mereu cât de 
nefericit am fost. În plus, m-a văzut că te 
urmăresc de atunci. A văzut cum inima mi-a 
fost frântă cu fiecare viaţă în care nu am putut 
să fiu cu tine. Mereu a crezut că iubirea mea 
pentru tine este o slăbiciune. Nu înţelege că 
sunt cel mai puternic atunci când sunt cu tine. 

Cel mai puternic pentru că legătura noastră 
îl făcea cumva mai puternic sau mai puternic 
deoarece dragostea noastră ne făcea puternici 
şi împreună puteam face orice? Asta părea o 
întrebare pe care ar fi trebuit să i-o adresez 
când nu aveam să mai fiu atât de mult sub 
influenţa zahărului. 

— Aşadar, el este împotriva mea din cauza 
unui lucru care s-a întâmplat acum sute de ani 
şi nici măcar nu a fost ideea mea? Mi se pare 
logic. 

Emil a zâmbit: 

— O să-i treacă. Ştie că mă faci fericit. 

M-am gândit la ceva neplăcut. 

— Şi dacă nu am să te aleg pe tine? Trebuie 
să mă pregătesc pentru un atac din partea lui 
Tate? 

Emil mi-a zâmbit trist. 

— O să îţi respecte alegerea, amândoi o s-o 
facem. El s-a oprit, muşcându-şi buza de jos şi 
încruntându-se. După câteva secunde, şi-a 
ridicat privirea spre mine: Am încercat din 
răsputeri să nu-ţi spun nimic rău despre Alex. 
Vreau să alegi de una singură, iar părerea mea 
ar putea să te împiedice să o faci. Dar, în cazul 
ăsta, aş minţi dacă nu ţi-aş spune că eu 
consider că sunt o alegere mai bună, Evie. 

— De ce? 

Chiar eram curioasă. Ştiam că Alex şi Emil 
voiau, fiecare în parte, să-i aleg, dar în timp ce 
Alex îmi detaliase motivele pentru care Emil nu 
era potrivit pentru mine - o mare parte din ele 
incluzând faptul că Emil ar fi fost rău - Emil nu 
făcuse acelaşi lucru. 

Şi-a trecut o mână prin păr, lăsându-l zburlit 
şi atrăgător. 

— Tu şi Alex aţi fost prieteni mulţi ani. 
Familiile voastre îşi petreceau mult timp 
împreună, iar voi doi aţi crescut laolaltă. Nu 
ştiu exact când a început să se îndrăgostească 
de tine, dar erai mai tânără decât el şi nu te 
interesau poveştile de dragoste. Înainte să îţi 
schimbi părerea, părinţii lui Alex au murit, iar 
el venea acasă de la şcoală doar ocazional, 

pentru vizite scurte. Era complet îndrăgostit de 
tine. În cele din urmă, şi tu ai început să ai 
sentimente pentru el, însă în acel moment 
aveai şi alţi pretendenți - printre care mă 
număram şi eu. Dacă ar fi fost prin preajmă şi 
nu la şcoală, cine ştie ce s-ar fi întâmplat? 
Atracția dintre voi era la fel de incontestabilă 
atunci ca şi acum. Dar semănaţi mult prea 
mult; mereu aţi semănat. Vouă vă plac 
lucrurile nebuneşti. Cred că dac-ai fi avut 
vreun soi de relaţie serioasă cu el, aţi fi început 
să plănuiţi cum să vă ucideţi unul pe celălalt 
după câteva luni. Nu cred că relaţia ar fi 
rezistat acum câteva secole şi nu cred că va 
rezista acum. 

— Credeam că scopul principal al 
reîncarnării este să te dezvolţi şi să te schimbi. 
Poate că amândoi ne-am schimbat suficient 
încât să meargă. 

— Durează mult ca sufletele-pereche să 
ajungă într-un punct în care să poată fi 
împreună pentru totdeauna. Tu te-ai schimbat 
pentru că ai trăit vieţi diferite. Alex este acelaşi 
om de acum 250 de ani. Este obişnuit să facă 
doar ce vrea. O relaţie fără compromisuri nu 
este o relaţie şi asta ai să primeşti din partea 
lui. Tu ai să fii cea care o să cedeze de fiecare 
dată şi eşti atât de încăpăţânată, încât nu sunt 
sigur că ai face un compromis dacă nu ar face- 
o şi el. Ar fi un dezastru. Poate că, dacă nu ar 
mai fi Protectorul tău şi s-ar reîncarna în 

continuare şi amândoi v-aţi maturiza, v-ar fi 
mai bine într-o viaţă viitoare. Dar nu o s-o facă. 
Nu cred că ai vrea ca relaţia ta de acum cu 
Alex să devină veşnică. 

Era interesant să-mi văd relaţia cu Alex din 
altă perspectivă, chiar dacă sursa era un pic 
părtinitoare. Totuşi, era drăguţ să aud mai 
multe despre relaţiile mele şi despre cum 
fusese viaţa pe când eram Cassandra. M-am 
gândit la ceva: 

— Nu cumva te afli în aceeaşi poziţie ca 
Alex? 

Emil a mijit ochii: 

— Situaţia poate să pară asemănătoare, dar 
nu este. 

— Prin ce anume diferă? am întrebat eu. Nici 
tu nu ai evoluat. 

Emil şi-a ţuguiat buzele, gândindu-se, iar 
apoi a părut să se hotărască asupra unui 
răspuns: 

— Membrii Daevos au mai multă libertate 
decât  Protectorii. Nu am evoluat prin 
intermediul vieților separate în ultimii 250 de 
ani, dar tot am învăţat şi m-am dezvoltat. Un 
Protector ca Alex este blocat oriunde eşti tu. 
Poate că nu te urmăreşte tot timpul, mai ales 
dacă nu există o ameninţare, dar viaţa lui se 
învârte în jurul tău, oriunde ai fi şi orice ai face. 
Eu, unul, am avut şansa să călătoresc, să 
întâlnesc oameni noi şi am trăit diferite 
experienţe. Şi Alex a experimentat câteva 

lucruri, dar, indiferent de ce-a trăit, a avut 
mereu de-a face cu tine şi cu experienţele tale. 
V-am urmărit pe amândoi câteva sute de ani, 
de-a lungul multor vieţi ale voastre. În vreme 
ce experienţa fiecărui suflet vizează doar 
evoluţia, mai sunt şi alte lucruri - aspecte ale 
sufletului adânc înrădăcinate în fiinţa lui - care 
rămân constante. Tu şi Alex sunteţi foarte 
încăpăţânaţi. Chiar aţi putea să trăiţi aşa o 
eternitate? El ar putea? 

Asta era un argument bun. Ar fi fost ca şi 
când aş fi trăit cu mine însămi. Nu eram sigură 
că aş fi rezistat. 

— Asta e diferenţa dintre Alex şi mine, Evie - 
una dintre multele. Alex crede că eşti cealaltă 
jumătate a lui deoarece amândoi sunteţi la fel. 
Aveţi aceleaşi interese, gândiţi la fel şi sunteţi 
atât de asemănători, încât vă certaţi mereu. 
Chestiile astea sunt potrivite pentru un 
preludiu bun, dar nu pentru o relaţie. Ştiu că tu 
eşti cealaltă jumătate a mea pentru că nu 
suntem exact la fel. Cred că sufletele-pereche 
scot ce e mai bun unul din celălalt. Ele îşi arată 
cum să devină mai bune. Tu mă faci mai bun. 
Deci întrebarea la care trebuie să răspunzi este 
dacă tu crezi că  sufletul-pereche este 
geamănul tău sau ceea ce-ţi lipseşte. 

Perspectiva lui Emil era interesantă şi nu era 
una la care să mă fi gândit până acum. Ştiam 
că sufletele-pereche înseamnă mai mult decât 
hormonii şi atracţia fizică. Găsirea sufletului- 

pereche te echilibra şi te făcea mai bun. 
Aşadar, întrebarea era dacă sunt mai bun cu 
cineva care îmi seamănă sau cu cineva ale 
cărui puteri sunt slăbiciunile mele şi invers. 

— Nu încerc să-ţi spun ce să faci. Eu îţi spun 
doar părerea mea. 

Altă diferenţă dintre Alex şi Emil. Pe de o 
parte, Alex insista, se străduia şi nu ţinea cont 
de nimeni ca să îşi facă loc şi să-şi exprime 
părerea, iar pe de alta, Emil şi-a expus calm 
punctul de vedere şi m-a lăsat să decid 
singură. Era înviorător, dar, în acelaşi timp, m- 
am întrebat dacă nu este aproape prea drăguţ. 
Nu am putut să mă abţin să nu mă gândesc la 
argumentele lui Alex că Emil nu poate să-mi 
facă faţă. Am o personalitate puternică. Ar fi 
putut Emil să mă înfrunte sau l-aş fi învins tot 
timpul? îl înfrunta pe Alex, deci probabil că ar fi 
procedat la fel şi cu mine dacă ar fi avut o 
părere fermă în privinţa vreunui lucru. 

— Apreciez asta, i-am răspuns eu. 

M-am gândit să scriu în jurnalul meu părerile 
lui Emil şi informaţiile despre viaţa mea 
anterioară cu Alex. 

Emil s-a rezemat de scaunul din bucătărie. 

— Vrei să-mi spui de ce am fost ţinta mâniei 
tale în seara asta? 

Am clătinat din cap. 

— Nu a fost mânie, i-am explicat. Am hotărât 
să petrecem ca fetele o seară ca să reuşesc să 
nu mă mai gândesc la ce se întâmplă şi am 

mâncat prea mult zahăr. Atunci ne-a venit 
ideea să aruncăm hârtie igienică în curtea ta. 

— Hmm! Şi de ce toată veranda mea e 
acoperită de furculiţe de plastic? 

— Am vrut să le înfigem în curte să pară că 
ai mici pietre funerare din furculiţe peste tot, 
dar nu au pătruns în zăpada prea îngheţată. Și- 
atunci Jasmine s-a gândit că, în schimb, ar fi 
amuzant să ţi le lăsăm pe verandă. 

Buzele lui Emil au zvâcnit: 

— Ei bine, cel puţin n-o să mai fiu nevoit să 
cumpăr furculiţe data viitoare când am să fac 
un grătar. 

— Faci asta des, nu? Grătare tipice pentru 
Rezistenţa Daevos? Ce ai în meniu: sufletele 
oamenilor? Remarca a părut mai tăioasă decât 
intenţionasem. 

El m-a privit ca şi când ar fi trebuit să mă 
abţin. Am rămas tăcuţi pentru un minut. 

— La ce chestii încercai să nu te gândeşti? 
m-a întrebat el. 

Am mijit ochii la el ca şi când ar fi fost 
extraordinar de stupid. Ştiam că este extrem 
de conştient ce încercam să îmi scot din minte. 

El a zâmbit încet şi prelung. 

— Nu mi-am dat seama că te-am afectat 
atât de mult. 

M-am jucat cu un fir de pe pulover ca să evit 
să-l privesc. 

— Tu, Alex şi Tate îmi daţi mult de gândit. 

Privirea i s-a întunecat. 

— Aş putea să te fac să te gândeşti la mai 
multe. 

Nu aveam nicio îndoială în privinţa asta. 

— Ar complica şi mai mult lucrurile. 

— Nu ai regreta. 

Am scuturat uşor din cap. 

— Trebuie să o luăm treptat. 

— Cum doreşti, a spus Emil. Ai ajuns la vreo 
concluzie în ceea ce mă priveşte cât ai fost sub 
influenţa zahărului, încercând să nu gândeşti? 

— Cred... că încă mă gândesc. 

— Cât timp crezi că ai să te tot gândeşti? 

Am ridicat din umeri, mi-am terminat 
ciocolata caldă şi am lăsat cana pe masă. Emil 
s-a ridicat să o pună în châuvetă. Când s-a 
întors, s-a rezemat de zid, şi-a încrucişat 
braţele la piept şi s-a uitat la mine. 

— La ce te gândeşti? l-am întrebat. 

— Nu vrei să ştii. 

Probabil că avea dreptate. 

El s-a îndepărtat de lângă zid. 

— Haide, trebuie să te duc acasă! Am să-i 
trimit un mesaj lui Alex şi am să-i spun că 
rămân cu tine în seara asta. 

Ne-a luat jachetele din şifonier şi şi-a luat 
cheile de pe postamentul televizorului. Eu mi- 
am condus Mustangul, iar Emil m-a urmat până 
acasă în BMW-ul lui negru ca noaptea, pe care 
îl poreclisem Satana, de vreme ce semăna cu o 
maşină pe care ar fi condus-o diavolul. 

Emil m-a condus spre treptele de la intrare şi 
a intrat după mine în casă. Am aprins lumina 
din sufragerie, mi-am scos haina, am atârnat-o 
în cuier şi am lăsat cheile pe masă. Fusese o 
seară amuzantă, dar eram epuizată. M-am dus 
către scări. Emil m-a urmărit. 

— Ai să mă anunti când ai să-ţi dai seama ce 
vrei, nu-i aşa? M-am oprit şi am dat aprobator 
din cap. Rapid, a dat şi el din cap o dată şi s-a 
îndreptat spre canapea, dar s-a oprit şi s-a 
întors. A venit la mine, m-a apucat de umeri, 
m-a tras către el şi m-a sărutat apăsat. După 
ce mi-a dat drumul, am rămas fără suflare. 

— Asta sper să te ajute să gândeşti mai 
repede, mi-a spus. Am reuşit să-i spun „noapte 
bună”. M-a mistuit cu privirea până când m-am 
uitat în altă parte şi am urcat, dătinându-mă, 
scările. 

Nu m-am putut gândi decât la sărutul scurt 
al lui Emil cât m-am spălat pe faţă şi pe dinţi. 
Când am urcat în pat, telefonul a clipit, 
anunţându-mă că aveam un SMS: „M-am 
gândit că ai fost foarte şireată să te ascunzi în 
spatele unei tufe de trandafiri fără frunze, 
înalte de un metru”. 

Aş fi putut să-i trimit şi eu un mesaj lui Alex, 
dar ştiam că, probabil, mă urmărea prin inelul 
lui, aşadar, i-am răspuns cu voce tare: 

— Nu râde de mine! N-am chef. 

Uitasem de depresia care venea imediat 
după euforia produsă de consumarea 
zahărului. 

„Mă bucur că ai decis să te răzbuni pe el în 
loc să te răzbuni pe mine.” 

— Tu eşti următorul pe listă. Ne-ai urmărit 
tot timpul? 

„Am văzut cum aţi distrus tot, dar nu te-am 
mai urmărit după ce ai intrat în casă cu Emil.” 

Asta m-a surprins. De obicei, lui Alex îi place 
să ştie tot ce se întâmplă. Nu îi stătea în fire să 
nu profite de ocazia de a mă spiona. Totuşi, 
poate că nu voia să mă vadă cu Emil. 

„Pari să devii din ce în ce mai interesată de 
el cu cât trece timpul. Ar fi o idee rea să-l alegi 
pe Emil.” 

— De ce? Ce este atât de greşit în a avea o 
relaţie cu el? Am mai făcut-o şi îmi aduc 
aminte că a fost bine. Nu-mi amintesc ce fel de 
relaţie am avut cu tine. 

A urmat o pauză lungă înainte de sosirea 
următorului SMS: „Evie, nu se poate controla. 
Chiar dacă ne-a ajutat în ultimele câteva luni, 
eu tot nu am încredere totală în el. Nu ştii 
niciodată la ce să te aştepţi din partea lui. Este 
periculos. Şi ţi-ar fi mult'mai bine cu mine.” 

Nu i-am răspuns. Mă deranja că Alex încă se 
mai îndoia de Emil după tot ce făcuse ca să mă 
ajute să fiu în siguranţă. Emil nu era un 
trădător. Mă protejase la fel de mult ca Alex şi 
mă şi iubise tot atât de mult timp. 

„Gândeşte-te la ce ar însemna o viaţă alături 
de Emil”, mă avertizase. 

Mi-am încrucişat braţele la piept, sfidându-l 
cu încăpățânare. 

— M-am gândit. 

„Serios? La tot? Te-ai gândit bine?” 

Ei bine, credeam că mă gândisem. 

„Te-ai gândit că trebuie să fie în continuare 
un membru Daevos şi, dacă decizi să rămâi cu 
el, va trebui să alegi din nou acea viaţă?” 

Am rămas cu gura căscată: 

— Dar ar putea pleca, la fel ca mine. Nu mai 
trebuie să facă parte din acea viaţă. 

„Spre deosebire de tine, el chiar este un 
membru al Rezistenței Daevos. Dacă pleacă, 
timpul îl va afecta şi va muri în câţiva ani - 
asta în cazul în care cei din Clanul lui nu vă vor 
ucide, mai întâi.” 

Mi se părea că de fiecare dată când îmi 
dădeam seama de ceva, apărea o altă 
problemă. De ce nu puteam să mă 
îndrăgostesc de ţipi normali, care să nu aibă 
nimjc supranatural? Am ridicat din umeri, 
refuzând să mă gândesc la asta: 

— Dacă este alegerea corectă, totul se va 
rezolva. 

Tăcerea s-a lăsat din nou între noi vreo cinci 
minute, după care am primit alt SMS: „Te-am 
verificat din nou când ai ajuns acasă. Aş vrea 
să-l ucid pentru că te-a sărutat.” 

— Nu ai face una ca asta! 

„Nu mă subestima.” 

Eram destul de sigură că Alex nu l-ar fi rănit 
vreodată pe Emil, dar nu voiam să mă cert în 
seara asta. Aveam nevoie de somn şi de 
limpezimea cu care gândeam uneori după ce 
mă trezeam. 

— Alex, acum mă duc la culcare. Să nu ucizi 
pe nimeni în seara asta. 

El nu mi-a răspuns. 


Capitolul 20 


În dimineaţa următoare, un plic roşu 
strălucitor era lipit de uşa dormitorului meu. M- 
am îndreptat spre el, încă obosită de somn. 
Alex îmi scrisese numele cu litere prelungi, 
care formau unghiuri ascuţite. L-am deschis şi 
am găsit înăuntru o carte de vizită neagră şi 
mată cu argintiu metalizat şi inimi roşii pe 
partea din faţă. Înăuntru scria: 


Sa ai o zi a îndragostitilor cât mai fericita, 
Evie! 

Vin sa te iau la ptânz. Sa imbrac ceva 
calduros. 

Cu rag, Alex 


Ziua îndrăgostiţilor! Uitasem complet de ea! 
Acum că mă gândeam la asta, îmi aminteam 
că văzusem baloane în formă de inimă şi 

decoraţiuni prin campus. Cartea de vizită era 
drăguță şi o întâlnire cu Alex ar fi fost o pauză 
binevenită de la toate celelalte lucruri. Chiar 
dacă uneori era nesimţit, Alex încă facea 
lucruri drăguţe pentru mine ocazional - şi 
câteodată fără să ţipe sau să se încrunte. 

Mi-am luat halatul de pe uşă şi am intrat în 
baie să mă pregătesc. 

Când am coborât la parter, o vază mare cu 
orhidee roz frumoase stătea pe masă lângă o 
alta cu trandafiri mov uimitori. M-am uitat de la 
o vază la alta: reprezentarea reală a bărbaţilor 
din viaţa mea. Am inspirat adânc, inhalând 
parfumul dulce şi am scuturat din cap 
încercând să nu mă gândesc dacă îmi plac mai 
mult orhideele sau trandafirii. Am observat o 
cutie lângă flori şi am ridicat-o: era pachetul de 
la mama. L-am deschis şi am găsit fursecuri 
speciale de Ziua îndrăgostiţilor, cu ciocolată şi 
unt de arahide, şi biscuiţi cu zahăr. Trimisese 
patru cutii în formă de inimă. Una pentru mine 
şi câte una pentru Jas, Alex şi Emil. Pe bilet 
scria că se gândise la toate. Isteaţă mamă 
aveam! Chiar dacă ştia că nu pot să-l aleg pe 
unul din ei. 

Alex nu glumise când spusese că vine să mă 
ia la prânz. Este enervant de punctual. Mi-am 
imaginat că avea legătură cu nevoia lui de a 
controla lucrurile. Eram în Hummerul lui 
albastru-închis - maşina pe care o prefera 

iarna datorită tracţiunii integrale excelente, un 
fapt pe care mi-l menţionase de multe ori. 

Nu-mi dăduse niciun detaliu despre locul 
spre care ne îndreptam, dar mergeam de mai 
mult de o oră când am cotit, în cele din urmă, 
pe un drum de pământ. Gropile erau suficiente 
să mă facă să mă simt recunoscătoare pentru 
suspensiile Hummerului. Mustangul meu nu s- 
ar fi descurcat la fel de bine pe aici. 

Am mai mers pe drumul de pământ acoperit 
cu zăpadă timp de cel puţin 15 minute înainte 
să cotim pe o alee lungă, cu pietriş la capătul 
căreia am văzut o casă rustică bine întreţinută, 
cu pereţi laterali din lemn maroniu mărginiţi de 
scânduri roşii şi cu două ferestre mai care 
dădeau spre alee. Uşa de la intrare era roşie ca 
tocul ferestrelor dintre care una era 
întredeschisă. Simţeam miros de miere, zahăr 
şi unt. Am văzut o femeie trecând pe lângă 
fereastră. Mirosul m-a făcut să mă gândesc 
imediat la casa mea când eram mică şi la tot 
timpul pe care mama şi-l petrecea în bucătărie 
cocând pâine, rulouri cu scorţişoară, fursecuri 
şi tot felul de alte bunătăţi. M-am lăsat 
cuprinsă de nostalgie. Nu am putut să nu mă 
gândesc la cât de mult îmi place mirosul unei 
bucătării cu bunătăţi gustoase coapte, în care 
se agită toţi din familie. 

Dincolo de casă era un grajd mare şi alb. Am 
văzut podul pentru fân din maşină şi m-am 
întrebat pentru ce fel de animale ar fi fost 

necesară o şură atât de mare. Am aflat în mai 
puţin de un minut. 

Alex a parcat şi mi-a deschis portiera 
Hummerului. L-am urmat în grajdul 
surprinzător de cald. Am fost întâmpinați de 
bărbat mai în vârstă cu o cămaşă cu mâneci 
lungi în carouri roşii şi albe şi o haină groasă. 
El muta fânul cu o furcă. 

Alex l-a salutat: 

— Bună ziua, domnule Fisk. 

— Alex, bărbatul i-a întins mâna şi au dat 
noroc. Mă bucur să te revăd. 

Alex a dat din cap, zâmbind: 

— Mă bucur să fiu aici. A arătat spre mine: 
Ea este Evie. 

Bărbatul a zâmbit larg. 

— Aşadar, tu eşti fata despre care vorbeşte 
tot timpul. 

Era o declaraţie, dar eu am răspuns oricum: 

— Sper că aşa este. Şi sper că a povestit 
lucruri drăguţe. 

— Putin spus, a zis fermierul Fisk. Omul este 
îndrăgostit de tine până peste poate! 

Am râs şi m-am gândit că „îndrăgostit” 
exprima o emoție prea feminină pentru Alex. 

— Sunt pregătiţi? l-a întrebat Alex pe 
fermierul Fisk. 

„Pregătiţi”? Am ridicat din sprâncene şi m- 
am uitat curioasă la Alex. 

— Cu siguranţă! a răspuns el. Urmaţi-mă! 

Alex m-a luat de mână când am mers unul 
lângă celălalt spre un rând de boxe din capătul 
grajdului imens. Când am ajuns acolo, ceva 
pentru care ar fi trebuit să fiu pregătită, dar 
pentru care nu eram deloc, m-a întâmpinat. 

Un cal! judecând după zgomotele ciudate pe 
care le scotea pe nări şi după ochii care parcă 
te urmăreau peste tot ca într-unul dintre 
tablourile alea ciudate, părea că era interesat 
de mine. M-am holbat la calul negru ca o 
noapte fără lună cu ochi la fel de întunecaţi. 
Bine, tehnic vorbind, avea ochi cafenii, dar 
semăna cu diavolul, iar diavolul are ochi 
răutăcioşi. Era mare. Foarte, foarte mare. 

— Au şeile puse şi poţi să-i iei când eşti 
pregătit, a spus fermierul Fisk. 

Ne-a arătat celălalt cal înainte să ne mai dea 
nişte instrucţiuni generale cu privire la locul în 
care aveam să călărim şi ce trebuia să facem 
când ne vom întoarce în grajd după aventura 
noastră, iar apoi a ieşit încet. Probabil se ducea 
în casă ca să ia nişte mâncare gustoasă. 
Aproape l-am urmat. Preferam să fiu înăuntru 
decât să înfrunt o bestie de 500 de kilograme. 

— Îmi plac mijloacele de transport cu motor, 
nu cu puls, Alex. 

El a râs zgomotos. Fu nu eram amuzată. 

— Mergi tot timpul cu maşini de teren, mi-a 
spus  verificând şaua şi conducând calul 
diavolesc afară din grajd. 

M-am retras un pic şi m-am uitat prudentă la 
animalul care părea să mă privească la fel. 

— Maşinile galopează numai când le spun să 
o facă. Animalul, am continuat, fluturând din 
mână în direcţia calului, are o minte proprie. 

Calul a forăit ca şi când m-ar fi înţeles. Aş fi 
spus că asta era imposibil, dar nu mai erau 
multe lucruri pe care să le cred imposibile. Am 
continuat să mă holbez. Nu puteam să trec 
peste imensitatea calului. Mă neliniştea. 

— Sunt destul de sigură că îi aparţine unui 
Nazgul. Ei nu ar vrea să le călăresc calul. Chiar 
ar fi o idee proastă să îi enervez pe tipii ăia. 

Alex a râs încet, scuturând din cap. 

— Acordă-i o şansă, Evie. Este o iapă blândă 
şi frumoasă. 

M-am uitat bănuitoare la Alex şi la cal. 

— Ştii, a spus Alex, îţi plăcea să călăreşti. 

Am pufnit. În mod clar, eram nebună pe 
când eram Cassandra. Cu siguranţă, faptul că 
maşinile nu fuseseră încă inventate explica 
totul, căci fusesem nevoită să mă descurc cu 
ce aveam. Şi pariez că preferam să merg cu 
trăsura în loc să călăresc. 

— Haide, mi-a spus el şi mi-a întins mâna. Te 
ajut să urci. 

M-am  strâmbat dezgustată, iar Alex a 
zâmbit. Când nu m-am'mişcat, s-a apropiat şi 
m-a tras lângă cal. 

— Nu-ţi face griji, mi-a spus el. Sunt sigur că 
ai să-ţi aminteşti; e ca mersul pe bicicletă. 

— Încă un mijloc de transport care nu are un 
creier. Mai degrabă ne-am plimba cu bicicleta. 

— Poate data viitoare, m-a asigurat Alex. 
Când pământul nu o să mai fie acoperit de 
zăpadă. 

— S-ar putea să nu supraviețuiesc de data 
asta. 

— Exagerezi. 

Am strâmbat din nou din nas. Ştia cât de 
mult uram drama şi de aceea o şi spusese. 
Atunci când cineva mi se opune, devin mai 
hotărâtă. El ştia că nu aş fi dat înapoi de la 
provocarea asta, chiar dacă nu era un lucru pe 
care mi-l doream. 

Am pus piciorul în scară, iar Alex m-a ţinut 
de talie când am urcat, echilibrându-mă, iar eu 
mi-am ridicat piciorul până am ajuns călare pe 
animal. Surprinsă că inerția nu mă aruncase 
peste cal, mi-am umflat un pic pieptul, mândră 
că încălecasem cu succes bestia. M-am aşezat 
în şa, ţinându-mă şi încercând să nu cobor 
privirea. Distanţa până la pământ era doar de 
un metru şi jumătate, dar la fel de bine ar fi 
putut să fie şi de 150, la cât de mare mi se 
părea. 

L-am urmărit pe Alex îndreptându-se către 
iapa lui de culoarea caramelului, cu o pată în 
formă de diamant pe nas, şi xncălecând-o cu 
uşurinţă. Părea mai blândă decât bestia mea 
neagră şi m-am întrebat de ce Alex nu a luase 
pe a mea, doar el, unul, călărea de mulţi ani. 

Practic, era un profesionist. Ar fi trebuit să o ia 
pe cea înspăimântătoare. 

Alex mi-a dat câteva instrucţiuni de bază şi 
mi-a spus să-l urmez. l-am zis că, probabil, am 
să-l urmez pe spate, cu piciorul blocat în scară 
după ce am să fiu aruncată - sau ucisă de 
Regele Vrăjitoarelor -, dar Alex nu părea prea 
îngrijorat. 

Avea dreptate. Eram în regulă. Detestam 
momentele când avea dreptate. 

Ne-am petrecut următoarea parte a întâlnirii 
călărind, vorbind şi râzând cât am mers prin 
pădurea de dincolo de fermă. Eram mândră că 
rămăsesem în şa în tot acest timp. Pe baza 
cunoştinţelor mele limitate despre cai, 
credeam că simplul fapt că nu fusesem trântită 
însemna că iapa mă place într-un fel. Ciudat! 
Crezusem mereu că relaţia mea cu aceste 
animale fusese doar una ce ţinea de mecanică, 
de caii-putere. 

Aerul rece de munte nu era ideal pentru a 
sta pe afară, aşa că am călărit doar vreo oră. 
Ne-am întors la fermă şi ne-am oprit în faţa 
grajdului. Alex a descălecat primul, înainte să 
mă ajute. 

Luând frâiele cailor, i-am condus în 
încăperea unde se ţinea harnaşamentul. Alex a 
scos şeile de pe iepe, iar eu am rămas în spate 
şi l-am urmărit. Acţiunile îmi păreau cunoscute 
şi, în mintea mea, ştiam că mai făcusem toate 
aceste lucruri. El mi-a dat o perie şi mi-a arătat 

cum să le ţesal. După ce le-am lustruit părul, 
le-am condus înapoi în grajd, unde aveau apă 
proaspătă. Alex mi-a dat un măr ca să-l ofer 
iepei mele. Mi-a arătat cum să ţin mâna şi 
fructul, astfel încât să nu rămân fără degete. 
Fără să mai fiu bănuitoare, am ridicat mărul 
spre botul iepei cât am mângâiat-o pe cap. 
Frumuseţea Neagră l-a luat, rumegând fericită, 
iar eu am râs. 

Am inspirat adânc şi am zâmbit. Când am 
inhalat, mirosurile combinate de şei din piele, 
fân şi aer curat m-a lovit ca o greutate de 20 
de kilograme, iar eu am alunecat în trecut. 

— Nu ţine frâiele prea strâns! mi-a strigat 
Alex pe un ton jucăuş, dar un pic îngrijorat. 

Chipul lui era întruchiparea tinereţii: obraji 
plini, buze moi, ochi scânteietori de culoarea 
smaraldului şi păr castaniu-închis şi lung până 
la umeri, care părea să danseze în briză. Purta 
pantaloni maro-deschis, o cămaşă galbenă cu 
mâneci lungi şi o vestă maronie pe deasupra. 

Era tânăr. La fel şi eu. 

Eram o fată pe cale să devină femeie. Am 
sărit în şa cu rochia mea de călărie galbenă cu 
dantelă în jurul gulerului şi mânecilor. Părul 
castaniu şi ondulat îmi cădea pe spate, răvăşit 
în briză. Am mângâiat gâtul calului negru, 
şoptindu-i în timp ce am galopat în jurul 
proprietăţii, trecând pe lângă o casă cenuşie 
din piatră atât de mare, încât putea găzdui un 
oraş întreg şi în spatele căreia era un grajd 

imens. Dealurile păreau să continue câţiva 
kilometri în toate direcţiile. 

Am inspirat adânc şi am simţit în aer 
parfumul dulce al florilor. Alex a venit galopând 
pe un cal murg, cu blana la fel de netedă şi de 
lucioasă precum ciocolata topită. 

— Şoptitul la urechea calului nu o să te ajute 
să câştigi, mi-a strigat când a trecut pe lângă 
mine. 

Am mijit imediat ochii şi m-am concentrat. 

— Fugi, Ruby, am şoptit eu. 

Intr-o clipă, zburam. Am traversat pământul 
cu o viteză şocantă şi am trecut uşor pe lângă 
Alex. Am ocolit semnul pe care îl pusesem la 
capătul traseului şi m-am întors la grajduri, 
punctul de start al cursei, înainte ca Alex să 
apuce să-l ocolească. 

Am descălecat de pe Ruby, mângâindu-i 
grumazul, privind-o în ochi şi şoptindu-i mai 
multe cuvinte când Alex a venit în fugă şi s-a 
oprit, cu faţa schimonosită de nemulţumire. Lui 
nu-i plăcea să piardă. Nici mie. 

— Cum ai făcut asta, Cass? m-a întrebat, 
coborând din şa. 

M-am uitat la el cu ochi mari. 

— Ce vrei să spui? Tu eşti cel care m-a 
provocat la o cursă. N-ar trebui să fii surprins 
c-am câştigat. 

Alex şi-a ţuguiat buzele: 

— N-aş fi surprins, dacă nu te-aş fi învăţat să 
călăreşti abia acum două săptămâni. 


350 


Am ridicat din umeri. 

— Învăţ repede. 

— Ai călărit unul dintre cei mai lenți cai din 
curte. 

Am zâmbit. 

— Succesul meu te contrazice. 

— Spune-mi! a zis Alex, exasperat. Cum m-ai 
învins? în afară de calul tatei, al meu e cel mai 
rapid din grajd. 

— Poate că ar trebui să îţi cunoşti mai bine 
animalul. 

El a pufnit ca şi când l-aş fi insultat. 

— Îmi cunosc calul mult mai bine decât ţi-l 
cunoşti tu pe al tău. 

Am mângâiat-o pe Ruby pe cap şi i-am dat 
un măr din găleata de lângă albia cu mâncare. 

— Am vrut să câştig. l-am spus să alerge. Şi 
am câştigat. 

Alex mi-a aruncat o privire urâtă când a 
coborât, trăgând calul după el. Ştiam că este 
nervos pentru că pierduse şi încă şi mai nervos 
pentru că pierduse în faţa unei fete mai puţin 
experimentate decât el. 

M-am retras când calul meu s-a aplecat şi a 
băut apă. Mulțumită de mine, am zâmbit şi m- 
am uitat spre casă. l-am făcut cu mâna femeii 
uimitoare care purta o rochie de culoarea 
vinului, cu decolteu adânc. Părul castaniu, 
aproape negru îi era adunat în vârful capului, 
iar bucle lungi îi cădeau pe gât. Frumuseţea ei 
era clasică - avea pomeţi înalţi şi bine definiţi, 

o piele de porțelan, buze de un roşu intens şi 
ochi de culoarea smaraldului. Era mama lui 
Alex. Stătea şi ne urmărea cu atenţie pe mine 
şi pe fiul ei. Curioasă, mi-a făcut şi ea semn. Și- 
a coborât apoi mâna, iar eu m-am întors să o 
tesal pe Ruby. 

Am inspirat adânc atunci când mi-am 
revenit. Deveneam tot mai pricepută în a-mi 
ascunde reacţia faţă de flashbackuri, dar încă 
mă ţineam de poartă. Alex a observat. 

— Eşti bine? m-a întrebat el. 

Am dat aprobator din cap, respirând mai 
normal. 

— Sunt bine. 

— Eşti sigură? 

A venit şi a rămas în spatele meu, ca o 
prezenţă  poruncitoare. Mâinile îi erau o 
greutate uşoară pe braţele mele când m-a 
întors spre el. La început, a părut că încearcă 
să vadă dacă sufăr de ceva, dar când privirile 
ni s-au întâlnit, mi-am dat seama că se 
gândeşte la altceva, la fel ca şi mine. Mâinile i- 
au alunecat uşor ca nişte pene peste braţele 
mele şi au coborât până ce s-au oprit deasupra 
şoldurilor. 

Ca şi cum aş fi avut o experienţă 
extracorporală, mi-am urmărit mâinile 
ridicându-se spre faţa lui şi conturându-i linia 
maxilarului: 

— Nu ar trebui să facem asta, am spus, 
neconvingător. 

Nu că n-aş fi vorbit serios. Aşa era. ŞI 
creierul îmi era suficient de oxigenat, încât să 
o spun. Dar îmi era greu să-mi conving partea 
raţională că nu trebuia să mă sărut cu Alex. 
Mai ales când, practic, raţiunea îmi ţipa că îl 
sărutasem pe Emil seara trecută şi că, dacă 
doream să fiu, cât de cât, corectă, trebuie să 
mă sărut şi cu Alex. Partea raţională mi-a mai 
spus şi că n-ar trebui să aplic un standard 
dublu. Ce să zic, partea mea raţională îşi cam 
pierduse minţile. 

— De ce? a întrebat Alex, apropiindu-se 
încet şi cu ochii întunecaţi într-un fel care îmi 
cam făcea picioarele să se îmmoaie. 

Aş fi putut să-i ofer atât de multe răspunsuri, 
argumentându-i logic de ce nu trebuia să 
mergem mai departe, încât nu eram sigură pe 
care să-l aleg. 

— Dar dacă brăţara nu funcţionează? am 
început. 

Alex s-a uitat în jos, la brăţara mea, lăsând, 
uşurel, să i se ivească pe chip un zâmbet pe 
care puteam să-l descriu doar ca fiind al unui 
animal de pradă care tocmai se pregătea de 
atac. Aparent, câteva secole de frustrare 
sexuală pot să te facă să te porţi aşa. 

— Va funcţiona, mi-a răspuns şi a continuat 
să se îndrepte spre mine. 

— Cum poţi să fii sigur? 

— In primul rând, am încercat deja în 
Mustangul tău. 

Oh! Corect! 

— Dar încă nu ştim dac-a funcţionat. Poate 
că atunci nimeni dintre aceia care vânează 
legăturile sufletelor-pereche nu era prin zonă. 

Buzele lui Alex au descris un zâmbet lacom 
şi amuzat: 

— De mult timp aştept să am o relaţie cu 
tine, Evie. Şi tot ce presupune ea. Nu ţi-aş fi 
dat brăţara dacă n-aş fi fost sigur că 
funcţionează. Ti-am dat-o pentru că 
intenţionez să o folosesc. 

Hâm! judecând după privirea lui întunecată 
şi concentrată, ştiam că nu glumeşte. Şi eram 
destul de sigură că exista o oarecare şansă să 
fiu deflorată într-un grajd. Nu ştiam însă ce 
părere aveam despre asta. Nu era chiar 
povestea romantică pe care să vrei să le-o spui 
prietenilor. De fapt, un grajd ar fi fost mai rău 
decât bancheta din spate a maşinii. Măcar 
bancheta avea perne şi nu te-ar fi urmărit 
niciun animal! 

— Nu cred că este o idee bună. 

Am clătinat din cap ca şi când gestul mi-ar fi 
susţinut argumentul şi l-ar fi împiedicat pe el 
să-mi facă avansuri sufocante. Nu a facut-o. 

M-a îmbrăţişat strâns şi m-a tras spre el. 
Pieptul mi-a fost strivit de al lui şi i-am simţit 
abdomenul tare chiar şi prin haine. Şi-a 
coborât privirea către mine, îmbrăţişându-mă 
la fel de puternic. Respirând greoi, m-am uitat 
şi eu intens la el şi m-am întrebat cât timp o să 

treacă până când o să ne pierdem amândoi 
minţile şi o să ne aruncam pe patul de fân 
proaspăt. Mi-a atins obrajii cu buzele, pielea 
catifelată mângâindu-mi faţa. Când a ajuns la 
ureche, mi-a apucat lobul moale cu buzele, l-a 
muşcat uşor şi a şoptit două cuvinte: 

— De ce? 

„De ce?” De ce... ce? Fusese o întrebare? 
Am încercat să-mi dau seama la ce se referea. 
Oh! Corect! La faptul că era o idee proastă. 
Asta chiar era o idee proastă. De ce continuă 
să fie o idee proastă? Care era lista mea? M- 
am mai străduit şi am găsit una: 

— Cum rămâne cu Emil? 

Am simțit cum Alex s-a încordat, umerii 
contractându-i-se pe sub cămaşă. 

— El nu are ce căuta în discuţia asta. 

Isuse! Alex fusese mereu poruncitor, dar, 
aparent, când venea vorba despre sex, nu doar 
că era poruncitor, ci alarmant de primitiv. Din 
nou, am pus agresivitatea lui pe seama 
deceniilor de frustrare înăbuşită. 

— Nu crezi c-o să se supere? 

Alex a continuat să mă sărute pe gât, iar eu 
am  gemut. Şi-a îndreptat mâinile spre 
abdomenul meu şi mi-a descheiat fermoarul 
hainei, apoi a aruncat-o repede pe jos. 

— Nu am fost încântat când am ieşit afară şi 
te-am văzut rezemată de casă, cu picioarele în 
jurul lui, iar pe el cu cămaşa pe jumătate 
scoasă. Punct ochit: Am acceptat cu toţii 

regulile, a spus Alex mişcându-şi uşor mâinile 
în sus pe sub puloverul meu. 

Nu fusesem niciodată dependentă de ceva, 
dar mi-am imaginat că aşa începeai să fii 
dependent. Puțin câte puţin. Alex mi-a tras 
puloverul peste cap şi a continuat să mă sărute 
pe ceafa şi de-a lungul maxilarului. 

— Nu facem nimic greşit. 

M-am uitat la mâinile noastre şi la hainele 
care, încet, începeau să îşi croiască drumul 
spre pământ. Eram pe cale să facem lucruri 
greşite într-un sens foarte bun. 

— Presupun că asta depinde de definiţia ta. 
Lui Emil i s-ar părea ceva complet greşit. 

Muşchii maxilarului lui Alex au zvâcnit şi o 
combinaţie de pasiune şi mânie i-a strălucit în 
privire. 

— Ţi-am mai spus doar! mi-a zis şi s-a 
mişcat repede, strecurându-şi un braţ sub 
coapsele mele şi cuprinzându-mi spatele cu 
celălalt. 

M-a luat în braţe şi a mers de-a lungul 
culoarului cu boxele cailor spre una goală din 
capătul grajdului. Fânul proaspăt împrăştiat în 
cantităţi mari alcătuia un pat moale pe jos - cu 
toate că unul aspru, dar, oricum, cu mult mai 
bun decât podeaua de pământ. M-a întins cu 
grijă pe fân şi s-a urcat peste mine, anii de 
dorinţă şi de nevoie citindu-i-se pe chip: 

— Nu vorbim despre el. 

Spunând asta, m-a sărutat cu agresivitate. 
Am simţit cum semnul sufletului meu ardea, 
parcă, iar brăţara părea să emane, şi ea, 
căldură. Dacă mai continuam, nu m-ar fi 
surprins dacă tot grajdul ar fi izbucnit în flăcări. 

— Aşteaptă! i-a spus şi m-am oprit să-mi 
recapăt suflarea. Dar dacă ne surprinde 
cineva? 

Era prea ocupat să-mi scoată de tot cămaşa 
din pantaloni şi să o descheie în timp ce mă 
săruta pe abdomen. Am ţipat înăbuşit, un pic 
îngrijorată. 

— Am avut grijă de asta, a mormăit spre 
buricul meu. 

judecând după propozițiile scurte şi 
incomplete, Alex părea să nu mai gândească. 

— Ai avut grijă de asta? am întrebat, 
ridicându-mă în coate şi mi-am înălţat capul. 
Ce ai făcut, i-ai luat sufletul fermierului? 

El s-a oprit, scutindu-mă de o privire 
deranjată: 

— L-am plătit. 

— Ca să ne lase în pace? 

— Ca să plece. Punct. 

Aveam ceva de zis... trebuia doar să-mi 
amintesc ce anume. Mă distrăgea să-l văd pe 
Alex deasupra mea, etalându-şi trupul bine 
sculptat. Am închis ochii şi am scuturat din 
cap, în speranţa că-mi voi limpezi mintea, ceea 
ce s-a şi întâmplat: 

— Alex, nu vom face sex pentru prima dată 
sub privirile animalelor de la fermă. Am făcut 
multe compromisuri, dar, când vine vorba 
despre asta, am, totuşi, nişte standarde. Un 
pat ar fi mai frumos. 

În timpul discuţiei, lui Alex i s-au umflat 
bicepşii aşa cum stătea deasupra mea. 

— Sunt sigur că putem găsi unul pe aici. 

Mi-am dat ochii peste cap. El a schiţat un 
zâmbet: 

— Evie, de secole întregi tot aştept să fac 
dragoste cu tine. Doar nu crezi c-am să permit 
să se întâmple în mijlocul unui grajd, nu? 

S-a oprit ca să-mi studieze reacţia. Eu am 
mijit ochii. 

— Credeam că mă cunoşti mai bine. 

Mi-am coborât privirea spre cămaşa pe 
jumătate descheiată şi am simţit în spate 
înţepăturile paielor pe care, fără îndoială, mi le 
voi culege din haine şi din păr tot restul serii. 

— Cam pare că într-acolo se îndreaptă 
lucrurile. 

Alex a scuturat uşor din cap. 

— Am aşteptat mult prea mult ca să mă 
grăbesc, Evie. Sunt destule lucruri mai 
interesante chiar decât sexul. Vreau să le 
încerc pe toate. 

Bine, atunci! Mă bucuram să ştiu în ce 
poziţie mă aflam... Sau, mai degrabă, în care 
stau întânsă. 


358 


Cu acea declaraţie, Alex s-a concentrat din 
nou asupra nasturilor mei. Nu i-a luat mult să îi 
descheie, iar eu am început din nou să respir 
mai repede. Nu cu multă blândeţe, dar nici cu 
agresivitate, şi-a plimbat mâinile peste 
abdomenul meu şi mi-a desfăcut cămaşa până 
ce mi-a căzut pe lângă corp, sub brațe. S-a 
oprit şi s-a uitat cu atenție la mine ca şi când 
ar fi memorat fiecare detaliu. Mă bucuram că 
purtam un sutien drăguţ roz, cu dantelă 
neagră. judecând după expresia lui Alex, şi el 
se bucura. 

Uşor ca o pană, şi-a trecut vârfurile 
degetelor peste dantelă. Am inspirat sacadat şi 
i-am întâlnit privirea. El mi-a zâmbit când şi-a 
îndepărtat mâinile de marginile materialului şi 
m-a cuprins. Şi tocmai îşi apleca, uşor, capul să 
mă sărute pe piept, când am auzit pe cineva 
dregându-şi vocea în afara grajdului în care ne 
tăvăleam. Cu siguranţă, nu părea un cal. M-am 
ridicat şi l-am împins pe Alex de pe mine în 
timp ce zoream să-mi închei cămaşa. El s-a 
ridicat încet, nedorind să mă lase îmbrăcată pe 
jumătate într-o grămadă de fân şi s-a aplecat 
peste poarta boxei în care eram. 

Am auzit vocea unei femei: 

— Cina este gata, dragule! 

Vocea subţire şi simpatică mi-a adus aminte 
de bunica. Şi dacă să fii prins aproape făcând 
sex într-un grajd nu era îndeajuns să ne strice 

cheful, umilinţa de a fi prins de bunica era, cu 
siguranţă. 

M-am ridicat şi mi-am băgat cămaşa în 
pantaloni înainte de a-mi scoate paiele din păr 
cu degetele. 

— Mulţumesc, doamnă Fisk! Venim imediat, 
a spus Alex. 

Alex s-a întors, deloc jenat. Şi-a pus 
puloverul, iar tricoul i s-a ridicat odată cu el, 
dezvăluindu-i abdomenul tare ca piatra. 
„Bunica, mi-am spus eu. Gândeşte-te la 
bunica!” 

— Credeam c-ai spus că nu trebuia să fim 
deranjaţi. Poate că nu i-ai plătit suficient. 

Îmbrăcat cu toate hainele de-acum, Alex a 
venit să mă ajute cu paiele. Având în vedere că 
hormonii încă-mi strigau „sari pe el!”, nu 
credeam că ajutorul lui era cea mai bună idee, 
dar aveam nevoie de cineva care să-mi scoată 
fânul din bucle. 

— Presupun că cina e gata mai devreme, mi- 
a spus cu o mână pe talia mea cât m-a ajutat 
cu părul. 

M-am încruntat: 

— Ar fi trebuit să mă avertizezi. A fost 
jenant. 

Alex a zâmbit amuzat: 

— Ea a auzit zgomotele. S-a oprit înainte s- 
ajungă la boxa noastră. Sunt sigur că nu-i 
prima dată când dă peste nişte oameni care se 
sărută în grajd. 

— Asta nu m-ajută cu nimic! 

— Poţi să-ţi ceri scuze la cină, mi-a spus şi 
m-a bătut uşor pe umăr ca să-mi dea de înţeles 
că scăpasem de fân. 

M-am întors, iar el m-a luat de mână. 

— Haide! 

Minunat! Bunica ne pregătise cina în timp ce 
noi ne sărutam. Avea să fie o situaţie ciudată. 

Cina nu a fost pe cât de stânjenitoare mă 
aşteptasem să fie. Alex mi-a explicat că, de 
fapt, locuinţa era un motel romantic. EIl 
închiriase toată clădirea pentru Ziua 
îndrăgostiţilor. Nu urma să rămânem peste 
noapte - lucru despre care nu ştiam ce să cred 
-, dar la cină aveam să mâncăm nişte bucate 
minunate. 

Bunica ne-a făcut cu ochiul când i-am spus 
că lăsasem caii afară, dar ne-a condus spre o 
masă decorată cu o faţă de masă dantelată de 
un roz-deschis şi ne-a adus mâncarea. Pe masă 
era o vază mare cu orhidee roz, care mi-au 
adus aminte de florile mele şi de întâlnirea 
plănuită de Alex pentru mine la el acasă vara 
trecută. Am mâncat, am vorbit şi am râs, 
privind lumânările topindu-se între timp. După 
ce am terminat, ne-am luat rămas-bun de la 
domnul şi doamna Fisk şi am plecat cu maşina 
spre Gunnison. 

Era ciudat să pun capăt întâlnirilor cu Alex şi 
Emil. Mi se părea prea neoficial să le spun: 
„Mulţumesc, ne vedem data viitoare”. Dar nici 

să-i invit în camera mea nu era o opţiune. Şi, în 
orice caz, având în vedere săruturile cu 
amândoi din ultima vreme, nu părea cea mai 
bună idee. Chiar dacă întâlnirea se termina, ei 
rămâneau în continuare acasă, să se asigure 
că niciun membru al Rezistenței Daevos nu 
avea să mă trezească din somn. Speram că mă 
păzeau şi de păianjeni. Citisem nişte date 
statistice în care se spunea că, în somn, 
oamenii mănâncă vreo opt păianjeni pe an. 
Chestiunea asta mă îngrijora mai mult decât 
posibilitatea ca un membru Daevos să se 
strecoare înăuntru şi să-mi ia sufletul. Furtul 
unui suflet m-ar fi trezit, dar păianjenii porniţi 
într-o misiune sinucigaşă sunt şireţi. 

Mi-am lăsat poşeta pe masă când am intrat 
în casă. 

— Vrei ceva de băut? l-am întrebat, 
deschizând frigiderul. Avem: Pepsi, lapte, apă, 
suc şi băuturi energizante. 

— Nişte apă ar fi grozavă, a spus Alex din 
sufragerie. 

Am umplut două pahare cu apă filtrată din 
frigider şi le-am dus în sufragerie. Alex mi-a 
făcut semn să mă aşez. 

— Încă nu ţi-am dat cadoul de Ziua 
îndrăgostiţilor. 

L-am fixat cu privirea. Eu nu îi luasem niciun 
cadou - şi nici lui Emil. Uitasem complet de 
sărbătoare. 

— Să ştii că eu nu ţi-am luat nimic. 

Mă întâlneam cu doi băieţi şi nici măcar nu 
mi-am amintit să le iau un cadou pentru o 
sărbătoare care celebra dragostea! Ca iubită, 
dădusem greş. 

Cu mâna, Alex mi-a făcut semn că nu 
trebuie să mă simt prost. 

— Ai plănuit o întâlnire frumoasă pentru noi, 
am spus. Asta a fost destul. Nu trebuie să-mi 
dai şi altceva. 

El s-a apropiat şi s-a lăsat pe vine în faţa 
mea, cu mâinile pe genunchii mei. 

— Evie, de ani de zile aştept să-mi petrec 
Ziua îndrăgostiţilor cu tine şi să-ţi dau un 
cadou. El s-a uitat în ochii mei: Lasă-mă să fac 
asta! 

L-am fixat cu privirea: 

— Bine, i-am răspuns, deşi nu mă simţeam 
mai puţin vinovată, dar voia să o facă şi era un 
lucru important pentru el; însemna mult şi 
pentru mine. 

El şi-a întins mâna după canapea şi mi-a dat 
un pachet mare, uşor şi dreptunghiular, 
înfăşurat într-o hârtie de un roz metalizat, cu o 
panglică argintie pe partea dreaptă, nu chiar în 
mijloc. O fundă asortată era perfect amplasată 
pe panglică. 

L-am luat şi am hotărât imediat că ar fi fost 
mai uşor să-l deschid dacă l-aş fi lăsat jos. L- 
am pus cu grijă pe măsuţa de cafea şi m-am 
mişcat înainte pe marginea canapelei, uitându- 
mă de la cadou la Alex. El s-a retras pe fotoliul 

de lângă canapea şi m-a privit cu ochi 
strălucitori: 

— Deschide-l! 

Am ridicat cadoul, trăgând uşor banda de pe 
spatele hârtiei împăturite. S-a desfăcut uşor. 
Am procedat la fel pe toate laturile cutiei. 
Hârtia a căzut şi a dezvăluit un frumos tablou 
cu un lac înconjurat de munţi şi dealuri în 
fundal,  albastrul-deschis şi rozul apusului 
reflectându-se în apă. Mai văzusem tabloul 
acesta. Mă îndrăgostisem de el când îl zărisem 
acasă la Alex, pe perete. 

— Alex, am spus, rămasă cam fără suflare. 
Este atât de frumos! Minunat! Absolut 
minunat! 

M-am holbat la el şi acelaşi sentiment 
cunoscut care mă lovise prima dată m-a izbit 
din nou, dar nu mi-am dat seama de ce. Mi-am 
ridicat privirea. Alex se uita la mine cu atenţie. 

— MI-I aduc aminte din colecţia ta. 

El a dat încet din cap, studiindu-mă alte 
câteva secunde. Nu ştiam ce ar fi dorit să 
vadă, dar mi-am dat seama că nu zărise acel 
ceva când dezamăgirea i-a traversat aproape 
imperceptibil chipul. A schiţat un zâmbet: 

— Este de Richard Wilson. E unul dintre 
preferatele mele. 

Ştiam că tabloul însemna mult pentru el. 

— Nu pot să-l primesc, Alex. E prea special. 

El a zâmbit din nou: 

— Da, este. Şi de aceea ţi-l dăruiesc. 

Am clătinat din cap, pregătită să protestez. 
Cu un deget pe buzele mele, m-a făcut să tac: 

— Nimic nu este mai special ca tine. 

M-a sărutat uşor, iar eu l-am îmbrăţişat, 
sărutându-l la rândul meu, mulţumindu-i 
pentru tablou, pentru ziua petrecută împreună 
şi pentru toţi anii pe care şi-i petrecuse având 
grijă de mine şi asigurându-se că sunt în 
siguranţă. Chiar dacă nu ne înţelegeam 
întotdeauna, erau momente în care totul era 
perfect. Ziua de astăzi fusese unul dintre ele. 

M-am retras, îngrijorată să nu sfârşesc în 
aceeaşi poziţie ca în grajd. 

— Mă ajuţi să-l atârn pe perete? l-am 
întrebat. 

Alex a dat aprobator din cap şi s-a ridicat în 
picioare, trăgându-mă de pe canapea odată cu 
el. Am ales un loc lângă masa din sufragerie. 
Se vedea din orice parte a camerei şi era 
destul de departe de şemineu, încât nu trebuia 
să ne îngrijorăm că vopselurile aveau să fie 
distruse de căldură. Adusese şi un geam 
protector pentru el. Ne-am încheiat seara 
ghemuiţi pe canapea sub pătură, uitându-ne, 
mulţumiţi, la flăcări. 


Capitolul 21 


Mă pregăteam pentru cursuri când am auzit 
bătăi puternice în uşa de la intrare. Mi-am pus 

halatul şi mi-am strâns părul în coadă în timp 
ce coboram scările. Alex a ajuns la uşă înaintea 
mea. Am rămas pe scări şi i-am văzut pe Emil 
şi pe Tate intrând în casă. Tate avea o vânătaie 
în jurul ochiului. M-am încruntat şi m-am 
întrebat ce se întâmplase. Alex a încuiat uşa în 
urma lor. 

Emil a intrat în cameră atât de concentrat, 
încât nici măcar nu m-a văzut. Nimeni nu a 
părut să mă vadă. In mod clar, ceva îl 
preocupa. El a inspirat adânc, pregătit să 
spună nu ştiu ce, dar a încremenit când a zărit 
peretele. A fixat tabloul cu privirea timp de 
câteva secunde, o venă de lângă tâmplă 
pulsându-i. Nu era prea bucuros. S-a întors şi s- 
a holbat direct la Alex care şi-a încrucişat 
braţele la piept, de parcă l-ar fi înfruntat şi s-ar 
fi pregătit de luptă. 

— Hai nu, pe bune? a spus Emil pe un ton 
visător, mijind ochii. Lacul Avernus? 

Alex a ridicat, nepăsător, din umeri: 

— Doar şi tu i-ai dat colierul şi cerceii. 

M-am uitat de la Alex la Emil. ln mod 
evident, tabloul avea o legătură cu trecutul 
meu, dar eu încă nu-mi amintisem care anume. 
Chiar îmi doream să nu mai vorbească despre 
trecutul nostru fără să îmi spună şi mie. 

— Nu ţi-a fost de ajuns să-ţi petreci Ziua 
îndrăgostiţilor cu ea; a trebuit să-i mai dai şi 
tabloul? 

Alex a ridicat din umeri. 

— Ce ai făcut aseară? l-a întrebat Emil pe 
Alex  încrucişându-şi braţele la piept şi 
adoptând o poziţie menită să intimideze, cu 
picioarele depărtate. 

Alex s-a uitat în ochii lui Emil: 

— Am fost la o întâlnire. 

— Probabil c-a fost o întâlnire de-a dreptul 
incredibilă, a spus, gânditor, Emil. Abia mi-am 
simţit legătura cu ea. 

Alex a zâmbit lent şi insinuant: 

— La mine n-a fost cazul, a spus el. De fapt, 
ardea de-a dreptul! 

Emil şi-a încleştat pumnii. Părea gata să-l 
atace pe Alex. Rareori l-am văzut pe Emil atât 
de supărat. Tate a păşit între ei, încercând să 
oprească altercaţia. 

Am coborât cele câteva trepte care-mi mai 
rămăseseră până jos: 

— Cum adică abia ţi-ai simţit legătura cu 
mine? 

Emil s-a întors: 

— Evie! Frustrarea lui a dispărut treptat, 
înlocuită de un zâmbet blând: Bună dimineaţa! 

— Mda, 'mneaţa. Aşadar, ce-i cu legătura 
noastră? 

— Nimic, a răspuns Alex. 

Eu am ridicat din sprâncene, iar Emil a 
inspirat adânc şi a răsuflat. 

— Simt când te apropii de altcineva. Şi Alex 
simte. 

M-am uitat la Alex ca să-mi confirme. El a 
dat din cap, aprobator. 

— Mereu a fost aşa? am întrebat. 

Amândoi au dat aprobator din cap. 

— Poţi să simţi şi altceva datorită legăturii? 

Ambii au scuturat din cap, dar asta nu mă 
făcea să mă simt mai bine. Nu numai că deja 
mă simţeam vinovată pentru sentimentele pe 
care le aveam pentru amândoi, dar acum 
ştiam că nici măcar nu puteam să-mi ascund 
legăturile. Amândoi erau conştienţi când se 
întâmpla ceva... interesant. 

— La ce te referi când spui că o „simţi”? 

Emil şi-a lins buzele, gândindu-se: 

— E greu de explicat. Simt legătura noastră, 
iar când altcineva depăşeşte limita, simt şi 
asta. Este ca şi când legătura noastră slăbeşte 
pentru o clipă. Când te opreşti - a făcut o 
pauză, gânditor - din ceea ce faci, revine la 
normal. 

Cam cât ar fi putut să desluşească în 
legătură cu sărutul meu cu Alex mă îngrijora 
un pic. La fel cum mă îngrijora ceea ce trebuie 
să fi simţit Alex atunci când Emil mă lipise de 
perete pe verandă... Dar Alex văzuse asta cu 
ochii lui, aşadar, probabil că nu conta. Emil mi- 
a observat expresia îngrijorată: 

— Nu este ca şi când ne-am da seama de 
ceea ce faci. Ştim doar că legătura e mai slabă 
temporar. 

— Şi faţa mea ar aprecia dacă m-ai avertiza 
data viitoare, a intervenit Tate. 

M-am uitat de la Tate la Emil. 

— Ne luptăm când sunt frustrat, m-a lămurit 
Emil. 

Asta explica ochiul învineţit al lui Tate. 
Incidentul din grajd, cu siguranţă, produsese o 
slăbire teribilă a legăturii noastre ceea ce, 
probabil, îl frustrase destul de mult pe Emil. 

— Voi toţi ar trebui să faceţi sex, a spus 
Tate. V-aţi înţelege mai bine dac-aţi face-o. 

Alex şi-a încleştat maxilarul, s-a relaxat şi 
apoi şi l-a încleştat încă o dată. 

— Şi tu, Tate? Ochii i-au licărit când a zâmbit 
neprietenos: Tu de când n-ai mai făcut-o? 

Tate s-a uitat în ochii lui Alex şi s-au luptat 
din priviri înainte să privească în altă parte, 
fără să răspundă. Emil i-a aruncat o privire 
îngrijorată lui Tate, apoi s-a uitat la Alex ca şi 
când acesta ar fi făcut ceva rău. 

Am urmărit schimbul rapid de priviri dintre 
Tate şi Emil. Cu siguranţă, purtau multe 
conversații tăcute. Faptul că îşi petrecuseră 
atât de mulţi ani împreună ar fi trebuit să-i 
apropie, dar pe mine mă făcea să mă simt 
exclusă dintr-o parte importantă a discuţiei. 
Totuşi, după privirile lor, se părea că Tate 
întrebase dacă trebuia să-l ia pe Alex la bătaie. 
Emil îi răspunsese cu o încruntare resemnată 
care se putea traduce prin „trebuie să mai 
colaborăm o vreme cu el”. Tate zâmbise 

încetişor, dând de înţeles că bătaia mai putea 
să aştepte - cel puţin, pentru un timp. 

Emil a clătinat din cap. 

— Lucrurile astea n-au nicio importanţă. Am 
venit pentru că Tate are nişte informaţii. 

Mi-am înclinat capul, întrebându-mă ce-o fi 
avut de spus Tate, astfel încât să-l facă pe Emil 
să dea buzna aici odată cu răsăritul soarelui. 

Alex s-a uitat prudent la amândoi: 

— In legătură cu ce? 

Tate a făcut semn spre canapelele din 
sufragerie: 

— Cu o teorie. Cred c-ar trebui să ne 
aşezăm. 

Tate a trecut pe lângă mine, iar eu m-am 
oprit Am simţit o mişcare în păr şi m-am uitat 
în spate, doar pentru a-l vedea pe Tate ţinând 
un fir de pai. Brusc, am simţit că roşesc. 

— Paie, ă? Te-ai tăvălit prin ele într-un grajd 
recent? 

Am roşit şi mai mult. Profund! Alex a zâmbit 
uşor. Emil nu era deloc amuzat. 

Tate şi Emil s-au aşezat pe canapea, în timp 
ce Alex s-a rezemat cu spatele de recamier, 
întinzându-şi picioarele lungi de-a lungul lui. Eu 
m-am aşezat pe fotoliu, mi-am ridicat 
genunchii la piept şi m-am acoperit cu pătura 
sub care Alex şi cu mine ne ghemuisem seara 
trecută. 

După ce ne-am aşezat, Tate a început: 

— M-am gândit la puterile lui Evie. S-a uitat 
la fiecare dintre noi: Pe baza întâmplărilor din 
peşteră, ştim că are mai multă putere decât un 
Urmăritor obişnuit. Toţi am dat aprobator din 
cap: lar Emil mi-a spus că semnul sufletului i se 
schimbă chiar dacă puterile ei nu au fost încă 
activate de un alt Urmăritor. 

Alex şi Emil s-au privit. Mă întrebasem dacă 
Emil îi zisese lui Alex despre evoluţia semului 
sufletului meu. Se pare că îi povestise. Ce 
drăguţ... cei doi se confesaseră unul celuilalt! 

— Serios, nu ştim cât de mari sunt puterile 
ei şi n-avem habar ce se întâmplă, a spus Tate. 

— Incercăm să ne dăm seama, a rostit Alex. 

Tate a dat aprobator din cap: 

— Ştiu, mi-a spus Emil. Dar cred că pui 
greşit problema. 

Alex s-a încruntat: 

— Ce vrei să spui? 

— Te întrebi ce-nseamnă puterile lui Evie, a 
spus Tate. Cred c-ar trebui să te-ntrebi cine şi 
ce este Evie. 

Alex l-a privit atent, gândindu-se la 
declaraţia lui. Eu am mijit ochii: 

— La ce te referi? 

Spusese că sunt periculoasă când îl 
întâlnisem seara trecută, dar atât de multe 
lucruri se întâmplau în acele momente, încât 
nu îi cerusem detalii. Aparent, ar fi trebuit să o 
fac. 

— Ţi-am spus că eşti cea mai periculoasă 
dintre noi, Evie, a spus Tate. N-am glumit. 

— De ce-i periculoasă? a întrebat Alex. 

— Pentru că - a spus Tate fixându-mă, 
bănuitor, cu privirea, ca şi când ar fi crezut că 
aş fi putut să mă transform într-un fel de 
monstru - eu cred că, de fapt, Evie este, într- 
adevăr, Callista întrupată. 

M-am holbat la el. Pur şi simplu, m-am 
holbat. Eram atât de uluită, încât nu reuşeam 
să găsesc un răspuns, aşa că tot ce puteam să 
fac era să mă holbez. Liniştea se prelungea 
mai mult decât ar fi trebuit. Mă aşteptam ca 
Alex şi Emil - sau măcar unul din ei - să îmi ia 
apărarea. Când nimeni altcineva nu a spus 
nimic, am început să înţeleg, în cele din urmă: 

— Callista? am întrebat pe un ton din ce în 
ce mai înalt când am continuat. Conducătoarea 
membrilor Rezistenței  Daevos? Cea mai 
malefică Zeiţă din istorie? Cea căreia i-a venit 
ideea de a ucide sufletele-pereche pentru că 
ura iubirea şi pentru că propriul suflet-pereche 
îi plecase şi a vrut ca toată lumea să fie la fel 
de nefericită ca ea? Acea Callista? 

Tate a dat aprobator din cap: 

— Da. 

Sugestia în sine ar fi trebuit să mă facă să 
respir iute-iute, dar eram atât de nervoasă şi 
ofensată, încât, în schimb, am inspirat adânc, 
pregătindu-mă pentru cearta care avea să 
urmeze: 

— E ridicol! am strigat. Dac-aş fi Callista, aş 
avea mai multă putere. Mi-aş aminti vrăjile. 
Sau măcar ceva care să aibă legătură cu 
statutul de Zeiţă. lar asta e altceva! Era o 
Zeiţă! în orice caz, cum s-ar fi reîncarnat? 

— Poate c-a fost un accident, a sugerat el. 

— Mda, ups! M-am împiedicat accidental şi 
am căzut în cazanul cu reîncarnări. Greşeala 
Zeiţei malefice. 

— Măcar începi s-accepţi cine eşti, a spus 
Tate. 

Recent, spusesem că eram deschisă să 
explorez toate posibilităţile privind identitatea 
mea. Mă referisem la orice explicaţie posibilă 
în afară de asta. Pentru că era o nebunie. Mi- 
am încordat maxilarul: 

— Nu... sunt... Callista! 

Tate m-a privit cu reproş: 

— Partenerul ei a părăsit-o. Poate că şi-a 
pierdut puterile din cauza asta. Poate că ei s- 
au întâlnit prea devreme, ceea ce se întâmplă 
des în cazul  sufletelor-pereche şi al 
reîncarnărilor. Trebuie să te maturizezi şi să îl 
cauţi pe celălalt până când, în cele din urmă, 
ajungi într-o viaţă în care eşti pregătită să fiţi 
împreună. E posibil să vă urâţi într-o viaţă şi să 
ajungeţi să depuneţi jurămintele de suflet 
douăzeci de vieţi mai târziu. Dac-ai putea să-i 
vezi pe câţiva dintre oamenii care sunt cu 
adevărat suflete-pereche, a scuturat el din cap, 
nu ţi-ar veni niciodată să crezi. 

Mi-am aruncat, exasperată, mâinile în aer: 

— Cum ar fi reuşit să se reîncarneze? E o 
nenorocită de Zeiţă! 

Tate a ridicat din umeri: 

— Callista şi partenerul ei  depuseseră 
jurămintele de suflet. Poate că asta a avut 
vreun efect asupra întregii situații. 

Era a doua oară când pomenea aceste 
jurăminte de suflet, ceea ce însemna că erau 
destul de importante: 

— F Ce naiba-s jurămintele de suflet? 

Şocul i-a traversat chipul lui Tate când s-a 
uitat de la Alex la Emil: 

— Nu i-aţi spus? 

Emil şi-a ţuguiat buzele, s-a aplecat în faţă şi 
şi-a împreunat mâinile. Alex s-a întors spre 
dreapta şi a dat încet din cap: 

— Am convenit că-i vom spune când va fi 
pregătită s-o audă. 

L-am țintuit pe Alex cu o privire încruntată, 
înainte să mă uit la Emil. De obicei, el îmi 


spunea lucrurile importante. Aparent, 
paragraful ăsta din Nemurirea pentru to (n) ti îi 
scăpase. 


— Ştii că nu-mi place să fiu neştiutoare. De 
ce nu mi-ai spus asta? 

Emil şi-a mişcat braţele spre genunchi şi s-a 
uitat la mine pe sub sprâncene: 

— Tu îi condamni pe toţi cei care se 
căsătoresc înainte de 30 de ani - şi căsătoria 
nu-i un angajament etern. Ştiam că nu eşti 

pregătită. Poate că ţi-aş fi spus-o peste vreo 40 
de ani, dar nu acum. 

M-am uitat la el, nedumerită: 

— Despre ce vorbeşti? 

Emil a răsuflat prelung: 

— Există o modalitate prin care sufletele- 
pereche să se lege pe deplin şi să nu îşi mai 
facă griji că li se vor lua sufletele. Depunerea 
jurământului reuneşte cele două jumătăţi ale 
sufletului şi le face mai puternice. Însă e 
necesar ca ambele suflete să îşi ia un 
angajament categoric. 

Mi-am amintit că îmi spuseseră de un mod 
prin care aş fi putut fi cu Alex sau Emil şi să nu 
mă îngrijorez că membrii Daevos îmi vor lua 
vreodată sufletul. Acesta trebuia să fie. La 
jurământ se referise Alex când spusese că, 
după ce aleg, am să-l pierd pentru totdeauna 
pe celălalt? Pentru că puteam să depun 
jurământul doar cu unul din ei? 

— Ce vrei să spui? am întrebat încet. 

— Poţi să depui jurămintele sufletului şi să 
fiţi legaţi unul de celălalt. Dar, după asta, nu 
mai poţi să te răzgândeşti. Cel pe care îl alegi 
va rămâne pe veci opţiunea ta, sufletul tău 
pereche. Sufletele voastre vor fi împletite, 
contopite şi, când veţi fi amândoi pregătiţi să 
vă  îndreptaţi spre Fericire, o veţi face 
împreună. Odată depuse jurămintele sufletului, 
nu se mai pot desface nicicând. 

Părea atât de ridicol, încât aproape am 
izbucnit în râs. Cine şi-ar fi putut lua un astfel 
de angajament? Pentru eternitate? Cu o 
singură persoană? Fără cale de scăpare? 
Niciodată! Mai întâi, ar fi trebuit să-mi petrec o 
sută de vieţi în care să nu fac nimic altceva 
decât să îl cunosc pe individ. Mi-am ridicat 
privirea, doar pentru a-i vedea pe Alex şi pe 
Emil cum mă priveau cu atenţie. M-a cuprins, 
pe dată, agitația. Ştiam că încearcă să-şi dea 
seama cum fac faţă veştilor şi ce simt în 
legătură cu jurămintele sufletului şi cu ei 
amândoi. Nu voiam să mă supun 
interogatoriilor lor şi mă gândeam la chestiuni 
mai importante. 

— Şi dacă depui jurămintele cu persoana 
nepotrivită? 

Alex a clătinat din cap: 

— Jurămintele n-au efect dacă-ncerci să le 
depui cu cineva nepotrivit. Jurămintele trebuie 
să fie autorizate de Zeiţe. Ele ştiu cine este 
adevăratul suflet-pereche al unei persoane. 

Mi-am aruncat mâinile în aer, exasperată: 

— Perfect! Haideţi să aducem aici o Zeiţă să- 
mi spună cu care din voi trebuie să fiu! 

— Evie, nu merge aşa în cazul tău, a spus 
Alex. Tu eşti... 

— Ştiu, ştiu! Sunt diferită. 

Uff, toată situaţia asta era atât de 
enervantă! 

— Oricum Zeiţele n-ar face-o. Singurul scop 
al procesului de maturizare a sufletului este să 
îţi găseşti  sufletul-pereche. Trebuie să 
experimentezi ca să ajungi în punctul acela. 

Faptul că Zeiţele ar fi putut să-mi rezolve 
problema cu uşurinţă, dar nu ar fi facut-o mă 
deranja un pic. M-am întors spre Emil: 

— De ce n-am depus jurămintele cu tine 
când am fost căsătoriţi? 

El şi-a ridicat privirea către mine: 

— Pentru că nu aveai habar de ele. Privind în 
urmă, lucrurile ar fi fost mult mai uşoare dacă 
ţi-aş fi spus, iar apoi le-am fi depus. 

— Crezi? 

Chiar dacă aş fi ştiut despre jurăminte, nu 
eram sigură că le-aş fi depus drept Cassandra. 
Nu puteam decide ce să fac după 250 de ani; 
mă îndoiam că aş fi putut hotărî atunci. Vreau 
să spun: aoleu, îl sărutasem pe Alex chiar 
înainte să mă căsătoresc cu Emil! Mi-am 
concentrat din nou atenţia spre teoria lui Tate 
despre Evie cea malefică. 

— Cum ar afecta-o pe Callista jurămintele 
sufletului, dacă s-a reîncarnat? 

— După ce depui jurămintele sufletului, eşti 
legată de partenerul tău, fie că îl părăseşti, fie 
că nu, mi-a răspuns Tate. 

— Păi, asta-i dovada sigură că nu-s Callista. 
Nu ştiu care dintre nebunii ăştia - am 
gesticulat spre Alex şi Emil - este sufletul meu 

pereche. Dac-aş fi depus jurămintele sufletului 
cu unul din ei, aş fi ştiut. 

Tate a clătinat din cap: 

— Nu neapărat. Din câte-am aflat, nicio 
persoană care a depus jurămintele sufletului şi 
s-a îndreptat spre Fericire nu s-a mai 
reîncarnat. Nu ştim care ar fi consecinţele 
acestui lucru. In cazul în care Callista s-a 
reîncarnat şi a revenit în lumea oamenilor, ar 
putea să sufere de amnezie. 

— Sau ar putea să ştie exact cine este, iar 
acel cineva nu sunt eu! 

Tate mi-a ignorat comentariul: 

— După ce depui jurămintele sufletului, 
puterea ta este legată de aceea a sufletului tău 
pereche. Partenerul Callistei a părăsit-o şi, din 
cauza asta, amândoi şi-au pierdut o parte din 
abilităţi. In timp, îmi imaginez că puterea 
pierdută a devenit semnificativă. Nu a 
dispărut, dar nici nu mai e ca a unei Zeiţe. 

— Atunci, cum Îşi menţin membrii 
Rezistenței Daevos puterea? am întrebat. Se 
presupune că o primesc de la Callista. Dacă ea 
nu este prin preajmă, trebuie s-o primească de 
undeva, nu? 

El a ridicat din umeri: 

— Poate de la Urmăritorii care se alătură 
Rezistenței Daevos? 

— Vasăzică, spui că ea, Callista, ar fi putut 
să aleagă să se reîncarneze ca să-şi găsească 
sufletul-pereche mai târziu şi să vadă dacă s-ar 


378 


potrivi mai bine într-o altă viaţă? Am clătinat 
din cap: N-are sens. A înfiinţat Rezistenţa 
Daevos pentru că era supărată că partenerul ei 
o părăsise şi pentru că ea credea că nimeni nu 
trebuie să poată găsi vreodată iubirea 
adevărată. De ce-ar căuta-o acum din nou? 

— Nemurirea îţi oferă destul de mult timp de 
gândire, a spus Tate. Poate ţi-e dor de el şi îl 
vrei înapoi. 

Am scrâşnit doar din dinţi: 

— Nu... sunt... Callista! 

Tate a ridicat din umeri: 

— Cred că eşti. Ce zici: să supunem la vot? 

Am mormăit doar că-i nebun şi l-am luat 
peste picior, aşteptându-mă să aud acelaşi 
lucru de la Alex şi de la Emil care însă nu mi-au 
ţinut isonul. Mi-am întors capul la timp să-i văd 
pe amândoi uitându-se cu subinţeles unul la 
celălalt, de parcă ipoteza lui Tate nu i-ar fi 
surprins şi de parcă şi ei s-ar fi gândit la ea. 

— Glumiţi? i-am întrebat, uimită. Eram 
destul de nervoasă, dar şocul era mai 
copleşitor decât mânia: Doar nu credeţi una ca 
asta, nu? 

Tate a zâmbit ca o pisică care tocmai îşi 
dăduse seama cum să folosească un 
deschizător de conserve: 

— Vezi, a spus, nu sunt singurul. Asta, cu 
siguranţă, ar fi explicaţia pentru puterile pe 
care ţi le dezvolţi. 

Eu mi-am înălţat mâinile către cer: 

— Tocmai ai spus că atunci când partenerul 
ei a părăsit-o, Callista şi-a pierdut puterile! 

— Pe unele, dar nu pe toate. Era Zeiţă şi ar 
putea fi din nou, dacă s-ar înţelege cu sufletul 
ei pereche. In ciuda puterilor slăbite, tot ar 
avea mai multe abilităţi decât oricare alt 
Urmăritor. 

Alex şi-a apăsat un deget pe buze, clătinând 
din cap: 

— Poate că Evie este doar un Urmăritor 
foarte, foarte puternic. 

Tate a râs zgomotos: 

— Mda! Un Urmăritor care are mai multă 
putere decât oricare altul pe care l-am întâlnit 
vreodată, chiar dacă nu i-au fost încă activate! 

Emil i-a aruncat lui Tate o privire în semn de 
avertisment: 

— Nici teoria cu Callista nu-i perfectă, a spus 
el, întorcându-se spre mine cu o expresie 
blândă şi liniştitoare. Încă încercăm să 
desluşim situaţia. 

— Ce îi lipseşte? a întrebat Tate. Şi eu am 
investigat anumite lucruri. Ştii cât timp a trecut 
de când Callista chiar s-a întâlnit cu liderii 
Rezistenței Daevos ultima oară? 

Emil a ridicat din umeri fără tragere de 
inimă: 

— Nu ştiam că cineva a fost desemnat să îi 
verifice programul, a spus el. Nu este ca şi cum 
Callista şi-ar petrece timpul cu oamenii. Nicio 


380 


Zeiţă nu o face. Ele rămân în tărâmul lor, iar 
noi, într-al nostru. 

— Nu-i chiar aşa, a spus Tate. Membrii 
Societăţii Amaranthine comunică tot timpul cu 
Zeiţele. Ai crede că şi liderii Rezistenței Daevos 
stau de vorbă cu Callista, nu-i aşa? 

Emil a mijit ochii, iar conversaţia a părut să-i 
suscite interesul lui Alex: 

— Nu ştiu. Nu fac parte din conducerea 
Rezistenței Daevos. Nu ştiu ce relaţie au ei cu 
ea. 

Emil încerca să bagatelizeze întrebările lui 
Tate, dar auzeam îngrijorarea din tonul lui şi 
ştiam că lucrurile nu stăteau prea bine. 

— Îţi spun eu: de secole întregi, a spus Tate. 
Am verificat înregistrările şi am pus întrebări. 
Au trecut mai bine de 500 de ani de când 
membrii Rezistenței Daevos s-au întâlnit cu ea. 

Emil a clătinat din cap. 

— Păi, şi-atunci, cine îi îndrumă pe cei din 
Daevos? 

Tate a ridicat din umeri: 

— Cine ştie? Nu este ca şi când am avea 
nevoie de multe instrucţiuni: „Găsiţi suflete- 
pereche! Luaţi suflete!” Este destul de simplu. 
Nu cred c-avem nevoie de întâlniri regulate. 

Emil s-a uitat la Alex: 

— Ştii ceva despre asta? 

Alex a scuturat încet din cap, mişcarea 
părând aproape o idee venită prea târziu, în 
timp ce el îşi punea mintea la contribuţie, 

încercând să lămurească lucrurile. Şi-a ciupit 
buza de jos cu degetul mare şi cel arătător: 

— Nu am întâlnit nimic în legătură cu asta în 
cercetările mele, dar am să văd ce pot să aflu. 

Eu am ridicat din sprâncene, uimită: 

— Stai, am sărit, încercând să-i ţintuiesc pe 
Alex şi pe Emil cu privirea în acelaşi loc. Voi doi 
aţi studiat deja chestiunea asta? 

Alex a inspirat adânc. Emil i-a făcut semn cu 
capul să-i dea drumul: 

— Văzând puterea pe care ai folosit-o în 
peşteră, trebuia să ştim ce se întâmplă. 
Membrii Societății Amaranthine nu aveau 
răspunsuri, iar eu, oricum, nu puteam să le 
spun chiar tot - nu după ce-am aflat de la 
Caleb că e posibil să existe nişte membri 
Amaranthine care-i ajută pe cei din Rezistenţa 
Daevos. L-am rugat pe Emil să verifice cu 
discreţie şi arhivele Daevos. Nu a găsit prea 
multe informaţii. Fără răspunsuri, am simţit că 
trebuie să  investigăm problema pe cont 
propriu. Ce am aflat este că tu eşti o anomalie 
desăvârşită, Evie. Puterile tale sunt intense 
chiar şi pentru o persoană căreia i s-au activat 
acelea de Urmăritor de către un altul şi le 
foloseşte deja de sute de ani. In plus, s-au 
manifestat fără să fi fost nevoie de activare şi 
încă nu au fost „pornite”, dacă mă înţelegi. 
Dacă acum eşti atât de puternică, oare ce se 
va întâmpla când îţi vor fi activate? Urmăritorii 
se află pe o treaptă imediat inferioară Zeiţelor 

şi, în cele din urmă, pot să devină şi aşa ceva. 
În fond, mai multe Zeiţe puternice au creat 
universul, aşadar, dacă ai atât de multă putere 
de una singură, ce înseamnă asta? Şi de ce-o 
ai? Evie, situaţia este nemaiîntâlnită şi face 
lucrurile şi mai periculoase pentru tine. Am 
încercat să ne asigurăm că despre puterile tale 
ştiu cât mai puţini oameni posibil, dar se pare 
că vestea se răspândeşte, iar faptul că ţi le-ai 
folosit în Denver probabil că nu a fost de 
ajutor, a spus el, aruncând o privire tăioasă şi 
dezaprobatoare spre Emil. Nu ar trebui să ai 
puterile pe care le ai şi nu ar trebui ca ele să 
tot sporească... Sau, cel puţin, nu în ritmul ăsta 
şi nu fără activare. Trebuie să ne dăm seama 
ce se întâmplă. 

Am încercat să înţeleg totul. Alex îmi 
spusese că, în conformitate cu cercetările lui şi 
ale lui Emil, eram cel mai puternic Urmăritor de 
pe planetă, iar eu nici măcar nu eram încă, în 
mod oficial, un Urmăritor. Şi nimeni nu ştia de 
ce aveam abilităţile astea. M-am întrebat dacă 
răspunsul se afla undeva, în mintea mea. M-am 
întrebat şi cum aş putea ajunge la el. Dacă 
eram atât de puternică, pe cât spuneau ei, ar fi 
trebuit să pot să-mi selectez amintirile din 
vieţile anterioare şi să-mi direcţionez viziunile 
din trecut. Trebuia doar să-mi dau seama cum 
anume să o fac. 

— Prin urmare, aţi aflat ceva din cercetările 
voastre? i-am întrebat pe Alex şi pe Emil. Sau, 

pur şi simplu, aţi acceptat teoria texanului, aici 
de faţă, care o implică pe Callista? am întrebat, 
arătându-l cu capul pe Tate. 

— N-am acceptat nicio teorie, Evie, mi-a 
spus Emil. Nu facem decât să explorăm toate 
posibilităţile. 

— Ei bine, care sunt atunci celelalte opţiuni? 
am întrebat. Cine sunt eu, de fapt? 

Alex a inspirat adânc, privirea alunecându-i 
spre Emil. O comunicare tăcută a avut loc între 
ei. Emil a ridicat uşor din umeri şi şi-a înclinat 
capul. Alex s-a uitat din nou la mine: 

— Ei bine, ştim că eşti un Urmăritor puternic. 
Au existat câţiva de-a lungul timpului. Unii 
dintre ei au lucrat pentru Amaranthine, unii 
pentru Daevos. Există şansa să fii unul dintre 
ei. 

Am dat din cap şi m-am uitat prin cameră: 

— Vasăzică, un Urmăritor puternic 
reîncarnat, care poate avea şi tendinţe bune, şi 
rele. Bine! Cu asta pot să mă descurc. Cine 
altcineva aş putea fi? 

— E posibil să fii cineva mai puternic decât 
un Urmăritor, a spus Alex. 

M-am încruntat. Uitându-mă la Alex, la Emil 
şi la Tate, m-am întrebat de ce sunt singura 
care pare buimăcită. 

— Dar singurii oameni mai puternici decât 
Urmăritorii sunt Zeiţele! 

Alex şi-a muşcat obrazul când a dat 
aprobator din cap. M-am holbat la ei cu gura 

căscată. Nimeni nu scotea o vorbă. Am înghiţit 
în sec şi am întrebat, sceptică: 

— Aşadar, voi toţi credeţi c-aş fi o Zeiţă? 

— Sau una căzută, a răspuns Tate, 
referindu-se din nou la Callista în timp ce îşi 
ridica picioarele pe măsuţa de cafea, iar 
bocancii grei din piele neagră cu tălpi de doi 
centimetri au atins lemnul cu un zgomot surd. 

Am scuturat, neîncrezătoare, din cap: 

— Este imposibil! Am clătinat din cap mai 
tare şi mai repede: Nu pot fi o Zeiţă. l-am 
aruncat o privire lui Tate: Şi nici măcar una 
căzută. 

— improbabil, a spus Emil, dar nu imposibil. 

Eu mi-am aruncat din nou braţele în sus, 
spre cer, exasperată: 

— Sunteţi cu toţii nişte nebuni şi nimic mai 
mult! 

— Cred că acelaşi răspuns i l-ai dat şi lui 
Alex când ţi-a povestit despre Societatea 
Amaranthine şi despre Rezistenţa Daevos, a 
intervenit Tate. Lucrurile s-au dovedit a fi 
adevărate, aşa că, poate, n-ar trebui să excluzi 
încă această variantă. 

L-am ignorat pe Tate şi m-am adresat doar 
lui Alex şi lui Emil când am continuat: 

— Cum se face că informaţia a apărut abia 
acum? Dac-aş fi fost o Zeiţă sau chiar Callista, 
sunt destul de sigură că aţi fi bănuit asta şi 
acum 250 de ani. 

Alex a clătinat din cap. 

— Puterile tale de Urmăritor nu au fost 
activate în niciuna dintre celelalte vieţi, iar 
asta e prima dată când ţi-ai manifestat vreo 
putere în ultimii 250 de ani. 

— Nici măcar nu ai fi avut de unde să ştii că 
ai puteri, a spus Emil. Nu avem habar de ce 
situaţia din peşteră ţi-a declanşat abilităţile, 
dar bănuim că sincronizarea făcută de Caleb 
între mintea ta şi a lui Alex are o legătură cu 
astă. De fapt, dacă nu ai fi fost răpită şi dacă 
nu s-ar fi jucat Caleb cu mintea ta, probabil că 
puterile tale ar fi rămas inactive şi în viaţa 
asta, asta dacă nu ai fi întâlnit un Urmăritor 
care să ţi le activeze. 

Am clătinat din nou din cap, neîncrezătoare. 
Parcă eram o păpuşă mecanică şi nu mă 
puteam opri din a spune „nu”. N-aveam cum 
să fiu Callista! Amintirile pe care le aveam erau 
doar cele din viaţa în care fusesem Cassandra! 
Dac-aş fi fost Callista, aş fi văzut mai multe din 
trecutul meu. Tate se înşela. Mu eram o Zeiţă 
căzută! 

— N-are sens! Nimic n-are sens! Sunt doar 
Evie, o studentă căreia îi plac Mustangurile 
clasice. Nu-s un Urmăritor special poate bun, 
poate rău, o Zeiţă, sau Callista! 

— În cele din urmă, ai să treci peste etapa 
asta de negare, m-a informat Tate. 

Alex i-a aruncat o privire de avertisment de 
data asta: 

— Evie, încă nu ştim ce eşti! Cercetările sunt 
în toi, dar trebuie să ştii ce-am aflat. Aşteptam 
momentul potrivit să-ţi spunem. 

Eram frustrată că nu mi se spusese mai 
devreme, deşi nu credeam că aş fi reacţionat 
mai bine: 

— Prin urmare, acum ce urmează? 

Alex părea îngrijorat - mai mult decât de 
obicei: 

— Mă interesează teoria lui Tate. Trebuie să 
verific nişte lucruri şi am nevoie de bibliotecile 
Societăţii Amaranthine pentru cercetare. El s-a 
uitat la Emil şi la Tate: V-aş fi recunoscător 
dac-aţi rămâne cu Evie cât timp voi fi plecat. 

Toţi ne-am holbat, şocaţi, la Alex, care era, 
mai degrabă, genul care dădea ordine decât 
acela care cerea ajutor. Faptul că le ceruse, 
totuşi, sprijinul era un pas mare pentru el. Am 
simţit c-ar fi trebuit să-l bat, uşor, pe spate, 
încurajator, şi să-i spun că se comportase 
foarte civilizat. 

— Sigur, a spus Tate. Pot să-i ţin companie. 

— O să te anunţăm dacă se-ntâmplă ceva, a 
spus Emil. 

— Mda, am zis şi eu, sec. Luând in 
considerare experienţele trecute, pot să am şi 
singură grijă de mine. In cazul in care cineva 
încearcă să mă ucidă, am să vă anunţ pe toţi 
după ce rezolv problema. 

Tate şi-a dat ochii peste cap: 

— Eşti atât de înflăcărată, încât uneori nu 
mai gândeşti. 

l-am aruncat o privire urâtă lui Tate, iar el a 
izbucnit în râs. 

Ştiam că noi doi aveam să ne înfruntăm într- 
una din zilele astea. 

Alex s-a ridicat în picioare şi şi-a adunat 
lucrurile: 

— Mă întorc cât pot de repede. 

Brusc, Tate a început să râdă. Ne-am întors 
cu toţii, întrebându-ne ce i se păruse amuzant. 
El s-a oprit din râs suficient cât să-mi spună: 

— Tocmai mi-am dat seama: dacă eşti 
Callista, semnul sufletului tău îi recunoaşte şi 
pe Alex şi pe Emil şi unul din ei te-a părăsit 
când erai Zeiţă. Tate a ridicat din sprâncene, 
plimbându-şi privirea de la Alex la Emil: Nu mi- 
ar plăcea să fiu în locul vostru când o să-şi dea 
seama cine a făcut-o. 

Emil şi Alex s-au uitat unul la celălalt, uşor 
îngrijoraţi. Eu mi-am încrucişat braţele la piept. 
Aveau probleme doar pentru că ei considerau 
c-aş fi fost Callista. Cum eu însă nu credeam 
asta - nici ei nu ar fi trebuit să o facă. Dar, 
dacă se dovedea că, de fapt, chiar eram cea 
mai malefică Zeiţă din istorie, unul din ei 
trebuia să-mi explice serios de ce plecase. 


Capitolul 22 

M-am întors de la ore, mi-am lăsat rucsacul 
pe masă şi-am luat o sticlă cu apă din frigider. 
Fusese o zi lungă. Eram atât de concentrată 
asupra tuturor lucrurilor care se întâmplau în 
viaţa mea, încât nu mai dădusem atenţie şcolii 
atât cât ar fi trebuit. Am primit nota la un test 
la istorie şi am văzut că luasem primul şapte 
din viaţa mea la o lucrare despre Revoluţia 
Franceză, ceea ce mi s-a părut o ironie, pentru 
că eram aproape sigură că sufletul meu trăise 
pe timpul Războiului de Independenţă şi poate 
chiar se răsculase alături de revoluționarii din 
Franţa. Din fericire, nota mea era mai mare 
decât acelea ale celor care nu mai veneau la 
curs - situaţie care părea să fie valabilă pentru 
toate cursurile în ultima vreme. Western State 
începuse chiar să ofere vaccinuri antigripale 
gratuite. 

Mai erau, apoi, şi toate informaţiile aflate de 
la Alex, Emil şi Tate. Mă îngrijora un pic 
posibilitatea de-a fi reîncarnarea răului absolut. 
Pe deasupra, mai erau şi informaţiile noi 
despre jurămintele sufletului şi problema încă 
actuală a celor doi bărbaţi din viaţa mea: cu 
cine voiam să fiu, de cine puteam să mă 
despart şi când trebuia să iau o hotărâre. 
Crezusem că tensiunea dintre ei se diminua, 
dar, în ultima perioadă, cu cât petreceam mai 
mult timp cu ei şi cu cât deveneam mai intimi, 
cu atât începeau să fie mai irascibili. Trebuia 

să iau o decizie. Mi-aş fi dorit să o ia altcineva 
pentru mine. 

Singurul lucru bun din ziua aceea era că un 
turneu al celor care jucau World of Warcraft 
care avea loc la College Center îi distrăgea 
atenţia lui Tate, aşa că reuşisem să scap de 
supraveghere - măcar pentru o vreme. In 
dimineaţa aceea, când venise să mă 
însoţească la ore, îmi spusese că Emil avea să 
vină mai târziu. 

Ziua avea să fie, în mod sigur, una a 
bomboanelor cu unt de arahide. Am luat o 
pungă şi m-am trântit pe canapea, am 
desfăcut învelitoarea şi mi-am aruncat o 
bomboană în gură. Am stat un minut să mă 
gândesc la gustul delicios de unt fin de 
arahide, zahăr şi ciocolată. Aveam de gând să 
dau drumul televizorului şi să mă pierd într-o 
emisiune care să-mi amorţească mintea, dar 
gândurile mi-au distras iar atenţia. Mă uitam la 
polita şemineului de parcă mi-aş fi pierdut 
minţile când a intrat Jasmine. S-a oprit de cum 
m-a văzut pe mine şi adevărata pătură de foiţe 
aurii pe care o făcusem din ambalajele 
bomboanelor cu unt de arahide. 

— Bună, Evie! a zis ea lăsându-şi geanta şi 
apropiindu-se încet de mine. Ce s-a întâmplat? 
Arăţi de parc-ai nevoie de Prozac - sau de 
votcă. 

Aş fi putut să-i răspund în multe feluri 
diferite. De exemplu: „Păi, Jas, tu nu ştii, dar 

reîncarnarea e adevărată şi sufletul meu 
trăieşte de foarte multă vreme. Mai am şi 
puteri speciale şi nimeni nu are habar de ce. A, 
şi e posibil să fiu o Zeiţă foarte... rătăcită sau 
reîncarnarea celei mai rele Zeiţe din istorie. In 
plus, am luat şapte la testul la istorie.” 

În schimb, am ales cel mai uşor răspuns şi 
cel pe care Jas l-ar fi înţeles cel mai bine: 

— Bărbaţii, am răspuns. 

Nu era întocmai o minciună. Şi ei mă 
enervau. 

— Ah, a spus ea luând o băutură energizantă 
din frigider. Vasăzică, încă nu te-ai culcat cu 
niciunul din ei! 

Am clătinat din cap: 

— Devine stânjenitor. 

— O să-l alegi pe unul din ei? 

— Nu pot. E o alegere uriaşă, Jas. 

Mai mare decât îşi dădea ea seama. Nu 
alegeam cu cine doream să ies la întâlniri, 
alegeam pe cine doream să exclud din viaţa 
mea - pentru totdeauna. 

— Nu sunt pregătită să aleg. 

— Încă te întâlneşti cu amândoi? a întrebat 
ea şi s-a afundat în canapea. 

Am dat aprobator din cap: 

— Da, pe rând. 

— Cu cine ai ieşit ultima dată? 

— Cu Alex, de Ziua îndrăgostiţilor. 

— 0oo0oo, a zis Jas cu o voce ascuţită şi 
melodică. Ce-aţi făcut? 

Am băgat în gură încă o bomboană cu unt 
de arahide şi i-am răspuns mestecând: 

— A fost cât pe ce să facem sex într-un 
grajd. 

S-a uitat la mine de parcă i se părea că 
glumesc. M-am uitat şi eu la ea, facând-o să 
înţeleagă că nu era deloc aşa. l-am aruncat o 
bomboană; avea nevoie de ea ca să iasă din 
starea de şoc. A desfacut-o, a mâncat-o încet şi 
apoi a zis: 

— A încercat să te dezvirgineze în fân? A 
strâmbat dezgustată din nas: Ei bine, cred că 
dac-o face cum trebuie, poate să fie bine. A 
citit cumva romane istorice de dragoste? 

Eu am mijit ochii şi-am strâns din buze: 

— Ţi se pare că Alex e genul care citeşte 
romane istorice de dragoste? 

— Glumeşti? 

Ea s-a aşezat cu picioarele încrucişate şi cu 
mâinile în poală. 

— Poate că nu recunosc, dar pun pariu că 
băieţii citesc tot timpul. Şi dacă nu, ar trebui s- 
o facă. Romanele de dragoste sunt ca un ghid 
din care înveţi pas cu pas cum să faci sex. Şi, 
în plus, de unde din altă parte să-i fi venit 
ideea că sexul în grajd ar fi distractiv? 

— Nu ştiu. Oricum, n-am ajuns atât de 
departe. Am fost să călărim şi am început să 
ne sărutăm după ce-am dus caii înapoi. Mi-a 
spus că nu vrea să se grăbească. Ne-am 
dezbrăcat de câteva haine, dar nevasta unui 

fermier care ne-a zis că e gata cina ne-a 
întrerupt. 

Jasmine a mijit ochii, gândindu-se: 

— Călărit, sărutat în grajd, cină romantică... 
Pun pariu că citeşte romane de Eloisa James. 
Să te uiţi prin biblioteca lui când ai să te duci 
data viitoare la conac. 

Ideea că Alex citea romane de dragoste era 
la fel de ciudată ca perspectiva de a conduce o 
maşinuţă Smart, dar acum chiar mă interesa 
ce anume citea cu adevărat. In orice caz, 
părea destul de priceput în ale pregătirilor 
pentru sex. Probabil învățase de undeva şi mă 
îndoiam că membrii Societăţii Amaranthine 
ofereau cursuri despre asta. Dar nu voiam să 
mă gândesc la aşa ceva. Absolut deloc. 

— Şi Emil? 

Am ridicat din umeri: 

— N-am mai fost cât pe ce să fac sex cu el 
de câteva săptămâni. 

Jas a râs în hohote: 

— Ştii ce cred eu? 

— Ce? 

— Cred că trebuie să facem ceva distractiv. 
Ca să nu ne mai gândim la asta. 

M-am uitat la faţa ei, la cercurile vineţii de 
sub ochi şi la hainele care păreau mai largi 
decât de obicei. 

— Te simţi în stare? 

— Da. Se pare că eu şi Zach nu reuşim să 
scăpăm de gripa asta, dar azi mă simt mai 
bine. 

Un zâmbet mi s-a întins pe buze: 

— Nici nu-i de mirare că eşti bolnavă. Pun 
pariu că tot luaţi virusul unul de la altul. Poate 
că ar trebui să nu mai faceţi sex o vreme. 

Ea şi-a dat ochii peste cap: 

— Asta n-o să se întâmple. 

A ridicat mâna după altă bomboană, iar eu i- 
am aruncat una. 

— Cred că mi se trage de la faptul că am 
muncit prea mult la infirmerie. E o experienţă 
grozavă, dar sunt înconjurată de boli. Ziua de 
după Sfântul Valentin a fost cea mai groaznică. 
Oamenii veneau şi se plângeau de oboseală, 
febră, dureri de cap - cred că toţi au mâncat 
prea multă ciocolată. 

— S-ar putea să merite să te îmbolnăveşti 
după o supradoză de ciocolată. Mă bucuram că 
Jas se simţea mai bine deocamdată: Bine, i-am 
răspuns. Ce vrei să facem ca să ne distrăm? 

— Hai să ne dăm cu anvelopa! 

— Cum, cu anvelopa unei roţi? Pe zăpadă? 

— Da! E un loc cam la un sfert de oră de 
aici. Anvelopele sunt legate cu o sfoară care te 
trage în sus, pe munte, şi pe urmă aluneci la 
vale. Au şi mâncare, şi ciocolată caldă. 
Studenţii de la Western State sunt tot timpul 
sus acolo. 

Nu auzisem de asta, dar în ultima vreme 
fusesem cam preocupată. 

— Eşti sigură că poţi să stai în frig? 

— Eh, a ridicat ea din umeri, o să fiu în 
regulă. 

M-am uitat cu atenţie la ea: 

— Bine. Sună distractiv! Când vrei să 
mergem? 

S-a gândit o clipă, verificându-şi programul 
în gând: 

— Mâine după-amiază? 

— Este perfect. 

S-a ridicat de pe canapea: 

— Mă întâlnesc cu câţiva oameni să învăţăm 
la bibliotecă, aşa că trebuie să plec. Hai să ne 
întâlnim aici mâine, la trei. 

— Aşa rămâne. 

Lucram la calculator când Alex a intrat cu 
umerii plecaţi şi colţurile gurii uşor îndreptate- 
n jos. Jacheta i se încreţea în dreptul umerilor. 

A lăsat un teanc de cărţi pe masă. 

— Ce-s astea? l-am întrebat. 

S-a uitat la mine cu o expresie mohorâtă în 
timp ce şi-a scos haina: 

— Cercetare. g 

Aha! în regulă! Cercetare despre mine. Incă 
nu eram sigură ce părere aveam în legătură cu 
asta. O parte din mine voia să ştie ce şi cine 
sunt; cealaltă parte simțea că toți mă văd ca 
pe o boală care trebuia diagnosticată şi 
vindecată înainte să distrug omenirea. 

— Ce-ai descoperit? 

El a oftat adânc: 

— Păi, tocmai asta-i problema. 

Am ridicat din sprâncene, invitându-l să 
continue. 

— Nu-i vorba ce-am aflat, ci ce n-am aflat. 

— Ce vrea să-nsemne asta? 

El s-a prăbuşit pe un scaun: 

— Am găsit informaţii despre vieţile tale 
anterioare până la Cassandra - lucruri pe care 
deja le ştiu, pentru că le-am trăit cu tine. Nu 
am găsit informaţii mai vechi. 

M-am uitat la el şi-am încercat să înţeleg ce- 
mi spusese. 

— Păi, ar putea fi un lucru bun, nu? Ar 
însemna că sufletul meu s-a născut odată cu 
încarnarea în Cassandra. 

El a dat aprobator din cap: 

— S-ar putea. Sau ar putea să însemne că 
există un motiv pentru care alte informaţii nu 
sunt disponibile. 

Ştiam încotro bate. Voia să spună că cineva 
luase dosarele sau că le distrusese. 

— Nu-mi place la ce concluzii vor ajunge 
oamenii când vor afla despre asta. Şi când 
spun „oameni” mă refer la Tate. 

— Da, nici mie. Aşa c-am adus astea! şi a 
dat din cap spre cărţi. 

— Ce sunt? 

— Teme pentru acasă. Mii de ani din istoria 
membrilor Societăţii Amaranthine şi ai acelora 

din Rezistenţa Daevos. De vreme ce Callista 
lipseşte doar de 500 de ani, putem să începem 
de acolo. 

Am rămas cu gura căscată. Şi eu care 
credeam că lucrările de cercetare sunt grele! 
Tema asta era și mai grea. M-am uitat de la 
cărţi la Alex: 

— Mă gândesc la moduri mai bune de a ne 
petrece timpul. 

El a zâmbit uşor: 

— Sunt sigur c-ar fi mult mai plăcute, dar 
acum hai să ne concentrăm asupra scopului 
nostru. 

— Care scop? 

— Acela de a te păstra în viaţă... 

... Oricine aş fi fost. 

Am studiat cărţile ore întregi. Era mult mai 
mult material decât puteam parcurge într-o 
săptămână sau chiar o lună. Dar am găsit 
câteva lucruri interesante. Conform unei cărţi, 
o Zeiţă căzută nu avea la fel de multă putere 
ca acelea care colaborau cu Societatea 
Amaranthine, ceea ce coincidea cu ce ştiam eu 
despre Callista. Dar aceasta avusese, totuşi, 
destulă putere cât să creeze clanurile Daevos. 
Acum, Clanurile descopereau cum să-şi creeze 
noi puteri, folosindu-se de Urmăritorii ca mine. 
Poate Callista  ştiuse despre abilitățile 
Urmăritorilor de a accesa puterea cu mult 
înainte ca membrii Clanurilor Rezistenței 
Daevos să-şi fi dat seama. 

Celălalt lucru pe care l-am descoperit - şi 
care era, de departe, şi cel mai interesant - a 
fost legenda Super-Urmăritorilor - poreclă dată 
de mine, nu de ei. Din câte îmi dădeam seama, 
aceştia erau Urmăritori cu puteri nemăsurate. 
Dintre toate pistele care mă priveau, aceasta 
părea să fie cea mai logică. Din păcate, nu mai 
existau alte informaţii despre ei. Efectiv, erau 
menţionaţi într-o carte drept Urmăritori 
Avansaţi Trinity:  Urmăritori cu puteri 
nemăsurate. Asta era tot: o propoziţie. Am 
căutat mai multe detalii. Dar, deocamdată, mă 
simţeam mai optimistă în privinţa şanselor de 
a nu fi Callista. Speram ca şi Alex, Emil şi Tate 
să fie de acord. 

Mă uitam în cărţi de atât de mult timp, încât 
începusem să nu mai văd bine. 

— Am nevoie de o pauză. Vrei ceva de 
mâncare? 

Alex şi-a ridicat privirea spre mine: 

— Sigur că da! 

M-am dus în bucătărie şi am luat sos şi 
spaghete din dulap, dar sticla mi-a alunecat 
din mână şi a căzut pe jos. La naiba! M-am 
aplecat să curăţ mizeria şi m-am tăiat la mână 
într-un ciob. Sângele mi-a ţâşnit din rană şi am 
apucat un prosop cu care să apăs tăietura, însă 
am început să mă pierd într-o amintire din 
trecut... 

Cearta ieşise de sub control. Bărbaţii strigau 
şi  tachinau. Femeile stăteau deoparte, 
neputincioase, urmărind altercaţia. 

Ceilalţi bărbaţi încercau să-ipună capăt; era 
greu să-ţi dai seama cine erau certăreţii. In 
harababura aceea, l-am recunoscut pe unul 
dintre bărbaţi. Ducele de Blackwood, Emil 
Stone. Îl cunoscusem de curând şi de atunci 
eram atrasă de el. L-am urmărit croindu-şi 
drum prin mulțime şi îndreptându-se, 
împleticit, spre grădini. M-am uitat în jur să văd 
dacă nu cumva eram urmărită. Haosul 
provocat de discuția aprinsă mi-a oferit ocazia 
perfectă să plec fără să fiu observată. Am 
trecut prin grădinile unde aerul era încărcat de 
parfumul florilor. L-am găsit pe o bancă de 
piatră, lângă o zonă cu sute de tufe de 
trandafiri frumoşi, de un purpuriu-cenuşiu. O 
mică fântână clipocea lângă noi, iar sunetul 
părea paşnic în comparaţie cu cearta de care 
fugiserăm. 

L-am măsurat din cap până-n picioare când 
m-am aşezat, căutând vreo rană. Privirea mi s- 
a oprit în poala lui, observând o tăietură pe 
monturile degetelor. 

— Ai sânge pe mâini! 

El m-a privit în ochi. 

— Da... Am. 

Deodată, s-a întors cu spatele. 

Am udat o batistă cu apă din fântână şi l-am 
luat de mână. Am simţit că sar scântei între noi 

şi am inspirat, cu ochii mari. Emil avea aceeaşi 
expresie. Mi-am plecat repede privirea, 
concentrându-mă la ce aveam de făcut. Am 
spălat pata sângerie până când rana a rămas 
curată. 

— Speram să te impresionez cu isteţimea 
mea la următoarea întâlnire, a zis el. 

l-am zâmbit cald şi mi-am împreunat mâinile 
în poală: 

— În schimb, m-ai impresionat cu pumnii. 

El a zâmbit: 

— Ei bine, să sperăm că data viitoare vor fi 
mai puţine conflicte - presupunând că va mai 
exista o dată viitoare? 

Am zâmbit sfioasă: 

— Bănuliesc că, probabil, e inevitabil. 

Mi-a zâmbit din nou şi a întins mâna în 
spatele meu, rupând unul dintre frumoşii 
trandafiri purpurii-cenuşii din tufa din spatele 
nostru şi curăţându-l de frunze şi de spini. 

— Mulţumesc, a spus. 

Şi-a întins mâna şi mi-a dat uşor părul la o 
parte de pe faţă, atingându-mi gâtul cu 
degetele. Inima mi-a bătut nebuneşte când mi- 
a pus trandafirul după ureche. 

— Până la următoarea întâlnire, frumoasă 
Cass! 

Vocea lui Alex m-a trezit din amintire. 

— Evie? a strigat el, dând buzna în 
bucătărie. Ce s-a întâmplat? 

A aruncat o privire prin încăpere, căutând 
posibilele pericole cu o precizie militărească. A 
văzut sosul roşu-aprins împrăştiat pe podeaua 
deschisă la culoare şi pe dulapurile albe. Şi-a 
îndreptat apoi atenţia spre mine: 

— Eşti în regulă? 

M-am ţinut de blat şi m-am ridicat, respirând 
adânc: 

— Da. 

M-am dus la baie, mi-am spălat tăietura şi 
am bandajat-o. 

— Ce s-a întâmplat? a întrebat Alex cu gura 
schimonosită de îngrijorare. 

Am clătinat din cap şi m-am aplecat să curăâţ 
mizeria: 

— Nimic. Doar că iar mi-am amintit ceva. 

L-am dat la o parte să nu-mi stea în drum 
cât făceam curat. 

Alex s-a aşezat la masa din sufragerie şi m-a 
urmărit, neliniştit: 

— Din nou? Cât de des se întâmplă? 

Îi povestisem despre cum alunecasem în 
trecut când l-am atins prima oară pe el, apoi 
pe Emil. Dar de atunci nu-i mai pomenisem de 
amintiri. Expresia lui poruncitoare îmi spunea 
că are de gând să înceapă să-mi spună ce să 
fac. Mi l-am imaginat interzicându-mi să 
conduc de teamă să nu alunec iar în trecut cât 
aş fi fost la volan. Asta ar fi stârnit altă ceartă. 
Eu am ridicat din umeri: 

— Destul de des. 

Alex părea nemulţumit: 

— Şi nu mi-ai spus? 

Am adunat toate cioburile şi le-am aruncat 
la coş, apoi am luat nişte prosoape de hârtie şi 
am început să curăţ sosul marinara. 

— De ce să-ţi spun? Sunt amintirile mele. Nu 
e un lucru cu care trebuie să te ţin la curent. 

— Ne-ar putea ajuta să ne dăm seama ce 
eşti! 

— Dac-aş fi avut amintiri despre care să cred 
că ne-ar putea ajuta în sensul ăsta, ţi-aş fi 
spus. Până acum, n-am avut amintiri decât din 
viaţa mea drept Cassandra. 

El m-a fixat cu privirea: 

— Ce anume ţi-ai amintit adineauri? 

Acum, că nu mai era pic de sos pe jos, am 
mai luat nişte prosoape, apă şi detergent ca să 
termin treaba. 

— Nu avea legătură cu tine. 

El a mijit ochii: 

— Dar cu cine? 

Cu părul în ochi, m-am uitat de jos la el: 

— Sunt amintirile mele, aşa că e de la sine 
înţeles că sunt despre mine. 

Lui nu-i scăpa nimic: 

— Numai despre tine? 

Nu prea voiam să-i spun că tocmai îmi 
amintisem ceva legat de Emil: 

— Asta nu e treaba ta. 

Îi vedeam fălcile încleştate, lucru care nu 
însemna niciodată ceva bun. 

— Dac-ar fi fost despre mine, mi-ai fi spus. 
Înseamnă că ţi-ai amintit ceva despre Stone. 
Câte amintiri l-au avut pe el în rolul principal? 

Îi spusese „Stone“ lui Emil. Nici ăsta nu era 
un semn bun. 

— Nu-i un concurs, Alex. 

judecând după ochii mijiţi şi după expresia 
încăpăţânată, părea să creadă că exact asta 
era: 

— Cât... de... multe? 

Mi-am dat ochii peste cap, exasperată: 

— N-am ţinut scorul. 

— Ar trebui s-o faci. Când a fost ultima dată 
când ţi-ai amintit ceva despre mine, Evie? 

M-am gândit o clipă: 

— În grajd, când ne-am întâlnit de Sfântul 
Valentin. 

El a ridicat uşor din sprâncene, interesat: 

— Ce anume ţi-ai adus aminte? 

— Ne întreceam călare. Eram tineri. Eram la 
moşia ta şi era şi mama ta acolo. 

Mai multe emoţii i s-au perindat pe chip în 
acelaşi timp: 

— A fost singura amintire pe care ai avut-o 
în ziua aia? Am dat din cap aprobator; un 
muşchi de lângă ochi a început să-i 
zvâcnească: Ce amintire ai avut acum cu Emil? 

Am oftat profund: 

— Nu contează, Alex. 

— Pentru mine contează. 

— Nu vreau să fac asta. 

— Ce anume? 

— Să mă bag în mijlocul unei alte dispute 
între tine şi Emil din pricina unei chestii care 
nu contează. Sunt trăirile mele din trecut. 
Amintirile mele. Câte am şi despre cine sunt nu 
e treaba voastră. 

— Ba da, a zis el strângând din dinţi, este. 

Mi-am întins mâinile cu palmele în sus: 

— De ce? 

— Pentru că ele te ajută să-ţi dai seama cu 
cine vrei să-ţi petreci eternitatea. 

— Nu sunt singurele lucruri pe care le iau în 
considerare, Alex. Sunt doar un mijloc prin care 
obţin informaţii. 

— Vreau să ştiu ce sunt şi să am ocazia să-ţi 
explic şi varianta mea. 

Am ridicat din sprâncene: 

— Sunt multe lucruri care au nevoie de 
explicaţii? El şi-a ţuguiat buzele, dar am 
continuat: Dacă voi dori să aflu ceva anume, o 
să pun întrebări. 

— l-ai spus lui Stone despre asta? 

— Că am avut amintiri? am întrebat. Da. 
Ştie. 

— l-ai spus ce ai văzut? 

— Nu de curând. Am adăugat: lar el îmi 
respectă decizia. 

Alex a râs fără pic de haz: 

— Sigur că aşa face. Pentru că Emil nu face 
nimic greşit. 

— N-am spus asta niciodată. 

— Nici nu era nevoie. 

M-am ridicat şi am ajuns mai aproape de el: 

— Nu mai fi atât de defensiv şi de supărat. 
Dacă Emil nu m-ar fi trimis la Societatea 
Amaranthine ca să mă protejeze acum 250 de 
ani, e posibil să nu mai fi fost acum în viaţă - 
de fapt, e aproape sigur. Ar trebui să-i 
mulţumeşti în loc să-l muştruluieşti. 

El s-a încruntat: 

— S-ar putea să ai dreptate, dar asta nu 
înseamnă că-l plac mai mult ca înainte sau că 
o să-l plac vreodată. Există o parte din tine pe 
care ai păstrat-o doar pentru el şi pe care eu 
nu o s-o am niciodată. 

Incepeam să clocotesc: 

— Sunt multe părţi din mine pe care n-o să 
le ai niciodată. Nu îţi aparţin. De câte ori 
trebuie să-ţi amintesc? Ai un loc în viaţa şi 
inima mea, dar asta e valabil şi pentru mulţi 
alţii, inclusiv pentru Emil. Să nu crezi că numai 
tu exişti şi să nu-mi ceri vreodată să renunţ la 
cineva care e important pentru mine. Dacă faci 
asta, e cea mai rapidă cale de a mă pierde. 
Pentru prima dată, Alex părea să fi rămas fără 
cuvinte. Am profitat de tăcerea lui: Ascultă, 
Alexander, dacă vrei cu adevărat să fiu cu tine, 
trebuie să încetezi să-mi mai spui ce să fac. Tu 
crezi că mă protejezi. Nu e aşa. Mai degrabă 
încerci să mă controlezi şi să mă faci să mă 
îndoiesc de alegerile mele. Sunt o femeie 
deşteaptă şi am încredere în mine. Relaţia 

noastră nu o să ajungă acolo unde îţi doreşti 
decât dacă şi tu înveţi să ai încredere în mine. 
Tu ne manipulezi permanent relaţia luând 
decizii care ne afectează pe amândoi, fără să 
te consulţi cu mine. Ori luăm decizii împreună, 
ori nu o să fiu cu tine. 

Eram atât de furioasă, încât de-abia mă mai 
stăpâneam. Ştiam ce voiam să spun şi ştiam 
tot la fel de sigur că asta avea să-l împingă pe 
Alex dincolo de limită, dar trebuia să fiu 
corectă faţă de mine însămi: 

— Dacă aşa te-ai purtat şi prima dată când a 
trebuit să aleg între tine şi Emil, nici nu mă mir 
că l-am ales pe el. 

Ştiam că Alex avea să se supere, dar nu 
eram pregătită că el avea şă facă zob cu 
mâinile goale scaunul pe care stătuse. După 
aceea s-a încruntat, ciudat de calm, iar sângele 
i-a năvălit în obraji. A traversat camera din doi 
paşi mari. S-a aplecat deasupra mea cu 
muşchii încordaţi, silueta-i impunătoare fiind o 
umbră peste mine şi mi-a spus doar atât: 

— O să discutăm despre asta. Mai târziu. 

Apoi, a ieşit pe uşă. 

Am hotărât să văd un film ca să-mi scoată 
din minte criza de gradul cinci a lui Alex. 
Tocmai beam o a doua ciocolată caldă pe la 
jumătatea filmului, când am auzit un ciocănit 
familiar. Emil a zâmbit când am deschis uşa: 

— Bună, frumoasa mea! 

Am zâmbit, atât la auzul complimentului, cât 
şi pentru că mă bucuram să văd o faţă care nu 
era supărată pe mine 80% din timp. 

Emil a intrat în casă. A văzut filmul oprit şi 
gustările de pe masă, după care a observat 
resturile scaunului din sufragerie. 

— Ce s-a întâmplat aici? 

— O criză de nervi. 

— Ata? 

— Ţi se pare că aş fi în stare să rup un 
scaun? 

— Doar ai luat lecţii de karate. 

— incă n-am învăţat cum să distrugem 
scaune. 

El a zâmbit: 

— Atunci, a fost Alex? Am dat aprobator din 
cap: De ce era nervos? 

— Când nu e el nervos? 

— Bine zis. 

M-am gândit că ar fi bine să-i explic câte 
ceva, totuşi, în cazul în care Alex s-ar fi 
răzbunat pe Emil la următoarea lui întâlnire. 

— Mi-am amintit ceva când era aici. Nu avea 
legătură cu el. S-a enervat. 

— Aha! 

— Probabil că o să fie supărat şi pe tine prin 
asociere. Doar te avertizez. 

Emil a zâmbit: 

— Mulţumesc. 

Am observat că Emil nu a insistat să-i dau 
detalii despre amintirea mea, deşi îl lăsasem 
să înţeleagă că el fusese subiectul principal. 

A dispărut în bucătărie. 

— Îţi aduc ceva? a întrebat. 

— Nu, mulţumesc. 

A ieşit cu o cutie de Pepsi în mână. 

— Unde-i Tate? a întrebat, uitându-se în jur. 
Trebuia să stea cu tine până mă întorceam eu. 

— La un turneu de World of Warcraft în 
campus. 

Emil şi-a dat ochii peste cap: 

— Nu ar fi fost un Protector prea reuşit. 

— Mă îndoiesc că e foarte motivat. E convins 
că eu sunt Callista. Crede că oamenii trebuie 
protejaţi de mine, nu invers. Am schimbat 
subiectul: Ce-ai făcut azi? 

— Am verificat informaţia pe care ne-a dat-o 
Tate despre Callista, cum că nu a mai fost 
văzută de peste 500 de ani. 

M-am aplecat nerăbdătoare în faţă: 

— Şi? 

Emil a lăsat cutia de Pepsi pe măsuţa de 
cafea: 

— Tate avea dreptate. Am  răsuflat, 
descurajată: Asta nu înseamnă că eşti Callista. 
Încă mai analizăm variantele. O să căutăm 
până o să aflăm adevărul. 

Am dat din cap uitând-mă pe geam fără să 
văd nimic şi sorbind absentă din ciocolata 
caldă. 

Telefonul lui Emil a vibrat, iar el a părut 
îngrijorat: 

— Ce-i? l-am întrebat. 

— Alex. Zice că e o problemă. Trebuie să mă 
duc la el acasă. 

Am dat din cap, m-am încălţat şi mi-am luat 
haina. 

— Vii şi tu? 

Având în vedere cum rămăseseră lucrurile 
între mine şi Alex în după-amiaza aceea, nu 
eram sigură că era bine, dar nu aveam de 
gând să fiu exclusă dintr-o altă conversaţie. 

— Da. 

Emil a dat scurt din cap că a înţeles. 

— În regulă. Ar fi bine să-ţi aduci pistolul cu 
electroşocuri, pentru orice eventualitate. 

Eu am făcut ochii mari: 

— Ar funcţiona asupra lui? 

Emil râdea în hohote când am ieşit pe uşă. 


Capitolul 23 


Mesajul lui Alex pentru Emil îi cerea acestuia 
să vină direct în biroul lui. L-am urmat pe Emil 
înăuntru. Alex stătea lângă bufet. A dat din cap 
spre Emil, dar a încremenit câteva secunde 
când m-a văzut: 

— Evie, a zis el cu o voce joasă. 

— Bună, Thor! i-am răspuns, observând că 
nu suntem singuri. Sper c-ai fost să-mi cumperi 
alt scaun. 

Aproape că vedeam cum îi creşte tensiunea. 

— Bună, Simon, am spus. Mă bucur să te 
revăd. 

El a dat din cap: 

— Şi eu. 

Era şi Tate acolo. 

— Ai pierdut turneul de World of Warcraft. L- 
am întrebat. 

— Nu, a zis Tate un pic enervat. Am primit 
un mesaj de la Alex, aşa că a trebuit să plec. 

Hm! Toţi primiseră câte un mesaj, în afară 
de mine. Speram să fie din cauză că Alex era 
încă furios pe mine şi pe amintirile pe care nu 
le puteam controla, nu pentru că mă lăsa din 
nou pe dinafară. 

— Ce se petrece? a întrebat Emil. Mesajul 
tău părea urgent. 

Alex ne-a făcut semn să ne aşezăm. Eu şi 
Emil am luat loc faţă în faţă cu Simon pe una 
dintre canapelele de piele ridicol de elegante 
ale lui Alex. 

— Simon voia să vorbească singur cu noi. 

Felul în care a spus cuvântul „noi“ mi-a lăsat 
impresia clară că eu nu fusesem invitată. 

Emil s-a întors spre Simon: 

— S-a întâmplat ceva? E vreo problemă cu 
Protectorii rebeli? Simon şi-a plimbat mâinile în 

jos pe coapse de parcă nu se simţea 
confortabil: 

— Ei bine, se-ntâmplă ceva ciudat. Mai 
multe lucruri, de fapt. Aţi observat mai mulţi 
membri Daevos decât de obicei în Colorado în 
ultima vreme? Mai ales în Gunnison? 

Am stat toţi o clipă să ne gândim. 

— Acum, că pomeneşti despre asta, a zis 
Alex, da. 

M-am gândit la Clanul lui Caleb, apoi la 
Robert, Brian şi Hannah. Robert spusese că se 
simt atraşi aici dintr-un motiv neştiut. 

— Ştii ceva despre asta, Emil? a întrebat 
Simon. Au mai fost trimise şi alte clanuri 
Daevos în zona asta? 

Emil a clătinat din cap: 

— Din câte ştiu eu, nu. Dar acum vreo cinci 
luni a dispărut din zonă un Clan. Membrii 
Daevos spun că s-ar putea să ancheteze, aşa 
că am presupus că de asta au devenit mai 
numeroşi. 

Simon a dat din cap şi s-a ridicat: 

— Ei bine, bănuiesc că ăsta poate fi 
răspunsul uneia dintre întrebări, dar nu şi al 
celei mai importante. 

— Ce vrei să spui? l-a chestionat Alex. 

Simon a clătinat din cap, încrucişându-şi 
mâinile la piept şi ducându-se să-şi ia ceva de 
băut din bufetul lui Alex. 


411 


— În ultimele luni, când am luat sufletele 
membrilor Rezistenței  Daevos, amintirile 
sufletelor au dispărut, în loc să fie distruse. 

Alex şi Emil au schimbat o privire. Amândoi 
păreau îngrijoraţi. Mi-am amintit de momentul 
în care le luaseră sufletelor celor din Clanul lui 
Caleb în peşteră. Se întâmplase exact acelaşi 
lucru. Amintirile dispăruseră complet, în loc să 
explodeze şi să se prefacă în praf. 

— La fel ca în cazul Clanului lui Caleb, am 
zis, dându-mi seama prea târziu că era posibil 
ca Simon să nu ştie despre situaţia aceea. 

— Da, a răspuns Alex cu pumnii strânşi de 
parcă ar fi vrut să pocnească rău ceva, ca în 
cazul acela. 

Simon a continuat ca şi cum ştia ce se 
întâmplase cu Caleb. Mă întrebam dacă Alex îi 
spusese sau dacă auzise despre asta ca toată 
lumea, prin reţeaua cosmică de zvonuri. 

— l-am întrebat despre asta pe membrii 
Societăţii Amaranthine, a zis Simon luând o 
înghiţitură, dar nici ei n-au vreun răspuns. 
Nimeni nu ştie de ce se-ntâmplă. 

— Asta-i o problemă, a spus Alex. 

Simon a dat din cap şi s-a aşezat la loc: 

— Şi asta nu-i tot. 

Ne-am uitat toţi la el, aşteptând să continue. 

— Am început să observăm un tipar în 
zonele în care Urmăritorii sunt daţi dispăruţi. 

Serios? îl întrebasem pe Alex dacă mai căuta 
cineva corelaţii între dispariţiile Urmăritorilor. 
Mă bucuram că le căutase Simon. 

— La puţin timp după ce un Urmăritor este 
luat dintr-o zonă, oamenii de acolo încep să se 
îmbolnăvească. 

Am ridicat brusc capul: 

— Să se îmbolnăvească? 

— Da. Oamenii ajung la spital şi nimeni nu 
ştie care-i problema. La început, au crezut că e 
mononucleoză infecțioasă sau gripă, dar 
tratamentele obişnuite nu dau niciun rezultat. 

Gândurile mi se învălmăşeau în cap. Mi-am 
amintit de şirul lung de la infirmerie din ultima 
lună, de bolnavii din magazinul cu îngheţată şi 
de tot ce-mi spusese Jas despre oamenii din 
campus care se îmbolnăveau: 

— Simptomele sunt durerile de cap, 
oboseala şi febra? 

Simon s-a uitat la mine înainte să răspundă 
încet: 

— Da. 

Alex m-a întrerupt: 

— Ce se întâmplă, Evie? De unde ştii asta? 

— Pentru că se întâmplă din ianuarie, am 
ZIS. 

Alex m-a privit fix: 

— Şi care-i legătura? 

Am ridicat din umeri: 

— Habar n-am. Din câte ştiu, acum sunt 
singura Urmăritoare de aici şi puterile mele nu 

simt activate. Nu îmbolnăvesc pe nimeni; cel 
puţin, nu cred că o fac. 

M-am uitat la Alex şi Emil să văd dacă 
ascundeau şi alte informaţii şi voiau să adauge 
ceva. Nu păreau să ştie nimic în plus. 

— Nu ştim ce naiba eşti tu, ne-a întrerupt 
Tate. Aşa că eu nu te-aş lua drept etalon. 

M-am uitat la el, încruntându-mă. Nu era o 
informaţie pe care voiam să o fac publică, 
chiar dacă în faţa cuiva ca Simon, care părea 
să fie de partea noastră: 

— Aşadar, ştim că există o legătură între 
boală şi Urmăritori, a zis Emil ducând discuţia 
mai departe. Care o fi? 

Fiecare privea în altă direcţie, contemplând 
posibilele legături. Uneori, e nevoie de o 
sugestie infimă ca să-ţi vină o idee. Mintea 
mea s-a agăţat de ceva ce-mi zisese Jas mai 
devreme, cum că ea şi Zach nu mai reuşeau să 
scape de gripă, iar eu glumisem că probabil şi- 
o dădeau de la unul la altul. Ca un puzzle care 
se contura deodată, totul începea să aibă sens. 
Toate băuturile energizante pe care le 
văzusem în campus - şi în frigiderul nostru, 
numărul record de oameni bolnavi care lipseau 
de la ore, boala care se agravase după Ziua 
îndrăgostiţilor. Am icnit brusc, uitându-mă la 
Simon cu ochi mari: 

— In cazul oamenilor bolnavi - simptomele 
lor se înrăutăţesc după ce se apropie de 
persoana iubită? 


414 


Simon s-a oprit, amintindu-şi de întâlnirile 
avute cu bolnavii: 

— Nu m-am gândit la asta, dar acum, c-ai 
spus-o tu, da: cele mai grave cazuri par să 
apară în rândul cuplurilor. Pot să verific, să mă 
asigur că aşa e. 

Mi s-a tăiat răsuflarea şi toţi au întors capul 
spre mine. 

— lubirea, am spus. 

— Ce-i cu ea? a întrebat Alex. 

— Cred că iubirea este legătura. 

M-am gândit la Jas care se împiedicase în 
College Center şi care arăta de parcă urma să 
verse când venise Zach să o ia de acasă de la 
Emil. Starea ei de sănătate părea să fie mereu 
mai gravă când era împreună cu Zach. 

— Toţi oamenii care se îmbolnăvesc fac 
parte dintr-un cuplu. 

Emil a dat din cap, de parcă începea să facă 
şi el legătura: 

— Sunt diferite tipuri de iubire - prietenie, 
romantism, suflet-pereche - dar toate au o 
energie. Dacă a găsit cineva o cale să 
exploateze şi să se hrănească apoi cu aceste 
legături, s-ar putea ca asta să îi îmbolnăvească 
pe oameni. S-a oprit şi s-a încruntat, cuprins de 
îngrijorare: Persoana care se hrăneşte cu 
legăturile astea ar avea o putere imensă. 

Alex s-a aplecat în faţă pe scaun: 

— Cine-ar face una ca asta? 

— Membrii Rezistenței Daevos, am sugerat 
eu. Caleb a zis că ei vor mai multă putere. 
Poate că nu era singurul care făcea 
experimente? 

Faţa lui Simon era încordată de mânie: 

— Un motiv în plus să-i eliminăm pe toţi! Nu 
numai că-i răpesc pe Urmăritorii noştri, dar 
acum s-au mai apucat şi să rănească sufletele 
celor pe care Societatea Amaranthine ar trebui 
să-i protejeze! 

Alex s-a uitat direct în ochii lui Simon: 

— Încă nu ştim sigur dacă ei sunt de vină 
sau nu. 

— De câte alte dovezi ai nevoie? a urlat 
Simon. 

Alex a clătinat din cap: 

— Nu poţi să-i condamni pe toţi membrii 
Rezistenței Daevos, Simon. Ar putea fi vorba 
de un singur Clan sau de o singură persoană. 
Nu-i putem executa pe toţi şi nu e treaba 
noastră să-i judecăm. Avem nevoie de mai 
multe informaţii. 

— Nu... a început Simon. 

Alex a ridicat mâna să-l întrerupă: 

— Dacă asta se-ntâmplă cu adevărat, vreau 
să mă lupt la fel de mult ca tine, Simon. Dar, 
mai întâi, trebuie să ştim cu cine ne luptăm. 

Simon respira greoi şi o venă de la gât Îi 
pulsa din cauza mâniei. 

— Emil, a zis Alex pe un ton clar tensionat, 
poţi să afli dacă şi membrii Daevos au observat 

legătura dintre boală şi Urmăritori? Şi dacă s-a 
întâmplat ca amintirile să dispară şi atunci 
când ei au luat suflete? 

— Mă duc eu, a zis Tate. 

Emil a făcut un semn din cap, drept 
mulţumire. 

— Între timp, a zis Alex, eu şi Simon o să 
vorbim cu cei din Societatea Amaranthine. 
Discutăm din nou cât de curând posibil. Dacă 
aşa stau lucrurile, trebuie să punem capăt 
situaţiei cât mai repede. 

În privinţa asta, toţi eram de acord. 


Capitolul 24 


A doua zi după-amiază, încă nu auzisem 
nimic de la Alex sau Tate. Însă nu exista niciun 
motiv pentru care să nu ies cu Jes să ne dăm 
cu anvelopele. Îl invitasem pe Emil, iar Jas îl 
invitase pe Zach. Îi urmăream cu atenţie, 
interesată să văd cum îi afecta legătura dintre 
ei, ca pereche. 

Jas şi Zach au urcat amândoi dealul pe 
aceeaşi anvelopă. Niciunul nu părea să aibă la 
fel de multă energie ca de obicei, dar, în afară 
de asta, păreau destul de în regulă. M-am 
întors spre Emil, care stătea pe aceeaşi bucată 
de cauciuc cu mine: 

— De ce crezi că boala afectează doar 
anumite cupluri? l-am întrebat. 

El a ridicat din umeri: 

— Poate e atrasă de anumite tipuri de 
legături. 

M-am gândit la asta: 

— De ce crezi că noi nu ne-am îmbolnăvit? 

Emil a râs: 

— Situaţia noastră e, oarecum, complicată. 

Am ridicat din sprâncene, mirată, dar, în 
cele din urmă, am dat aprobator din cap. 

— Informaţiile astea sunt foarte noi, dar 
bănuiesc că sănătatea noastră are legătură şi 
cu faptul că Alex este un Protector din 
Societatea Amaranthine şi eu sunt un membru 
al Rezistenței Daevos. Dar, mai mult decât 
atât, faptul că legăturile noastre nu pot fi 
depistate cred că are cea mai mare influenţă. 

Oh, da! Nu mă gândisem la asta. Legătura 
mea cu Emil nu putea fi urmărită, iar brăţara 
făcea ca şi legătura mea cu Alex să fie 
invizibilă. Dacă, într-adevăr, folosea cineva 
Urmăritorii ca să găsească legăturile şi să le 
absoarbă energia, pe ale noastre nu putea să 
le găsească. 

Un țipăt ascuţit a străpuns aerul. Am întors 
capul în direcţia lui Jas, dar ţipătul ei s-a 
terminat cu un râset când anvelopa lor a 
început să alunece la vale. l-am urmat pe pista 
următoare, sărind peste grămezile de zăpadă 
în coborâre. Emil m-a strâns la piept. Când am 
ajuns la poalele dealului, ne-am ridicat şi ne- 
am scuturat de zăpadă. M-am uitat la Jas şi 

Zach, care. Coborâseră pe pista de lângă noi. 
Jasmine parcă era un pic ameţită şi nici Zach 
nu părea să se ţină prea bine pe picioare. Emil 
s-a încruntat când s-a uitat la ei. 

— Nu putem face nimic să-i ajutăm? am 
întrebat. 

Emil era tot încruntat: 

— N-am nicio idee, dar s-ar putea ca Alex să 
ştie vreo şmecherie. Doar el a făcut brăţara 
pentru tine; poate e posibil să obţină una şi 
pentru Jas şi Zach. 

Ne-am urcat din nou pe anvelopele noastre 
şi am coborât iar dealul. Zona era plină de 
studenţi, mulţi fiind cupluri de îndrăgostiţi. 
După ce s-a dat cu anvelopa de câteva ori, 
Zach a arătat cu capul către clădirea de la 
picioarele pistei: 

— Hai să ne luăm nişte ciocolată caldă! 

Cum afară era un frig ca de la Polul Nord, 
ciocolata caldă părea o idee grozavă. Am 
comandat băuturile, aşezaţi lângă un radiator 
din dreptul meselor. 

Hotărâsem să încerc un tip nou de ciocolată 
caldă, cu nişte arome fanteziste de care nu 
mai auzisem. Am luat o înghiţitură şi imediat 
am început să alunec în trecut. 

Stăteam în dreptul unei mese cu ierburi 
lungi şi plante împrăştiate în faţa mea. Un 
mojar cu pistil se afla lângă un castron de 
lemn. Părul blond, lung şi ondulat îmi flutura pe 
piept în timp ce puneam ingredientele în mojar 

şi începeam să le zdrobesc într-o pulbere fină. 
Rochia de un roz-deschis îmi ajungea la glezne 
în timp ce pisam ritmic cu pistilul. Fredonam o 
melodie frumoasă şi tulburătoare. După ce am 
terminat, am împrăştiat pulberea fină pe 
pragul uşii şi pe pervazul ferestrelor, creând o 
barieră şi şoptind cuvinte în latină. 

Am simţit cum braţele lui îmi înconjurau 
mijlocul şi am zâmbit: 

— Te-ai întors. 

— De unde ştii că eram eu, şi nu un jefuitor? 

M-am întors spre el, încă prinsă în 
îmbrăţişare. Părul de un castaniu-deschis îi era 
prins la ceafă cu o legătură de piele. Pomeţii 
sculpturali de-a dreptul îl făceau să semene cu 
un cap încoronat, iar ochii de culoarea 
chihlimbarului mă priveau iubitori. Şi eu îl 
iubeam - cu desăvârşire. 

l-am cuprins gâtul cu braţele şi mi-am lins 
buzele. 

— Semnul sufletului meu arde în flăcări. Nu 
o face decât pentru tine. 

Mi-am lipit buzele de ale lui. Fusese plecat 
de mult prea mult timp! 

— Fir-ar să... 

Am scuturat din cap şi am înjurat încă de 
vreo câteva ori în barbă, apoi m-am aplecat, 
încercând să opresc senzaţia de ameţeală care 
părea mai intensă ca de obicei... şi să nu am 
un atac de panică. 

Aveam o grămadă de motive să mă sperii, 
dar primul pe listă era că tocmai îmi amintisem 
ceva dintr-o altă viaţă, despre un bărbat pe 
care nu-l recunoşteam. Când mă uitasem în 
ochii lui şi îi simţisem căldura semnului, îmi 
dădusem seama că era o nouă încarnare a lui 
Alex sau a lui Emil. Dar nu ştiam care din ei doi 
fusese. Şi, cu toate că nu puteam să identific 
perioada, o mai văzusem pe femeia aceea. De 
Halloween, în pădurea bântuită, cu Jas şi Zach. 
Scena la care asistasem fusese total diferită de 
aceea zărită de ei. Eu văzusem atunci o femeie 
mistuită de flăcări. Care mi se păruse 
cunoscută, de parcă aş fi recunoscut-o, cumva. 

Ceea ce era logic, dat fiind că eu eram 
femeia aceea. 

Respiram mult prea repede. Am închis ochii 
şi mi-am forţat respiraţia - şi inima - să 
încetinească. Simţeam încă mirosul dulceag de 
levănţică şi pe acela ameţitor de pin - 
singurele două arome pe care le identificasem 
în amestecul pe care-l pregăteam. 

Vrăji... 

îmi amintisem de mine însămi făcând vrăji! 
Şi bolborosind cuvinte în limba latină. Vrăji 
care păreau mult mai complicate decât ar fi 
putut şti un Urmăritor oarecare! 

li spusesem lui Tate că, dacă într-adevăr aş 
fi fost Callista, mi-aş fi amintit ceva de genul 
acesta. Acum îmi amintisem, dar nu eram 
pregătită să mă împac cu ideea. În mod sigur, 

nu aveam să-i spun lui Tate despre asta. Mi-ar 
fi plăcut să pretind că nici măcar nu se 
întâmplase. 

Jas se uita ciudat la mine: 

— Eşti în regulă, Evie? 

Am dat din cap, încercând să uit tot ce 
văzusem şi, totodată, să mă asigur că ţineam 
minte fiecare detaliu pentru jurnalul cu amintiri 
de acasă. 

— Nu arăţi prea bine, mi-a mărturisit 
prietena mea. 

M-am mulţumit să zâmbesc uşor: 

— Poate că mă-mbolnăvesc şi eu ca toţi 
ceilalţi. 

Aveam nevoie de ceva timp să mă confrunt 
cu informaţia asta nouă. O perioadă în care să 
fiu singură şi să-mi dau seama ce simţeam cu 
adevărat şi care trebuia să fie următorul pas. 
Era necesar să le spun despre asta lui Alex şi 
lui Emil. Dar mă temeam că, după ce ar fi aflat, 
flashbackul ar fi devenit o dovadă în plus în 
favoarea teoriei conform căreia eu chiar eram 
Callista. 

Emil mă privea cu atenţie. Eram sigură că 
ştia că alunecasem în trecut. Ingrijorată, Jas şi- 
a subţiat buzele: 

— Vrei să plecăm? m-a întrebat ea. 

Am vrut să-i răspund când s-a stârnit zarva 
lângă mormanul cu anvelope. Ca un val care 
se tot umfla, încetişor, murmurul discuţiilor s-a 
transformat treptat în ceva mai zgomotos, 

chiar în ţipete. Ne-am întors toţi, încercând să 
ne dăm seama ce se întâmpla. 

Un bărbat stătea lângă un cuplu, cu mâinile 
ridicate spre ei în timp ce făcea o incantaţie. 
Cei doi parcă erau în transă, iar un nor de fum 
albastru-deschis le ieşea din piept. Şi nu li se 
întâmpla numai lor. În mai multe locuri din 
jurul grămezii de anvelope, oamenii stăteau ca 
nişte roboţi şi fumul ieşea din ei şi se împrăştia 
în aer. 

M-am uitat cum fumul albastru începea să 
se învârtejească deasupra tuturor. Insă nu se 
risipea deloc. Stătea acolo, pe loc, ca şi ceața. 
Una nespus de frumoasă, dar tot ceaţă. De 
parcă ar fi fost ţinută acolo cumva, gata să fie 
colectată. 

Mai văzusem cum erau luate suflete. Apărea 
un fum similar - de toate culorile, însă - care 
ieşea plutind din capetele oamenilor. Era ceva 
prea asemănător ca să nu fie supranatural. 
Negreşit, avea de-a face cu Urmăritorii 
dispăruţi şi cu boala cuplurilor. Eram sigură. 
Emil trăsese aceeaşi concluzie. M-a înşfăcat, 
strigându-le lui Jasmine şi lui Zach: 

— Duceţi-vă la maşină! 

Am întins mâna şi, cu arătătorul stâng, am 
ţinut apăsat mijlocul brăţării cu orhidee. Dacă 
exista vreun moment potrivit pentru un semnal 
SOS de urgenţă, acesta era, fără îndoială. 

— Ce se-ntâmplă? a strigat Jas în timp ce 
alergam. 

Nu ne era deloc uşor. Zăpada era bătătorită 
şi îngheţase din cauza miilor de paşi care o 
călcaseră toată iarna. 

Nu avea să fie deloc lesne nici să-i răspund 
lui Jas şi ăla chiar nu era momentul potrivit: 

— Fugi la maşină! Şi ai grijă la oamenii care 
au cicatrice roşii în formă de plasă pe corp. 

Nu că ai fi putut să le zăreşti, cumva. Afară 
era al naibii de frig şi până şi pe membrii 
Rezistenței Daevos îi ducea capul să poarte 
multe haine. 

— Cicatrice în formă de plasă? a repetat Jas, 
uluită. 

M-am mulţumit să dau doar aprobator din 
cap. 

Jas a încetat să se mai mişte. Pur şi simplu, 
s-a oprit. 

Emil a înjurat: 

— Jas, trebuie să ne mişcăm din loc! Trebuie 
să te urci în maşină! 

Jas nici nu ne mai asculta de-acum. Uneori 
era la fel de încăpăţânată ca mine şi nu voia să 
se mişte până nu primea nişte răspunsuri. Era 
şi mai palidă ca de obicei, iar Zach îşi masa 
fruntea, absent, cu ochii înceţoşaţi. 

în acea clipă, cineva a venit din spate şi m-a 
apucat de braţ. M-am uitat în jos. Mâna care 
mă ţinea nu purta nicio mănuşă. O cicatrice în 
formă de plasă, de un roşu-aprins, ieşea în 
relief pe piele. Mi-am împins cotul în spate 
încercând să-l lovesc, dar am ratat. 

Emil l-a nimerit. 

S-a întins, l-a prins pe membrul Rezistenței 
Daevos de cap şi a închis ochii, luându-i 
sufletul. Fumul negru s-a înălţat în aer, poluând 
albastrul. La fel ca fumul albastru, cel negru 
părea să plutească însă, pe loc, ţinut ca într-o 
bulă care păstra toate emoţiile sau amintirile 
care fuseseră luate. 

Emil s-a holbat, îngrijorat, la fum. A dat 
drumul mâinii şi cadavrul membrului 
Rezistenței a căzut la pământ. Jas rămăsese cu 
gura căscată. Nu credeam că avea să o mai 
închidă prea curând. Zach afişa o expresie 
asemănătoare. 

Am pocnit din degete, să le atrag atenţia: 

— Mai ştii când credeai că-ţi ascund nişte 
lucruri? 

— Da, a răspuns ea încet. 

— Ăsta era unul dintre ele. 

— Ce naiba sunt? m-a întrebat ea. 

Cum Jas nu credea în paranormal, nu ştiam 
cum ar fi reacţionat la versiunea prescurtată 
despre Protectori şi hoţii de suflete, dar nu 
aveam de ales, trebuia să-i spun. Am tras 
adânc aer în piept şi am împins-o către 
maşină, pentru că tot nu aveam timp să-i 
explic: 

— Uite ce-i, i-am strigat, în timp ce 
mergeam. O să crezi că-s nebună. Nu sunt. De 
fapt, dacă nu am fi atât de ocupați încercând 
să rămânem în viaţă şi să scăpăm de aici, aş 

putea să-ţi dovedesc totul, dar deocamdată 
trebuie să ai încredere în mine. 

Ea s-a uitat la mine mijind ochii. 

— Aceia sunt nişte oameni care iau suflete. 
Şi, în clipa asta, vor să le ia pe ale noastre, ale 
tuturor. Trebuie să ne asigurăm că aşa ceva nu 
o să se întâmple. 

Nu-mi dădeam seama dacă mă credea sau 
nu, dar haosul din jur era tare greu de ignorat. 
Chiar dacă avea impresia că sunt nebună, am 
văzut în ochii ei când a hotărât să mă ajute: 

— Ce-i de făcut? 

— Va scoatem imediat de aici, a asigurat-o 
Emil. 

Am continuat să fugim spre maşină, dar era 
greu să lupţi cu mulţimea cuprinsă de panică. 
Dacă oamenii erau blocaţi într-un grup mare, 
membrilor Rezistenței Daevos le era mai uşor 
să atace. Emil ne-a împins de-a lungul lizierei, 
sperând că, dacă ne îndepărtăm de mulţime, 
vom fi mai în siguranţă. 

Jas se tot întorcea să se uite în spate, 
împiedicându-se şi părând mai slăbită ca 
oricând. Nici Zach nu arăta mai bine. 

— Parcă invadează oraşul Gunnison! a spus 
el. 

Faţa lui Jas era contorsionată de frică: 

— Cum poţi să-i identifici? 

Ne-am continuat drumul, urmându-l pe Emil 
care o luase înainte: 

— Cei care par malefici şi iau fumul albastru 
de la oameni sunt cei răi. De obicei, în timpul 
verii, poţi să-i dai seama cine sunt din cauza 
semnului care seamănă cu o cicatrice, de pe 
braţ. 

— Cine a inventat metoda asta prostească 
de identificare? a strigat Jas. Pe naiba! Eu nu 
disting un băiat bun de unul rău sau de o zână. 
Toţi sunt îmbrăcaţi bine! 

Chiar şi bolnavă, era la fel de năbădăioasă 
ca întotdeauna. 

— Cei de care trebuie să te fereşti sunt cei 
care au semne la vedere, i-am spus eu. 

Jas s-a oprit din nou şi s-a uitat la mine: 

— Cum ar fi unul cu un semn pe chelie? 

Am ţintuit-o cu privirea. 

— Da. Ar fi un motiv de îngrijorare. 

Ea s-a albit şi mai mult la faţă: 

— Pentru că este chiar în spatele tău. 


Capitolul 25 


M-am întors. Bineînţeles că era un alt 
membru al Rezistenței Daevos chiar acolo! A 
întins mâna după Jasmine şi ea a început să 
ţipe. l-am tras una în falcă. El s-a uitat la mine, 
m-a recunoscut şi apoi m-a apucat pe mine, în 
locul lui Jasmine. Emil a încercat să se repeadă 
spre el să-i ia sufletul, dar nu a ajuns la timp. 
Membrul Rezistenței m-a ridicat de talie ca pe 

un sac de cartofi şi a început să mă târască 
spre copaci. Jas a ţipat şi Emil a rupt-o la fugă 
după el. 

„Foloseşte-ţi puterile!” 

Vocea! Avea dreptate! Nu era momentul să 
fiu discretă. Aveam puteri şi trebuia să le 
folosesc. Mi-am concentrat gândurile asupra 
celui care mă ţinea şi am gândit: „Opreşte-te!” 

El s-a oprit imediat şi mi-a vorbit cu o voce 
joasă şi gravă: - Ce-ai făcut? 

Am închis ochii şi am zis în gând: „Lasă-mă 
jos!” 

Mi-a dat drumul, iar eu am aterizat în fund. 
Tare. De ţinut minte: data viitoare când am să 
le mai spun oamenilor ce să facă, va trebui să 
fiu mai explicită. 

Emil a ajuns lângă mine exact când 
începusem să mă ridic. l-a luat sufletul tipului 
şi fumul negru a plutit în aer şi a rămas acolo şi 
de data asta, apoi Emil a lăsat cadavrul să 
cadă. 

Jas şi Zach au ajuns imediat lângă mine. 

— Eşti în regulă? m-a întrebat prietena mea. 

Mă miram că mai era în stare să-mi pună o 
asemenea întrebare. O fiinţă supranaturală 
tocmai încercase să-i ia sufletul. Avea tot 
dreptul să fie întoarsă pe dos. Eu, una, eram. 

M-am prins de ea, încercând să-mi ţin 
echilibrul. Între amintirea aceea şi faptul că-mi 
folosisem puterile, mă simţeam cam slăbită. 

— Sunt bine. 

— Şi el? a zis Jas, uitându-se, precaută, la 
Emil. N-ar trebui să fugim de el? Pentru că a 
făcut acelaşi lucru ca şi cei răi. De două ori 
chiar. 

Da, nu-i explicasem asta prea bine. 

— E în regulă, am asigurat-o. El mă 
protejează. 

— Trebuie să te scoatem de aici, a spus 
Emil, luându-mă de mână. Cred că te căutau. 

M-am uitat la el întrebându-mă dacă ştie 
ceva ce eu nu aveam habar. 

— De ce crezi asta? 

— Doi membri Daevos te-au luat la ochi unul 
după altul. Nu ne-au atacat pe mine sau pe 
Zach, iar pe Jas au lăsat-o în pace când te-au 
văzut. 

Avea dreptate; trecuseră pe lângă toţi cei 
din jur după ce mă recunoscuseră. Mă 
întrebam cine le dădea ordine. Jas şi Zach ne- 
au urmat când am înaintat cu grijă printre 
copaci, departe de mulţime. 

— Şi toţi cei de acolo? am întrebat. Trebuie 
să mergem să-i ajutăm! 

— Mă întorc eu după ce veţi fi în siguranţă. 

— Ce se-ntâmpla cu ei? Nu părea că le luau 
sufletele. 

Emil s-a uitat în urma mea cât ne-am 
continuat drumul. 

— Nu le luau. Nu ştiu ce se întâmplă. 

Când am ajuns într-un luminiş, Emil tocmai 
începuse să-mi spună ceva când siluetele a doi 
bărbaţi au apărut, brusc, în faţa noastră. 


instinctul îmi spunea să mă întorc şi să alerg 
ca vântul în altă direcţiie. Emil a trecut în faţa 
mea, a lui Jas şi a lui Zach. Când cei doi s-au 
apropiat, le-am văzut feţele. Erau Alex şi Tate. 
Uşurată, am răsuflat prelung. 

— Mă bucur că sunteţi aici, a spus Emil. 

— Evie a apăsat butonul SOS de pe brățară, 
a zis Alex. Când am ajuns, membrii Rezistenței 
Daevos erau peste tot. 

Emil a încuviinţat dând scurt din cap: 

— Ai idee ce fac sau ce vor? 

Alex a dat şi el din cap, uitându-se la mine: 

— Cred că Evie a avut dreptate: boala are 
legătură cu Urmăritorii dispăruţi şi cu iubirea. 
Din ce-am văzut noi, atacau cupluri şi se 
hrăneau cu legătura lor. 

— Şi ce-i cu norul de fum albastru? am 
întrebat. Parcă l-ar fi adunat. 

Tate a aprobat din cap: 

— Cred că asta şi făceau. Probabil aşa culeg 
energia furată din legăturile amoroase. 

— Trebuie să ne întoarcem şi să-i ajutăm! 
am spus pe un ton mai ridicat. 

Alex a clătinat din cap: 

— Noi o să ne întoarcem, dar tu ai să pleci! 

— Nu, am spus eu spumegând de furie, nu 
plec nicăieri! Puterile mele au efect asupra lor, 
am încercat deja. Pot să ajut! 

— Ai putea să şi mori, iar prezenţa ta aici 
înseamnă că mai mult o să ne facem griji că 
trebuie să îţi asigurăm siguranţa decât să ne 
ocupăm de problemă şi să-i salvăm pe toţi 
ceilalţi. la-i pe Jas şi pe Zach de aici! mi-a 
ordonat Alex. 

— Aăă, băieţi? a spus Jas. 

M-am uitat fâx în ochii lui Alex: 

— Nu plec nicăieri! 

— Evie, m-a avertizat, chiar nu-i momentul 
potrivit! Dintre toţi cei care pot lupta, voi trei 
sunteţi singurii muritori. Şi nu risc să fie luat 
sufletul vreunuia dintre voi. Du-i într-un loc 
sigur! 

— Există un motiv pentru care membrii 
Rezistenței Daevos sunt aici şi se pare că are 
legătură cu mine. Oriunde m-aş duce, vor veni 
după mine. 

Alex, Emil şi Tate s-au oprit să se gândească 
la asta. Mie mi se părea evident, dar probabil 
că lor nu le trecuse prin minte. 

Alex m-a fixat cu privirea: 

— Ai să pleci, Evie! Tate o să vină cu tine. Și 
cu asta am terminat! 

— Băieți! a ţipat Jas. 

Toţi am întors capul brusc spre ea. Arăta cu 
degetul în dreapta noastră: 

— Avem o problemă, am zis, privind gloata 
tot mai mare din faţa mea. 

Emil se holba doar la ei: 

— Am observat. 

— Sunt toţi membri ai Rezistenței? 

Simon s-a apropiat de noi. 

M-am întors şi am văzut o armată de 
membrii ai Societăţii Amaranthine în spatele 
meu. 

— Nu toţi. 

Alex mi-a citit întrebarea din ochi, aşa că a 
răspuns pe dată: 

— Am chemat ajutoare. 

Eu am dat aprobator din cap: 

— Bine gândit! 

Deodată, membrii Rezistenței au scos un 
țipăt asurzitor pe diferite tonuri. Nişte urlete 
care sunau mai rău decât unghiile care ar fi 
zgâriat o tablă. Aveam senzaţia că mi se 
înfigeau cuțite în urechi. Mi-am acoperit 
urechile cu mâinile, încercând să-mi protejez 
timpanele; Jas şi Zach făceau acelaşi lucru. 
Membrii Daevos au ţâşnit în direcţia noastră, 
iar cei din Amaranthine au trecut printre noi 
să-i înfrunte. 


Capitolul 26 


Lupta se transformase într-un adevărat haos 
dezlănţuit. Braţe şi picioare zburau în toate 

direcţiile, iar trupurile se zdrobeau de pământ, 
alunecând pe zăpada compactă, îngheţată. M- 
am uitat când la dreapta, când la stânga, 
observând violenţa dementă. Oamenii ăştia 
fuseseră învăţaţi să se urască unii pe alţii din 
cauza a ceea ce, după părerea lor, credeau 
ceilalţi despre ei. Erau oameni care ar fi ucis şi 
ar fi murit pentru cauză fără să ştie măcar 
numele celui măcelărit. 

Dacă învăţasem ceva din istorie era că nu e 
deloc un lucru înţelept să dai unui om sau unui 
grup prea multă putere. Nu conta dacă 
membrii Societăţii Amaranthine sau aceia ai 
Rezistenței Daevos sfârşeau prin a obţine 
puterea aceea. Lumea are nevoie de echilibru, 
ceea ce înseamnă că are nevoie şi de bine, şi 
de rău. De Amaranthine şi de Daevos. Lucrurile 
nu ar fi putut continua ca în utopia creată 
iniţial de Zeiţe. Nu avusesem timp să mă 
gândesc prea mult la amintirea despre vrăji, 
dar ştiam că ea însemna că trebuia să explorez 
posibilităţi care mă deranjau. Chiar exista o 
şansă să fiu reîncarnarea Callistei. Asta 
însemna că sunt rea? Nu credeam că era aşa. 
Şi, dacă aş fi fost cu adevărat Callista, ar fi 
trebuit să-i pot controla pe membrii Rezistenței 
Daevos şi să opresc totul. 

Aveam de gând să fac ceva în legătură cu 
dezastrul ăsta. Următoarea întrebare era: oare 
chiar aveam puterea asta? 

„Da”, a spus vocea familiară. 

Eu am rămas fără suflare. Apăruse din nou. 
Tovarăşa pe care nu o cunoşteam, dar fără 
care nu puteam să fac asta. 

„O să te ajut, Evangeline!” 

M-am gândit la toate celelalte momente în 
care îmi folosisem puterile şi am ştiut că pot să 
împiedic masacrul cu ajutorul vocii melodioase. 

Am păşit în faţă; părea că trupurile care 
zburau prin aer nu puteau să mă atingă. De 
parcă aş fi fost într-o bulă în care nimeni nu 
putea să pătrundă decât dacă îi permiteam eu. 
Simţeam că alunec pe zăpada dură şi 
îngheţată. Îmi era greu să aud din cauza 
vocilor mânioase din jur, dar am auzit pe 
cineva ţipând din spatele meu: 

— Evie! Vino-napoi! Nu eşti în siguranţă 
acolo! 

Dar vocea nu avea habar de partenera mea. 
Am zâmbit uşor, încrezătoare că va fi bine, şi 
am mers mai departe. Când am ajuns în 
mijlocul luptei, m-am oprit şi m-am uitat la 
mulţimea din jur. Pete întunecate bălteau pe 
gheaţă; aveau culoarea ruginie a sângelui. La 
final, zona avea să arate ca locul unui măcel. 
Căruia intenţionam însă să-i pun capăt. 

„Sunt gata”, mi-am zis. De îndată ce am 
gândit cuvintele, am şi simţit cum puterea m-a 
lovit în spate până la semnul sufletului, 
împingându-mă până m-am aplecat din mijloc. 
Senzaţia era de cel puţin zece ori mai 
puternică decât îmi aminteam să fi fost în 

peşteră. Nu ştiam dacă puterea sporită se 
datora dezvoltării capacităților mele sau 
faptului că vocea mă ajuta. Intensitatea m-a 
lăsat fără suflare, iar inima mi-a stat în loc o 
clipă - sau mai multe. Am inspirat adânc să mă 
echilibrez şi, când m-am ridicat, m-am simţit... 
puternică. 

Energia pulsa, radiind din mine ca nişte 
unde. Membrii Amaranthine şi Daevos care 
erau aproape de mine au încetat să se mai 
lupte şi m-au privit, uluiţi, în tăcere. Cu semnul 
sufletului încă arzându-mi sub presiune, am 
inspirat adânc, am deschis gura şi am urlat: 

— Opriţi-vă! 

Totul a părut să se deruleze cu încetinitorul 
până când mişcările de apărare şi luptele s-au 
oprit de tot şi toţi s-au uitat în direcţia mea. 

„Ai reuşit”, mi-a spus vocea. 

Umbra unui zâmbet mi-a apărut pe buze. 
Fusesem ajutată, dar împiedicasem conflictul 
să se agraveze. Cel puţin, deocamdată. In clipa 
aceea, am ştiut că puteam accepta cine eram, 
indiferent de ce aş mai fi descoperit în 
continuare. Pentru că nu mai eram cea 
dinainte. De data asta, aveam să fac alte 
alegeri. 

Am aruncat o privire asupra mulţimii. Emil şi 
Tate erau împreună în spatele grupului, acolo 
unde-i lăsasem; Jas şi Zach se ascundeau în 
spatele lor şi se uitau la mine. Alex era mai 
aproape - ca şi când ar fi fugit după mine. 

Avea faţa schimonosită de îngrijorare, pe când 
Emil părea doar prudent. Nu le comandasem 
să încremenească, dar nu ţi-ai fi dat seama 
dacă te-ai fi uitat la Tate. Părea şocat. 

M-am întors înapoi spre mulţime. Dacă tot 
aveam atenţia lor, doream s-o folosesc să le 
spun câteva. Am deschis gura să vorbesc, dar 
aerul s-a schimbat brusc. S-a îngreunat, 
devenind greu de respirat. Mi-am pierdut 
puterea de concentrare şi, deodată, nu mai 
eram eu aceea care controla mulţimea - dar 
ceva o controla, totuşi. O linişte sinistră s-a 
aşternut peste tot. M-am uitat în jur: cu toţii 
păreau amorţiţi de uimire - dar eu, una, nu 
eram deloc afectată. Am început să mă mişc 
din locul în care observam tot, încercând să-mi 
dau seama care era cauza atmosferei 
neobişnuite. 

Atunci m-a lovit, ca un bolovan, mirosul de 
vopsea udă. Am fost prima care a observat 
ceața neagră care începea să se materializeze 
ca din pământ. De parcă ar fi ieşit chiar din 
centrul pământului. Pâcla neagră și 
amenințătoare se răsucea în spirale ceţoase 
care parcă se topeau în negura mai mare, 
păstrându-şi, totodată, forma. Mă uitam la 
punctişoarele metalice din negură care păreau 
să sclipească în noaptea rece, întrebându-mă 
dacă efectul era provocat de cristalele umede 
de gheaţă din negură care reacţionau cu aerul 
rece de munte. 

Un murmur nelămurit s-a stârnit printre 
bărbaţii şi femeile din faţa mea în vreme ce 
păcla se unea, se contopea. Apăruse în spatele 
zonei noastre de război. Acum, înainta spre 
locul în care ne aflam, spre fiecare membru al 
Societăţii Amaranthine şi al Rezistenței Daevos 
de acolo. 

Cu siguranţă, nu părea să fi fost ceva 
prietenos. M-am gândit să le ordon tuturor să 
plece cât de repede puteau, dar am avut 
senzaţia că nu ar fi contat. Ceva îi controla 
într-un fel oarecare şi nu ştiam dacă puterea 
mea era suficient de mare ca să înving acel 
ceva. Pâcla aceea neagră ne căutase şi avea 
să ne caute până ne-ar fi găsit pe toţi, până la 
unul. În plus, de un lucru eram sigură: membrii 
Amaranthine şi Daevos nu erau genul care să 
fugă dintr-o luptă. 

Murmurul s-a stins repede când pâcla s-a 
transformat în siluete. Siluete întunecate, 
umbrite, spectre în formă de oameni. Şi, 
înainte să le pot vedea ochii, am înţeles de ce 
umbra de lângă gelateria de-abia începuse să- 
mi pară cunoscută. Nu se materializase 
complet înainte să-i spun să încremenească. 
Dacă ar fi facut-o, aş fi văzut ochii luminoşi şi 
argintii şi zâmbetul nespus de malefic - pe 
care-l afişau acum toate acele chipuri. Tot 
acum mi-am dat seama şi că umbra nu se 
ascunsese după maşină în noaptea aceea, ci 
că apăruse în faţa mea din pământ. Umbrele 

astea semănau cu aceea pe care o văzusem 
holbându-se la mine cu un zâmbet înfiorător în 
timp ce plutea la un 1,5 metri deasupra 
pământul în faţa ferestrei mele de la bucătărie, 
vara trecută. 

Membrii Societăţii Amaranthine şi aceia ai 
Rezistenței Daevos erau cu totul şi cu totul sub 
puterea imei vrăji când umbrele s-au oprit la 
marginea locului în care se purtase lupta. 
Asemenea unei uşi prea mari şi prea grele 
pentru a se deschide, siluetele întunecate au 
început să se despartă. Altă formă a trecut prin 
tunelul creat de umbre, numai că aceasta era 
cu siguranţă solidă. Şi inconfundabilă. 

M-am cutremurat de mânie când l-am văzut 
înaintând. 

Era... Caleb! Urmat de cei cinci membri ai 
Clanului la a căror înfrângere dădusem o mână 
de ajutor în urmă cu şase luni. Mi-a zâmbit larg 
şi răutăcios când s-a apropiat. 

Am auzit o voce strigând „Nu!“ Cu coada 
ochiului, l-am zărit pe Alex alergând înainte de 
parcă m-ar fi putut proteja de ameninţarea de 
care credea că scăpasem cu nişte luni în urmă. 
Părea că Simon era pe punctul de a i se 
alătura. Caleb a izbucnit în hohote de râs şi a 
ridicat mâna cu palma în sus, îndreptând-o 
spre Alex. A şoptit un cuvânt şi Protectorul 
meu a încremenit în timp ce alerga, încercând 
încă să ajungă la mine. Caleb şi-a înclinat capul 

într-o parte ca şi când totul i s-ar fi părut 
nespus de amuzant: 

— Văd că încă o mai protejezi pe iubirea 
vieţii tale! 

Alex încremenise pe loc: nu putea nici să se 
mişte, nici să răspundă. Toate funcţiile corpului 
său erau la cheremul lui Caleb. Nici membrii 
Societăţii  Amaranthine şi nici aceia ai 
Rezistenței Daevos nu se mişcau. Nu-mi 
dădeam seama dacă erau, la rândul lor, 
controlaţi de Caleb sau dacă nu cumva erau, 
pur şi simplu, uluiţi şi nu aveau habar ce să 
facă împotriva cuiva cu abilităţile lui Caleb. 

— l-ai spus despre Amaranthine, Alexander? 
Şi-a amintit ceva până acum? 

Chiar dacă era paralizat, vedeam cum ochii 
înnebuniţi ai lui Alex reacţionau la întrebările 
lui Caleb şi m-am întrebat despre ce anume 
vorbea acesta, ce altceva îmi ascunsese 
Protectorul meu. Uram lucrul ăsta! Uram că, în 
toiul încercării de a-mi da seama cine eram, el 
deţinea informaţii pe care nu mi le dăduse - 
din nou. Faptul că îşi motiva alegerile spunând 
că o face ca să mă protejeze nu conta. Tot mă 
înfuria. Nu avea încredere în mine. 

Caleb a ţâţăit şi a scuturat din cap: 

— Vai, vai, vai, câte secrete! 

S-a uitat de la Alex la Emil: 

— Nu vă săturaţi amândoi de asta? Cenzura 
constantă trebuie să fie epuizantă. Ar trebui 
să-i spuneţi adevărul. 

— Ce adevăr? am întrebat, mijind ochii. 

Caleb s-a întors spre mine: 

— Ai fost trădată, Evie. lţi sugerez să afli 
cine eşti şi în cine poţi avea încredere. Şi eu 
am răspunsurile astea - dacă vei veni cu mine, 
vor fi ale tale. 

Am făcut ochii mari şi am  pufnit, 
neîncrezătoare. El era numărul unu pe lista pe 
care o întocmisem cu persoanele în care să nu 
am niciodată încredere. 

— Ai încercat să mă omori. L-am arătat cu 
capul pe Alex: Şi acum îi faci rău unui om la 
care ţin. De ce te-aş însoţi undeva vreodată de 
bunăvoie şi, cu atât mai mult, de ce aş avea 
încredere în tine? 

Caleb s-a încruntat, prefăcându-se jignit: 

— Nu, n-am încercat să te omor, Evie! Te-am 
folosit doar ca să-mi ating scopul. Nu te-aş fi 
omorât. Bine, poate aş fi făcut-o după ce ai 
încercat să le iei sufletele celor din Clanul meu. 
Dar asta a fost înainte să-mi dau seama cine 
eşti. Acum nu ţi-aş mai face niciun rău. 

Caleb ştia cine sunt? Sau bănuia, la fel ca 
noi toţi? 

— Nu te cred... Nu cred nimic din ce spui. 

El şi-a înclinat capul într-o parte: 

— Ai nevoie de o dovadă de bună-credinţă? 
M-a țintuit cu privirea vreo câteva secunde: în 
regulă! 

A bolborosit nişte cuvinte pe care nu le-am 
înţeles şi, deodată, Alex a icnit şi-a căzut pe 


440 


pământ în patru labe. Şi-a ridicat capul să se 
uite la Caleb, cu o mânie furibundă în privire. 

— Nici măcar să nu încerci! l-a avertizat 
Caleb. Pot să te imobilizez din nou cu foarte 
puţin efort. 

Alex s-a oprit. Vedeam cum încerca să-şi 
facă un plan. Membrii Societăţii Amaranthine şi 
aceia ai Rezistenței Daevos erau antrenați să 
lupte, dar nu într-o situaţie ca aceasta. M-am 
întors spre Caleb, în speranţa că, dacă i-aş fi 
atras atenţia, le-aş fi dat o şansă lui Alex, lui 
Emil şi celor din Amaranthine să se gândească 
la o strategie: 

— Ce vrei? 

— În afară de tine? a întrebat el. Putere. 

— Aşadar, încă mai răpeşti Urmăritori? De 
acolo îţi iei puterea? 

— E una dintre surse. 

Caleb era genul de persoană căreia îi plăcea 
să fie admirată, mai ales dacă era vorba 
despre inteligenţa lui. Speram ca explicaţiile lui 
să-mi dezvăluie ce se întâmpla în Gunnison şi 
să-l ţină şi ocupat. 

— Cum de mai eşti încă în viaţă? Am văzut 
doar cum Emil ţi-a luat sufletul. 

El a zâmbit, cu viclenie: 

— Nu, asta crezi tu că ai văzut. Ceea ce ai 
văzut au fost amintirile mele vrăjite care au 
fost adunate. După câteva ore, amintirile ne-au 
fost depuse înapoi în trupuri, iar sufletele ne- 
au rămas intacte. 

M-am uitat, şocată, la Alex. 

— Tu ştiai de toată treaba asta? 

El a clătinat uşor din cap, dar ceva mă făcea 
să cred că nu-mi spunea tot adevărul. 
Credeam că Alex se ocupase de cadavre după 
ce eu şi Emil plecaserăm din peşteră. Ce se 
întâmplase cu adevărat? 

Caleb ne-a urmărit schimbul de priviri: 

— Dac-aş fi în locul tău, aş avea grijă în cine 
am încredere. Nu ştii niciodată dacă îţi spune 
cineva adevărul sau doar ceea ce vrei tu să 
auzi. 

Aveam sentimentul ăsta de ceva vreme. 
Uram să fiu minţită. 

Umbrele licăreau în faţa mea, iar ochii de 
platină sticleau cu o răutate pură. 

— Ce sunt astea? am întrebat, privindu-le cu 
atenţie. 

Era ca şi cum coşmarurile mele se 
adevereau, numai că în loc de unul singur, 
erau sute. 

— Cea mai grozavă creaţie a mea, a răspuns 
Caleb, mândru. Sunt Armata Nimicului. 

Emil îmi povestise despre Nimic şi despre 
Fericire. Când sufletul cuiva era luat, amintirile 
îi erau, practic, distruse. Resturile amintirilor 
erau adunate şi păstrate în Nimic. 

— Sufletele nu se pot întoarce din Nimic. Nu 
le rămân destule amintiri. 

Caleb a zâmbit încet: 

— Sufletele nu se pot întoarce, dar părţi din 
ele, da. Nu am nevoie decât de suficiente 
amintiri cât să alcătuiesc o fiinţă conştientă, 
destul de inteligentă cât să-mi îndeplinească 
ordinele. 

M-am holbat la el cu o senzaţie neplăcută în 
stomac. Nu numai că aceste suflete fuseseră 
luate - unele inocente, altele malefice -, dar 
acum amintirile lor trăiau în fiinţele astea, puse 
cap la cap ca nişte monştri Frankenstein din 
umbre, de  nedeosebit de sufletele care 
fuseseră cândva. Era destul de îngrozitor când 
era luat sufletul unui om; dar părea o 
nedreptate incomensurabilă că amintirile erau 
astfel chinuite, încât să slujească unui nebun 
căruia să-i îndeplinească toate toanele. 

— Cum ai exploatat amintirile? Nimeni nu ar 
trebui să aibă asemenea putere. 

— Nu, orice membru al Rezistenței Daevos 
ar fi putut s-o aibă; doar că nu au fost suficient 
de inteligenţi, încât să descopere cum s-o 
obţină. 

— Urmăritorii? 

— Ar fi fost frumos, dar, în ciuda tuturor 
Urmăritorilor pe care îi am, am avut nevoie de 
mai multă putere ca să accesez Nimicul. Am 
făcut experimente înainte să te răpesc şi ştiam 
că era posibil, doar că nu aveam habar cum să 
o fac cu mai mulţi oameni. Pe urmă, ai apărut 
tu şi m-ai învăţat tot ce trebuia să ştiu. Tu şi 
Alex m-aţi ajutat să desăvârşesc procesul. 

— Poftim? am spus, scrâşnind din dinţi. 

Mi-am imaginat că învățase mult din 
experimentul cu sincronizarea minţilor, când îi 
luase amintirile lui Alex prin legătura lui cu 
mine, aşa că voiam să aflu prin ce altă metodă 
îl ajutasem să distrugă lumea. 

— În trecut, membrii Rezistenței i-au folosit 
pe Urmăritori ca să urmărească legăturile şi să 
despartă cuplurile. Dar aveam o teorie cu 
privire la aceste legături. Tu şi Alex mi-aţi 
confir mat-o. In fiecare clipă în care legătura şi 
conexiunea dintre tine şi Alex se declanşa - 
indiferent de motiv - puterea trecea prin voi 
doi în valuri uriaşe. N-am văzut niciodată o 
legătură ca a voastră. Habar n-avusesem cât 
de puternică poate fi iubirea! 

Am pufnit în râs: 

— Membrii Rezistenței Daevos nu cred în 
iubire. Voi luaţi intenţionat sufletul unui om ca 
să nu-şi poată găsi jumătatea şi să fie nefericit 
fără iubire, pentru totdeauna. 

— Daevos au avut dintotdeauna oœ 
perspectivă limitată asupra lumii. N-au înţeles 
niciodată ce anume le lipseşte sau de ce au cei 
din Societatea Amaranthine acea putere. Am 
de gând să schimb situaţia. 

— Cu ajutorul iubirii? 

— lubirea este cel mai puternic sentiment. 
Stă la baza a tot ceea ce simte un suflet. 
Gândeşte-te: fericire, mânie, disperare, 
pasiune... lubirea poate să le dea naştere 

tuturor. Nicio altă emoție nu are această 
intensitatea brută. O astfel de putere 
echivalează cu abilitatea de a exploata 
soarele. Şi eu am reuşit. 

— Cum? 

— Hrănindu-mă cu legăturile de dragoste. 
Nu vreau să iau sufletul unui om, Evie. Eu 
vreau să-şi găsească sufletul-pereche, a spus 
oprindu-se şi uitându-se în ochii mei. Şi apoi să 
mă folosesc de ei. 

Asta explica de ce se îmbolnăveau cuplurile 
şi îmi confirma teoria. 

— De ce? am întrebat total nedumerită. Ce 
vrei, de fapt? 

— Să câştig, Evie. Vreau să-i conduc pe cei 
din Rezistenţa Daevos. Vreau să fiu cel care 
hotărăşte care cupluri rămân împreună şi care 
nu. Cineva trebuie să menţină ordinea 
lucrurilor. Vechile metode au dat greş. Nu 
merge să laşi sufletele să ia singure hotărâri. 
Eu o să rezolv problema asta. 

— Vrei să le iei liberul-arbitru? a întrebat 
Emil. 

De la distanţă, faţa lui părea palidă. Umbrele 
au început să tremure în mişcare în timp ce un 
murmur s-a auzit în mulţimea de membri 
Amaranthine şi Daevos. Caleb a ridicat mâna, 
punând capăt discuţiilor, iar umbrele s-au 
potolit: 

— Exact. Gândeşte-te la ce putere o să am! 
Urmăritori care să mă ajute să aduc cuplurile la 

un loc, suflete-pereche fericite şi îndrăgostite, 
şi legături de dragoste cu care să mă hrănesc, 
punând astfel bazele unei puteri de neoprit. 

— Dar dacă te hrăneşti cu legăturile lor, ei 
nu vor mai putea fi împreună, am spus. Asta îi 
îmbolnăveşte! 

— Nu-i problema mea. 

Caleb s-a întors spre restul membrilor 
Daevos, adresându-se mulţimii paralizate: 

— V-am chemat aici tocmai pentru acest 
moment. 

Ei bine, acum ştiam de ce membrii Daevos 
erau atraşi la Gunnison. Caleb îi adusese aici. 

— Timpul nostru a venit, în sfârşit. Avem 
aceleaşi puteri - ba chiar mai mari - decât cei 
din Amaranthine. Urmaţi-mă şi puteţi avea tot 
ce v-aţi dorit vreodată! Urmaţi-mă şi puteţi 
deveni Zei! 

Alex, care se ridicase în picioare, tremura de 
furie: 

— Nimeni n-ar trebui să aibă o asemenea 
putere. 

— Societatea Amaranthine o are deja. 

Alex a clătinat din cap. În mod clar, i se 
părea că viziunea lui Caleb asupra lumii era 
profund greşită. Şi Caleb şi-a dat seama: 

— Tu ai o imagine atât de drăguță despre ce 
crezi că e bine şi rău, Alexander. Te-ai convins 
că până şi lucrurile mârşave pe care le-ai făcut 
aveau un scop. Crezi că Societatea 
Amaranthine şi membrii ei nu pot greşi cu 

nimic. Ei bine, a zis el cu ochii mijiţi, lasă-mă 
să-ţi arăt ceva. 

Caleb a spus încă un cuvânt pe care nu l-am 
recunoscut. Am văzut cum ochii lui Alex s-au 
dus în fundul capului. Părea să aibă convulsii, 
deşi stătea în picioare. Caleb l-a ţinut aşa 
câteva secunde până când Alex a fost epuizat, 
apoi a zis altceva care l-a eliberat pe Alex de 
manipularea lui. 

De îndată ce Caleb i-a dat drumul, Alex şi-a 
lăsat  bărbia în piept, prăbuşindu-se pe 
pământul rece. Am alergat la el odată cu Emil 
şi Tate. Am aterizat pe jos, lângă Alex. Emil 
stătea în picioare în dreapta mea, cu buzele 
strânse şi măsurând din priviri trupul extenuat 
al lui Alex, apoi s-a uitat la Caleb. L-am văzut 
mişcându-se într-o parte şi îndinându-se spre 
Tate. Dat fiind că stăteam în genunchi chiar 
lângă ei, am auzit clar cuvintele şoptite. 

— Găseşte-l pe Sam! 

Tate a îngheţat: 

— Eşti sigur? 

Emil a strâns din buze şi a dat din cap o 
dată: 

— De-ndată ce scăpăm de aici. 

— Ce-ai făcut? i-am strigat lui Caleb, ţinând 
capul lui Alex şi lovindu-i faţa cu mâna, să văd 
dacă mai era sau nu conştient. 

Nu părea să fie. Mi-am înăbuşit lacrimile de 
furie. Râsul lui Caleb era grav şi sinistru. Apoi, 

Alex a început să se mişte... încet. Am răsuflat 
uşurată că era încă în viaţă. 

— l-am dat înapoi o amintire care nu ar fi 
trebuit să-i fie luată. 

M-am uitat la Caleb până când l-am auzit pe 
Alex spunând  încetişor, cu respirația 
întretăiată: 

— Nu... e... adevărat. 

Caleb a râs din nou, bucurându-se din plin 
de spectacolul pe care îl crease: 

— Oh, te asigur, Alex. E purul adevăr! 

Alex a făcut ochii mari, cu gura 
întredeschisă. Uimirea i-a fost înlocuită de 
groază: 

— Nu! E imposibil! 

Caleb i-a aruncat lui Alex o privire rece: 

— Nu ştiai? M-am gândit că e vremea să-ţi 
aminteşti adevărul. 

Alex a scrâşnit din dinţi: 

— Eşti un mincinos. 

— Poate, uneori, a zis Caleb cu un zâmbet 
viclean, dar nu în cazul ăsta. Amintirea a venit 
direct din mintea ta. Doar că a fost blocată. 
Caleb şi-a aruncat mâinile spre cer, ridicând şi 
din umeri a nepăsare: Versiunea ta precisă 
despre bine şi rău nu mai e la fel de clară, nu-i 
aşa? Prin urmare, de care parte eşti acum? a 
întrebat, împreunându-şi mâinile în faţă. 

Alex a dat să se ridice şi l-am ajutat. S-a 
clătinat în faţa mea, scuturând din cap de 
parcă ar fi încercat să elucideze misterul. Nu 

ştiam ce se întâmplase cu adevărat, dar voiam 
să ştiu ce văzuse el. 

Caleb s-a uitat înapoi la mine cu un rânjet 
sinistru: 

— Alex nu e singurul care are de făcut o 
alegere, Evie. Până acum, nu am ştiut cine 
eşti; altfel n-aş fi fost atât de nesăbuit. Tu, 
draga mea, eşti pe cale să schimbi lumea. 

— Las-o... în... pace! a reuşit Alex să 
murmure printre dinţi. 

— Încă o protejezi! Chiar crezi că te-ar mai 
vrea dac-ar şti ce-ai făcut? Caleb şi-a aranjat 
mănuşile în mâini: Eu ştiu că nu ai uitat; 
amintirea te-a bântuit secole întregi. Dar poate 
ti-ar plăcea un memento? 

Caleb a ridicat mâna în aer cu palma spre 
Alex şi a rostit încă o vrajă. Protectorului i s-au 
dus ochii în fundul capului şi a început să aibă 
din nou convulsii un minut. Caleb a vorbit din 
nou, eliberându-l pe Alex de amintire, iar 
tânărul, încă instabil, stătea mai-mai să cadă. 
M-am prăbuşit odată cu el, strângându-l în 
braţe şi atenuându-i şocul. Alex de-abia putea 
vorbi, dar a reuşit să scoată un cuvânt când l-a 
fixat pe Caleb cu privirea: 

— Nu! 

L-a spus ca pe o rugăminte. Avea ochii cât 
cepele şi părea îngrozit de ce-ar fi putut spune 
Caleb care s-a întors spre mine. Nu eram 
sigură că vreau să fie atent la mine, dar măcar 
îl lăsa, astfel, pe Alex în pace pentru o clipă. M- 


449 


am uitat compătimitor la Protectorul meu 
înainte ca el să-şi dreagă glasul. 

— Alex ţi-a ascuns nişte lucruri, Evie. 

M-am uitat, încruntându-mă, de la Caleb la 
Alex. Cercetând expresia satisfăcută a lui 
Caleb şi trăsăturile de învins ale lui Alex, mi- 
am dat seama că amintirea despre care 
vorbeau era importantă. Reprezenta ceva ce 
Alex îmi ascunsese intenţionat şi, în mod sigur, 
un lucru pe care nu voia să-l aflu. 

Protectorul meu a încercat să se ridice din 
nou, dar s-a prăbuşit în genunchi. Avea chipul 
încordat. Era clar că durerea nu-i trecuse. Abia 
putea să vorbească, dar nu şi-a dezlipit 
privirea de la Caleb şi a spus printre dinţi: 

— Nu... nu... e... treaba... ta. 

Lui Caleb i-au zvâcnit colţurile gurii: 

— Oh, eu cred că este. De secole întregi. 
Când aveai de gând să-i spui ce s-a întâmplat 
cu adevărat în căsuţa de pe malul oceanului, 
cu atât de mulţi ani în urmă? 

Ştiam că Alex tremura cu o furie pe care nu 
putea să şi-o exprime cum trebuie. 

— Ce loc frumos mânjit de un gest atât de 
îngrozitor, Alex! Şi când te gândeşti că ea 
credea că membrii Rezistenței Daevos sunt 
singurii ei duşmani. 

— NUUUUUUU! a urlat Alex. 

Atunci, Caleb a pronunţat zece cuvinte. 

Zece cuvinte care mi-au schimbat viaţa: 

— Evie, întreabă-l de ce a înjunghiat-o pe 
Cassandra. 

Eu am început să alunec într-o amintire. 

Şi inima mi s-a cutremurat. 

